
CAPITOLUL 1 


m fost trezit de soneria telefonului. M-am uitat la 

ceasul deşteptător aflat pe noptieră. Era ora nouă 

şi cinci minute dimineaţa. Am aruncat pătura de pe 
mine şi am reuşit să-mi pun tălpile picioarelor pe podea. 
Prin peretele subţire l-am auzit pe tatăl meu răspunzând. 
Telefonul trebuia să fie pentru mine. Pe taică-meu rar îl 
chema cineva. Mi-am pus halatul şi în clipa în care eram 
pe punctul de a apuca mânerul clanţei i-am auzit vocea: 

— Te caută cineva Jack! Polson..., Bolson..., nu i-am 
reţinut numele. 

M-am repezit spre măsuţa pe care stătea aparatul şi 
din trei paşi uriaşi am fost lângă receptor, conştient că 
tatăl meu mă privea foarte trist. ` 

— Tocmai mă pregăteam să plec, îmi spuse. Imi 
doresc aşa de mult să poți să te scoli puțin mai devreme. 
Am putea să luăm micul dejun împreună. 

— Mda. 

Am apucat receptorul pentru a sugera că discuţia era 
terminată. 

— Jack Crane, am spus, privind la bătrânul meu care 
se îndrepta pe alee spre maşina lui, un Chevy vechi de 
cinci ani, care urma să-l care spre o altă zi de corvoadă 
la bancă. 

— Salut, Jack! 

Treisprezece luni din viaţa mea, mai exact ultimele 
treisprezece luni, au dispărut ca prin farmec. Aş fi 
recunoscut acea voce oricând şi oriunde şi, fără să vreau, 
am înţepenit în poziţie de drepţi. 

— Domnul colonel Olson! 

— Chiar el, Jack! Ce mai faci, bandit bătrân? 

— Eu? Fac bine. Dar dumneavoastră, domnule? 

— Las-o baltă cu „Domnule”! Nu mai suntem în 
armată, slavă cerului! Cristoase cât m-am chinuit până 
să te găsesc! 

De ce oare mi se părea că tonul autoritar lipsea la 
vocea care îmi vorbea? Vorbeam doar cu cel mai mare 
pilot de bombardiere care a existat vreodată şi ale cărui 
decoraţii puteau să tapeteze un perete de sus până jos. 
Şi el îmi spunea că s-a dat de ceasul morţii ca să mă 
găsească! Colonelul Bernie Olson! Şeful meu din 
Vietnam! Tipul formidabil pentru care eu mă dădusem 
peste cap să-l ţin în aer pe ploaie, pe soare, pe ceaţă, 
astfel încât să-i toace pe vietnamezii roşii. Fusesem timp 
de trei ani mecanic şef la sol pentru avionul lui. Totul se 
terminase atunci când avionul său fusese lovit şi el 
încasase un glonţ în pântec. 

Fusese fericit că până la urmă ajunsese înapoi la bază 
dar cariera lui de pilot militar se sfârşise. Despărțirea de 
el mi-a rămas în memorie ca cel mai nenorocit moment 
din viaţă. El a fost trimis acasă iar eu am fost repartizat 
altui pilot şi, Doamne!, cât s-a străduit noul meu şef să 
demonstreze ce jigodie este! ÎI regretam pe Olson, nu 
speram să-l mai văd vreodată şi iată că acum, chiar dacă 
nu-l puteam vedea, îl auzeam vorbindu-mi..., după 
treisprezece luni. 

Mi-am dat seama că îmi vorbea în timp ce eu retrăiam 
momentele din Vietnam: 

— Ascultă-mă bine, Jack! Sunt foarte grăbit. Trebuie să 
decolez pentru un zbor la Paris. Cum te descurci? Pot să- 
ţi aranjez o slujbă..., să lucrezi cu mine..., dacă te 
interesează... 

— Cum să nu mă intereseze? Nimic nu mi-ar face o 
plăcere mai mare! 

— Ok! Treaba face cincisprezece miare. Am să-ţi trimit 
un bilet de avion şi nişte bani de buzunar ca să putem să 

stăm de vorbă în linişte. 

Şi totuşi ce nu era în regulă cu vocea aceasta? De ce 
mi se părea ştearsă? De ce nu puteam să o asociez cu 
vocea pe care o ştiam şi care se potrivea de minune cu 
tipul de excepţie care era Olson? 

— Te vreau aici, băiete. Te sun din Paradise City; vre-o 
sută douăzeci de kilometri de Miami. Treaba este dură 
dar tu poţi să faci faţă. Asta bineînţeles dacă nu ai 
altceva mai bun de făcut... în definitiv ce pierzi dacă vii 
să arunci o privire? 

— lertaţi-mă, domnule colonel, aţi spus cincisprezece 
mii de dolari? 

— Aşa am spus, dar o să ai de muncit pentru ei! 

— Nu-mi doresc nimic altceva. 

— Bine, o să primeşti veşti de la mine. Acum trebuie 
să o şterg. Ai grijă de tine, Jack! 

Şi legătura a fost întreruptă. 

Am pus încet receptorul jos şi după aceea am privit 
îngândurat spre tavan simțind totodată cum un val de 
adrenalină mă cuprinde. Trecuseră şase luni de când 
fusesem lăsat la vatră. Venisem acasă pentru că nu 
avusesem alt loc unde să mă duc. Imi petrecusem aceste 
şase luni într-un orăşel de zece cenți, tocând soldele 
primite în armată pe fete, pe băutură şi pe alte 
asemenea prostii. N-a fost o perioadă fericită nici pentru 
mine nici pentru tatăl meu care era directorul băncii 
locale. Îi spuneam tot timpul, ca să-l liniştesc, că, mai 
devreme sau mai târziu, am să-mi găsesc o slujbă. Ţinea 
morţiş să se despartă de economiile lui de o viaţă ca să- 
mi cumpere un garaj dar ăsta era ultimul lucru pe care 
mi-l doream, să devin locuitorul unui oraş de zece centi, 
adică „domnul zece cenți”, aşa cum era el. Eu îmi 
doream banul adevărat! 

A, bineînţeles că era un orăşel drăguţ şi fetele erau 
foarte cooperante.  Avusesem momente plăcute, 
avusesem însă mult mai multe momente de plictiseală 
aşa încât mă hotărâsem ca atunci când se vor termina 

banii să caut ceva de lucru dar nu în orăşelul acesta. Şi 
deodată, din ceața albastră, iată că apăruse colonelul 
Bernie Olson, omul pe care îl admiram cel mai mult pe 
lumea asta, oferindu-mi pe tavă o slujbă care se plătea 
cu cincisprezece miare! Auzisem oare bine? 
Cincisprezece mii! Şi asta în cel mai opulent oraş de pe 
coasta Floridei! Mi-am tras un pumn în barbă. Eram aşa 
de excitat încât îmi venea să stau în cap! 

Aşa că m-am apucat să aştept veşti de la Olson. Nu i- 
am spus nimic tatălui meu dar era un vulpoi bătrân şi şi- 
a dat imediat seama că se coace ceva. Când s-a întors 
de la bancă pentru pauza de prânz l-am surprins de mai 
multe ori privindu-mă pe furiş în timp ce pregătea masa. 
Mama murise în timp ce eu eram în Vietnam şi de atunci 
el se ocupa de bucătărie. Avea rutina din care nu-l puteai 
scoate: cumpăra produsele semipreparate în drum spre 
casă şi apoi gătea mâncarea în timp ce eu mă învârteam 
prin bucătărie. 

— Ai primit vreo propunere bună, Jack? mă întrebă el 
în timp ce răsturna în farfurii cele două fripturi. 

— Incă nu ştiu. S-ar putea. Un prieten m-a întrebat 
dacă nu vreau să merg la Paradise City, în Florida, unde 
s-ar putea să aibă ceva de lucru pentru mine. 

— Paradise City? 

— Maa..., aproape de Miami... 

Puse farfuriile pe masă: 

— E departe de aici. 

— Se poate şi mai departe. 

Am mâncat o vreme în tăcere după care spuse: 

— Johnson vrea să-şi vândă garajul. Asta s-ar putea să 
fie o mare ocazie pentru tine. Aş putea să te ajut eu cu 
banii. 

L-am privit lung: un bătrân singur încercând în mod 
disperat să se agate de mine. Inţelegeam cât poate fi de 
deprimant să trăieşti singur la bătrâneţe într-o casă cât o 
cutiuţă dar, pe de altă parte, ce viaţă ar fi fost asta 
pentru mine? El îşi trăise viaţa, vroiam să mi-o trăiesc şi 

eu pe a mea. 

— Este o idee, tată. 

N-am avut curajul să-l privesc în ochi aşa că am vorbit 
cu nasul în farfurie adăugând: 

— Aş vrea însă mai întâi să văd despre ce este vorba 
cu slujba care mi-a oferit-o prietenul meu. 

M-a aprobat: 

— Bineînţeles. 

Discuţia s-a împotmolit aici. El a plecat la bancă pentru 
corvoada de după amiază iar eu m-am trântit în pat ca să 
pot să gândesc mai clar. Cincisprezece mii de dolari! 
Poate că era o treabă dură dar pentru mine, la banii 
ăştia, pur şi simplu nu exista noţiunea de muncă dură! 

În timp ce stăteam tolănit în pat m-au cuprins 
amintirile. Aveam acum douăzeci şi nouă de ani. Eram 
mecanic de aviaţie cu toate certificatele şi licenţele în 
regulă. Ce nu ştiam eu despre măruntaiele unui avion 
încăpea pe spatele unui bilet de cinema. Până să fiu luat 
în armată lucrasem la Lockheed, şi pe bani frumoşi. Pe 
urmă îmi petrecusem trei ani din viaţă îngrijindu-mă ca 
Olson să zboare fără probleme. Urmase accidentul 
acestuia, javra de comandant care îi luase locul şi, după 
aceea, mă  întorsesem în micuțul orăşel unde 
copilărisem. Ştiusem încă de la întoarcerea din armată 
că, mai devreme sau mai târziu, va trebui să mă ocup de 
carierea mea. 

Mi-am spus că eram un băiat extraordinar dar că 
aveam o problemă. Şi problema mea era că mă stricase 
armata. Pur şi simplu nu-mi venea să-mi încep din nou 
viaţa, să gândesc cu capul meu, să iau singur hotărâri. 
Armata mi se potrivise mănuşă: banul era adevărat, 
fetiţele la îndemână iar disciplina, ei bine, mă 
descurcasem. Dar acum cele cincisprezece mii de dolari 
îmi ridicau vălul de pe faţă şi-mi permiteau să visez din 
nou la viaţa pe care mi-o dorisem. Muncă dură? In timp 
ce mă întindeam după o ţigară mi-am spus că treaba va 
trebui să fie al dracului de dură ca să dau cu piciorul la 


8 


cincisprezece mii de dolari. 

Au trecut două zile plictisitoare după care am primit un 
plic dolofan de la Olson. Poştaşul îl adusese tocmai când 
bătrânul pleca la bancă. S-a întors din drum, a bătut la 
uşă şi a intrat. Tocmai încercam să mă trezesc şi mă 
simţeam ca dracu'. Avusesem o noapte plină: o dusesem 
pe Suzy Dawson la clubul de noapte TAVERNA şi făcusem 
concurs de băut. Şi Suzy ştia să ţină paharul în mână! 
După aceea ne tăvălisem pe iarba ce creştea pe 
marginea drumului la câţiva kilometri de oraş. Şi pe 
urmă reuşisem, dar nu ştiam cum, să o conduc acasă 
înainte de a ajunge şi eu în pat la mine. 

Am clipit la bătrânul meu simțind cum îmi pulsează 
capul, încă vedeam dublu şi asta spunea suficient despre 
cât băusem. Părea foarte înalt, foarte subţire şi foarte 
obosit dar ceea ce mă omora cu adevărat era faptul că 
erau doi. 

— Bună tată! am spus încercând să mă ridic în pat. 

— Scrisoarea asta este pentru tine, Jack, îmi spuse. 
Sper că sunt veştile pe care le aşteptai. Trebuie să plec 
acum. Ne vedem la masa de prânz. 

Am luat plicul cel gros. 

— Mulţumesc tată... şi să ai o zi bună! 

Asta a fost tot ce am reuşit să găsesc în căpăţâna mea 
să spun. 

— O să fie o zi ca oricare alta. 

Am stat nemişcat până am auzit uşa de la intrare 
închizându-se după care am desfăcut plicul. Conţinea un 
bilet de avion clasa întâi până la Paradise City, cinci sute 
de dolari cash şi un bilet pe care scria: 

„Te aştept la avion, Bernie”. 

M-am uitat la bani, am verificat biletul de avion. 
Cincisprezece mii de dolari pe an! Deşi capul mă durea 
înfiorător şi mă simţeam stors ca o lămâie am scos un 
chiot puternic şi am făcut o tumbă în pat! 


În timp ce treceam de bariera de securitate instalată 
pe drumul de la avion la holul opulent al aeroportului din 
Paradise City l-am zărit înainte ca el să mă zărească. 
Silueta înaltă şi subţire era de neconfundat: şi totuşi se 
produseseră schimbări. 

După aceea m-a zărit şi el şi faţa suptă, care se asorta 
de minune cu silueta, fu luminată de un zâmbet. Nu mai 
era zâmbetul acela larg, prietenesc, pe care îl rezerva 
special pentru mine în Vietnam. Era un zâmbet cinic al 
unui om plin de deziluzii, dar oricum un zâmbet. 

— Salut! Jack. 

Ne-am strâns mâinile. Mâna lui era fierbinte şi 
transpirată: atât de transpirată încât mi-am şters pe furiş 
mâna pe pantaloni. 

— Bună ziua, domnule colonel. A trecut atâta timp... 

— Da, aşa este. 

M-a privit cercetător. 

— Te-am rugat să o laşi baltă cu „domnule colonel”, 
Jack. Spune-mi Bernie. Arăţi bine. 

— Şi tu arăţi bine, Bernie. 

Ochii lui cenuşii nu mă slăbeau. 

— Asta înseamnă veşti bune. Hai să ieşim de aici! 

Am traversat holul aeroportului care se aglomerase şi 
am ieşit în soarele de afară. În timp ce mergeam îl 
cercetam şi eu cu coada ochiului. Purta o cămaşă de un 
albastru închis, pantaloni albi de stofă şi sandale ce 
arătau a fi foarte scumpe. Prin comparaţie eu arătam 
jalnic în costumul meu uzat şi demodat şi în pantofii care 
aveau nevoie de flecuri noi. 

Parcat la umbră aştepta un Jag E-type de culoare albă. 
Se lăsă să alunece la volan în timp ce eu mă urcam lângă 
el aruncându-mi geanta de voiaj în spate. 

— Frumoasă maşină! 

— Mda, merge. 

Îmi aruncă o privire rapidă: 

— Nu este a mea, este a şefului. 

Am ieşit pe autostradă. Era ora zece dimineaţa şi nu 
era cine ştie ce trafic. 

— Şi cu ce ţi-ai omorât timpul de când ai ieşit din 
armată? mă întrebă el în timp ce depăşeam un camion 
uriaş încărcat ochi cu lăzi cu portocale. 

— Cu nimic special. Am încercat să mă obişnuiesc cu 
sentimentul că nu mai sunt în armată. M-am întors acasă 
unde locuiesc cu bătrânul meu tată. Şi bineînţeles am 
cheltuit banii pe care mi i-a dat armata. Sunt cam pe 
terminate. M-aţi prins în momentul oportun. Săptămâna 
următoare aveam de gând să mă duc la Lockheed să văd 
dacă nu au un locşor şi pentru mine. 

— Doar nu ai de gând să-mi spui că îţi doreşti aşa 
ceva? 

— Nu, dar trebuie şi eu să mănânc. 

Olson mă aprobă dând din cap. 

— Ai dreptate..., oare nu toţi trebuie să mâncăm? 

— lartă-mă, Bernie, dar tu arăţi de parcă ai fi mâncat... 
şi nu mâncare ieftină. 

— Mda. 

A scos Jag-ul de pe autostradă şi a luat-o pe un drum 
neasfaltat, acoperit cu pietriş, care ducea către mare. 
După vreo sută de metri de mers pe drumul acesta 
lateral am văzut un cafe-bar din lemn prevăzut cu o 
verandă care privea către plaja imensă şi, mai departe, 
către mare. A tras maşina în parcarea localului şi a oprit 
motorul. 

— Aici putem să discutăm în linişte, Jack, mi-a spus 
coborând din maşină. 

L-am urmat pe treptele din lemn care scârţâiau 
groaznic şi ne-am aşezat la o masă pe verandă. Eram 
singurii clienţi. O tânără, toată zâmbet, a venit imediat 
să ne ia comanda. 

— Ce vrei să serveşti? mă întrebă Olson. 

— O coca-cola, am răspuns deşi gândul meu era la un 
whisky ţeapăn. 

— Două coca-cola. 

Fata o luă spre bar. 

— Te-ai lăsat de băutură, Jack? mă întrebă Olson 
nedumerit. Mi-aduc aminte că beţiile tale erau de o 
oarecare notorietate în Vietnam. 

— Ah nu, dar încep după şase seara. 

— O idee deşteaptă. Eu unul nu mă mai ating de 
alcool. 

A scos un pachet de ţigări şi ne-am aprins ţigări. Fata 
ne aduse comanda, luă banii şi plecă. 

— Jack, nu am foarte mult timp aşa încât lasă-mă să te 
pun în temă. Am o slujbă pentru tine, bineînţeles, dacă o 
vrei. 

— Aţi spus cincisprezece bătrâne... şi încă încerc să-mi 
revin din şoc, i-am spus zâmbind cu gura până la urechi. 
L-aş fi crezut nebun pe oricare altul care mi-ar fi făcut o 
astfel de propunere dar venind din partea 
dumneavoastră, domnule colonel, mă simt gata de fapte 
mari. 

Sorbi îndelung din băutură şi întoarse capul pentru a 
privi plaja şi marea. 

— Lucrez pentru Lane Essex, spuse şi făcu o pauză. 

L-am privit uluit. Nu ştiu dacă existau tipi care să nu fi 
auzit de Lane Essex. Unul din acei tipi pitoreşti, cum ar fi 
Hefner, patronul revistei Playboy, numai că mult mai 
bogat decât acesta. Essex avea cluburi de noapte, era 
proprietarul câte unui sau mai multor hoteluri în toate 
oraşele mari de pe glob, avea cazinouri, construia blocuri 
pentru birouri şi locuinţe şi avea o felie groasă din tortul 
industriei de automobile din Detroit; una peste alta făcea 
ca la vreo două miliarde de dolari. 

— E o chestie! am spus. Lane Essex. Vrei să spui că-mi 
oferi un post în slujba lui? 

— Cam aşa ceva, Jack, dacă te interesează. 

— Dacă mă interesează? Dar e formidabil. Lane Essex! 

— Sună frumos, nu? Dar ţi-am spus..., este o treabă 
dură. Uite, Jack, cum stă treaba: să lucrezi pentru Essex 
este ca şi cum ai ţine de capătul unui joagăr. La celălalt 
capăt este cineva care nu oboseşte, care nu ezită, care 
nu iartă. Tot timpul mişcare, acţiune. 

Se uită lung la mine: 

— Am treizeci şi cinci de ani şi am încărunţit deja. De 
ce? Simplu: pentru că lucrez pentru Lane Essex. 

L-am privit atent, drept în faţă şi am încercat să mi-l 
reamintesc aşa cum arăta acum treisprezece luni. Vocea 
autoritară dispăruse. Ochii aveau o privire îngrijorată, 
neliniştită, se mişcau tot timpul. Mâinile nu aveau 
astâmpăr: se juca tot timpul cu paharul, răsucea 
pachetul de ţigări, îşi aranja permanent părul încărunţit. 
Nu, în mod cert nu mai era colonelul Bernie Olson pe 
care îl cunoscusem în Vietnam. 

— E chiar aşa de dur? 

— Essex are o vorbă, spuse Olson încet. El zice că 
nimic pe lumea asta nu este imposibil. Acum câteva luni 
a convocat toţi amărâţii care trudesc pentru el într-o sală 
de spectacole blestemată. A vorbit foarte puţin. Esenţa a 
fost că dacă doreai să rămâi cu el trebuia să accepţi că 
imposibilul este posibil. Are cam opt sute de oameni, 
bărbaţi şi femei, care muncesc direct cu el, de la 
directori executivi, avocaţi, contabili şi până la amărâţi 
ca mine care totuşi au de a face direct cu el. Ne-a spus 
sec că dacă nu putem accepta cererea lui de a face 
imposibilul, posibil, n-avem decât să trecem pe la 
Jackson, directorul personalului, şi apoi pe la casierie să 
ne luăm lichidarea. Nici una din cele opt sute de paiaţe, 
inclusiv eu, nu a simţit nevoia să-l vadă pe Jackson. Aşa 
încât acum avem legată de gât această piatră de moară 
pe care scrie că nimic nu este imposibil. 

N-a mai folosit bricheta, şi-a aprins o nouă ţigară de la 
chiştocul celei vechi. 

— Şi acum ajung la tine, Jack. Essex şi-a comandat un 
avion nou; o şmecherie cu patru motoare, iar eu voi fi 

comandantul ei. 

Este o şmecherie cu totul aparte, cu o sală de 
conferinţe mare, cu zece cabine cu paturi, cu toate 
nimicurile: bar, restaurant şi aşa mai departe, plus 
apartamentul lui Essex care nu putea avea decât pat 
circular. Şmecheria va fi gata la fabrică peste trei luni. 
Este o mică problemă: noua jucărie nu poate opera pe 
pista de pe care decolez şi aterizez eu acum cu vechiul 
avion care nu-i mai place. Este prea scurtă aşa încât am 
primit sarcina să lungesc pista. In timp ce mă ocup de 
treaba asta trebuie, de asemenea, să-l car peste tot în 
lume unde are blestematele lui de afaceri. Pur şi simplu 
nu pot face ambele lucruri în acelaşi timp dar, nimic nu 
este imposibil, nu-i aşa? 

Sorbi din pahar şi cred că dacă ar fi ştiut că bea otravă 
nu ar fi avut o expresie mai nefericită: 

— Aşa că m-am gândit la tine, Jack. Joc cu cărţile pe 
faţă: eu primesc patruzeci şi cinci de mii de dolari pe an. 
Vreau ca tu să preiei sarcina de a prelungi pista 
aeroportului şi să fii permanent sigur că treaba se va 
termina în trei luni de zile începând de astăzi. Eu trebuie 
să mă duc la uzină să iau zmeul şi să-l aduc aici pe întâi 
noiembrie. Îţi cedez cincisprezece mii de dolari din 
salariul meu. Am încercat să vorbesc cu Essex dar nici 
măcar nu a vrut să mă asculte. „E treaba ta, Olson” mi-a 
spus. „Nu mă interesează cum o faci, dar fă-o!” Mi-am 
dat seama că mai bine mă împuşcam decât să-i cer 
ajutor suplimentar. Nu ţine la el cu pălăvrăgeala. Jack, în 
privinţa costurilor nu trebuie să-ţi faci nici un fel de griji. 
Eu am început operaţia dar am nevoie de tine ca să fiu 
sigur că nu se împotmoleşte. 

— Şi cu cât trebuie lungită pista? 

— Şapte sute de metri. 

— Solul cum este? 

— Ca dracu'! Pădure, denivelări şi multă stâncărie. 

— Aş vrea să mă uit şi eu mai îndeaproape. 

— Mă aşteptam să spui asta. 

Ne-am privit în tăcere o vreme. Nu era slujba plină de 
motivații la care mă aşteptasem. Instinctul îmi spunea că 
era ceva la mijloc care nu fusese încă spus. 

— Şi după trei luni, dacă termin prelungirea pistei, cu 
mine ce se întâmplă? 

— Bună întrebare! 

Se jucă cu paharul în timp ce privea undeva departe în 
zare, pe deasupra apei. 

— Am să am o discuţie serioasă cu Essex. Oricum o să 
fie mulţumit. Am să încerc să-l conving să te numească 
directorul aeroportului şi atunci o să poţi să basculezi cel 
puţin treizeci de mii de dolari. 

Am terminat încet băutura pentru a avea timp să mă 
gândesc. 

— Şi dacă, să presupunem, Essex nu este mulţumit..., 
atunci cum stau? 

— Vrei să spui dacă nu termini treaba asta nenorocită 
în trei luni? 

Olson îşi aprinse o nouă ţigară şi am observat că 
mâinile îi tremură. 

— Atunci cred că tu şi cu mine suntem terminati. l-am 
spus că se poate face. Dacă nu o faci atunci zburăm 
amândoi din slujba lui Essex. 

Făcu o nouă pauză şi mi s-a părut că îi vine din ce în 
ce mai greu să vorbească. A 

— Am avut mare noroc să prind slujba asta, Jack. In 
zilele noastre piloţii de elită costă un dolar snopul. Essex 
nu are decât să bată din palme ca să se facă coadă la 
uşa lui. 

— Mi-ai spus de cincisprezece mii de dolari pe an. 
Ceea ce înseamnă că pentru treaba asta o să-mi dai 
3 750 de dolari şi după trei luni depinde de cât de 
mulţumit este Essex pentru a primi sau nu slujba 
permanentă, corect? 

Olson privi la vârful incandescent al ţigării. 

— Da, aşa este. 

Privi la mine şi apoi la mare: 

— La urma urmelor, Jack, la ora actuală nu ai nimic 
altceva de făcut, aşa că ce ai de pierdut? 

l-am dat dreptate. Am rămas tăcuţi pentru câteva clipe 
după care reluă: 

— Hai să mergem la aeroport! Vezi şantierul, îţi faci o 
impresie şi îmi spui ce gândeşti. Trebuie să-l car pe 
Essex la New York şi decolez peste trei ore aşa că nu am 
prea mult timp la dispoziţie. 

— Aş avea nevoie de nişte bani plătiţi în contul meu 
bancar înainte de a începe treaba, Bernie. Sunt cam 
strâmtorat. 

— Nici o problemă. Mă ocup de treabă. 

Se ridică în picioare: 

— Hai să aruncăm o privire! 

«Este ceva care nu se potriveşte în toată povestea 
asta», mi-am spus în timp ce ne îndreptam spre 
autostradă. Dar trebuia să accept evidenţa: ce aveam de 
pierdut? 3 750 dolari pentru trei luni nu era de loc rău. 
Dacă nu-mi ieşea figura cu postul permanent puteam 
foarte bine ca după trei luni să mă duc la băieţii de la 
Lockheed. 

Şi totuşi în sinea mea eram neliniştit. Omul de lângă 
mine nu mai era marele colonel Olson pe care îl 
cunoscusem. Omul în care avusesem încredere oarbă. 
Omul pentru care mi-aş fi dat şi viaţa. Nu, era o 
schimbare ciudată, care mă deranja. Nu puteam să spun 
exact ce era dar omul de lângă mine îmi trezea 
neliniştea, şi asta nu era bine. 

Aeroportul lui Lane Essex era cam la cincisprezece 
kilometri de centrul oraşului. Era înconjurat cu un gard 
înalt de plasă de sârmă iar deasupra porţilor era un 
panou pe care scria: 


ESSEX ENTERPRISES 


Cei doi paznici, îmbrăcaţi în uniforme verde închis şi 
purtând pistoale la şold, au ridicat bariera şi l-au salutat 

pe Olson când am trecut pe lângă ei. 

Clădirile obişnuite care pot fi întâlnite la orice aeroport 
arătau strălucitoare, noi şi moderne. Am putut să văd 
oameni care se mişcau în turnul de control. Şi ei purtau 
aceleaşi uniforme verde închis. 

Olson a intrat pe pistă şi a călcat Jaguar-ul pe coadă. 
Maşina a ţâşnit lipindu-mă de spătarul scaunului. După 
ce am parcurs cam un kilometru pe pistă am zărit un nor 
de praf şi Olson a încetinit. 

— Am ajuns, spuse, oprind acolo unde se termina 
pista. Uite, Jack, care este treaba. Lasă-mă să-ţi dau mai 
multe detalii. Aşa cum ţi-am spus, am organizat totul. 
Sarcina ta este să te asiguri că roata continuă să se 
învârtească. Mi-e teamă să nu avem probleme cu forţa 
de muncă. Am adunat aici o bandă de vreo 600 de 
nenorociţi: cea mai mare parte colorați. Dorm în corturi 
şi se presupune că ar trebui să muncească de la ora 
şapte dimineaţa la ora şase seara, cu o pauză de două 
ore pentru masa de prânz. Aici este al dracului de cald la 
prânz. Şeful de şantier este Tim O'Brien. Tu ai să-i fii şef. 
l-am spus că vii. Tipul este ok dar eu nu am prea multă 
încredere în irlandezi. Sarcina ta este să-l supraveghezi 
pe Tim în timp ce el supraveghează banda de puturoşi. 
Nu te amesteca cu muncitorii. Nu vreau probleme. Ei îl 
plac pe O'Brien. Inţelegi? 

L-am privit lung: 

— Şi eu ce dracu' fac? 

— Aşa cum ţi-am spus, îl supraveghezi pe O'Brien. 
Circuli pe şantier. Dacă vezi pe cineva care doarme pe el 
îl atenţionezi pe O'Brien. Faci totul ca nimeni să nu o lase 
mai moale înainte de şase seara. 

A coborât din maşină şi a luat-o cu paşi mari spre norul 
de praf. L-am urmat nedumerit. După ce am trecut de 
norul de praf am văzut şantierul şi am fost şocat. Erau 
cam douăzeci de buldozere care netezeau solul. O 
armată formată din oameni transpiraţi şi înarmaţi care cu 
lopeţi, care cu târnăcoape, care cu topoare se agita 

aparent haotic. Mai era o maşină mare de turnat asfalt şi 
în apropierea ei mirosul caracteristic de gudron era 
foarte puternic. 

Din mulţimea de muncitori a apărut un om scund, 
gras, purtând nişte pantaloni kaki uzaţi şi o cămaşă 
leoarcă de transpiraţie. 

— Bună ziua, domnule colonel! 

— Cum merge treaba, Tim? întrebă Olson. 

Omul zâmbi încântat: 

— Ca pe roate. Băieţii au tăiat în dimineaţa aceasta 
treizeci de copaci. Acum îi mărunţim ca să-i putem căra. 

Olson se întoarse spre mine: 

— Jack... ţi-l prezint pe Tim O'Brien. Voi doi o să lucraţi 
împreună. Tim...el este Jack Crane. 

L-am privit pe O'Brien în timp ce colonelul făcea 
prezentările. Era foarte solid clădit, o grămadă de oase 
mari pe care erau puse cantităţi mari de muşchi, dar şi 
de grăsime, la vreo patruzeci şi cinci de ani, cu un 
început de chelie, cu o faţă mare şi deschisă, cu ochi 
albaştri mari şi o gură fermă. Era un om pe care nu 
puteai să nu-l simpatizezi: un tip muncitor, de încredere, 
aşa încât i-am întins mâna dreaptă şi după felul în care 
mi-a strâns-o, scurt şi puternic, mi-am dat seama că nu 
mă înşelasem în aprecieri. 

— Tim, arată-i totul lui Crane. Eu trebuie să o şterg. 

Am auzit o explozie foarte puternică, mult prea 
aproape, şi am sărit în sus speriat. 

O'Brien rânji cu gura până la urechi: 

— Folosim explozibili. Este al dracului de multă rocă 
dură în calea noastră. 

Olson mă bătu pe umăr: 

— Jack, intru în criză de timp. Ne vedem peste trei zile. 
Tim o să aibă grijă de tine între timp. 

Se întoarse şi o luă repede spre locul unde lăsase 
Jaguar-ul. 

O'Brien îşi privi şi el ceasul. 

— Acordaţi-mi zece minute, domnule Crane, şi 

mergem împreună la aeroport. Vreau numai să mă 
asigur că a sosit mâncarea pentru băieţi. 

Şi mă lăsă acolo ca pe o paiaţă tâmpită. 

Am privit înjur. Şantierul mergea ca un mecanism bine 
pus la punct. Maşina care aşternea asfaltul, ultima în 
linia frontului, aşternuse deja stratul final pe vreo trei 
sute de metri de pistă nouă care era de un negru mai 
strălucitor decât pista veche. Se auzi o nouă explozie 
puternică şi nici nu se împrăştiase bine praful provocat şi 
vreo zece buldozere se şi repeziră să muşte din rocă cu 
un zgomot infernal de motoare şi şenile. 

«Ce dracu' pot eu să fac aici?» m-am întrebat. Nu se 
putea visa o organizare mai bună. In ritmul în care se 
mişcau oamenii prelungirea pistei se putea face fără grijă 
în două luni, ca să nu mai vorbim de cele trei alocate. 

Am rămas să aştept sub soarele fierbinte până când 
cineva a scos un fluierat puternic. Motoarele se opriră 
unul câte unul şi treptat se instaură liniştea. Oamenii îşi 
lăsară uneltele acolo unde îi prinsese sunetul fluierului şi 
se produse o mişcare generală către trei camioane mari 
din care negrii începură să împartă caserole cu mâncare 
şi sticle cu apă. 

O'Brien apăru într-un Jeep decapotabil. 

— Haideţi sus, domnule Crane, îmi spuse. Vă conduc la 
apartamentul dumneavoastră. Cred că nu v-ar strica un 
duş. Cred, de fapt, că nici mie. 

Îmi zâmbi: 

— Şi după aceea, ce ziceţi să luăm masa împreună la 
mine acasă? Este uşa vecină cu a dumneavoastră. 

— Excelentă propunere! 

M-am urcat în maşină lângă el: 

— Uite ce este, Tim, ce-ar fi să-mi spui Jack? 

Mă privi lung după care aprobă dând din cap. 

— De ce nu? 

Conduse foarte repede pe pistă, probabil că aceasta 
sugera viteză, după care viră dreapta pe lângă turnul de 
control şi o luă pe o alee mărginită de un şir lung de 

căsuțe din elemente prefabricate. Opri în dreptul celei ce 
purta numărul cinci şi sări din maşină. 

— Aceasta este a ta. Simte-te ca acasă. Ce-ar fi să vii 
la mine, la numărul şase, cam într-o jumătate de oră? 
Ok? 

— Perfect. 

Cărându-mi sacul de voiaj am deschis uşa căsuţei şi 
am intrat într-o binecuvântată atmosferă răcită de o 
instalaţie de aer condiţionat ce bâzâia sub una din 
ferestre. Am închis uşa şi am aruncat o privire circulară. 

În sufragerie absolut totul era de mare lux. Erau patru 
fotolii uriaşe, un frigider pentru băuturi încastrat în 
perete, un televizor color, o bibliotecă îndesată cu cărţi, 
un covor asortat la culoarea pereţilor şi atât de gros de 
parcă păşeam pe iarbă, o combină stereo în unul din 
colţuri. Lângă sufragerie se afla un dormitor mic cu un 
pat dublu, dulapuri în perete, noptieră cu veioză şi, în 
peretele îndepărtat, o uşă care ducea la baia dotată cu 
tot echipamentul la care puteai visa. 

M-am dezbrăcat, am făcut un duş, m-am bărbierit 
după care mi-am pus o cămaşă cu mânecă scurtă şi o 
pereche de pantaloni de stofă şi m-am întors în 
sufragerie. Mă frigea să beau ceva dar m-am hotărât să 
mă abţin. M-am uitat la ceas şi am văzut că mai aveam 
cinci minute de aşteptat. La ora douăsprezece şi 
jumătate fix am ieşit în dogoarea de afară şi am bătut la 
uşa care purta cifra şase. 

Mi-a deschis O'Brien, care arăta mult mai puţin 
transpirat dar era în aceleaşi haine, şi-mi făcu semn să 
intru. Era copia identică a apartamentului din care 
tocmai ieşisem. Se simţea un miros de ceapă pusă la 
prăjit şi instantaneu a început să-mi plouă în gură. 

— Masa este aproape gata. Ce vrei să bei? 

— Nimic, mulţumesc. 

M-am aşezat în unul din fotoliile somptuoase. 

Curând după aceea apăru o fată îmbrăcată într-o bluză 
verde închis şi pantaloni foarte mulaţi de aceeaşi 

culoare. Avea în mâini o tavă mare. Cu mişcări iuți puse 
masa pentru două persoane după care plecă. 

— Hai să mâncăm! spuse O'Brien şi se aşeză la masă. 

În farfurii se aflau câte o friptură mare de porc, fasole 
verde şi cartofi pai. 

— Mâncaţi bine aici, am spus, atacând friptura. 

— Totul aici este clasa întâi. Suntem angajaţii lui 
Essex. 

Am mâncat o vreme în tăcere după care O'Brien 
spuse: 

— Înţeleg că tu şi Olson aţi fost împreună în Vietnam. 

— A fost şeful meu. Eu am avut grijă de avionul său. 

— Şi ţi-a plăcut în Vietnam? 

— Pentru mine a fost okay, dar trebuie să recunosc că 
în mine nu s-a tras. 

Am dus din nou furculiţa la gură cu o porţie zdravănă 
de carne şi am mestecat. 

— Da, este o diferenţă. 

— Poţi să fii sigur de asta. 

Am continuat să mâncăm în linişte. 

— Şi ai căpătat o experienţă vastă în construirea de 
piste? 

M-am oprit din mâncat şi l-am privit direct în ochi. Şi el 
mă privea direct. Ne-am privit o vreme în tăcere şi, deşi 
întrebarea era rea, am recunoscut din nou că îmi place 
acest om gras, clădit greoi, cu privirea directă a ochilor 
săi albaştri, ale cărui fălci continuau să mestece. 

— Sunt mecanic de avioane. Ştiu măruntaiele la multe 
tipuri de avioane dar habar nu am cum să construiesc o 
pistă. 

Dădu în tăcere din cap după care îşi puse un strat gros 
de muştar pe felia de friptură pe care tocmai o tăiase. 

— Mada. Ei bine, Jack, îţi mulţumesc pentru sinceritate. 
Haide să-ţi spun şi varianta mea. Olson mi-a spus că vrea 
să fiu supravegheat. Îi era frică că prelungirea pistei nu 
se va termina în trei luni. Mi-a spus că va aduce un 
expert care să mă controleze. Am fost de acord cu el 

pentru că primesc bani buni în postul pe care îl ocup. E 
speriat de moarte de Essex. Când un om este speriat de 
un alt om pentru că îi este frică să nu-şi piardă slujba, ei 
bine, atunci îmi este milă de el şi sunt dispus să 
cooperez. 

Am ezitat puţin după care am spus: 

— Mi-l aduc aminte aşa cum arăta acum treisprezece 
luni. Astăzi l-am văzut pentru prima oară de atunci. S-a 
schimbat al dracului de mult. 

— Chiar aşa? Eu îl cunosc numai de puţină vreme dar 
ştiu să recunosc un om speriat atunci când văd unul. 

O'Brien termină de mâncat şi se rezemă de spătarul 
scaunului. 

— Ei bine, Jack, ce sugerezi să faci? Pot să te asigur că 
prelungirea pistei va fi gata în următoarele şase 
săptămâni. Am o echipă de muncitori foarte bună, i-am 
verificat şi ştiu că pot să mă bazez pe ei. 

— Olson a pomenit ceva despre probleme cu forţa de 
muncă. 

— În nici un caz. Fiecare este foarte bine plătit şi eu 
ştiu cum să-i ţin în frâu. 

Am dat din umeri. 

— Atunci al dracului să fiu dacă ştiu ce o să fac. 
Imediat cum am văzut organizarea de şantier mi-am dat 
seama că nu am ce căuta pe şantier. Ştii, Tim, este ceva 
putred în toată treaba asta. Olson mă plăteşte cu bani 
buni, şi, atenţie, din propriul lui salariu, aparent pentru a 
nu face nimic. 

O'Brien mustăci. 

— Ei bine, dacă eşti plătit, şi dacă asta te face fericit, 
n-ai decât să mă supraveghezi, nu-i aşa? 

— Pot să vin cu tine şi să arunc o privire pe şantier? 

Mă simţeam ca un rahat. 

— Bineînţeles. 

Îşi privi ceasul după care adaugă: 

— Oricum este timpul să-mi mişc oasele înapoi la 
lucru. 


22 


Ne-am urcat în maşină şi a condus înapoi la şantier. 
Când am ajuns sări din maşină şi spuse: 

— Păstrează maşina, Jack. Nu am nevoie de ea în 
această după amiază. Plimbă-te pe şantier. Sunt deschis 
la orice sugestie. 

Simţindu-mă din ce în ce mai prost am condus încet 
trecând pe lângă oamenii care reîncepuseră deja lucrul, 
am depăşit zona nivelată şi am intrat în pădure. Pentru 
că pomii erau prea deşi a trebuit să abandonez maşina şi 
am mers în continuare pe jos. 

Vreo cincizeci de negri, dotați cu maşini electrice de 
tăiat pomi, se agitau. M-au privit indiferenți până când 
unul dintre ei, un negru uriaş şi cu trăsături frumoase 
strigă la mine: 

— Nu-i bine să te vânturi pe aici, frate. Cad pomii ca 
stropii de ploaie. 

Am plecat şi când am ieşit din pădure, în căldura 
cumplită, am luat-o spre locul unde dinamitau stâncile. 
Mi s-a spus din nou să nu mă fâţâi prin apropiere. Aşa 
cum spusese O'Brien, munca avansa, şi încă într-un ritm 
rapid. Avea destule maşini, destui oameni şi destul 
explozibil pentru a termina pista în şase săptămâni. 

Am luat-o pe o cărare alunecoasă care mergea 
perpendicular pe axa pistei până am ajuns la un mic 
izvor şi m-am aşezat pe o stâncă, după care mi-am 
aprins o ţigară şi am căzut pe gânduri. 

Mi-era clar un lucru: nu aveam ce face pe şantier atâta 
timp cât O'Brien se ocupa de treabă. Atunci de ce 
trimisese Olson după mine? De ce îşi uşura buzunarele 
de 3 750 dolari numai ca să mă plimb pe şantier, din 
moment ce era sigur că O'Brien va respecta graficul? Ce 
se afla în spatele acestei afaceri? Acum zbura spre New 
York. Îmi spusese că se va întoarce peste trei zile. Ce 
aveam de făcut în timpul ăsta? Primul impuls a fost să 
mă întorc acasă lăsându-i o scrisoare în care să-i explic 
că nu văd cum îl puteam ajuta dar am renunţat curând la 
această idee. Nu doream să mă întorc în micuța căsuţă a 

tatălui meu, înapoi în micuțul orăşel de zece cenți. Am 
hotărât să aştept până ce Olson se întorcea şi după 
aceea să am o discuţie lămuritoare cu el. M-am hotărât 
ca până la întoarcerea sa să întocmesc un raport asupra 
mersului lucrărilor pentru a-i arăta că încerc să-i câştig 
cinstit banii. 

M-am întors pe şantier şi l-am găsit pe O'Brien lucrând 
la un buldozer cu motorul stricat. Când mă văzu se opri 
din lucru, cobori de pe şenila uriaşă şi se îndreptă spre 
mine. 

— Uite, Tim! am spus. 

Trebuia să strig ca să mă fac auzit în zgomotul făcut 
de celelalte maşini. 

— Cred că totul este perfect. Pista va fi gata în şase 
săptămâni. În ritmul în care mergeţi s-ar putea să 
terminaţi chiar în cinci săptămâni. 

Confirmă dând din cap. 

— Dar trebuie să fac ceva pentru a-mi merita banii. 
Am nevoie de ei. Pot să mă uit în evidenţele tale pentru a 
încropi un fel de raport pentru Olson? Te-ar deranja? 

— De loc. Nu-i nici o problemă. Du-te la mine acasă. 
Deschide sertarul de sus din partea stângă de la biroul 
meu. O să găseşti acolo tot ce-ţi trebuie. Nu te supăra că 
nu merg cu tine dar trebuie să repar blestematul ăsta de 
motor. 

— Apreciez foarte mult gestul tău. 

Am făcut o pauză după care am continuat: 

— Am să-mi pierd probabil postul din cauza acestui 
raport dar, ce să-i faci?, ăsta este norocul meu. Am să 
scriu în raport că nu pot face nimic în plus faţă de ce faci 
tu acum. 

Mă privi lung, zâmbi şi-mi dădu un cot uşor în coaste. 

— Aşa este. Fac piste pentru avioane de peste 
douăzeci de ani. Ne vedem diseară. 

Şi se întoarse la motorul defect. 

M-am urcat în Jeep şi am condus înapoi la căsuțe. 
Zăpuşeala devenise insuportabilă aşa încât am oftat de 

plăcere când am intrat în răcoarea produsă de aerul 
condiţionat. 

M-am oprit în pragul uşii uluit. Într-unul din fotolii 
stătea tolănită o blondă. Era îmbrăcată în nişte pantaloni 
roşii, foarte strâmţi şi o bluză albă descheiată până la 
buric şi care de-abia îi reţinea sânii grei. Părul blond îi 
cădea în cascade pe umeri. Avea în jur de douăzeci şi 
cinci de ani şi o faţă îngustă, cu pomeţii foarte evidenti şi 
ochi mari, verzi. Era cea mai sexy gagică din câte 
văzusem în viaţa mea, şi văzusem ceva. 

Mă privi o clipă rece, după care îmi zâmbi. Avea dinţii 
albi ca pielita portocalelor iar buzele erau cărnoase şi 
senzuale. 

— Salut, îmi spuse. Îl cauţi pe Tim? 

Am intrat în casă şi am închis uşa. 

— Este pe şantier. 

— Oh! 

Făcu o mutriţă dezamăgită, după care se întinse 
voluptos. 

— Speram să-l mai prind acasă. Doamne, cum poate 
munci omul ăsta! 

— Cred că ai dreptate când spui asta. 

Okay, mă zăpăcise. Nu semăna de loc cu fetele din 
orăşelul meu cel mic. 

— Şi tu cine eşti? mă întrebă zâmbind. 

— Jack Crane. Sunt noul şef al şantierului. Şi tu? 

— Pam Osborn. Stewardesa şefă a lui Essex. 

Ne-am privit o vreme în tăcere. 

— Ei bine, mă bucur de cunoştinţă, am spus 
îndreptându-mă către birou. Pot face ceva pentru 
dumneavoastră, domnişoară Osborn? 

— Cine ştie?... S-ar putea... Este o viaţă atât de izolată 
pe aeroportul ăsta. 

Se întinse voluptos în fotoliu. Unul din sânii grei 
aproape că scăpă din bluză însă îl recuperă la timp. 

— Venisem să stau la o bârfă cu Tim. 

Asta n-am mai crezut-o. Eram sigur că ea ştia că la ora 

asta O'Brien trebuia să fie pe şantier. 

M-am simţit din nou în alertă. Eram sigur că mă 
aşteptase pe mine. De ce? 

— Ghinion, am spus pe un ton neutru în timp ce 
deschideam sertarul pe care mi-l indicase Tim. 

Am găsit un dosar gros, îmbrăcat în piele neagră. L-am 
scos pe birou şi l-am deschis la întâmplare. 

— Şi eu am multă treabă. 

Râse sfidător. 

— Eşti ocupat să freci pisoiul? 

— Ei bine... 

Ne-am privit lung. 

— Ei bine... ce? 

Am ezitat dar mi-am dat seama că ea conducea 
ostilitățile. 

— Eu stau alături, am spus. 

— Aşa că mergem alături? 

Am ezitat din nou dar femeile de genul ei au darul de 
a-mi ucide voinţa. Am închis dosarul şi l-am pus înapoi în 
birou. 

— De ce nu? 

Se sculă leneş din fotoliu în timp ce eu ocoleam biroul. 

— De când te-am văzut... 

— Da ştiu, şi eu tot de când te-am văzut... 

Am apucat-o strâns în braţe în timp ce ea se lăsa cu 
tot corpul pe mine. Ne-am strivit buzele şi i-am simţit 
limba în gură. 

Toată prudenţa, toate grijile mi-au zburat complet din 
minte. Am târât-o practic afară din sufrageria lui O'Brien 
şi am dus-o aproape pe sus la mine. 


— Eşti un mascul pe cinste, spuse ea leneş. 
Partida de iubire, dacă se poate spune aşa, se 

terminase şi ea stătea lungită lângă mine în patul cel 
larg, o pisică mare, frumoasă şi mulţumită. 

Fusese cea mai bună parteneră de pat de la micuța 
vietnameză, cu mult timp în urmă, la Saigon, pe care mi- 
o aminteam puţin mai violentă, puţin mai intensă,... dar 
nu cu mult. 

M-am întins după pachetul de ţigări şi după brichetă şi 
mi-am aprins o ţigară. Mintea mea devenea din nou 
bănuitoare. 

— S-a întâmplat cam pe neaşteptate, am spus fără să 
mă uit la ea. 

Râse sfidător. 

— Cam aşa ceva. Am auzit că a apărut o figură nouă la 
aeroport. Am sperat că o să-ţi doreşti puţină mişcare. Am 
presupus că o să vii la căsuţa ta sau a lui Tim. Eu sunt o 
fată care are nevoie de mult exerciţiu şi, omule, pe 
aeroportul ăsta nenorocit sunt numai  prăpădiţi, 
nenorociţi şi pârliţi care se sperie şi de umbra lor. Mai 
degrabă şi-ar tăia beregata decât să aibe grijă de o tipă 
în suferinţă, ca mine. Atât sunt de îngroziţi că şi-ar putea 
pierde slujbele lor nenorocite! 

— Deci toată vorbăraia aia că-l aştepţi pe Tim ca să 
stai la palavre cu el a fost gargară? 

— Tu ce crezi? Poţi să-ţi închipui că o fată ca mine o să 
cadă pe spate din cauza unui grăsan transpirat ca Tim? 
Nu am nimic împotriva lui. Este un băiat de treabă dar nu 
este genul meu. 

Îşi ridică braţele deasupra capului şi oftă de plăcere. 

— Am sperat să găsesc sânge nou... Şi am găsit. 

M-am întors pe jumătate spre ea. Era splendidă, era 
strălucitoare dar era în acelaşi timp un monument de 
viciu. Şi totuşi mă fascina. 

— Şi faci exerciţiu şi cu Olson? 

— Cu Bernie? 

Clătină negativ din cap şi faţa i se întunecă puţin. 

— Nu ştii ce a păţit? A încasat un glonte exact acolo 
unde-i greu voinicului. Sărmanul Bernie! Nu mai este 

soldat operativ. 

Asta m-a şocat. Ştiam, bineînţeles, că Olson fusese 
rănit în pântec în cursul ultimei sale misiuni dar nu mă 
gândisem că fusese lovit chiar acolo. Oare acesta să fi 
fost necazul lui Olson în afară de frica lui de a nu-şi 
pierde slujba? 

— N-am ştiut. 

— Este un om minunat. Mi-a vorbit despre tine. El 
crede că şi tu eşti minunat. Este un mare admirator al 
tău. 

— Chiar aşa? 

— Are nevoie de tine, Jack. Este un om singur. Nu s-a 
amestecat cu ceilalţi nenorociţi de pe aeroport şi de 
aceea nu face faţă la sarcina primită. Mă întreba tot 
timpul dacă eu cred că vei accepta slujba. li era frică să 
nu refuzi. 

Okay, suna minunat, mai aveam puţin şi începeam să 
plâng! Era totuşi un drăcuşor care îmi şoptea că scena 
fusese repetată. 

— Nu l-aş fi lăsat baltă pe Bernie indiferent de slujba 
pe care mi-ar fi propus-o. 

Îşi ridică un picior în aer şi-l privi admirativ. 

— Ei bine, eşti aici... asta spune totul, nu-i aşa? 

Îşi cobor piciorul şi-mi zâmbi: 

— Dar cât o să stau? Nu este nici o slujbă pentru mine 
aici păpuşico. Tim are grijă de prelungirea pistei. 

— Bernie mi-a spus că vrea ca tu să-l supraveghezi. 

— Ştiu. Numai că Tim nu are nevoie să fie 
supravegheat. 

Mi-am stins ţigara în scrumiera de cristal. 

— Şi ce altceva ţi-a mai spus? 

Îmi aruncă privirea aceea pierdută la care apelează 
toate femeile atunci când nu vor să răspundă. 

— Numai că te vrea aici, nimic altceva. 

— S-ar zice că îţi face confidente. 

— Aşa s-ar părea. Există şi perioade când nu zboară. 
Essex nu-şi petrece totuşi toată viaţa în avion. Şi atunci 

eu şi cu Bernie petrecem mult timp împreună. Şi pentru 
că nu are alţi prieteni... 

— Doar nu încerci să-mi spui că mă plăteşte din banii 
lui numai pentru a-i ţine companie? 

— Ba cam aşa ceva, Jack. Sper că o să-i îndeplineşti 
această dorinţă. 

— Mai bine am să stau de vorbă cu el. 

— Îhî, este o idee bună. 

— Mi se pare că este speriat că o să-şi piardă slujba. 

— Toată lumea de aici este speriată. O scoţi foarte 
greu la capăt cu Essex şi acelaşi lucru este adevărat şi 
pentru nevastă-sa. 

— Există o doamnă Essex? 

Pam strâmbă din nas. 

— Ai mare noroc că pe tine te angajează Bernie... Da, 
există o doamnă Essex..., draga de Victoria. lţi doresc din 
toată inima să nu intri în colimatorul ei. Dacă ai cumva 
vreo imagine despre ce înseamnă cea mai a dracului 
căţea din lume, ei bine nu ştii nimic. Toată lumea este 
terorizată de ea. 

— Chiar aşa? 

— Da. O singură mişcare greşită şi doamna Essex te 
zboară. Bărbată-său îi ciuguleşte din palmă. Sunt de 
acord că Essex este un dur, plin de el dar, ca să fim 
corecţi, are şi de ce. Dar Victoria! O nulitate care a avut 
noroc în viaţă: o faţă frumoasă şi un corp frumos. O 
căţea isterică care nu se gândeşte decât cum să le facă 
zile fripte tuturor celor care depind de Essex pentru a-şi 
câştiga pâinea. 

— Sună frumos. 

— Da, foarte frumos. 

Pam râse cu poftă. 

— Stai departe de ea! Ce faci diseară? Nu vrei să mă 
inviţi la un restaurant pentru cină? Am un Mini Austin. 
Ştiu un restaurant în City unde se serveşte numai peşte. 
Nu te-ar interesa? 

— Ba da. Acum mută-ţi trupul ăsta frumos din cameră. 

Am treabă. 
— Nu din prima zi, Jack. Aduce întotdeauna ghinion. 
Şi se prăvăli peste mine luându-mă în braţe. 


CAPITOLUL 2 


arhitectul furase din plin la întocmirea planurilor de 

la decorul restaurantului Ritz din Paris. Elementul 
de originalitate era adus de patru peşti spadă făcuţi din 
ipsos şi vopsiți şi câteva năvoade ce atârnau din tavan. 
Mesele aveau lumânări electrice şi erau aşezate suficient 
de departe una de alta pentru a permite clienţilor să-şi 
păstreze secretele şi să nu poată fi auziţi de urechi 
indiscrete. 


R sia L'Espadon fusese construit pe un dig şi 

Pam era îmbrăcată cu una din chestiile alea lungi până 
la călcâie şi care nu pica pentru că era prinsă imediat 
deasupra sânilor cu un lanţ de argint prevăzut cu o 
cataramă în formă de cap de şarpe. Arăta trăznet. Şeful 
de sală veni spre noi îndoit din mijloc şi cu un zâmbet 
servil pe care şefii de sală îl rezervă numai pentru clienţii 
lor favoriţi. Ea îi spuse la ureche ceva ce n-am auzit iar el 
dădu încet din cap şi cu un gest larg al mâinii ne conduse 
la o masă de două locuri aflată în capătul sălii. Scaunele 
erau capitonate şi aveam o privire asupra întregului 
restaurant. 

— Ce plăcere, domnişoară Osborn, spuse şeful de sală 
ţinându-i scaunul ca să se aşeze. Un coctail cu 
şampanie? 

La mine nici măcar nu s-a uitat. 

Ea se aşeză şi-i zâmbi. 

— Ar fi foarte drăguţ din partea ta, Henri. 

— Îmi permiteţi să aranjez meniul? 

Era atât de îndoit din mijloc încât părea că atârnă 
deasupra ei. Am putut să-i simt mirosul de after shave. 

— Ce-ar fi să ne aduci un meniu, am spus, şi un scotch 
cu gheaţă pentru mine? 

Capul i se roti încet până când mă putu privi. Ochii i s- 
au plimbat pe costumul meu uzat şi faţa îi căpătă o 
expresie de durere. Mimica feţei spunea mai mult decât 
ar fi putut să o facă o mie de cuvinte: pentru el eu eram 
„Domnul Nimeni”. 

— Hai să-l lăsăm pe Henri, spuse Pam cu o voce fermă. 
Se pricepe. 

Eram tentat să fac gălăgie dar luxul restaurantului şi 
expresia ostilă din ochii grăsanului m-au intimidat. Am 
hotărât să o las baltă. 

— Da,... bineînţeles, să-l lăsăm pe Henri. 

— Ţi-o pui şi cu el? am întrebat după ce acesta s-a 
îndepărtat de masa noastră. 

Râse încântată. 

— Numai o dată. Dar am avut grijă să-i las o amintire 

de neuitat. Ăsta este singurul restaurant din oraş unde 
mănânc pe gratis..., eu şi invitaţii mei. 

M-am relaxat. După cum arăta restaurantul eram sigur 
că nu mi-ar fi ajuns banii ca să plătesc nota. Am privit-o 
nu fără admiraţie. 

— Te descurci păpuşico. Şantaj? 

— Vai ce urât vorbeşti! 

Se aplecă spre mine, îşi puse mâna răcoroasă pe 
braţul meu şi continuă: 

— Henri este terorizat de mine. Are o soţie groaznic de 
geloasă şi nu ştiu de ce şi-a băgat în cap că am de gând 
să-i spun neveste-si despre aventura noastră. 

— Dar tu n-ai de gând, nu-i aşa? 

Dădu fatalistă din mâini. 

Au sosit băuturile. Erau însoţite de mici antreuri ca să 
le ţină companie. Şi bineînţeles doi chelneri care făcură 
temenele înainte şi după ce puseră totul pe masă. 

Restaurantul începea să se umple. 

— Ca lumea cârciuma, am spus. Şi sunt sigur că te 
costă o căruţă de bani dacă nu are grijă Henri. 

— Oh, da, este un restaurant scump. 

Sosi şi chelnerul cu vinul. Avea o frapieră plină cu 
gheaţă şi în ea se lăfăia o sticlă de Sancerre. Se înclină în 
faţa lui Pam care îi răspunse cu un zâmbet sexi. M-am 
întrebat dacă şi-o punea şi cu el. 

După aceea a venit şi mâncarea pe un cărucior. Pe un 
platou mare era aşezată o langustă uriaşă înconjurată de 
tot felul de bucăţi de peşte, fiecare gătit altfel. 

— Ştii să trăieşti! am exclamat atacând prima bucată 
de peşte. 

— Bărbaţii! pufni Pam. 

Ochii ei verzi, mari, erau plini de dispreţ... 

— Ce n-ar face bărbaţii pentru o fată ca mine? 
Şmecheria este, bineînţeles, să dai puţin şi să iei mult. 
Bărbaţii sunt fie generoşi fie devin brusc speriaţi. Oricum 
însă bagă mâna în portofel. 

— Şi eu ce se presupune că trebuie să fiu, generos sau 

speriat? 

Băgă în gură o bucată de langustă şi spuse cu gura 
plină: 

— Pur şi simplu să fii masculul excitant care eşti. 

— Am să ţin minte. 

Îmi aruncă o privire iute. 

— Bună mâncarea, nu? 

— Excelentă. 

Am mâncat o vreme în tăcere. După care am spus: 

— Bernie o să lipsească câteva zile. 

— Uite ce este, Jack, hai să-l uităm pe Bernie. Hai să 
nu ne stricăm seara. De acord? 

Eu însă eram neliniştit. Înainte de a pleca de la 
aeroport stătusem de vorbă cu Tim. Pam spusese că va 
veni să mă ia la ora opt seara aşa încât am avut timp să 
mă bărbieresc, să fac un duş şi să beau un whisky. Tim 
se întorsese de la muncă la ora şapte şi jumătate seara. 
Ciocănise la mine la uşă: 

— Ai găsit ce-ţi trebuia? m-a întrebat. 

Arăta obosit, transpirat şi murdar. Am avut o mustrare 
de conştiinţă. 

— Am avut un musafir. Şi n-a plecat decât de curând. 

— Vrei să spui, Pam? 

— Da, asta vreau să spun. 

Rânjise la mine: 

— Am fost sigur că fata asta o să se dea la tine dar nu 
am crezut că aşa de repede. 

— les în oraş cu ea în seara aceasta. 

Tim privise la paharul din mâna mea. 

— Cred că nu mi-ar strica şi mie o băutură. 

— Hai înăuntru. Sunt sigur că o să întârzie. 

l-am umplut bine un pahar şi i-am pus gheaţă. 

— Ce ştii despre ea? am întrebat în timp ce-i întindeam 
paharul. Curva locală? 

— Este iubita lui Olson. 

Asta m-a zgâlţâit. 

— Da, dar ştii că Bernie... 

— Da, bineînţeles. Lui însă nu-i pasă de aventurile ei. 
Între ei este altceva, de suflet. Singurul lucru care nu-l 
fac împreună este treaba cu patul. 

— Oh, Doamne! Dacă aş fi ştiut nici măcar nu aş fi 
atins-o. Dacă este iubita lui Bernie nu mai ies cu ea în 
oraş în seara aceasta. 

Tim băuse lung, făcuse o pauză ca să se şteargă cu 
dosul palmei la gură, şi spusese: 

— Dacă n-o faci tu o să o facă alt tip. Nu te gândi 
decât ca la o aventură, Jack. De acord, este iubita lui 
Bernie dar ea are nevoie. Olson nu poate să-i dea ce are 
ea nevoie aşa încât o lasă să se joace. Nu este nici un 
secret: jumătate din angajaţii de la aeroport şi probabil 
jumătate din Paradise City i-au pus-o, aşa că, unul în plus 
sau în minus, ce mai contează? Numai nu o lua în serios. 

Îşi terminase băutura, pusese paharul pe masă şi o 
luase spre uşă. Se încruntase brusc şi, adoptând poziţia 
şi mimica unui indian la pândă, spusese: 

— La mine duş şi televizor, după care dodo. 

Redevenise serios, îmi zâmbise şi adăugase, în timp ce 
deschidea uşa: 

— Viaţa este al dracului de ciudată, nu ţi se pare? 

Şi uite aşa, acum îl aveam pe Bernie pe conştiinţă. 

— Uite Pam, am început în timp ce chelnerul curăța 
masa. Tim îmi spune că eşti prietena lui Bernie. El este 
cel mai bun prieten al meu. Asta mă deranjează. 

— Oh, la dracu’, explodă ea. Ti-am spus, îmi frige p... 
Lui Bernie nu-i pasă. Vrei să termini cu tâmpeniile? îţi 
mai spun o dată: Bernie ştie cum sunt şi nu-i pasă. 

Am crezut că asta fusese toată mâncarea şi de aceea 
mă îndopasem, dar mă înşelasem. Cu acelaşi ritual cei 
doi chelneri au adus o altă tavă pe care se afla un peşte 
uriaş. Garnitură aveam cartofi natur şi fasole verde. Am 
încercat să gândesc în timp ce ei se agitau cu mâncarea. 

— Arată delicios, nu-i aşa? spuse Pam. Mmmm, ador 
să mănânc aici. 

— Trebuie să-i pese! Doar şi tu recunoşti că te iubeşte 

şi că şi tu îl iubeşti. 

— Oh, gura! 

Îmi vorbi şoptit, cu vorbe scrâşnite iar ochii aveau o 
privire rea: 

— la ce ţi oferă şi spune mulţumesc! 

Am renunţat. Mi-am spus că de acum încolo nu o să 
mă mai ating de ea. Ce situaţie, ca dracu'! Bernie... omul 
pe care îl admiram cel mai mult... şi eu îi regulasem 
iubita. 

Mi-am pierdut toată pofta de mâncare. Oricât ar fost 
mâncarea de bună îmi venea greu să înghit. Am privit în 
restaurant în timp ce mă jucam neatent cu furculiţa. 

Privirea mi-a fost atrasă deodată de o agitaţie care se 
produsese la intrare. Henri practic zbură la uşă unde se 
frânse în două într-o ploconeală ce merita a fi filmată. In 
local intrase un tip înalt, foarte masiv, cam de şaizeci de 
ani. Deşi în restaurant lumina era foarte discretă a 
trebuit să recunosc că nu mai văzusem până acum un 
asemenea specimen. După felul arogant în care se mişca 
era clar că este un tip important. Faţa lui grasă avea un 
nas curios care sugera un cap de delfin. Pe cap avea o 
perucă de un portocaliu neverosimil care stătea pe o 
parte pe un cap în mod evident complet chel. Purta un 
costum de stofă galben şi o cămaşă purpurie. Era o 
apariţie care merita privită. 

— Uite-te la papagalul ăsta, am spus, bucuros că pot 
schimba subiectul discuţiei. Cine-o fi? 

Pam privi în sală. 

— Este Claude Kendrick. Este proprietarul celei mai 
şic, celei mai scumpe şi celei mai rentabile galerii de artă 
din oraş. 

L-am privit pe grăsan cum se rostogolea spre o masă, 
a treia faţă de masa noastră. In spatele lui venea un tip 
slăbuţ, aproape firav, care putea avea orice vârstă între 
douăzeci şi cinci şi patruzeci de ani. Părul lung, de 
culoarea nisipului, faţa îngustă, cu ochi apropiaţi, gura 
aproape fără buze îl făceau să semene cu un şobolan 

suspicios şi vicios. 

— Cel slab este Louis DeMarney, administratorul 
galeriei, îmi spuse Pam, reîntorcându-se la platoul cu 
peşte. 

Tot circul pe care îl făcea Henri în jurul celor doi mi-a 
spus că este vorba de clienţi VIP. Am privit interesat la 
cele ce se întâmplau la masa lor. De-abia se aşezaseră 
când a apărut ca prin minune un pahar uriaş cu o vodca- 
martini. Paharul a fost aşezat cu o reverență de însuşi 
Henri. Slăbănogul a refuzat băutura care i-a fost adusă. A 
urmat o discuţie între grăsan şi Henri pe tema meniului 
după care Henri se retrase, mergând cu spatele, urmat 
de doi chelneri. 

Claude Kendrick privi în jurul său aşa cum un rege îşi 
inspectează supuşii. Îşi flutură cârnăciorii ce-i serveau 
drept degete spre persoane pe care am presupus că le 
cunoştea după care privi în direcţia noastră. Ochii lui mici 
se opriră pentru o clipă pe faţa mea după care privirea 
se mută la Pam. Sprâncenele i se ridicară iar gura se 
deschise într-un zâmbet larg. După care făcu cel mai 
uluitor gest: se înclină adânc pe scaun, atât cât îi 
permitea burta uriaşă, şi folosind peruca aşa cum 
foloseşti o pălărie o ridică mult deasupra căpăţânii lui 
chele, făcu o reverență cu ea după care şi-o reaşeză pe 
cap. Apoi se aşeză mai bine pe scaun şi începu o discuţie 
cu administratorul său. 

Pam zâmbi încântată. 

— Nu-i aşa că este dulce? spuse. Face circul acesta cu 
toate prietenele lui. 

— Şi tu eşti o prietenă de-a lui? 

— Am fost manechin la galeria lui. Prezentam 
bijuteriile mai deosebite. Îl cunosc de câţiva ani. 

Termină de mâncat. 

— Am o idee, spuse, după care se ridică şi o luă spre 
masa lui Kendrick. 

Stătea cu spatele la mine aşa încât nu am putut să aud 
ce-şi vorbeau. Se întoarse la masa noastră cam după trei 

minute. 

— Ce înseamnă asta? am întrebat făcând pe supăratul. 

— Claude are un mic yacht. M-am gândit că ar fi 
amuzant să facem o plimbare. A fost încântat de ideea 
mea. Ştii cum este viaţa în oraşul acesta: plicticos să vezi 
mereu şi mereu aceleaşi feţe. Toţi doresc să cunoască 
persoane noi. Vii pe vapor, nu-i aşa? 

Văzu că ezit aşa încât insistă: 

— Este un tip forte nostim şi foarte important în oraş. 
O să-ţi placă de el. 

Ideea de a mă urca pe un yacht mă tenta. 

— Ei bine, okay! N-am nimic de pierdut. 

Am privit peste mese la Kendrick. Mi-a zâmbit şi a dat 
aprobator din cap, în timp ce chelnerul îi punea pe masă 
o tavă cu somon afumat. Am dat la rândul meu din cap şi 
am zâmbit. 

Am terminat masa cu două ceşti de cafea. 

Kendrick şi DeMarney nu au mâncat decât somon şi au 
băut de asemenea cafea aşa încât ne-am ridicat de la 
mese în acelaşi timp. 

Pam îşi împinse înapoi scaunul şi mă conduse la masa 
lor. 

— Claude, ţi-l prezint pe Jack Crane. Lucrează la pistă. 
Jack... ţi-l prezint pe domnul Kendrick. 

— Spune-mi Claude, cheri. 

O labă uriaşă şi caldă îmi strânse mâna. 

— Încântat de cunoştinţă. Bine ai venit în drăguţul 
nostru oraş. Hai să ieşim sub clar de lună. Louis, jucărie 
mică, ai te rog grijă de Pam. Vreau să-l cunosc mai bine 
pe Jack. 

Mă luă de braţ şi mă conduse spre ieşire. Se opri de 
două ori pentru a-şi ridica peruca groaznică şi pentru a 
se înclina spre femei care îi răspunseră cu zâmbete largi. 
Eram atât de jenat de penibilul situaţiei încât atunci când 
am ajuns în fine la uşa restaurantului eram transpirat 
fleaşcă. Ne-am oprit în aerul fierbinte al nopţii. 

— Louis, du-te şi fă o plimbare cu Pam cu barca, spuse 

Kendrick. Ştii doar cât îi place să se plimbe cu barca. 
Jack, eşti aşa de dulce să-mi acorzi câteva minute? Vreau 
să-ţi povestesc o chestie. 

Inainte de a putea protesta Pam şi Louis erau deja 
departe. 

— Care-i chestia? am întrebat iritat. 

Mă enerva maimuţoiul acesta gras şi eram furios că 
fusesem lăsat în compania lui. 

— Este vorba de Bernie, este unul din cei mai buni 
prieteni ai mei. 

Kendrick îşi şterse faţa cu o batistă de mătase. 

— Hai la mine în maşină. Are aer condiţionat. Eu 
găsesc puţin oprimantă căldura asta, nu eşti de aceeaşi 
părere? 

Am ezitat, dar fără Pam care să mă conducă înapoi la 
aeroport nu aveam de ales aşa că l-am urmat pe dig 
unde aştepta un Cadillac vopsit galben şi negru. Un şofer 
japonez ţâşni din maşină şi deschise uşile în timp ce ne 
apropiam. 

— Plimbă-ne pe unde vrei tu, Yuko, spuse Kendrick 
prăbuşindu-se pe bancheta din spate. 

Am înconjurat maşina şi m-am urcat pe partea 
cealaltă. Intre şofer şi locurile din spate se afla un geam 
despărțitor. Era minunat de răcoare şi imediat ce am 
închis uşile s-a făcut aproape frig. Maşina se puse în 
mişcare iar Kendrick îmi oferi un trabuc pe care l-am 
refuzat. 

Am mers o vreme de-a lungul țărmului după care 
şoferul a virat şi a luat-o pe o stradă care ne îndepărta 
de ocean. 

Kendrick, care pufăia din trabucul lui uriaş, spuse într- 
un târziu: 

— Inţeleg că eşti un prieten foarte apropiat de-al lui 
Bernie. 

— Corect. 

— Sunt îngrijorat din cauza lui Bernie, spuse Kendrick 
suspinând adânc. Sărmanul băiat... Ce rană groaznică. 

N-am spus nimic şi am preferat să aştept continuarea. 

— Şi lucrează pentru nişte oameni groaznici, tipul 
acela, Essex. Ce creatură! Ca să nu mai vorbim de 
nevastă-sa. 

Am tăcut în continuare. 

— Bernie se simte atât de nesigur. 

— Oare nu toţi ne simţim la fel? m-am hotărât să spun 
privind luna care plutea ca un disc galben printre nori. 

— Şi tu te simţi la fel? 

Se întoarse să mă privească: 

— Şi tu ai un sentiment de nesiguranţă? 

— Cine nu are? 

— Ai fără îndoială dreptate, dar, te întreb, eşti 
ambițios? Vrei să devii bogat? Sunt sigur că da, şi Bernie 
la fel. Noi doi vorbim adesea despre bani. Mi-a spus o 
dată... îmi aduc aminte exact cuvintele lui: 

„Claude aş face orice ca să scap de sentimentul acesta 
de insecuritate. Dacă aş fi sigur că pun mâna pe bani 
adevăraţi nu m-ar interesa cum i-am obţinut”. 

— A spus Bernie chestia asta? 

— Astea au fost exact cuvintele lui. 

Era rândul meu să-l privesc direct în ochi. 

— Ascultă, Kendrick, ce-ar fi să laşi de o parte vrăjeala 
asta idioată? Mie îmi pute. Pot să înţeleg că încerci să-ţi 
dai seama ce hram port dar metoda aleasă este la fel de 
subtilă ca cea a unui buldozer. la zi, ce te apasă? 

Îşi scoase peruca portocalie şi privi înăuntru de parcă 
s-ar fi aşteptat să găsească ceva ascuns acolo după care 
şi-o trânti înapoi pe căpăţână. 

— Bernie mi-a atras atenţia, spuse, şi-mi zâmbi. Mi-a 
spus că trebuie să fiu atent cum mă port cu tine. Mi-a 
spus că odată te-a scos dintr-un necaz. Ai dat o spargere 
la un birou de schimb valutar şi ai şters-o cu trei mii de 
dolari. Bernie ţi-a oferit un alibi. Aşa este? 

— Schimbătorii de valută vietnamezi n-aveau nici o 
valoare. Aveam nevoie de bani şi el avea o groază... Şi 
Bernie vorbeşte prea mult! 

— Bernie spune că valutistul a fost ucis de o bombă şi 
cazul a fost închis elegant. 

În timp ce Cadillac-ul rătăcea pe şoseaua de centură a 
oraşului priveam la luminile din Paradise City care 
formau un colier de diamante în depărtare. 

Şi gândul mi-a zburat înapoi la Saigon. 

Păpuşica mea vietnameză vroia bani ca să poată să o 
şteargă în Hong Kong. Era înnebunită de frică. Fugise din 
Vietnamul de Nord şi era sigură că agenţii Vietcong erau 
pe urmele ei. Nu o puteam linişti orice i-aş fi spus. Insista 
că trebuie să facă rost de bani pentru a mitui pe cine 
trebuie şi a-şi croi astfel drum spre libertate şi siguranţă. 
Eram îndrăgostit bine de ea dar frica ei tâmpită distrugea 
tot farmecul nopţilor pe care le petreceam împreună. Eu 
oricum nu aveam suficienţi bani ca să pot să o ajut. Deşi 
îmi era clar că am să o pierd m-a convins în cele din 
urmă să o ajut să plece în Hong Kong. Într-o seară am 
intrat în biroul schimbătorului ăla amărât de valută 
ţinând în mână pistolul militar din dotare şi l-am forţat 
să-mi dea banii. Băusem ţeapăn înainte dar oricum nu-mi 
păsa. l-am dat banii păpuşicii mele şi asta a fost ultima 
oară când am văzut-o. După aceea poliţia militară s-a 
apucat de prostii şi, la o recunoaştere din grup, pârlitul 
de valutist m-a arătat cu degetul. Am fost convins că am 
încurcat-o dar a apărut Olson. El a dat o declaraţie din 
care reieşea că la ora jafului el şi cu mine reparam la 
avionul lui. Sunt sigur că poliţia militară nu a fost de loc 
convinsă că aşa stăteau lucrurile dar Bernie se bucura de 
multă autoritate aşa încât am scăpat. 

Privind înapoi la acest mic incident lucrurile păreau 
foarte simple dar adevărul este că am avut de două ori 
noroc pentru că scârba de valutist turnător a primit în 
scăfârlie una din primele rachete trase de fraţii lui 
comunişti asupra Saigonului aşa încât a fost şters de pe 
faţa pământului cu prăvălia lui nenorocită cu tot. Am 
aflat după aceea că depusese o nouă plângere la 
Comandamentul General dar, din fericire, racheta îi 

închisese pliscul. 

Îi spusesem lui Bernie adevărul gol-goluţ şi el mă 
privise zâmbind: 

— Ei bine Jack, potoleşte-te! Nu o fă din nou pentru că 
data viitoare s-ar putea să nu mai fiu prin preajmă ca să 
garantez pentru tine. 

Şi m-am potolit, cel puţin pentru o vreme. Numai că 
mie nu-mi ajungeau niciodată banii. Mă cuplasem cu altă 
mică păpuşică vietnameză - dansatoare la unul din 
cluburile gălăgioase şi pline de fum frecventate de 
soldaţii americani. Ţipa tot timpul după bani; de fapt 
numai la bani se gândeau toate aceste mici păpuşi. M-a 
enervat aşa de tare încât într-o seară, după ce am băut 
zdravăn, am intrat în alt birou de schimb valutar. Numai 
că de data aceasta nu am mai fost superficial şi nu i-am 
lăsat tipului nici o şansă să facă reclamaţii tâmpite. 
Începuse o furtună cu tunete la care se adăuga zgomotul 
rachetelor care se abăteau asupra Saigonului aşa încât 
zgomotul făcut de pistolul meu abia s-a auzit. Imi păsa 
că omor un vietnamez bătrân cât mi-ar fi păsat dacă 
ieşeam la împuşcat rațe sălbatice. Am luat o mie de 
dolari din seiful deschis. Era suficient ca să-i potolesc 
lăcomia păpuşicii mele şi-mi rămâneau şi ceva bani de 
buzunar. Am repetat treaba de trei ori. De fiecare dată l- 
am lichidat pe valutist şi de fiecare dată a fost vorba de 
oameni în vârstă. 

După aceea însă a început să mă roadă conştiinţa. Am 
început să-i visez pe bătrânii pe care îi lichidasem. Imi 
apăreau mereu în faţa ochilor cu privirea plină de teroare 
înainte de a apăsa pe trăgaci. Ochii lor înnebuniţi de 
groază mă urmăreau în somn chiar şi când mă distram 
sau când mă ocupam de avionul lui Olson. Aşa încât m- 
am hotărât să mă las de sportul acesta cu lichidatul 
valutiştilor. 

Stând acum pe canapeaua comodă a acestui Cadillac 
luxos am revăzut toate acele feţe. 

Kendrick îmi vorbea: 

— M-ai întrebat care este chestia. Să-ţi spună Bernie, 
este operaţia lui. Înainte de aceasta însă vreau să te 
întreb un lucru: Bernie mi-a spus că ai face orice dacă la 
mijloc ar fi vorba de o sumă mare de bani. Cuvântul 
important în fraza precedentă este „orice”. Este adevărat 
ce mi-a spus Bernie? 

— Depinde ce înţelegi prin sumă mare de bani. 

Dădu aprobator din cap. 

— Ai răspuns cum trebuie. 

Scoase un nor mare de fum de ţigară dar acesta 
dispăru aproape imediat fiind aspirat de instalaţia de aer 
condiţionat a maşinii. 

— Da, ce înseamnă o sumă mare de bani?... Un sfert 
de milion de dolari te-ar interesa? 

Am simţit o furnicătură pe şira spinării dar am hotărât 
să joc calm. 

— Ar interesa pe oricine. 

— Nu vorbesc despre oricine. 

Vocea îi devenise brusc tăioasă: 

— Vorbesc cu tine. 

— Depinde. 

— Problema este simplă, cheri. Eşti dispus să faci orice 
pentru un sfert de milion de dolari? 

— Trebuie să vorbesc mai întâi cu Bernie. 

— Corect. 

Kendrick apucă un microfon mic şi spuse: 

— Ne întoarcem, Yoko. 

La prima intersecţie maşina făcu un viraj şi o luă înapoi 
spre oraş. 

— Ce buni planificatori de operaţii măreţe sunteţi! Mai 
întâi Bernie îmi vinde tot spanacul cu pista, după care 
vine Pam şi mă seduce. În fine apari şi tu pe scenă 
vorbind de un sfert de milion de dolari. Da, sunteţi 
formidabili. Ce-ar fi? să zicem, să mă duc la curcani chiar 
acum şi să deşert sacul. Ce crezi, i-ar interesa? 

Kendrick închise ochii. Arăta ca un delfin bătrân 
adormit. 

— S-ar putea, cheri, dar s-ar putea să fie mai interesaţi 
de persoana ta. 

Se scărpină la perucă fără să deschidă ochii. 

— Dar de ce să vorbim despre poliţie? Este 
întotdeauna un subiect deprimant. Ne aşteaptă o căruţă 
de bani iar porţia ta este de un sfert de milion. Trebuie 
să vorbeşti cu Bernie şi după aia poţi, bineînţeles, să spui 
nu. Dacă spui nu, tot ce ai de făcut este să te urci în 
primul avion şi să te întorci în micuțul tău oraş şi să-ţi 
trăieşti restul zilelor încercând să câştigi un colţ de 
pâine. Acesta este dreptul tău dar, pe de altă parte, poţi 
să ni te alături şi să devii bogat. 

Mi-am aprins o ţigară. 

— Am să vorbesc cu Bernie. 

După aceea am rămas tăcuţi până când maşina a tras 
în faţa restaurantului L'Espadon unde ne aşteptau Pam şi 
DeMarney. 

In timp ce coboram din maşină Kendrick spuse: 

— Sper să lucrăm împreună, cheri. Am mare încredere 
în tine. 

M-am oprit ca să-l privesc în ochi: 

— Ei bine, eu nu am încredere în tine. 

După care m-am luat după Pam care se îndrepta spre 
locul unde îşi lăsase micuța sa maşină. 

— Eşti şi tu băgată în tot rahatul ăsta? am întrebat, 
înghesuindu-mă în maşina strâmtă. 

— Ai vorbit cu Claude? 

— Ştii foarte bine că am vorbit. Tu m-ai aruncat în 
braţele lui. Te întreb, eşti şi tu băgată? 

Porni motorul şi după ce ieşi din parcare acceleră 
puternic. 

— Mai bine vorbeşte cu Bernie. 

— Acesta nu este un răspuns la întrebarea mea şi eu 
vreau un răspuns. 

Dădu din umeri: 

— Da, sunt şi eu băgată. Bernie o să-ţi explice totul. 

— Dacă o să se ocupe în continuare de operaţie cum s- 

a ocupat până acum eu unul nu mă bag. 

Îmi aruncă o privire urâtă: 

— Ce vrei să spui? 

— Totul este aşa de infantil. Pretextul fals folosit de 
Bernie ca să mă aducă aici, după aia întâlnirea noastră 
„întâmplătoare” şi, în fine, modul în care m-ai aruncat în 
braţele ororii ăsteia obeze. Scenariul acesta este opera 
lui Bernie? 

— Aha, te interesează? 

— Da, banii mă interesează dar până la bani trebuie să 
fiu convins să mă bag. Până acum însă operaţia pute. 

— Ar fi bine să vorbeşti cu Bernie. 

— Poţi să fii sigură că am să vorbesc. 

Restul drumului l-am făcut în tăcere şi când am ajuns 
în faţa căsuţei mele şi-a pus din nou pe faţă zâmbetul de 
femeie fatală. 

— Hai să petrecem restul nopţii împreună, Jack! 
Deschise uşa ca să coboare din maşină dar am oprit-o: 

— Nu! Ţi-aduci aminte? Eşti iubita lui Bernie. 

M-a privit furioasă şi am crezut că o să mă pocnească. 
Am continuat să o privesc fix în ochi până când şi-a lăsat 
privirea în jos după care am coborât din maşină şi m-am 
îndreptat spre uşa mea. 

A doua zi de dimineaţă îmi sorbeam cafeaua în pragul 
uşii când Tim O'Brien ieşi de la el. Era ora 06:45 şi mă 
privi surprins. 

— Eşti matinal astăzi. 

— M-am gândit să merg cu tine pe şantier, i-am spus 
terminându-mi cafeaua. M-ai face fericit dacă ai găsi 
ceva de lucru şi pentru mine. 

— Te pricepi la explozibile? 

— Nu, habar n-am. 

Zâmbi: 

— Dar la motoare de buldozere? 

— Bineînţeles că da. 

— Perfect... atunci tu ai grijă de buldozere iar eu mă 
ocup de bubuieli. 

Ne-am urcat în Jeep. 

— Deci ai hotărât că vrei să munceşti? 

— Dacă mă plăteşte cineva vreau să-mi merit banii. 
Dar, Tim, vreau să fie foarte clar: tu eşti boss-ul. Spune- 
mi ce vrei să se facă şi eu am să încerc să fac. 

Aşa încât mi-am petrecut toată ziua în căldură, praf şi 
zgomot. Am fost chemat în patru rânduri să mă uit la 
nişte motoare stricate şi le-am reparat. Motoarele de 
buldozer mi se păreau jucării simple pe lângă cele de 
avion. M-am înţeles şi cu negrii care lucrau pe buldozere, 
care ştiau să apese pe pedale şi să tragă de manete dar 
habar nu aveau ce este ăla un motor blocat. Nu l-am 
văzut de loc pe O'Brien până la prânz şi, după frecvenţa 
exploziilor, mi-am dat seama că lucrează zdravân. Am 
servit prânzul împreună sub un copac: hamburgeri şi 
cafea. M-a întrebat dacă îmi place munca şi i-am spus că 
da. S-a uitat lung la mine dar nu a comentat. 

Seara, deşi eram frânt de oboseală, am adormit foarte 
greu. Am întors pe toate feţele cele întâmplate. 
Concluzia la care am ajuns era foarte ciudată: mi se 
părea că Olson pune la cale un furtişag şi vroia să mă 
bage şi pe mine în combinaţie dar nu ştia dacă poate să 
aibă încredere în mine. Ei bine, concluzia asta, la care 
ajungeam mereu şi mereu, mă înnebunea. N-aş fi crezut 
niciodată, nici în ruptul capului, că Olson poate să calce 
strâmb. M-am hotărât să continui să muncesc pe şantier 
până la întoarcerea lui pentru a evita ca unele minţi mai 
isteţe să înceapă să se întrebe ce învârteam pe aeroport. 

A fost o hotărâre înţeleaptă pentru că a doua zi, pe la 
ora patru după-amiaza, în timp ce curăţăm nişte duze 
înfundate şi înjuram de mama focului pentru că trebuia 
să lucrez într-o poziţie foarte incomodă, am văzut 
deodată pe cei trei negrişori care stăteau şi mă priveau 
cum lucrez cum înţepenesc brusc de parcă ar fi fost 
fermecaţi. Ochii lor negri şi mari s-au holbat până când 
am văzut albul ochilor şi am privit peste umăr pentru a 
vedea cauza acestei reacţii bruşte. 

La câţiva metri de buldozerul stricat stătea o femeie 
care mă supraveghea. Mamă, ce femeie! Am ştiut 
imediat că nu putea fi decât doamna Essex. Ca să o iau 
de sus în jos am să încep cu părul care era roşu şi 
ondulat natural până la umăr; avea o frunte largă, ochi 
mari, violeţi, un nas fin şi o gură fermă. Şi asta este o 
descriere nereuşită. Era cea mai frumoasă femeie din 
câte văzusem vreodată, inclusiv vedetele de cinema. În 
comparaţie cu ea, Pam Osborn arăta ca o curvă de 
duzină. 

Corpul era ceva divin: picioare lungi, lungi, lungi..., 
sânii mari şi rotunzi. Era îmbrăcată cu o tunică albă din 
stofă, pantaloni albi de călărie şi cizme negre, înalte 
până la genunchi. La câţiva metri în spatele ei stătea un 
negru solid, îmbrăcat şi el în alb, şi care ţinea doi cai de 
dârlogi. 

Işi pocni una din cizmele strălucitoare cu o cravaşă în 
timp ce ochii ei violeţi continuau să mă fixeze aşa cum 
un geambaş de cai se uită la un taur de prăsilă neştiind 
încă dacă o să-l cumpere sau nu. 

Am început să-mi şterg mâinile de ulei şi murdărie cu 
o cârpă, nici ea foarte curată, conştient de tensiunea ce 
plutea în aer în timp ce negrişorii mei care căscaseră 
gura începură o retragere strategică foarte discretă, ca şi 
cum s-ar fi ferit de un mare pericol. Au continuat să 
meargă cu spatele până s-au pierdut printre ceilalţi 
muncitori. 

— Cine eşti? 

Vorbise pe un ton arogant care îmi aduse imediat în 
memorie descrierea pe care i-o făcuse Pam drept cea 
mai vicioasă căţea din lume. 

M-am hotărât să fac pe umilul: 

— Jack Crane, coniţă, am spus. Pot să vă ajut cu ceva? 

Asta a pus-o pentru moment în încurcătură. Puteam 
să-mi dau seama după felul în care şi-a încreţit fruntea şi 
şi-a schimbat poziţia. 

— Nu-mi aduc aminte să te fi văzut înainte. 

— Aveţi dreptate, coniţă. 

Mi-am păstrat tonul umil. 

— Abia am sosit. Lucrez pentru domnul O'Brien. 

— Oh, exclamă ea. 

Făcu o pauză dar continuă să mă inspecteze atent. 

— Unde este O'Brien? 

In acel moment se auzi o explozie puternică şi cei doi 
cai se smuciră speriaţi, aproape trântindu-l pe negru care 
încercă disperat să-i ţină în frâu. Mi-am dat seama că are 
probleme aşa încât m-am repezit pe lângă ea şi am 
apucat frâiele calului mai mare şi, folosind toată forţa de 
care eram în stare, am reuşit să-l potolesc. Negrul avea 
de furcă cu celălalt cal care părea mai speriat. 

— Coniţă, acesta nu-i un loc pentru cai. Noi dinamităm. 

Veni spre mine, îmi smulse dârlogii din mână şi se 
aruncă în şa cu o mişcare expertă. Calul se dădu înapoi 
nervos şi ea îl plesni puternic cu cravaşa reuşind să-l 
facă să se oprească, tremurând, dar sub control. 

Negrul sări şi el în şa. 

— Sam, du-ţi calul de aici înainte să se producă o nouă 
explozie! Este foarte speriat. 

Fără nici un cuvânt negrul se îndepărtă repede lăsând- 
o singură. Mă privi de la înălţimea şeii: 

— Te pricepi la cai? 

— Nu coniţă. Nu mă ating de nimic dacă nu are frâne. 

Zâmbi. 

— Şi totuşi te-ai descurcat bine cu Borgia. Mulţumesc. 

Şi atunci răsună mama la toate exploziile. Răsună ca şi 
cum ne-ar fi explodat la picioare o bombă de 300 de 
kilograme. 

Ea credea că stăpânise calul aşa încât stătea relaxată 
în şa. Explozia m-a zdruncinat şi a zdruncinat-o şi pe ea. 
Calul nu ne-a spus impresiile sale. A făcut însă un salt 
brusc şi ondulat care nu i-a lăsat doamnei Essex nici o 
şansă de a rămâne în şa. A fost aruncată în aer şi, în 
timp ce cădea, calul a luat-o la fugă. 

N-am putut face nimic în acea fracțiune de secundă 

cât a plutit în aer. M-am repezit spre ea dar am ajuns 
prea târziu. A aterizat urât, pe umeri, iar capul a scos un 
pocnet sec când a lovit pământul. A rămas lată unde 
căzuse, în continuare o creatură de vis dar fără nici un 
contact cu lumea înconjurătoare. 

Am îngenuncheat lângă ea în timp ce în jurul nostru se 
forma rapid un cerc de negri curioşi. Nu ştiam dacă îşi 
rupsese coloana şi mi-am dat seama că îmi este frică să 
pun mâna pe ea. 

— Chemaţi-l pe O'Brien imediat! am strigat. Şi aduceţi 
un Jeep. 

Sunetul vocii mele i-a băgat în vitează pe negrişori. 
Patru sau cinci o luară la fugă spre locul de unde se 
auzeau exploziile iar ceilalţi o şterseră spre locurile unde 
munceau înainte de accident. 

Am mângâiat-o încet pe faţă. A deschis ochii. 

— V-aţi lovit? 

Închise ochii la loc. 

— Doamnă Essex! Pot să vă mişc? 

Deschise din nou ochii. Clătină încet din cap şi am 
văzut că privirea sticloasă dispare din minunaţii ei ochii 
violeţi. 

— E-n regulă. 

Işi mişcă încet braţele şi apoi picioarele. 

— Oh, Doamne, capul! 

— Uşurel, i-am spus... 

Am privit înjur şi am văzut o maşină de teren care se 
apropia cu viteză. La volan se afla un negru mare ai cărui 
ochi se învârteau înnebuniţi în cap. 

— O să vă duc la spital. 

Am luat-o în braţe uşurel, având grijă, pe cât posibil, 
să nu-i mişc capul. 

Incepu să geamă uşor. Am cărat-o la maşină şi m-am 
urcat, cu ea în braţe, în spatele negrului. 

— Mergem la spital. Nu cu viteză..., ai grijă pe unde 
mergi! 

Negrul se holbă la femeie, băgă în viteză şi începu o 

călătorie lentă pe pista aeroportului. Ne-au trebuit zece 
minute ca să ajungem la spitalul aeroportului. Cineva 
trebuie că telefonase pentru că imediat ce maşina s-a 
oprit am fost înconjurați de doi medici, un cârd de 
asistente medicale şi un om cu părul cărunt. 

Apăru şi o targă pe roţi şi totul s-a dovedit foarte 
eficient. N-a durat decât câteva secunde din momentul în 
care mi-au luat-o din poală, au pus-o pe targă şi au 
dispărut cu ea pe uşa spitalului. 

Am rămas nemişcat în maşină întrebându-mă dacă i- 
am agravat starea mişcând-o şi gândul m-a făcut să 
transpir. 

Un Jeep în plină viteză apăru şi frână violent lângă 
maşina în care mă aflam. O'Brien sări din maşină şi eu i- 
am povestit ce s-a întâmplat. 

— S-o ia dracu'! 

Îşi şterse faţa transpirată: 

— La ce dracu' a venit pe şantier? Tot timpul nu face 
altceva decât să-şi bage nasul în probleme care nu o 
privesc! Chestia asta poate să mă coste slujba. Să vezi 
circ când o să afle Essex! 

Am intrat împreună în răcoarea din spital. La ghişeu se 
afla o asistentă. 

— Cum se simte? am întrebat. 

— Dr. Winters o examinează acum, îmi răspunse 
uitându-se la mine de parcă eram un milog care cerşeşte 
un cent. 

Am ezitat şi, înainte să mă hotărăsc cum să-i răspund, 
am văzut unul din doctorii care o aşteptaseră la maşină 
ieşind din camera de gardă. M-am îndreptat spre el. 

— Cum se simte? am întrebat. Am greşit că am mişcat- 
0? 

— Ai procedat exact cum trebuia să procedezi, îmi 
spuse şi-mi zâmbi. Nu are nimic rupt, numai răni şi 
zgârieturi. Îşi vrea calul. 

— Okay! spune-i să nu-şi facă griji din cauza calului. 
Mă ocup eu de cal. 

În timp ce mă îndreptam spre ieşire l-am auzit pe 
internist spunând: 

— Găseşte-mi-l pe dl Essex! Şi repede! 

Am ieşit afară în căldura înăbuşitoare, m-am urcat în 
Jeep şi am luat-o în direcţia în care dispăruse calul. 
O'Brien plecase. 

Mi-au trebuit două ore lungi de transpiraţie înainte de 
a găsi calul. 

Era departe de şantier, în celălalt capăt al 
aeroportului, ascuns în nişte tufişuri înalte. Am avut 
noroc că l-am văzut. Îi trecuse sperietura şi nu mi-a făcut 
greutăţi când l-am legat de Jeep. După aceea am condus 
încet iar calul a tropăit liniştit în urma maşinii. 

Când am ajuns la spital negrul, care era, cred, şi body 
guard, a apărut pe uşa spitalului. Mi-a zâmbit în timp ce 
dezlega calul. Am intrat în spital şi m-am dus la ghişeu. 
Asistenta m-a privit, ridicând lent din sprâncene: 

— Daaa...? întrebă ea plictisită. 

— Vrei te rog să faci în aşa fel încât doamna Essex să 
afle că i-am găsit calul, că este în regulă şi nu este lovit? 
Vestea asta bună i-ar face bine. 

Înclină capul neconvinsă: 

— Şi tu eşti...? 

— Jack Crane. Doamna Essex mă cunoaşte. 

Deodată n-a mai fost aşa de sigură. Am citit în ochii ei 
neliniştea. Îi pătrundea încet în creierul ei mic, de 
tâmpită, ideea că s-ar putea să fiu cineva important în 
regatul lui Essex în ciuda transpiraţiei, a hainelor uzate şi 
a mâinilor murdare. 

— Am să-i spun imediat domnului doctor Winters, 
domnule Crane. Şi vă mulţumim pentru veste. 

M-am uitat urât la ea câteva clipe lungi după care m- 
am întors şi am ieşit din spital. 

Când am ajuns înapoi la şantier am auzit o altă 
explozie. O'Brien nu oprise munca. Se părea că nu-i păsa 
nici cât negru sub unghie de doamna Essex. 

Mie însă îmi păsa. 

Mi-aduceam aminte de senzaţia avută cât stătuse în 
poala mea pe drumul spre spital. Îmi aduceam aminte de 
ochii aceia violeţi şi de părul de un roşu venețian care 
îmi atinsese faţa atunci când o ridicasem de jos. 

M-am întors la buldozerul stricat şi am reluat munca. 
Am muncit gândindu-mă la ea. Când s-a auzit fluierul 
care anunţa sfârşitul zilei de muncă încă mă mai 
gândeam la ea. 


Când am ajuns la ceea ce puteam să numesc de acum, 
acasă, primul lucru pe care l-am făcut a fost un duş lung. 
Tocmai îmi trăgeam pantalonii când am auzit o bătaie la 
uşă. Crezând că este Tim am strigat „intră!” şi m-am 
întins după o cămaşă. 

Uşa se deschise şi Pam Osborn se strecură înăuntru. 
Am văzut că era palidă de furie iar ochii scânteiau. 

— Ce vrei? 

N-aveam chef de ea. 

— Şterge-o păpuşo! 

Mi-am pus cămaşa curată şi am adăugat: 

— Am făcut o greşeală în ceea ce te priveşte. 

După expresia de pe faţa ei mi-am dat seama că nici 
măcar nu auzise ce-i spusesem. 

— Trebuie neapărat să te porţi ca ultimul cretin? mă 
întrebă. Acum eşti sub lupă şi asta este exact ceea ce 
Bernie nu dorea să se întâmple. 

M-am îndreptat spre masă şi m-am aşezat pe ea. 

— Ce bâlbâi acolo? 

— Vuieşte tot aeroportul. Despre cum ai cărat căţeaua 
la spital şi cum i-ai găsit calul acela blestemat. 

— Şi ce este rău în asta? 

— Toată lumea întreabă: cine este Jack Crane acesta? 
Nu-ţi dai seama că oricare din nenorociţii ăştia şi-ar fi dat 

bucuros braţul drept numai ca să facă ce ai făcut tu? 

— Şi ce dracu' ai fi vrut să fac? Să o las acolo să 
crape? 

— Este vorba de cal. 

Işi încleştă şi-şi descleştă de câteva ori pumnii, 
incapabilă să vorbească. 

— Căţelei ăsteia îi pasă mai mult de cal decât îi pasă 
de ea însăşi, de bărbată-său sau chiar de bani! Nu puteai 
să-ţi vezi dracului de treabă în loc să cauţi ore întregi 
blestematul acela de cal, care nici măcar nu a călcat-o în 
picioare, şi pe care putea să-l găsească oricine altcineva? 

— N-aveam de unde să ştiu. 

— Şi încă ceva... ce te-a apucat să mergi pe şantier ca 
să munceşti cu O'Brien? Nu ţi-a spus Bernie să-l 
supraveghezi şi să nu te arăţi? Nu ţi-a spus să nu te 
amesteci cu personalul de pe şantier? Nu, bineînţeles, 
domnul Crane trebuia să se ducă pe şantier şi să se 
fâţâie cu maşinile. Când o să audă Bernie despre toate 
astea o să ia foc. 

Am început să mă enervez. 

— Oh, leagă căţeaua! Nu accept să-mi vorbeşti aşa. 
Am să am o discuţie cu Bernie. Acum cară-te dracului de 
aici! 

— Am venit să te avertizez, javră! Foarte curând 
sistemul o să se pună în mişcare. Şi va începe să te 
toace. lar aici sistemul este foarte bun. Mai bine ţi-ai 
pregăti o poveste care să ţină. Puiul acesta de căţea, 
Wes Jackson, se va prăvăli peste tine. Este şeful de 
personal al lui Essex. Fereşte-te de el! Este atât de 
ascuţit încât ar putea să te taie în două numai uitându-se 
la tine. O să vrea să ştie totul despre tine. Ce faci aici. 
Cine eşti. De ce Bernie nu te-a angajat oficial. 
Pregăteşte-ţi povestea sau ne ducem cu toţii la fund. 
Inţelegi ce-ţi spun? 

— Nu, nu înţeleg! 

M-am uitat urât la ea. 

— Nu înţeleg şi nici nu-mi place ce-mi spui. Dacă 

crezi... 

Am auzit zgomotul unei maşini care frâna în dreptul 
uşii mele şi am tresărit amândoi. Ne-am dus la fereastră 
şi ne-am uitat pe lângă draperii. 

— A venit!...Wes Jackson! 

Pam era mai albă la faţă decât o ninsoare proaspăt 
căzută. 

— Nu trebuie să mă găsească aici. 

Se uită disperată de jur împrejur, se repezi la baie şi 
închise uşa în urma ei. 

Asta m-a lăsat singur pe front. 

CAPITOLUL 3 


Wes Jackson stătea în pragul uşii, copie fidelă, poate 
puţin mai mică, dar nu cu mult, a lui King Kong. Avea 
peste un metru nouăzeci şi cinci înălţime, era clădit 
masiv şi i-am dat în jur de treizeci şi cinci de ani. Avea un 
cap ca un bostan care era aşezat pe umerii laţi fără să 
sugereze intermediul gâtului. Nasul său mic, gura sa 
mică, şi ochii săi mici încercau să supravieţuiască într-un 
ocean de grăsime alb-rozalie. Părul foarte negru era tuns 
scurt. Purta ochelari de vedere cu rame groase şi aceştia 
îi măreau puţin ochii verde marin. Era îmbrăcat imaculat, 
cămaşă albă, sacou albastru de stofă ce avea brodat pe 
buzunarul de la piept o stemă ciudată, pantaloni albi şi o 
cravată prinsă de cămaşa albă cu un ac de cravată mare 
din aur. În picioare avea pantofi din piele de crocodil. 

— Domnul Crane? 

Buzele subţiri încercară o mişcare care putea sugera 
un început de zâmbet dar ochii verde marin rămaseră ca 
vârful dălţilor de spart gheaţa şi continuară să mă 
măsoare de sus până jos. 

M-am prins imediat că omul acesta este o jigodie sută 
la sută şi mi-am dat seama că trebuie să mă port cu 
foarte mare atenţie. 

— Corect, am spus şi am aşteptat. 

Îşi băgă hoitul uriaş în cameră şi închise uşa. 

— Sunt Wesley Jackson. Am grijă de afacerile domnului 
Essex. 

Eram pe punctul de a spune că probabil nu o să moară 
sărac dar mi-am muşcat limba şi am spus: 

— Chiar aşa? 

— Chiar aşa, domnule Crane. Doamna Essex mi-a 
cerut să vin aici şi să-ţi mulţumesc pentru că i-ai găsit 
calul. 

— Cum se simte? 

Avansă mai mult în cameră şi se aşeză cu precauţie în 
unul din fotolii. Fotoliul gemu sub greutatea lui. 

— A încasat o căzătură zdravănă, dar ştii lucrul acesta. 
Clătină din dovleacul ce-i ţinea loc de cap şi faţa lui 
încercă să exprime părere de rău. 

— Ei bine, ar fi putut fi mai rău. Are mai multe lovituri 
dar nimic serios. 

— Foarte bine. Când am văzut-o căzând am crezut că 
şi-a rupt coloana. 

Se cutremură la această oroare. 

— Din fericire n-a fost cazul. 

Îşi încrucişă picioarele punând un jambon uriaş peste 
celălalt. văzându-l că îşi caută o poziţie mai confortabilă 
m-am aşezat şi eu în fotoliul din faţa lui. 

— A fost foarte înţelept din partea dumitale, domnule 
Crane, că te-ai gândit să te duci să cauţi calul, continuă 
el. Se pare că nimănui nu i-a trecut prin cap această 
idee. Ţine foarte mult la calul ei. 

Am lăsat să treacă pe lângă mine acest compliment. 

— Doamna Essex este foarte recunoscătoare. Am 
lăsat-o şi pe asta să treacă. 

Şi-a studiat o vreme în tăcere unghiile, cu o 
manichiură impecabilă, şi când m-a privit din nou avea o 
privire foarte dură. 

— Lucrezi aici, domnule Crane? 

„Începe dansul” mi-am spus. „javra asta grasă nu-şi 
pierde timpul cu mine”. 

— S-ar putea spune că da. 

A clătinat înţelegător din cap. 

— Da. 

Din nou o pauză. 

— Ce mi se pare ciudat, domnule Crane, este că nu 
apari pe statele noastre de plată şi totuşi susţii că lucrezi 
pentru noi. 

Mi-am impus o expresie tâmpă a feţei. 

— N-am spus asta, domnule Jackson. Lucrez pentru 

colonelul Olson. 

Şi-a frecat încet palmele în timp ce nu-şi dezlipea ochii 
din ai mei. 

— Colonelul Olson te-a angajat? 

— Poate că ar fi mai bine să vă explic. 

Mi-am schimbat expresia feţei. Acum eram băiatul 
sincer, deschis, care zâmbeşte uşor vinovat că provoacă 
necazuri. Nu mi s-a părut să aibă vreun efect asupra lui 
şi m-am întrebat dacă, în general, exista ceva pe lumea 
asta care să aibă vreun efect asupra lui. 

— Domnul colonel Olson şi cu mine am fost în 
Vietnam. El era pilot de bombardiere. Eu am avut grijă 
de avionul lui. 

Vorbeam pe un ton normal, rar. 

— Am auzit că lucrează pentru domnul Essex şi pentru 
că îmi căutam o slujbă, şi pentru că dânsul şi cu mine ne- 
am înţeles bine i-am scris întrebându-l dacă nu poate să- 
mi găsească ceva de lucru aici. Mi-a scris că pentru 
moment nu era nici un loc neocupat dar mi-a sugerat că 
aş putea să vin aici şi să ajut la prelungirea pistei dacă 
nu aveam altceva mai bun de făcut. Mi-a spus că poate 
să-mi asigure casă şi masă dar nu poate să-mi dea nici 
un ban. Îmi spunea în scrisoare că aş putea-o considera 
ca un fel de vacanţă. Mai scria că, în timp, se putea ivi un 
loc liber şi pentru mine. Mă plictisisem să stau acasă, 
bani aveam, soldele din armată, doream să văd Paradise 
City şi, bineînţeles, doream foarte mult să-l revăd pe 
domnul colonel Olson..., este un om foarte de treabă, 
domnule Jackson, dar bineînţeles că nu trebuie să vă 
spun eu asta..., aşa încât..., am sosit. 

Cât timp vorbisem dăduse aprobator din bostan 
privindu-mă cu ochii pe jumătate închişi. 

— Mi-e teamă că Olson a greşit. Nu avea dreptul să te 
cheme aici; nu avea nici un drept. 

N-am spus nimic. 

— Este contrar regulamentului nostru. 

Se încruntă. 

— Poate nu-ţi dai seama cât este de grav. Toţi cei care 
lucrează pentru noi sunt asiguraţi. Să presupunem că ai 
fi fost accidentat când lucrai la pistă? Ai fi putut să ne dai 
în judecată şi noi am fi fost descoperiţi. 

— Chiar aşa? 

Aveam iar faţa tâmpă: 

— Sunt sigur că domnul colonel Olson nu s-a gândit 
nici o clipă la acest lucru şi nici eu nu m-am gândit. 

Se părea că îi place mai mult faţa tâmpă decât faţa 
sinceră pentru că buzele subţiri încercară din nou 
mişcarea care la el presupun că însemna zâmbet. 

— Da, probabil aşa este. Colonelul Olson este un bun 
pilot dar un slab om de afaceri. Şi ce faci, foarte exact, 
pe pistă? 

— Lucrez sub conducerea lui O'Brien. Am grijă ca 
buldozerele să meargă. Personalul care munceşte pe ele 
nu se pricepe la motoare. 

Zâmbetul dispăru brusc: 

— Dar asta nu este treaba lui O'Brien? 

— El se ocupă cu dinamitarea. Domnul colonel Olson s- 
a gândit că am câştiga timp dacă m-aş ocupa de 
buldozere. Înţeleg că pista trebuie terminată mai 
degrabă repede. 

— Am auzit şi eu că pista trebuie terminată. 

Tonul metalic al vocii lui mi-a spus că vorbesc prea 
mult. 

— Sunt sigur de acest lucru, domnule Jackson. 
Încercam numai să vă explic situaţia. 

— Trebuie să rezolvăm problema asta imediat. Te rog 
să te prezinţi la biroul de personal ca să semnezi 
contractul de muncă. Vei primi salariul de muncitor şi vei 
fi asigurat. 

— vă mulţumesc pentru sugestie dar nu am să fac 
acest lucru. Vedeţi, domnule Jackson, eu sunt în vacanţă. 
Nu-mi doresc o astfel de slujbă permanentă. Imi place să 
mă joc cu motoarele de buldozere dar nu pentru mult 
timp. Nu făceam decât să-l ajut pe domnul colonel şi să- 

mi omor timpul. 

Asta l-a enervat. A înţepenit în fotoliu şi m-a privit: 

— Sugerezi că nu vrei să lucrezi pentru noi? 

— Nu ca muncitor pe şantier. Eu sunt mecanic de 
aeronave şi am toate licenţele la zi. 

Sprâncenele se ridicară aproape până la părul său 
brunet. 

— Mecanic de aeronave? 

— Exact. Înainte de Vietnam am fost angajat la 
Lockheed. 

Începu din nou să-şi frece palmele. 

— Inţeleg. 

Făcu o nouă pauză după care continuă: 

— Doamna Essex este foarte mulţumită de tine, Crane. 
Poate îţi găsim un loc pe măsura pregătirii tale. Asta te- 
ar interesa? 

Am remarcat că renunţase la „domnule”. 

Mi-a venit deodată ideea că nu şi-ar pierde timpul lui 
preţios cu mine dacă nu ar fi obligat să o facă. „Doamna 
Essex este foarte mulţumită de tine”. Asta mi-a dat 
soluţia. Grăsanul ăsta împuţit fusese trimis de ea ca să 
facă ceva pentru mine drept recompensă că îi găsisem 
calul. Era numai o presupunere dar aveam sentimentul 
că este o presupunere corectă. 

— Depinde de post şi de plată. 

Şi-a încrucişat din nou picioarele. De data aceasta pe 
faţă i se citea clar că mă urăşte cu toate sinceritatea aşa 
cum un şarpe urăşte o mangustă. 

— Ai putea să ai grijă de un Condor XJ7? 

— Am cea mai înaltă categorie ca mecanic la sol. Asta 
înseamnă că mă pot ocupa de orice tip de avion dacă am 
o echipă corespunzătoare. 

— Inţeleg. 

A urmat o pauză lungă după care s-a sculat în picioare. 

— Să văd ce pot face. Îţi doreşti să lucrezi pentru noi? 

— Aşa cum am spus: depinde de post şi de plată. 

Se uită chiorâş la mine: 

— Cât te plăteau la Lockheed? 

— N-are nici o importanţă. Asta se întâmpla acum 
patru ani. 

Mă aprobă dând din cap. Eram sigur că îi va contacta 
pe cei de la Lockheed şi va verifica ce i-am spus dar asta 
nu mă îngrijora. Fusesem băiat cuminte acolo şi eram 
sigur că îmi vor da referinţe bune. 

— Fă-mi te rog o plăcere personală şi stai departe de 
şantier, spuse îndreptându-se spre uşă. Simte-te ca 
acasă. Am să vorbesc cu cei de la personal: poţi să te 
bucuri de toate facilităţile noastre. Trebuie să vorbesc cu 
domnul Essex. 

— N-aş vrea să mă fâţâi prea mult pe aici fără să fac 
nimic, domnule Jackson. 

Se uită din nou la mine de parcă eram o reptilă într-o 
cuşcă de sticlă. 

— O să-ţi punem la dispoziţie o maşină. De ce să nu te 
distrezi în oraş? 

Mi-am dat seama că ura ideea asta. 

— Mergi la biroul de personal. Domnul Macklin o să-ţi 
dea nişte bani. 

Gura i se făcu pungă de parcă înghiţise chinină. 

— Asta este dorinţa doamnei Essex. 

— Drăguţ din partea ei, am spus cu mutra solemnă. 

leşi fără să mai spună nimic şi se urcă într-un coupe 
Bentley condus de un şofer negru îmbrăcat într-o 
uniformă de aceeaşi culoare verde pe care o aveau toate 
uniformele celor ce lucrau pentru Essex. 

După ce maşina se îndepărtă Pam ieşi din baie. Se uita 
la mine cu ochii holbaţi. 

— N-aş fi crezut niciodată aşa ceva, spuse cu voce 
stinsă. Nu ştiu ce o să spună Bernie despre toată treaba 
asta. 

Mi-am aprins o ţigară cu mintea preocupată. 

— Jack, reluă ea cu o voce mai fermă. Bernie o să fie 
furios. 

— Şterge-o, păpuşico! Trebuie să mă gândesc la ceva. 

— Ascultă-mă...! începu din nou, de data aceasta de-a 
dreptul isterică. 

— Ai auzit ce ţi-am spus? Cară-te! Trebuie să mă 
gândesc. 

— Bernie a greşit, spuse cu o voce nesigură, cu faţa 
albă. Fă-i un serviciu. Pleacă de aici! O să găsim pe 
altcineva. Dacă eşti într-adevăr prietenul lui Bernie 
pleacă, şi fă-o repede! 

M-am uitat la ea. 

— Nu o să găsiţi pe altcineva am spus, aşa că şterge-o, 
păpuşico, şi nu mai scoate prostii pe gură! Sunt în 
combinaţie şi numai Bernie poate hotărî. Nu-ţi cer să-mi 
spui despre ce este vorba dar, aşa cum ţi-am spus şi mai 
înainte, din ceea ce am prins din zbor, afacerea pute... 
încep să bănuiesc că Bernie nu mai este omul pe care l- 
am cunoscut. S-ar putea să aibă nevoie de ajutor. 

După care m-am răstit la ea: 

— Cară-te! 

A ieşit trântind uşa în urma ei. 

Am stat mult timp nemişcat, am fumat şi m-am gândit. 

M-am gândit la corpul acela perfect, la părul roşu 
venețian şi la ochii mari, violeţi, cea mai excitantă 
femeie din lume după părerea mea. 


M-am dus la biroul personal pentru a-l întâlni pe 
domnul Macklin şi l-am prins exact când se pregătea să 
plece acasă. Era ora şapte seara dar, în afara unei priviri 
iuți cu care mă măsură de sus până jos, cu ochi 
asemenea lui Wes Jackson, ascuţiţi ca vârful dălţilor de 
spart gheaţa, nu spuse nimic. Din contră, mi s-a părut că 
zâmbetul şi strângerea de mână au fost destul de 
sincere. 

— Ah, da, domnul Crane. Am primit instrucţiuni de la 


60 


domnul Jackson în ceea ce vă priveşte. 

Îşi coborâse vocea pios când menţionase numele lui 
Jackson. 

— Am pentru dumneavoastră un plic pe care vă rog 
să-l acceptaţi cu mulţumiri din partea societăţii Essex 
Enterprises. 

Se duse la biroul său, scotoci în unul din sertare şi 
reveni cu un plic mare, alb. 

— Dacă doriţi şi o maşină vă rog să mergeţi la serviciul 
transporturi, este deschis douăzeci şi patru de ore pe zi, 
şi puteţi să alegeţi ce vă place. 

Am luat plicul, i-am spus că, da, doream şi o maşină şi 
am mers împreună până la uşa biroului lui. Mi-a arătat 
unde este biroul transporturi, în curte, cam la vreo 
treizeci de metri de locul unde stăteam, ne-am strâns din 
nou mâinile şi l-am părăsit. Cei de la transporturi 
primiseră şi ei instrucţiuni. M-au întrebat ce maşină 
vreau. Le-am spus că nu am preferinţe atât timp cât este 
o maşină de dimensiuni mici. Mi-au oferit o Alfa Romeo 
de 2 000 centimetri cubi şi m-au întrebat dacă îmi place. 
Le-am spus că da şi am condus înapoi la căsuţa mea. 

În plic am găsit cinci hârtii de o sută de dolari şi 
legitimaţii de intrare la trei cinematografe, la un cazinou, 
la patru restaurante, două cluburi şi trei cluburi de 
noapte. Pe fiecare legitimaţie era menţionat „Essex 
Enterprises, valabil pentru două persoane.” 

L-am găsit pe O'Brien uitându-se la televizor. N-am 
avut nevoie de prea multă muncă de convingere pentru 
a-l determina să mă însoţească în oraş. A fost o noapte 
de pomină. Ne-am făcut de cap şi nu m-au costat decât 
bacşişurile. 

La întoarcere, pe la două dimineaţa, eram amândoi 
mai mult decât lejer beţi şi O'Brien spuse: 

— De-acum încolo am să stau cu ochii numai pe calul 
doamnei „E”. Omule, cum de-ai reuşit să-ţi joci aşa de 
bine cărţile? 

— Este un dar natural, i-am spus şi l-am basculat din 

maşină în faţa uşii lui. 

M-am dezbrăcat şi m-am suit în pat. 

Înainte de a stinge lumina m-am mai gândit puţin la 
situaţia mea. „Nu o să dureze mult” mi-am spus. 
Doamna Essex nu o să mă ţină în lux mai mult de o 
săptămână, dacă o să dureze şi atât. In momentul acela 
eram protejatul unei femei foarte bogate. M-am hotărât, 
înainte de toate, să ascult propunerea lui Olson şi după 
aceea să hotărăsc dacă merg pe mâna lui sau să încerc 
să transform protecţia unei femei foarte bogate în ceva 
mult mai substanţial pentru mine. 

Mi-am spus că sunt suficient de beat ca să visez cu 
ochii deschişi. M-am gândit din nou la ea, la părul roşu, la 
ochii violeţi, la căldura trupului ei. Visam să ajung pe 
lună? Şi ce dacă? Oamenii au ajuns pe lună. De ce nu şi 
eu? 


Am fost trezit de zgomotul unui avion care ateriza. M- 
am uitat somnoros la ceas şi am văzut că era ora 10:15. 
M-am dat jos din pat şi am ajuns la fereastră la timp 
pentru a vedea un avion Condor care tocmai punea roţile 
pe pistă. Asta însemna că Lane Essex, plus Bernie, se 
întorseseră. 

Am văzut de asemenea maşina Bentley a lui Jackson şi 
alte trei maşini, Jeep-uri, aliniate frumos pe locul unde 
urma să parcheze avionul. M-am gândit că o să treacă 
ceva timp până când o să ajungă Olson la mine aşa încât 
am făcut un duş, m-am bărbierit, m-am îmbrăcat cu un 
tricou şi o pereche de blugi după care am sunat la room 
service. Deşi băusem zdravăn în noaptea trecută îmi era 
foame. 

Am comandat un mic dejun cu ochiuri, şuncă prăjită şi 
cafea. Tipul care mi-a luat comanda se uita la mine de 

parcă i-aş fi făcut o favoare. 

— Acordaţi-mi zece minute, domnule Crane! Nici un 
minut în plus, mi-a spus. 

l-am mulţumit şi după ce m-am stropit cu apă de 
colonie m-am aşezat într-un fotoliu ca să aştept 
mâncarea. Îmi plăcea tratamentul VIP dar nu mă 
îmbătăm cu apă chioară, ştiam că nu va dura. 

Micul dejun a sosit în opt minute..., am cronometrat. 

După ce am mâncat am citit ziarul care îmi fusese 
adus pe tava cu micul dejun. Din când în când auzeam 
zgomotul unei explozii şi asta îmi spunea că O'Brien 
transpira din greu pe şantier. 

La miezul zilei m-am plictisit să aştept; mi-am spus că 
probabil Olson este ocupat aşa că m-am hotărât să merg 
în oraş şi să folosesc una din cărţile de credit. In timp ce 
traversam camera a sunat telefonul. 

Am ridicata receptorul: 

— Domnul Crane? 

O voce de femeie foarte rece şi înţepată. 

— Poate da, poate nu. 

Pauză. Încercam să-i ghicesc expresia feţei. 

— Domnul Jackson vă vrea aici. O maşină este deja în 
drum spre dumneavoastră..., va sosi în douăzeci de 
minute. 

Jucând la cacealma am spus: 

— Peste douăzeci de minute voi fi în oraş. Comunică-i 
asta domnului Jackson. 

Şi am închis. 

Telefonul a sunat din nou imediat dar l-am lăsat să 
sune până mi-am turnat o băutură. 

— Domnul Crane? 

Vocea era acum neliniştită. 

— Da. Tocmai ieşeam pe uşă. Ce este? 

— Vreţi vă rog să aşteptaţi până soseşte maşina? 
Domnul Jackson doreşte să vă vorbească. 

— Acum ai vorbit mai bine păpuşico, am spus, dar, 
ghinion, nu sunt în dispoziţie să vorbesc acum cu domnul 

„] ...„, este prea devreme. 

Şi am închis din nou. 

Am aşteptat, bând şi uitându-mă la tavan şi m-am 
întrebat dacă îmi jucam bine cărţile dar tot timpul aveam 
în minte fraza „Doamna Essex este foarte mulţumită de 
dumneavoastră”. După câteva secunde telefonul a sunat 
din nou. 

— Mda. 

— Domnule Crane, vă rog mult, cooperaţi. 

Vocea era disperată. 

— Doamna Essex este cea care doreşte să vorbească 
cu dumneavoastră. 

— Şi de ce n-ai spus aşa de la început? 

— Da, Doamna Essex doreşte să vă vadă. Puteţi vă rog 
să vă modificaţi programul? Maşina este în drum spre 
dumneavoastră. 

— Bine..., am să aştept. Şi..., ascultă, păpuşico, data 
viitoare când mă mai suni vezi, ai grijă cum vorbeşti. Nu- 
mi place tonul vocii tale. 

Şi am închis. 

Zece minute mai târziu automobilul Bentley al lui 
Jackson s-a oprit în faţa uşii mele. Şoferul negru mi-a 
deschi uşa din spate înclinându-se şi zâmbindu-mi. M-am 
urcat în maşină şi am fost condus la destinaţie în mare 
viteză. Cei doi paznici de la intrarea în aeroport m-au 
salutat când am trecut pe lângă ei. Maşina a mers o 
vreme pe malul oceanului după care a ocolit oraşul şi s-a 
îndreptat spre zona dealurilor. În acest timp m-am tolănit 
pe tapiţeria din piele a maşinii englezeşti şi m-am gândit 
la ea. 

Okay, un vis nebunesc dar în viaţă trebuie din când în 
când şi vise nebuneşti, cum am putea altfel supravieţui 
în lumea asta plină de violenţă şi nebunie? 

Când am ajuns la intrarea pe moşia lui Essex porţile s- 
au deschis singure dar nu m-am lăsat păcălit. În spatele 
lor stăteau paznici înarmaţi şi îmbrăcaţi în uniforme de 
culoarea dragă lui Essex. După ce am intrat am mai mers 

vreo jumătate de kilometru printr-un parc cu pomi, pajişti 
şi straturi de flori. 

Maşina se opri în dreptul intrării principale, prevăzută 
cu nişte uşi mari, toate numai fier forjat şi vitralii. Un 
valet gras, arătând a englezoi, aştepta în capul scărilor. 
Mi-a zâmbit, aşa cum numai valeţii englezoi pot zâmbi. 

— Vă rog, pe aici, domnule Crane. 

L-am urmat pe un coridor larg, căptuşit cu picturi 
moderne şi am presupus că sunt originale. 

Într-un târziu am trecut prin două uşi de sticlă şi am 
intrat într-un patio uriaş cu acoperiş de sticlă 
fotosensibilă pentru a proteja orhideele şi begoniile 
aflate peste tot. În centrul acestei încăperi opulente se 
afla o fântână arteziană care-şi revărsa jetul de apă într- 
un bazin în care înotau în scârbă, de parcă făceau cuiva 
o favoare, peşti exotici. 

Şi pe această scenă, care trăda bogăţia, am găsit-o pe 
ea. Stătea aproape culcată pe una din chestiile alea cu 
roţi, prevăzute cu suport pentru cap şi perne, în cazul de 
faţă galbene. Wes Jackson stătea pe un scaun, la o 
oarecare distanţă de ea, ocupându-se de ceea ce mie mi 
s-a părut a fi un martini sec. 

Când am trecut prin uşile de sticlă Jackson şi-a ridicat 
trupul masiv şi s-a îndreptat spre mine. 

— Intră, domnule Crane, îmi spuse cu un zâmbet de 
parcă îşi masase gingiile cu zeamă de lămâie. 

Am remarcat că „domnule” făcea iarăşi parte din 
vocabular. 

Se întoarse spre ea: 

— L-aţi cunoscut deja, doamnă Essex. Nu trebuie să 
mai fac prezentările. 

Ea se uită în sus la mine şi-mi întinse mâna. M-am 
apropiat cu paşi mari, i-am strâns mâna caldă şi uscată şi 
i-am dat drumul repede. 

— Vă simţiţi mai bine? 

— Da, mulţumesc. Nu este chiar aşa de rău. 

Ochii violeţi nu mă slăbeau. Mi-am spus că nu poate să 

existe în lumea asta o altă femeie la fel de fermecătoare, 
de sexy şi de formidabilă ca ea. 

— A fost totuşi o căzătură urâtă, nu-i aşa? 

Îmi zâmbi şi-mi făcu semn către un scaun aflat în 
apropierea ei: 

— la loc, domnule Crane. 

In momentul în care m-am aşezat a apărut de niciunde 
un servitor japonez. 

— Ce doriţi să beţi, domnule Crane? mă întrebă 
Jackson. 

— Coca Cola cu bitter. 

Asta i-a lăsat mască pe el şi pe faţă galbenă. Se 
holbau amândoi la mine. Repetasem scena în timpul 
călătoriei cu automobilul Bentley. 

Doamna Essex izbucni în râs. 

— Asta-i o băutură de care n-am mai auzit. 

— La ora asta din zi este băutura mea preferată. Trec 
la băuturile ţepene după apusul soarelui... 

Au mai urmat câteva clipe de tăcere după care 
japonezul, resemnat, dispăru. Jacksons se îndreptă spre 
scaunul său dar se opri brusc când doamna Essex pocni 
din degete spre el. 

— E-n regulă, Jackson! spuse ea. Sunt sigură că ai o 
groază de treabă de făcut. 

— Da, doamnă Essex. 

leşi din scenă repede, în tăcere şi fără să mă 
privească. 

— Nu-mi plac grăsanii, îmi spuse; ţie îţi plac? 

— Are în schimb o privire subţire şi devoratoare, am 
spus. 

— Vorbeşti foarte frumos, domnule Crane. Să nu-mi 
spui că ai auzit şi de Shakespeare. 

— Adevărul este, doamnă Crane, că am petrecut trei 
ani pe un aeroport aflat la vreo douăzeci de kilometri de 
Saigon. Tipul pe care l-am înlocuit mi-a lăsat amintire un 
album cu poze porno şi câteva volume cu piese de 
Shakespeare. Mi-am petrecut o mare parte din timpul 


66 


liber uitându-mă la poze şi citind piesele. 

— Şi ce ai preferat? 

— După o vreme fotografiile şi-au pierdut efectul 
asupra mea dar am continuat să fiu fascinat de bătrânul 
Will. 

Japonezul se întoarse cu un pahar brumat pe care îl 
aşeză pe masa de lângă mine ca şi cum ar fi umblat cu o 
bombă. Făcu doi paşi înapoi şi aşteptă în linişte. 

— Asta doreai să bei? mă întrebă ea. 

— E-n regulă, am spus fără să gust din băutură. N-a 
fost decât un gag. 

Pocni din degete şi japonezul dispăru. Gestul cu 
pocnitul din degete m-a impresionat. M-am întrebat dacă 
va sosi o vreme când o să pocnească din degete la mine. 

— Un gag? 

— Încercam să-mi menţin moralul ridicat, am spus. Nu 
sunt obişnuit cu aşa lux..., dar sper că am reuşit măcar 
să-l enervez pe Jackson. 

Se uită lung la mine după care izbucni în râs. 

— Imi place chestia asta. Da, chiar îmi place. 

Mi-am scos pachetul de ţigări mototolit. 

— Fumaţi aşa ceva sau ale dumneavoastră sunt 
poleite cu aur? 

— Nu fumez. 

Făcu o pauză de efect: 

— Te găsesc reconfortant, domnule Crane. 

Mi-am aprins ţigara. 

— Mă bucur. Dacă tot suntem la şedinţa de schimb de 
complimente daţi-mi voie să vă spun că sunteţi cea mai 
voluptoasă femeie din câte am întâlnit vreodată. 

Ne-am privit în tăcere o vreme după care ridică o 
sprânceană: 

— Mulţumesc. 

Altă pauză. 

— Şi mulţumesc că l-ai găsit pe Borgia. Nici unul din 
proştii ăia de la aeroport nu s-a gândit să-l caute. Nu 
cred că nu ai călărit niciodată. Felul în care te-ai purtat 

cu Borgia te-a trădat; numai un călăreț cu experienţă 
putea să-l stăpânească aşa cum ai făcut-o tu. 

— Ăsta a fost un alt gag, i-am zâmbit. Aşa sunt eu, 
doamnă Essex..., un gag-man. Pe vremea când am fost 
în Saigon mi-am petrecut cea mai mare parte a timpului 
călărind. Când nu mă ocupam de avioane, bineînţeles. 

— Şi, tot bineînţeles, când nu te uitai la poze şi nu 
citeai Shakespeare. 

— Corect. 

— Te-ar interesa să lucrezi pentru noi? 

A lansat întrebarea pe neaşteptate, cu viteza şi 
viclenia unui uppercut de campion mondial de box. 
Numai că eu mă aşteptam la întrebare. 

— Vreţi, vă rog, să precizaţi ce înseamnă „noi”? 

Se foi în fotoliu. 

— Essex Enterprises, bineînţeles. 

— Asta înseamnă să lucrez pentru domnul Jackson? 

Am privit-o în ochi: 

— Pentru un moment am avut impresia că sugeraţi că 
aş putea lucra pentru dumneavoastră. A 

Asta a zgâlţâit-o, aşa cum speram. Incercă să-mi 
susţină privirea dar după câteva clipe îşi întoarse capul. 

— L-am întrebat pe Jackson dacă există vreo 
posibilitate interesantă pentru a-ţi face o ofertă. 

Tot nu mă privea. 

— Se pare că este foarte dificil, dar Jackson are 
talentul de a face lucrurile dificile. 

— Aşa mi s-a părut şi mie. 

Am văzut că îşi revenise şi i-am zâmbit. 

— Apreciez foarte mult acest lucru, doamnă Essex, 
mai ales invitaţia de a veni aici. La urma urmelor nu am 
făcut nimic altceva decât să găsesc un cal dar, dacă aţi 
putea să-mi găsiţi o slujbă aici... Aş vrea să vorbesc şi cu 
domnul colonel Olson. Sincer să fiu ideea de a lucra 
pentru domnul Jackson nu mă face să râd şi eu sunt un 
om căruia îi place să râdă. 

M-am ridicat în picioare. 

— Mulţumesc pentru ospitalitate. 

Eram lângă fotoliul ei, uşor aplecat peste ea. 

— Acum, dacă aţi fi aşa de amabilă să faceţi numărul 
cu pocnitul din degete, aş dispărea şi eu, aşa acum 
dispar toţi. 

Se uită în sus la mine şi am zărit deodată acea 
fulgerare pe care o au toate femeile în priviri atunci când 
îşi doresc un bărbat. Am cunoscut o groază de femei la 
viaţa mea şi acea fulgerare este de neconfundat. Nu-mi 
venea nici mie să cred dar fulgerarea a venit şi a 
dispărut; aşa cum lumina semaforului se schimbă într-o 
fracțiune de secundă de la verde la roşu. 

— La revedere, domnule Crane. 

— La revedere. 

Am făcut o pauză şi m-am uitat fix în ochii aceia mari 
şi violeţi. 

— Ştiu că asta nu-mi aduce nici un câştig dar trebuie 
să vă spun că acum, în această clipă, privesc la cea mai 
frumoasă femeie din lume. 

Şi, mândru de mine, am ieşit şi eu din scenă. 


Imediat ce am fost decantat din Bentley în faţa casei 
mele m-am uitat după vreun semn de la Olson dar nu am 
găsit nimic. 

Era trecut de ora treisprezece şi mi-am dat seama că 
îmi este foame. Am sunat la room service şi am cerut 
ceva de mâncare. 

— Specialitatea  bucătarului şef este excelentă, 
domnule Crane: miel cu toate mirodeniile şi cu garnitură. 
Să vă trimit o porţie? 

Am spus că ar fi excelent şi am închis. 

În timpul călătoriei de întoarcere mă gândisem la 
doamna Essex. Să mă fi înşelat în privinţa fulgerului din 

ochii săi? Eram sigur că nu dar mi se părea fantastic ca o 
femeie în poziţia ei să se lase ameţită de un tip ca mine. 
Okay, acceptând că o zăpăcisem, asta nu însemna totuşi 
nimic. O femeie în poziţia ei nu ar risca, nu când eşti 
măritată cu Lane Essex. Putea, bineînţeles, să aibă micile 
ei gânduri secrete, dar de aici până a le traduce la 
realitate era cale lungă. Oricum însă şi ea mă ameţise. 
Mi-aş fi dat câţiva ani din viaţă pentru o noapte în braţele 
ei; ştiam că asta ar fi fost o experienţă de neuitat. După 
o vreme a sosit şi mâncarea. Am mâncat şi s-a făcut de 
două şi jumătate. În timp ce-mi aprindeam o ţigară a 
sunat telefonul. 

— Salut, Jack! 

Era Olson. 

— Salut! 

— Ai o maşină la dispoziţie? 

— Mda. 

— Crezi că mai poţi să găseşti bomba aia de pe malul 
mării? 

— Nici o problemă. 

— Ce-ar fi să ne întâlnim acolo peste o jumătate de 
oră? 

— Okay! 

A închis. 

„Ei bine”, mi-am spus în timp ce stingem ţigara şi mă 
ridicam în picioare. „Am să aflu acum toată tărăşenia”. În 
timp ce ieşeam din casă ca să mă urc în maşina Alfa 
Romeo am auzit din nou o bubuitură, din depărtare. 
O'Brien lucra. Mi-au trebuit douăzeci de minute ca să 
ajung la cafe-barul de pe malul oceanului. Am găsit 
Jaguar-ul alb parcat la umbră şi am tras lângă el după 
care am urcat pe treptele care scârţâiau spre verandă. 

Olson era ocupat cu o ceaşcă de cafea şi când m-a 
văzut a fluturat din mână. 

Fata care servea ajunse la masă odată cu mine şi-mi 
zâmbi. 

— Cafea, i-am spus scurt. 

— Ei bine Jack, se pare că ţi s-au întâmplat o groază de 
lucruri cât am lipsit, spuse Olson după ce fata plecă. Și 
se pare că ai uitat disciplina din armată mai repede 
decât mă aşteptam. 

Fata veni şi-mi puse ceaşca de cafea în faţă după care 
plecă. 

— Ce vrei să spui? 

— Ai uitat că ordinele trebuie executate. 

Era o duritate în vocea lui care mă neliniştea. 

— Tu singur ai spus că nu mai suntem în armată. Uite, 
Bernie, nu am de gând să-mi cer scuze pentru nimic. M- 
ai păcălit chemându-mă aici sub un pretext fals. N-ai 
avut încredere în mine. Aşa încât am jucat cum au picat 
cărţile. Dacă nu-ţi place cum am jucat spune-mi şi mă 
car imediat de aici. 

Incercă să se uite la mine dar după câteva clipe 
renunţă şi-şi întoarse privirea. Am văzut că transpira 
puternic. 

— Ei bine, poate că nu s-a produs prea mult rău. Dar 
aş fi preferat să nu stai în bătaia reflectoarelor. Din câte 
am auzit eşti acum în relaţii, foarte bune cu doamna 
Essex. 

Invârti lingurita în ceaşca de cafea tot fără să mă 
privească. 

— Poate că acesta este un lucru bun. Am auzit că ai 
fost la ea acasă în dimineaţa aceasta. 

— Informatorii tăi lucrează din greu. 

Incercă un zâmbet: 

— Nu mă înţelege greşit, Jack! Operația aceasta este 
mult prea importantă. Mă bazez pe tine. Am nevoie de 
ajutorul tău. 

— Uite ce este, Bernie. Până acum ai procedat greşit. 
De ce dracu' nu mi-ai spus ce pui la cale când am sosit în 
loc să-mi serveşti tot spanacul cu prelungirea pistei? 
Dacă ai fi procedat corect nu s-ar mai fi întâmplat toată 
porcăria asta. 

— N-am putut. Kendrick a insistat să te vadă înainte de 

a ni te alătura. Aşa este el..., nu ar avea încredere nici în 
mama lui. După aceea a trebuit să zbor cu boss-ul la New 
York - un zbor neaşteptat. 

— Kendrik? Balega aia grasă? Ce treabă are el? 

— El finanţează operaţia. 

Am aprins o ţigară. 

— Okay, Bernie, ce-ar fi să verşi sacul? 

Se jucă o vreme cu linguriţa, o puse pe farfurioară, o 
ridică, bătu cu ea în ceaşcă. 

— Da. 

O altă pauză. 

— Îţi aduci aminte ultima mea misiune în Saigon? îţi 
aduci aminte că aeroportul nostru a fost bombardat cu 
puţin înainte ca eu să fiu rănit şi că, printre altele, a fost 
distrusă şi clădirea în care erai tu cazat? 

— Şi ce are asta de a face cu operaţiunea asta? 

— Îţi aduci aminte când ţi-am propus să te muţi la 
mine? 

Bernie puse în sfârşit linguriţa jos, împinse ceaşca de 
cafea, numai pe jumătate băută, după care o trase din 
nou aproape. 

— Îţi aduci aminte că eu mă culcam în pat şi tu pe 
canapea? 

— Mi-aduc aminte. 

O pază lungă, după care Bernie spuse în şoaptă: 

— Vorbeşti în somn, Jack. Trei bătrâni schimbători de 
valută. N-am să uit niciodată noaptea aceea, ascultându- 
te vorbind în somn. Şi după aceea, mult mai târziu, când 
mi-a venit ideea să câştig banul adevărat, şi după ce am 
încropit planul aceasta ca să-mi realizez scopul, mi-am 
dat seama că am nevoie de un om de primă mână care 
să mă ajute, şi m-am gândit la tine. 

Puse jos linguriţa şi se uită direct la mine. 

— M-am gândit că dacă ai putut să omori trei oameni 
în vârstă, pentru cât? lasă-mă să ghicesc, pentru, să 
zicem, câte cinci mii de dolari, ai fi în stare să faci mult 
mai mult pentru un sfert de milion. 

Îşi trecu mâna prin părul transpirat. După care întrebă: 

— Am dreptate? 

— Depinde, Bernie. Un sfert de milion înseamnă bani 
mulţi dar la Saigon treaba era sigură. Cât de sigură este 
treaba de aici? A 

— Riscul este mic. Este cea mai mică din probleme. In 
clipa de faţă tu eşti marea mea problemă. Pot să te 
înţeleg pentru ce ai făcut acolo. Vietnamezii nu însemnau 
nimic pentru nici unul din noi. Să împuşti un bătrân 
vietnamez în condiţii de război este ceva ce pot accepta 
dar treaba asta de acum..., ei bine, dacă o dăm în bară 
atunci tu o să fii pus la păstrare o lungă perioadă de 
timp..., şi eu la fel. Nu pot să-mi dau seama cum am 
putea să o dăm în bară. Am întors-o pe toate părţile de 
nenumărate ori şi recunosc că avem o şansă de 95 la 
sută să reuşim. 

— Acesta este un procent acceptabil, am spus. 

— Da. 

Apucă din nou linguriţa şi începu să se joace cu ea. 

— Ceea ce vreau să aflu, Jack, este cum reacţionezi la 
oferta mea. 

— Ce-ar fi să-mi spui despre ce este vorba şi după 
aceea pot să-ţi răspund? 

Clătină negativ din cap. 

— Nu pot să-ţi spun dacă nu-mi confirmi că te bagi. 
Dacă îţi spun despre plan şi după aceea arunci cărţile... 
ce-am făcut? 

M-am uitat lung la el. 

— Încerci să-mi spui că nu ai încredere că o să-mi ţin 
gura închisă? 

Îşi întoarse privirea de la mine. 

— Nu sunt singur în afacerea asta. Hotărăşte-te: sau 
un sfert de milion reprezintă un motiv suficient de 
puternic ca să te convingă să vii cu noi sau consideră că 
nu ţi-am făcut nici o propunere. 

— În Saigon nu-mi vorbeai aşa. Nu mă bag orbeşte în 
nimic. Ai încredere în mine sau nu? Acesta este ultimul 

meu cuvânt. 

Ne-am uitat îndelung unul la altul şi după aceea, 
brusc, îmi zâmbi şi mi-a făcut plăcere să văd acel 
zâmbet. Era genul de zâmbet pe care mi-l adresa înainte 
de a decola într-o misiune de bombardament. 

— lartă-mă, Jack. Okay..., uite cum facem: dacă nu 
vrei să te bagi am să-ţi dau trei mii de dolari, te duci 
înapoi acasă şi uiţi toată treaba,... corect? 

— Corect. 

— Lucrez pentru Essex de aproape un an. M-am 
săturat până peste cap de el şi de nevastă-sa. N-am nici 
o perspectivă. Am îmbătrânit lucrând pentru ei. Nu 
trebuie să intru în detalii; ai putut să te convingi 
personal. Piloții sunt pe toate drumurile. Essex poate să 
mă schimbe uite aşa... 

Şi pocni din degete. 

— Aşa că am început să mă gândesc. 

Privi în depărtare la plaja care strălucea sub soare. 

— Şi asta ne aduce la Pam. Când m-am angajat ca 
pilot am găsit-o la aeroport ca stewardesă şefa. Poate că 
nu o să-ţi vină să crezi dar am simţit imediat amândoi că 
avem ceva în comun. Este adevărat, este obsedată de 
sex dar asta este ceva unde eu nu mai pot face nimic şi 
totuşi, efectiv, ţinem unul la altul. 

Îşi scoase batista şi-şi şterse mâinile transpirate. 

— Am ieşit într-o seară în oraş şi am mers la un 
restaurant să cinăm, la L'Espadon, unde ea are deschis 
credit şi mi l-a prezentat pe Claude Kendrick. L-ai întâlnit. 
Kendrick nu numai că este proprietarul unei galerii de 
artă foarte profitabilă dar este, de asemenea, cel mai 
mare bandit de pe coastă. Il interesează să cumpere sau 
să vândă orice, nu are importanţă ce... Când am ajuns la 
cafea i-am povestit despre noul avion al lui Essex. Asta 
este marfă adevărată, Jack. Factura finală va sări de zece 
milioane de dolari. Este... 

— Hei, stai puţin! l-am întrerupt. Ai spus zece 
milioane? 

— Aşa am spus. 

— Asta n-o mai cred. Poţi să cumperi un Viscount cu 
două milioane şi jumătate. 

— Acesta este un avion unic, Jack. Nu mai există altul 
la fel în toată lumea. Experții lui Essex au muncit patru 
ani pentru amenajările interioare. Şi Essex nu s-a uitat la 
bani. Nu este un avion de serie. Este în lumea avioanelor 
ce este Rolls Royce în lumea automobilelor: nu s-au 
folosit decât cele mai scumpe, mai rare şi mai 
pretenţioase materiale. Nu vreau să intru acum în detalii, 
o să vezi probabil cu proprii tăi ochi şi o să te convingi. 
La două săptămâni după întâlnirea mea cu Kendrick, 
Pam mi-a spus că vrea să mă vadă din nou. Ne-am 
întâlnit şi mi-a spus că are un client care vrea să 
cumpere avionul dacă îl livram în Yucatan. Partea mea 
era un milion de dolari. l-am spus că este nebun. Mi-a 
spus că nu este nici o grabă dar că mă roagă să mă 
gândesc serios. Aşa că am început să mă gândesc. 
Avionul nu urma să fie gata pentru zborurile de testare 
decât peste trei luni. Cu cât mă gândeam mai mult cu 
atât deveneam mai convins că se poate face. 

Privi spre mine şi continuă: 

— O să am nevoie de un echipaj de încredere. Am un 
copilot care a fost de acord să intre în afacere, o am pe 
Pam dar am nevoie de un mecanic de bord..., pe tine. 
Cum ţi se pare până acum? 

Mi-am aprins o ţigară în timp ce mă gândeam la cele 
auzite. 

— E o idee. Pot să mă gândesc mai mult la ea şi să văd 
unde sunt punctele slabe? 

— Exact asta doream să te rog să faci. 

— Okay, ai un avion de zece milioane de dolari. Hai să 
nu ne gândim acum cum o să-l furi! Hai să ne gândim la 
aspectul financiar! Tu iei un milion, eu iau un sfert, Pam 
primeşte şi ea ceva şi copilotul la fel. 

— Da, cam aşa ceva. 

— Kendrick vinde aparatul cu cinci milioane. Asta 

înseamnă jumătate de preţ. Nu riscă nimic şi bagă la 
puşculiţă trei milioane. Crezi că este o propunere 
cinstită? 

Bernie se foi neliniştit. 

— Tocmai ai spus că un sfert de milion înseamnă bani 
buni. 

— Acesta nu este un răspuns la întrebarea mea. 

— Nu ştiu câţi bani primeşte Kendrick, poate să fie mai 
puţin de cinci milioane. 

Am clătinat dezaprobator din cap: 

— Nu. L-am întâlnit; este rechin mare. Mai degrabă o 
să încaseze şapte milioane. Te trage în piept. 

Olson dădu din umeri. Avea din nou privirea aceea 
cinică, alunecoasă, care mă făcea să nu am încredere în 
el. 

— Mă mulţumesc cu un milion. Cu bănetul acesta Jack, 
pot să-mi deschid o linie de taxiuri aeriene în Mexic. Ai 
putea să te asociezi şi tu cu mine. 

Mi-am terminat cafeaua călduţă. 

— Ce-ar fi să vorbim cu Kendrick. Il putem strânge cu 
uşa. Să zicem că tu ai primi două milioane şi eu unul. Ar 
fi mai bine, nu-i aşa? 

— Kendrick are cărţile, Jack. El are clientul. Eu nu ştiu 
cine este. Fără client fluierăm în vânt. 

Mă privi: 

— Şi încă un lucru, Kendrick nu este genul care să 
poată fi strâns cu uşa. 

— Să zicem că eu am să încerc. La urma urmelor cine 
îşi asumă riscul? 

— Nu ştiu ce să spun, trebuie să vorbesc cu Pam şi cu 
Harry. 

— Copilotul tău? 

Aprobă dând din cap. 

— Vorbeşte-mi despre el. 

— Harry Erksine, este copilotul meu de nouă luni. 
Tânăr, douăzeci şi patru de ani, dur, bun pilot, un tip 
incomod dar este okay. 

— Ce l-a făcut să intre în combinaţie? 

— Doamna Essex şi-a mişcat fundul prin faţa ochilor 
lui, făcându-l să spere, după care l-a lăsat baltă. Asta 
este specialitatea ei: să zăpăcească bărbaţii, să-i facă să 
spere că-i va lăsa să se strecoare în patul ei şi pe urmă 
să le explice clar că în patul ei nu intră orice prăpădit. 

Se opri ca să facă o pauză de efect şi mă cercetă 
atent. 

— Nu ştiu cât de departe a mers cu tine, Jack, dar fii 
atent. E cea mai nenorocită căţea. Inainte să-ţi faci 
planuri cu ea aşteaptă să vezi ce a făcut din bietul Harry. 

— Aşa că Harry, ca să se răzbune, s-a alăturat vouă, 
am spus rânjind. 

— Harry o urăşte mai mult decât orice pe lumea asta. 

Am stocat totuşi această fărâmă de informaţie, după 
care am spus: 

— Şi cum te-ai gândit să furi un avion de zece milioane 
de dolari? 

— Avem tot timpul să lucrăm la detalii. Avionul va fi 
livrat pe întâi noiembrie, două luni de-acum încolo. Eu şi 
cu Harry vom merge la fabrică să-l recepţionăm şi să-l 
aducem aici. Vor trebui făcute zboruri de încercare 
înainte de a-l sui pe preţiosul domn Essex în el. Vor 
trebui făcute şi zboruri de noapte pentru a testa 
aparatura de navigaţie. Aşa încât tu, Harry, Pam şi cu 
mine decolăm într-o noapte. Zburăm spre ocean după 
care comunicăm prin radio că avem incendiu la 
motoarele de pe aripa dreaptă. După care turnul de 
control nu mai aude nimic..., linişte totală. Procedura de 
alertare durează câteva minute. Până să trimită avioane 
să ne caute eu am să aduc avionul la suprafaţa mării ca 
să evităm semnalul radar şi o tăiem spre Yucatan. 
Clientul lui Kendrick are o pistă lângă Merida. Este la 
limita dintre bush şi junglă. Aterizăm. Detaliile le mai 
finisăm dar acesta este planul. 

M-am gândit. 

— Sună bine, am spus într-un târziu. Teoria pe care 

mergi este că avionul s-a prăbuşit în mare şi s-a 
scufundat fără să lase nici o urmă? 

— Te-ai prins? 

— N-ai nici o idee cine este clientul? 

— Nici una, dar trebuie să fie cineva dacă a avut bani 
să construiască o pistă. 

— Deci..., suntem morţi după ce întrerupem contactul 
radio. 

— Exact. 

— Şi luăm banii şi ne stabilim în Mexic? 

Aprobă dând din cap. 

— Şi oricare dintre noi riscă enorm dacă se întoarce în 
S.U. ale A. 

— Nu ne putem întoarce. Dacă ne întoarcem şi vreunul 
din noi este reperat afacerea sare în aer. Aşa cum ai 
spus..., suntem morţi imediat ce oprim aparatul radio. 

— Eşti cucerit trup şi suflet de idee nu-i aşa, Bernie? 

— Da. Sunt bani mulţi şi eu am nevoie de bani mulţi. 
Vreau să mă simt în siguranţă. 

Mi-am adus aminte de balena cu peruca aia portocalie, 
ridicolă, vorbindu-mi despre siguranţă. 

— Cu banii pe care îi iau pot să-mi deschid un serviciu 
de taxiuri aeriene. Am şi început să mă ocup de 
problemă. Dacă eşti de acord să verşi o parte din ce-ţi 
iese din afacere aş fi bucuros să te am asociat. In Mexic 
este o cerere nebună pentru taxiuri aeriene. 

Mă privi: 

— Ei bine, Jack, acum ştii cât ştiu şi eu despre afacere. 
Ce spui? Mergi sau nu cu noi? 

— Îmi place, am spus ridicându-mă în picioare, dar 
vreau să vorbesc cu Erksine. Hai să ne întâlnim cu toţii. 

Bernie mă privi neliniştit. 

— Harry este cam dur. S-ar putea să nu vă înţelegeţi. 

— Ce vrei să spui? 

— Ţi-am spus deja. Am nevoie de el, copilot. Face 
numai ce-i spun eu. Te rog, nu-ţi bate capul cu el. 

— Vorbim de un furt, Bernie. S-a putea să fim cu toţii 

puşi la păstrare pentru cincisprezece ani. Trebuie 
neapărat să facem echipă şi eu nu lucrez cu cineva cu 
care nu mă pot descurca. 

Bernie se ridică şi el în picioare. 

— Înţeleg. Am să aranjez o întâlnire. 

— Şi, Bernie..., adu-l şi pe Kendrick la întâlnire. 

— N-avem nevoie de Kendrick. 

— Ba avem! Vorbim de o echipă şi el este membru în 
această echipă. 

Îşi ridică a neputinţă mâinile. 

— Să văd ce se poate face. 

— Fă mai mult decât atât Bernie. Tu, Erksine, Pam, 
Kendrick şi cu mine în jurul unei mese, ca să stabilim 
treaba. 

— Okay! 

Am ieşit în soarele arzător şi ne-am oprit fiecare în 
dreptul maşinii sale. 

— Nu încerc să te păcălesc, Bernie, i-am spus. Mă 
gândesc la tine tot atât de mult cât mă gândesc la mine. 

Dădu aprobator din cap: 

— De-aia m-am gândit la tine. Nu mai sunt chiar tipul 
formidabil care eram şi am nevoie de ajutorul tău. 

L-am privit suindu-se în Jag şi îndepărtându-se pe 
drumul prăfuit după care m-am suit în Alfa. 

Am stat acolo, gândindu-mă până când căldura 
infernală m-a obligat să pornesc motorul şi să o iau 
înapoi spre aeroport. 

CAPITOLUL 4 


Bernie a telefonat pe la ora şapte seara, în timp ce 
urmăream la televizor o telenovelă. Mi-a spus că fixase 
întâlnirea la ora nouă seara, tot la cafe-barul de pe malul 
mării. 

— Trec să te iau la opt şi jumătate, Jack, mi-a spus, 
împreună cu Pam şi cu Harry. 

— Vine şi Kendrick? 

— Da. 

— În regulă. 

De când vorbisem cu el şi aflasem ce pun la cale mă 
gândisem tot timpul. Planul său părea bun dar mai erau 
o groază de amănunte care trebuiau rezolvate. Furtul 
unui avion de zece milioane de dolari putea să mă ducă 
după gratii pentru o lungă perioadă de timp şi asta era 
ceva ce nu doream să se întâmple. Treaba trebuia să 
iasă perfect şi, nu ştiu de ce, aveam impresia că Bernie 
nu era planificatorul ideal. Era ceva la el care mă deranja 
şi pe care nu reuşeam să-l identific. Pam nu conta, nu 

era decât o neurotică obsedată sexual. De Erksine în 
schimb depindeau multe. Dacă avea tot atâta nerv cât 
avea Bernie atunci eram hotărât să arunc cărţile. Pe de 
altă parte, îmi doream să pun mâna pe controlul 
operaţiei. Cu cât mă gândeam mai mult, cu atât afacerea 
îmi plăcea mai mult, dar în nici un caz cu Bernie la 
conducere. 

Pe la opt şi jumătate am auzit o maşină oprind în faţa 
uşii mele. Am ieşit şi am văzut un Buick, cu Bernie la 
volan, care tocmai oprea. Îmi făcu cu mâna şi m-am 
urcat lângă el. În spate erau un bărbat şi Pam. Era prea 
întuneric în maşină pentru a-l cerceta pe Erksine. Tot ce 
am putut să văd din el a fost o carcasă foarte solidă, în 
timp ce Bernie punea maşina în mişcare spuse: 

— Faceţi cunoştinţă: Jack..., Harry. 

— Salut! am spus şi am ridicat mâna. 

Erksine nu făcu nici o mişcare. După o pauză lungă 
spuse, cam în scârbă: 

— Salut! 

Drumul de la aeroport la cafe-bar l-am făcut repede şi 
în tăcere. Când am ajuns am coborât dar era în 
continuare prea întuneric pentru a-l putea studia pe 
copilot. Era mai înalt decât îmi închipuisem, cu cel puţin 
zece centimetri mai înalt ca mine, şi eu nu sunt pitic. 

Bernie şi cu mine am luat-o înainte, Pam şi Erksine 
veneau în spatele nostru. Am urcat treptele care duceau 
spre verandă. Era o noapte înnăbuşitoare şi puteam auzi 
valurile care se spărgeau în depărtare de plajă. 

Nu era nimeni în local. Veranda era luminată de o 
lumină difuză. Imediat ce ne-am aşezat la masă fata care 
servea veni la noi zâmbind. 

Bernie întrebă: 

— Ce luăm? 

Acum îl puteam vedea pe Erksine şi îl cercetam în timp 
ce şi el făcea acelaşi lucru cu mine. Lumina slabă îmi 
dezvălui o faţă subţire, ochi mici, un nas turtit şi buze 
subţiri: un luptător, tânăr, dur, cu părul foarte negru tăiat 

scurt şi care îi stătea pe cap ca o bască. Purta un tricou 
şi am putut să-i observ muşchii: era croit ca un boxeur. 

Pam a spus că vrea un whisky cu gheaţă, eu am cerut 
la fel. Erksine a vrut un suc de portocale cu gin. Bernie a 
cerut o coca cola. 

Când fata s-a îndepărtat Bernie spuse: 

— Ei acum puteţi să faceţi cunoştinţă. Harry..., Jack. 

Am dat din cap spre Erksine care se aplecă mult 
înainte privindu-mă în ochi. 

— Deci care este şmecheria cu întâlnirea asta? întrebă 
furios. Ce te...? 

— Stai o clipă, spuse Bernie dur. Eu conduc ostilitățile. 
Jack nu este mulţumit de banii care o să-i primim. Eu... 

— Conduci tu, spuse batjocoritor Erksine. Tipul ăsta 
este mecanic..., corect? 

Bernie îl privi neliniştit. 

— Ştii foarte bine lucrul ăsta, Harry. 

— Mada. Deci nu este important. Tu şi cu mine suntem 
cei care trebuie să conducă avionul..., corect? Aşa că 
unde este problema? Noi îl folosim şi el îşi primeşte 
plata, şi-şi ţine nasul departe de oala noastră..., corect? 

— Uite ce este fiule, am spus pe o voce calmă. Nu fă 
pe durul cu mine. Tu şi Pam sunteţi copii nevinovaţi în 
astfel de operaţii. Şi, că veni vorba, nici Bernie nu este cu 
mult mai bun. Aţi avut o idee bună, recunosc, dar vă 
ocupați de ea ca nişte amatori. Aveţi un avion care face 
zece milioane de dolari şi îl vindeţi pe două milioane. 
Numai asta şi este destul ca să-mi dau seama că sunteţi 
nişte hahalere amatoare. 

Erksine apucă masa cu ambele mâini şi am văzut cum 
i se umflă muşchii. M-am gândit că o să sară la bătaie. 

— Şi tu eşti un profesionist..., da? 

— În comparaţie cu voi trei, am spus, mişcându-mă 
uşor în scaun pentru a-mi căuta o poziţie bună în cazul în 
care se repezea., da..., sunt un pro! 

— Harry! spuse Bernie pe o voce plângăcioasă. Am 
încredere în Jack. De aceea l-am adus în afacere. Cred că 

ar trebui să-l lăsăm să se ocupe de Kendrick. Numai ca 
să vedem ce poate. 

— Nu. 

Vorbise Pam. 

— Tu ce vrei? am întrebat. 

— Omul acesta este periculos. 

Mă arătă cu mâna. 

— O ştiu. Poate să ne bage în bucluc. 

Am râs. 

— Sunteţi deja în bucluc, păpuşico, am spus. Aş putea 
să vă cânt. Dar, okay, dacă toţi trei gândiţi la fel atunci 
asta este! Am să uit toată treaba dar felul în care vă 
ocupați de ea îmi spune că am să vă trimit vederi în vreo 
închisoare federală. Sunt mortal la scris cărţi poştale! 

In acea clipă Cadillac-ul lui Kendrick opri în faţa 
localului. 

— Uite-l că a sosit, am spus, ridicându-mă în picioare... 
Sau mă lăsaţi să-l strâng cu uşa sau ies din afacere. 
Ziceţi, ce hotărâți? am continuat, uitându-mă la Bernie. 

Fără să se consulte cu ceilalţi spuse pe un ton sfârşit: 

— Strânge-l! 

Inainte ca ceilalţi să poată protesta Kendrick apăru pe 
scări pufăind. 

— Dragilor, ce loc oribil pentru o întâlnire! 

Se rezemă obosit de masa noastră, urcase doar patru 
trepte. Bernie se sculă şi-i aduse un scaun de la altă 
masă. 

— Da, este un loc într-adevăr oribil, spuse, prăbuşindu- 
se pe scaun. Nu-mi oferiţi de băut, sunt sigur că paharele 
colcăie de microbi. 

Işi scoase peruca oribilă şi se înclină spre Pam. 

— Pam, draga mea, mai ispititoare ca oricând! 

Işi trânti la loc peruca după care spuse: 

— Spuneţi-mi, dragilor. Care este treaba? Am crezut că 
avem o înţelegere minunată. 

— Jack vrea să-ţi vorbească, spuse Bernie. 

— Jack? Ochii lui mici se întoarseră spre mine. Ce s-a 

întâmplat, cheri? Nu eşti mulţumit? 

— Hai să lăsăm vrăjeala, Kendrick, am spus. Discutăm 
mai întâi despre bani... şi după aceea despre operaţie. 

Kendrick oftă teatral. 

— Un moment, cheri. Vorbeşti şi în numele acestor trei 
persoane încântătoare? Trebuie să înţeleg că Bernie nu 
mai este conducătorul acestei operaţii? 

— Nu vorbeşte în numele meu, spuse mânios Erksine. 

— Nici în al meu, spuse Pam. 

M-am uitat la Bernie după care m-am ridicat în 
picioare. 

— Okay, deci o şterg. Majoritatea este copleşitoare. 

— Stai! spuse Bernie privindu-l pe Kendrick. L-am 
băgat pe Jack în afacere pentru că ştie cum se face o 
asemenea treabă. Din acest moment el vorbeşte în 
numele meu. Conduc în continuare operaţia aşa că ce 
spun eu este lege. 

l-am privit pe Pam şi pe Erksine: 

— Aţi auzit ce-a spus omul acesta? Acum este rândul 
vostru să vă sculaţi în picioare şi să faceţi paşi. 

Nici unul din ei nu se mişcă. M-am aşezat înapoi la 
masă. Kendrick îşi freca vârful nasului cu un deget gras. 

— Ei bine..., care-i necazul, Jack? 

Mi-am pus ambele mâini pe masă şi m-am sprijinit în 
ele privindu-l drept în ochi. 

— Noi furăm un avion de zece milioane de dolari, am 
spus. Asta se numeşte piraterie. Ne paşte închisoarea pe 
viaţă dacă o dăm în bară, şi putem să o dăm în bară. Dar 
noi cinci mergem uniţi în această afacere, notează, am 
spus cinci pentru că te includ şi pe tine. Vrem să ştim cât 
te plăteşte clientul tău. 

Kendrick zâmbi. 

— Deci nu poţi dormi din cauza banilor, cheri? 

— Ţi-am spus să laşi vrăjeala. 

Vocea îi deveni brusc tăioasă: 

— Asta-i treaba mea! Bernie şi cu mine am făcut o 
înţelegere. Eu plătesc două milioane... Bernie a acceptat 

acest lucru, nu-i aşa Bernie? şi se întoarse spre Olson. 

— Stai o clipă, l-am întrerupt. Hai să recapitulăm. 
Aparatul face zece milioane, este scos direct din fabrică, 
nou-nouţ. Dacă nu eşti prost să dai în gropi, şi sunt sigur 
că nu eşti, vei lua cel puţin şase milioane. Asta te lasă cu 
un profit net, după cheltuieli, de patru milioane. Pentru 
ce? Pentru că stai pe curul tău gras şi ne laşi pe noi să ne 
asumăm toate riscurile. Asta numeşti tu înţelegere? 

— Şase? 

Îşi ridică mâinile grase în aer. 

— Cheri, am să am un noroc chior dacă îmi rămâne şi 
mie un milion şi eu finanţez operaţia. Haide, haide, să nu 
fim lacomi. 

— Vrem trei milioane şi jumătate am spus, sau târgul 
este anulat. 

— Hei, stai puţin, strigă la mine Erksine! Tu nu... 

— Gura, am strigat şi eu la el. Ai auzit ce am spus, 
Kendrick? Trei şi jumătate sau înţelegerea pică. 

— Ce-ar fi să auzim ce au de spus şi ceilalţi, spuse 
Kendrick a cărui privire era numai fiere. 

— Nu, eu mă ocup de acest aspect, am spus. Să 
presupunem că ei acceptă în continuare prima ta ofertă. 
Eu nu merg, aşa încât ei mă scot din cărţi, numai că 
acum eu ştiu planul. 

l-am zâmbit mieros: 

— Avionul este asigurat. Şi bărzăunele dispare... S-ar 
putea să fie începutul unor mari necazuri pentru voi dacă 
cineva pune mâna pe telefon şi-i sună pe blânzii de la 
asigurări... Vrem trei şi jumătate Kendrick. 

Mă privi furios câteva clipe lungi după care spuse: 

— Eşti un bun om de afaceri, cheri. Ce-ar fi să zicem că 
terminăm cu târguiala asta sordidă şi să batem palma pe 
trei milioane? Mă jefuiesc singur dar sunt dispus să zic 
trei. 

M-am uitat la Bernie: 

— Nu vrem să-l lăsăm sărac lipit pământului, nu-i aşa? 
Deci, suntem de acord cu trei? 

Bernie, cu ochii holbaţi de uimire, dădu afirmativ din 
cap. 

M-am uitat la ceilalţi doi. Erksine părea şi el uluit. Pam 
nu mă privea. 

În numai zece minute făcusem rost pentru noi toţi de 
încă un milion. 

— Okay..., trei, am confirmat. 

Kendrick se strâmbă la mine. 

— Deci totul este bătut în cuie? Dacă da, atunci 
trebuie să o şterg. 

— Nu, nu este am spus, întorcându-mă spre Bernie. 
Cum se plătesc banii? 

Bernie înţepeni. 

— Ei bine,... Claude o să aranjeze ca banii să fie plătiţi 
pe numele meu la Bank of Florida şi după aceea eu îi 
împart cu voi. 

Era rândul meu să mă holbez la el. 

— Pentru numele lui Dumnezeu! Trei milioane de 
dolari plătiţi, uite aşa! într-o bancă locală, şi asta în timp 
ce se presupune că noi am crăpat? 

Faţa lui Bernie era plină de broboane de sudoare. 

— Eu..., eu..., nu m-am gândit la acest aspect. 

Se uită neajutorat la mine: 

— Ce propui? 

M-am întors spre Kendrick care mă privea cu ochi de 
granit. 

— Plăteşti jumătate din bani - un milion şi jumătate de 
dolari - pe numele lui Olson la Naţional Bank of Mexico; 
faci plata înainte să decolăm. Şi plăteşti cealaltă 
jumătate când livrăm marfa. 

Se fâţăi pe scaun, îşi scoase batista şi-şi şterse faţa. 

— Asta se poate aranja, spuse în silă. 

— Trebuie să se poată aranja. Nu pornim motoarele 
maşinăriei până când Bernie nu primeşte un extras de 
cont bancar pentru jumătate din bani. 

Îşi ridică umerii graşi. Puteam să văd, în ciuda 
zâmbetului forţat, că mă urăşte. 

— All right, cheri. Am să fac aranjamentele necesare. 

Am făcut o pauză după care am continuat: 

— Mai este o problemă: vrem să inspectăm pista pe 
care urmează să aterizăm. 

Asta l-a dat gata. Înţepeni în scaun, faţa i se înroşi 
puternic şi ochii aruncară scântei. 

— Pista..., ce vrei să spui? 

— Pista, am spus cu intonaţia folosită de un profesor 
când vorbeşte cu copii tâmpiţi. Chestia aia pe care 
trebuie să punem avionul. Vrem să o inspectăm! 

— Nu este nevoie. Am discutat aspectul acesta cu 
Bernie. 

— Ei bine, acum discută-l cu mine. Unde este pista? 

— La câţiva kilometri de Merida. 

— Cine a construit-o? 

— Clientul meu. 

— Şi ce ştie clientul tău despre pistele de aviaţie? 

Kendrick îşi strâmbă peruca după care o aşeză iar 
drept. 

— Nu-i nici o problemă. Ştie el ce face. A cheltuit o 
groază de bani ca să construiască pista. Dacă el este 
mulţumit să fiţi şi voi mulţumiţi! 

— Serios? Chiar crezi că o să riscăm un avion de zece 
milioane pe o pistă construită de o bandă de mexicani? 
Crezi că suntem sonaţi? 

M-am aplecat spre el: 

— Dar tu ce ştii despre construcţia de piste? Am putea 
să distrugem avionul. 

M-am întors spre Bernie. 

— Îţi aminteşti de nenorocirea din Vietnam, când 
vietnamezii au construit o pistă pentru noi? Ţii minte că 
primele două avioane care au venit la aterizare în 
tandem au fost distruse pentru că pista a cedat. Şi piloţii 
noştri au murit pentru că toată lumea se crede 
specialistă în piste. Îţi aminteşti? 

Era o minciună dar Bernie a fost pe fază: 

— Da, cum aş putea să uit aşa un dezastru. 

M-am întors din nou către Kendrick: 

— Aceştia trei sunt legaţi de mâini şi de picioare 
pentru că lucrează pentru Essex. Eu însă n-am nici o 
obligaţie. Aşa că eu am să inspectez pista..., aranjează 
inspecția. 

Kendrick îşi linse buzele: 

— Am să vorbesc cu clientul meu. S-ar putea să nu fie 
de acord. 

— Atunci este mare păcat. Noi nu zburăm cu avionul 
până când nu inspectez pista. 

— Să văd ce pot face. 

Făcu o pauză şi în ochi i se citea ce i-ar fi făcut plăcere 
să-mi facă. 

— Mai sunt şi alte mici probleme care te deranjează, 
cheri? 

Am rânjit la el. 

— Nu, de-acum încolo problemele mele sunt 
problemele tale. 

Se ridică în picioare: 

— Atunci o şterg. 

Îşi ridică peruca şi făcu o plecăciune spre Pam. 

— Pa, dragilor, spuse înconjurând masa. 

Se opri în dreptul lui Bernie şi adăugă: 

— Ai găsit un tip al dracului de deştept, Bernie.... 
supraveghează-l  de-aproape, să nu devină prea 
deştept... 

După care cobori scările şi se urcă în Cadillac-ul său 
galben şi negru şi dispăru în noapte. 

Mi-am aprins o ţigară şi l-am privit pe Bernie. 

— Deci, ce am obţinut? am spus. Avem acum un milion 
în plus ca să-l împărţim între noi. Avem acum 
posibilitatea de a afla cine cumpără bărzăunele. Când am 
să ajung la pistă am să-l aflu. Am aranjat ca cel puţin 
jumătate din bani să ne fie viraţi cu siguranţă chiar dacă 
pentru cealaltă jumătate grăsanul ăsta împuţit se poate 
răzgândi. Cum îţi place Bernie? 

Olson rânji: 

— Tu de ce credeai că te-am adus în echipă? 

Dar, văzându-i privirea, am înţeles că de fapt îi luasem 
frâiele din mână. Se putea vedea în ochii lui că acum ştia 
cine este şeful. 

M-am întors spre ceilalţi doi. 

— Cum v-a plăcut? 

Erksine se uită la mine câteva clipe lungi după care 
spuse: 

— Te rog să mă ierţi, Jack, pentru că ţi-am fost ostil. Ai 
fost formidabil. De acum încolo eu cooperez. Ceea ce 
spui este ordin pentru mine. La dracu'! Nu m-am gândit 
niciodată la vreuna din şmecheriile pe care i le-ai spus. Ai 
dreptate. Suntem nişte amatori prăpădiţi. 

— Bine, am spus şi m-am întors spre Pam. Şi tu? Eşti 
mulţumită? 

Nici măcar nu m-a privit. A dat doar din umeri. 

— Păpuşico, cu tine vorbesc..., eşti mulţumită? 

— Hai s-o lăsăm deoparte pe ea, interveni Bernie. 

— Oh, nu! 

M-am aplecat spre el. 

— Face parte din echipă. Vreau să-i aud punctul de 
vedere. 

Pam mă privi cu ochi furioşi: 

— Te-ai descurcat foarte bine. Eşti copilul minune. 
Asta doreai să auzi? 

M-am întors ca să-l privesc pe Bernie. 

— Avem nevoie de ea? 

Olson se şterse la gură cu dosul palmei. 

— Pam şi cu mine suntem împreună şi mergem 
împreună. 

— Perfect. Atunci ai grijă de ea. Din punctul meu de 
vedere echipa nu îi are decât pe tine şi pe Harry. lartu ai 
grijă de ea..., corect? 

Pam se ridică brusc în picioare: 

— Plec, Bernie. Mi se întoarce stomacul pe dos când îl 
văd pe... pe... 

Se opri brusc şi gemu de durere atunci când Erksine îi 

apucă încheietura mâinii şi o trase puternic în jos făcând- 
o să cadă înapoi pe scaun. 

Bernie începuse să se ridice ca să-i sară în ajutor când 
Erksine îi spuse pe un ton calm: 

— Potoleşte-te, Pam! 

Ea îl privi şi din privirea ei am înţeles că se culcase şi 
cu el aşa cum se culcase şi cu mine şi, privind la faţa 
albă a lui Bernie, am ştiut că şi el ştie. 

Pam se uită o vreme la Erksine după care ridică 
mâinile în semn de abandon. 

— Îmi pare rău. 

Am lăsat să treacă o pauză mai lungă după care am 
spus: 

— Gata cu circul? 

Nu-mi răspunse nimeni. 

— Cât mai discutăm am putea să avem grijă şi de 
gâtlejurile noastre uscate? 

— Bineînţeles, spuse Erksine. Haide să mai luăm un 
rând! 

Îi făcu un semn fetei de la bar şi mai comandă un rând. 
A fost o idee bună pentru că tensiunea a scăzut mult cât 
timp am aşteptat băuturile. 

— Te mai apasă ceva, Jack? întrebă Erksine după ce 
fata aduse băuturile şi se întoarse la bar. 

— Ideea este că în momentul în care închidem 
aparatul de radio al avionului trebuie să acceptăm faptul 
că suntem nişte oameni morţi. Ne-am scufundat în mare. 
V-aţi gândit ce înseamnă asta? Să vă dezvolt eu ideea. 
Nu ne putem asuma riscul de a ne întoarce în S.U. ale A. 
Va trebui să rămânem în Mexic, dar fapt este că va 
trebui să acţionăm ca oameni morţi. 

Bernie pufni în râs. 

— Şi cum acţionează oamenii morţi? Ti-am mai spus 
acest lucru, Jack, viaţa în Mexic va fi foarte dulce pentru 
noi dar, dacă nu ne convine, cu tot bănetul pe care îl 
vom avea, putem foarte uşor să ne pierdem în America 
de Sud sau chiar în Europa. 

— Nu prinzi poanta, Bernie. Kendrick şi clientul său vor 
şti, de asemenea, că noi va trebui să acceptăm ideea că 
suntem morţi pentru a putea face afacerea. la gândeşte- 
te puţin. 

Bernie se uită nedumerit la mine şi apoi privi către 
Erksine care şi el părea nedumerit. 

— Nu vă cade fisa nu-i aşa? Nu vă prindeţi? 

— Ce tot bâlbâi acolo? se repezi Erksine furios. 

— Oh, fecioare neprihănite! Nu v-a trecut prin minţile 
voastre inocente ideea că atunci când aterizăm ar fi 
foarte convenabil pentru Kendrick şi clientul său să fim 
întâmpinați de un comitet de primire format dintr-o 
gaşcă de criminali mexicani care să ne taie gâtul şi să ne 
îngroape în junglă astfel încât Kendrick şi clientul său să 
se aleagă cu un avion de zece milioane de dolari fără să 
plătească un sfanţ? 

Erksine aproape căzu de pe scaun. 

— Nu m-am gândit niciodată la această variantă. 

— Kendrick nu ar face niciodată aşa ceva, spuse 
Bernie cu o voce slabă, dar se vedea că era şi el şocat. 

— Nu? Nici unui tip şmecher, şi grăsanul este şmecher, 
nu i-ar păsa de patru vieţi dacă ar putea să bage în 
buzunar şase milioane, de dolari, am spus. S-ar putea să 
cădem într-o cursă. Nu spun că o să cădem, dar s-ar 
putea. 

— Ai dreptate, spuse Erksine. La dracu'! Bineînţeles că 
s-ar putea întâmpla. 

— Sunteţi credincioşi iepuraşilor? am întrebat. Atunci 
nu uitaţi când vă faceţi rugăciunea de seară să-i 
mulţumiţi Domnului că m-aţi găsit. 

— Deci ce facem? vru să ştie Erksine. 

— Deci, ne folosim creierele. Avem două luni pentru a 
fixa toate detaliile acestei operaţiuni. Am să mă duc 
acolo să văd cine este în spatele târgului. După care ne 
vom concentra asupra lucrurilor importante..., cum să 
fim morţi în acte şi totuşi să nu murim. 

Eram tocmai pe punctul de a adormi când am auzit pe 
cineva bătând uşor în uşă. Am aprins veioza de pe 
noptieră şi m-am dat jos din pat privind la ceasul meu 
brățară. 

Arăta un sfert de oră peste miezul nopţii. 

Bătaia în uşă se repetă. 

Am traversat sufrageria şi am deschis. Harry Erksine 
intră grăbit şi închise grijuliu uşa. 

— Vreau să-ţi vorbesc, spuse. 

Singura lumină venea de la veioza din dormitor. Stătea 
în faţa mea: mare, lat, solid, ca un trunchi de copac. 

— Tocmai mă culcasem. 

— Uită de somn! 

Avansă în sufragerie şi se trânti într-un fotoliu. 

— Ascultă, Jack, îmi pare al dracului de rău că am făcut 
pe nebunul cu tine. Am crezut că eşti un papagal, crescut 
de Bernie, dar când am văzut cum l-ai prelucrat pe 
“dulap de grăsime’ am ştiut că eşti omul meu. Vreau să 
discut cu tine despre Bernie. 

M-am aşezat pe fotoliul de lângă el şi mâna mi-a 
alunecat automat spre pachetul de ţigări. Mi-am aprins o 
țigară şi pe urmă i-am întins pachetul. 

— Nu, mulţumesc... Şi cred că exagerezi cu fumatul. 

— Lasă-mi plămânii în pace! Ai venit să discutăm 
despre Bernie, hai să discutăm! 

— Bernie a luat-o la vale cu o viteză ce i-ar face 
invidioşi pe copiii care se dau pe tobogan, spuse Harry. 
Căţeaua asta blestemată l-a dat gata. Numai la ea se 
gândeşte. Nu trebuie să-ţi spun că tipa se regulează cu 
oricine are ceva în pantaloni, şi asta este otravă curată 
pentru el, şi totuşi nu se poate despărţi de ea. A ajuns 
să-i afecteze judecata. 

Se aplecă spre mine: 

— În ritmul în care se prăbuşeşte nu poate să mai 
reziste ca pilot mai mult de trei sau patru luni. Ştiu foarte 
bine ce spun pentru că lucrez cu el în cabina aia 
nenorocită de pilotaj. E cu mintea aşa de dusă încât a 
ajuns în stare să încerce să decoleze fără să treacă prin 
procedura de rutină. Numai în ultimul timp a trebuit să-l 
opresc în trei rânduri şi de fiecare dată mi-a aruncat o 
privire de dus de pe lume înainte de a începe manevrele 
de rutină necesare înainte de decolare. l-a intrat în creier 
şi viermele ăsta că îi trebuie bani ca să-şi înfiinţeze 
compania de taxiuri aeriene în Mexic. În ritmul în care 
decade nu o să mai fie în curând în stare să se ocupe de 
un singur taxi aerian darămite de o flotă întreagă. 

Vorbise pătimaş şi simţi nevoia să facă o pauză ca să- 
şi tragă răsuflarea: 

— Jack, fii foarte atent! Nu vreau să bănuieşti nici o 
clipă că aş avea ceva împotriva lui Bernie. Lucrez cu el 
de nouă luni şi la început l-am admirat. Era un pilot 
excelent dar căţeaua asta în călduri l-a terminat. Dacă ți- 
aş spune de câte ori a trebuit să intervin pentru a evita o 
prăbuşire sigură pur şi simplu nu ţi-ar veni să crezi. 
Mintea nu-i mai este la pilotat. 

Am ascultat tot acest discurs cu îngrijorare crescândă. 

— Oh, Doamne, nu poate fi aşa de rău! 

— Mada..., şi ce-o să facă cu avionul cel nou? Eşti om de 
aviaţie, ce dracu'? Ştii foarte bine că nu te duci pur şi 
simplu la fabrică şi te sui într-un avion pe care nu-l 
cunoşti. Bernie şi cu mine trebuie să fim la fabrică cu o 
lună înainte de livrarea avionului pentru a urma cursul de 
instruire cu piloţii de încercare ai fabricii, în starea în 
care este acum piloţii instructori ai fabricii or să-l pună la 
Zid, nici nu o să-l lase să decoleze. Essex o să primească 
un raport în urma căruia Bernie nici măcar nu mai 
trebuie să se obosească să treacă pe aici. 

— Nu pot să cred asta. Bernie se poate descurca cu 
orice are aripi! Este cel mai formidabil pilot din cei pentru 
care am lucrat. 

— A fost..., sunt de acord cu tine, dar nu mai este. Pur 
şi simplu nu se mai poate concentra şi tu ştii foarte bine 
cât este de important ca un pilot să se concentreze. Ce- 
ar fi să vorbeşti cu el? Ce-ar fi să încerci să-l convingi s-o 
lase dracului pe Pam? Eu nu văd nici o altă soluţie. Să se 
despartă de ea şi poate că reuşeşte să se adune din nou. 
Ce părere ai? 

Am alungat această idee. Pur şi simplu nu mă vedeam 
în stare să vorbesc cu Bernie despre gagica lui, mai ales 
după ce-i făcusem, culcându-mă cu ea. 

— De ce nu vorbeşti tu cu el? 

Ridică fatalist din umeri. 

— Ar bănui imediat că încerc să-i suflu postul. Nu, eu 
nu pot să vorbesc, dar tu poţi. 

M-am gândit câteva secunde lungi: 

— Şi dacă primeşte piciorul în fund tu îi iei automat 
locul? 

— Nu. Sunt prea tânăr. Nu am suficiente ore de zbor. 
Essex o să găsească pe cineva mai bătrân, cu mai multă 
experienţă..., dar nu este nici o problemă să-i găsească 
înlocuitor. Uite, Jack, care este treaba: dacă este să 
pornim operaţia asta nenorocită ori vorbeşti cu Bernie şi-l 
aduci cu picioarele pe pământ ori mai bine o lăsăm baltă. 

— Şi eşti sigur că din cauza lui Pam...? 

— O ştiu, o simt. 

lar am luat o pauză de gândire. Ideea de a pierde trei 
milioane de dolari pentru că o pipiţă avea jar în chiloţi 
îmi dădea dureri de cap. 

— Poate că ar fi mai bine dacă aş vorbi cu ea. 

Erksine se strâmbă: 

— Este alunecoasă. 

— Aici ai dreptate, am spus îndreptându-mi spatele în 
fotoliu. Okay, Harry, mulţumesc că mi-ai deschis ochii. 

Nu mai doream să vorbesc cu nimeni în noaptea asta. 
Aveam destule la care să mă gândesc. 

— Să văd ce pot face. 

— Crezi că operaţia o să se ducă dracului? 

— Nu ştiu. Tot ce ştiu este că dacă vrei să pui laba pe 
trei milioane de dolari trebuie să te aştepţi la o groază de 
bătăi de cap. 

M-am ridicat. 

— Chiar crezi că mexicanii ăia ar fi în stare să ne ia 
gâturile când aterizăm? mă întrebă în timp ce se ridica şi 
el în picioare. 

— Tu ce crezi? Dar ai răbdare, încă nu am aterizat. 
Haide să luăm fiecare problemă pe rând. 

— Mda. 

Îşi trecu palma prin părul tăiat foarte scurt. 

— Ei bine, las pe seama ta totul. Eu sunt la numărul 15 
dacă ai nevoie de mine. 

— Şi Pam la ce număr stă? 

— Numărul 23, ultima căsuţă. 

L-am condus până la uşă după care am început să dau 
ture prin sufragerie întorcând pe toate feţele ceea ce-mi 
spusese. După un timp m-am dus în dormitor, mi-am 
scos pijamaua, mi-am pus un tricou, o pereche de blugi 
şi m-am încălţat în sandale după care am ieşit afară. 

Am mers tiptil până la ultima căsuţă. Am verificat dacă 
era numărul 23 după care am bătut la uşă. 

Se zărea o dâră subţire de lumină pe lângă draperii. 
După a pauză lungă Pam a întrebat prin uşă: 

— Cine este acolo? 

— lubitul tău, am spus pe o voce înfundată. 

Deschise uşa şi am îmbrâncit-o înapoi după care am 
intrat şi am închis uşa în urma mea. 

Purta o cămăşuţă foarte scurtă şi era în picioarele 
goale. 

— Tu! spuse pe o voce scrâşnită. Ce vrei? 

— Să discutăm despre Bernie. 

M-am îndreptat spre un fotoliu şi m-am aşezat comod. 

— Nu discut cu tine despre Bernie. leşi afară! 

— Uşurel..., nu o lua personal. Am venit să discutăm 
afaceri. Noi patru ne pregătim să punem mâna pe trei 
milioane de dolari dar totul poate sări în aer din cauza ta. 

Se chiori la mine. 

— Din cauza mea? Ce vrei să spui? 

— Dacă nu ştii înseamnă că eşti mai tâmpită decât 
credeam dar oricum am să-ţi explic. Pentru că nu laşi să- 
ţi scape nimic care poartă pantaloni Bernie a luat-o la 
vale. Nu se mai poate concentra şi îţi spun foarte serios, 
păpuşico, că un pilot trebuie să se concentreze dacă vrea 
să ajungă teafăr înapoi pe pământ. Şi totul pentru că tu 
crezi că în timp ce sari din pat în pat lui Bernie nu-i pasă. 
Nu numai că îi pasă dar i-ai distrus nervii. 

— Asta este o minciună! 

Îşi încleştă pumnii: 

— Bernie mi-a spus... 

— Oh, închide pliscul! Bernie este în limbă după tine. 
Este în stare să spună orice numai ca să te păstreze. 
Acum ascultă-mă cu atenţie! Ne-am băgat într-o treabă 
care face trei milioane de dolari. N-am de gând să fac 
echipă cu o căţea ca tine care nu se gândeşte decât la 
p... şi prin asta distruge un pilot formidabil. 

Nu tipam, din contră, îi vorbeam aproape în şoaptă. 

— Auzi ce-ţi spun? Aşa că mâine te duci la el şi-i spui 
că de acum încolo stai numai cu el şi că nu o să mai fie 
partide de picioare în aer. Şi ai grijă să fii foarte 
convingătoare! 

— Cine dracu' te crezi de-mi vorbeşti aşa? zbieră la 
mine de am fost convins că s-a auzit până la turnul de 
control. Bernie şi cu mine... 

— Gura! Asta este un ultimatum, păpuşico. Sau îţi ţii 
picioarele încrucişate de acum şi până când operaţia se 
sfârşeşte sau zbori de aici. Sau îl convingi că te-ai făcut 
fetiţă cuminte sau eşti terminată. 

— Serios? Şi cine o să mă zboare pe mine? 

l-am zâmbit candid. 

— Păpuşico, te am la mână. Ar fi mult prea uşor. Nu 
am decât să-i spun doamnei Essex că eşti curva 
aeroportului ca să zbori fără să mai foloseşti pista. Nu 
vreau să o fac dar, nu-ţi fă nici o iluzie, am să o fac dacă 

nu-l convingi pe Bernie că de acum încolo eşti mai 
cuminte decât fecioara fecioarelor. 

— Porc nenorocit! _ 

— Ăsta este târgul. Îl convingi sau zbori. Încearcă să-ţi 
bagi asta în creierul tău mic. 

Am lăsat-o înjurându-mă şi i-am auzit blestemele şi 
după ce mă depărtasem binişor de căsuţa ei. 

M-am dus direct în pat dar nu am putut să adorm 
imediat. Nu-mi dădeam seama ce altceva aş fi putut să 
fac în afară de ceea ce făcusem deja. Concluzia era una 
singură: fie o speriasem suficient fie cele trei milioane de 
dolari deveneau fum. 

În cele din urmă am reuşit să adorm. Am fost trezit de 
soneria telefonului. M-am uitat la ceas. Era aproape zece 
şi jumătate. Soarele se ghicea pe la colţul draperiei 
trase. Dormisem mai bine decât mă aşteptasem. 

M-am dus în sufragerie şi am ridicat telefonul. 

— Jack, cheri. 

Ştiam cine este la celălalt capăt al firului. 

— Eu sunt. 

— Am vorbit cu clientul meu. Poţi să inspectezi pista. 
Mi-a spus că nu este necesar dar dacă eşti neliniştit din 
această cauză poţi să o inspectezi. 

— Da, sunt neliniştit. 

— Ce păcat! Ei bine, du-te la hotelul Continental din 
Merida. Am aranjat să vină cineva să te ia de la hotel în 
jur de ora 12:30 la prânz pe patru ale lunii. Asta 
înseamnă că îţi las trei zile ca se te organizezi. Te 
aranjează? 

— Este perfect. 

— Bye, atunci, cheri. 

Şi închise. 

Am făcut duş, m-am bărbierit după care m-am suit în 
Alfa şi m-am dus în Paradise City. Mi-am petrecut toată 
ziua acolo, hoinărind prin oraş, făcând plajă şi gândindu- 
mă la operaţie. Am avut trei ocazii clare să agăţ câte o 
păpuşică dar am rezistat tentaţiei. Aveam prea multe 

lucruri la care să mă gândesc ca să mai fiu în stare să fac 
conversaţie cu vreuna din aceste mici curvuliţe. 

M-am întors la aeroport puţin după ora 19:00 şi m-am 
dus la numărul 15. Erksine mi-a deschis uşa ţinând în 
mână un aparat de ras electric cu acumulator. 

— Salut, îmi spuse, zâmbind cu gura până la urechi. 
Eşti un convingător al dracului de bun! 

Se dădu la o parte ca să mă lase să intru şi închise 
uşa. 

— Nu ştiu pe ce butoane ai apăsat dar Bernie este alt 
om. 

M-am simţit deodată relaxat. 

— Crezi că a mers? 

— A mers. Uite, Jack, am întâlnire cu o păpuşică 
trăznet şi am întârziat deja. Du-te să stai de vorbă cu 
Bernie. Este la el, la numărul 19. Convinge-te cu proprii 
tăi ochi! 

— Asta am să fac, am spus părăsindu-l şi m-am 
îndreptat spre căsuţa cu numărul 19. 

Erksine avea dreptate. În clipa în care Bernie mi-a 
deschis uşa am putut să observ schimbarea din el. Era ca 
şi cum norul care îl întunecase dispăruse. Işi îndreptase 
coloana, nu mai stătea gârbovit şi îi apăruse iar zâmbetul 
pe care îl ştiam de demult. 

— Salut, Jack! Intră. Bei ceva? 

Am schiţat mişcarea de a intra dar m-am oprit după 
primul pas când am văzut-o pe Pam tolănită într-un 
fotoliu. 

— Nu vreau să deranjez. 

M-am uitat la ea, ea s-a uitat la mine după care îmi 
zâmbi. 

— Intră, nu fi ruşinos! 

Se întinse voluptos. 

— Am lămurit toate lucrurile..., nu-i aşa, Bernie? 

— Aşa este. 

Bernie începu să pregătească băuturile. 

— Pam mi-a povestit despre noaptea trecută. Ai 

procedat corect, Jack. Cineva trebuia să i-o spună în faţă. 

— Okay..., hai s-o lăsăm baltă. Hai mai bine să 
discutăm afaceri! 

— Numai o clipă. 

Bernie îmi întinse un pahar de whisky cu gheaţă: 

— Vreau numai să-ţi mulţumesc pentru tot ce i-ai făcut 
lui Pam şi Pam îţi mulţumeşte şi ea. 

Nu-mi venea să-mi cred urechilor dar privind-o pe Pam 
am văzut că zâmbea şi era relaxată total. 

— Okay, hai să uităm totul! E istorie. 

Cristoase! Ce dialog! Am îndreptat paharul spre Pam: 

— Paharul ăsta îl beau pentru tine şi nu o spun din 
politeţe. 

Am băut cu toţii. După o pauză ea spuse: 

— Ai apărut la momentul potrivit, Jack... 

M-am aşezat. 

— Aşa cum am spus, hai s-o lăsăm baltă! 

M-am întors spre Bernie. 

— Kendrick mi-a dat ok-ul pentru inspectarea pistei. 
Plec pe trei. 

— Stăpâneşti bine lucrurile, spuse. Ştii, eu nu m-aş fi 
gândit niciodată să inspectez pista. 

— Sunt sigur că pista este în regulă dar este o ocazie 
bună să încerc să aflu cine este clientul lui Kendrick. 

— Este aşa de important? 

— S-ar putea să fie. Nu-mi place Kendrick. Ar putea să 
ne tragă în piept. Dacă ştim cine este clientul lui s-ar 
putea să fim în situaţia în care să-l tragem noi pe el în 
piept. 

— Kendrick nu o să ne fraierească. 

— Să sperăm că nu dar am să fiu mai liniştit dacă ştiu 
cine este cumpărătorul. 

— Ei bine, să fie ca tine. De câţi bani ai nevoie, Jack? 

— Cred că mă pot descurca cu trei sute de dolari. Nu 
am să stau decât puţine zile dar trebuie luat în calcul şi 
biletul de avion până la Merida şi înapoi. 

Merse la un sertar de unde scoase cinci sute de dolari. 

În timp ce puneam banii în buzunar am spus: 

— Mai este ceva, Bernie. Ai un pistol? 

Se uită la mine uluit. 

— N-ai nevoie de nici un pistol, Jack. Ce vrei să spui? 

— Ne jucăm cu dinamită. Kendrick mă iubeşte acum ca 
pe ciumă. S-ar putea, din întâmplare, să am un accident 
în timpul inspecției. Viaţa lui ar fi mult mai roză dacă m- 
ar şti scos din circuit. 

— Nu vorbeşti serios, nu-i aşa? 

— Dacă ai un pistol, îl vreau. 

Ezită. 

— Şi cum îl treci prin filtrul de la aeroport? 

— Am învăţat câte ceva în cei trei ani petrecuţi pe 
aeroportul din Saigon. 

N-a mai insistat. S-a dus în dormitor şi s-a întors cu un 
automat calibrul 0.38 şi o cutie cu gloanţe. Mi le întinse 
în tăcere. 

— Mulţumesc. 

Urmă o pauză stânjenitoare după care spuse: 

— Mâine trebuie să-l car pe Essex la L.A. Harry şi cu 
mine nu vom fi înapoi decât sâmbătă seara. 

M-am uitat imediat la Pam dar ea rămase fără reacţie. 

— Ce-ar fi atunci să ne întâlnim toţi patru la cafe-bar 
duminică la şase seara? Până atunci mă întorc şi eu de la 
Merida şi s-ar putea să am informaţii. 

Dădu din cap aprobator. 

— Am să-i spun lui Harry. 

— De data aceasta îl lăsăm de o parte pe Kendrick. 

Aprobă din nou dând din cap. 

— Şi un ultim lucru, Bernie, dacă nu apar până 
duminică uită de afacerea asta. Las-o baltă, înseamnă că 
nu este sigură! 

Am ieşit în timp ce el se uita la mine cu gura căscată. 

După ce am făcut duş şi m-am bărbierit am văzut că 
nu este decât ora 20:22. M-am îmbrăcat şi m-am dus la 
Tim. Am putut auzi prin uşă televizorul. 

— Tim, nu vrei să mă ajuţi să cheltui ceva din banii 

doamnei Essex în seara aceasta? l-am întrebat când mi-a 
deschis uşa. 

— Oh, ba da! Unde mergem? 

— Nu ştiu, în oraş. 

În timp ce conduceam Alfa spre Paradise City l-am 
întrebat pe un ton neutru: 

— Cum merge şantierul? 

— Excelent, îmi răspunse O'Brien. Nici o problemă. În 
trei săptămâni este gata, mergem ca vântul. 

— Am auzit că s-a mai construit recent o pistă similară 
în apropiere de Merida. N-ai auzit de ea, nu-i aşa? 

— Merida? Ba da. 

Râse încântat: 

— A fost al dracului de greu de construit dar s-a făcut. 
Prietenul meu, Bill O'Cassidy, îi face acum ultimile 
retuşuri Am vorbit cu el ultima oară noaptea trecută. Am 
vrut să-i cer sfatul în legătură cu o problemă cu stâncile 
care s-a ivit ieri. Bill este unul din cei mai buni oameni 
din branşa noastră. Mi-a spus că abia aşteaptă să scape 
din Yucatan. Mi-a spus că mai degrabă ar fi făcut pista în 
iad. 

— Dar pista este gata? 

— Da, bineînţeles. 

— O'Cassidy ai spus? Am cunoscut un Frank 
O'Cassidy. Crezi că s-ar putea să fie rude? 

— Nu ştiu, s-ar putea. Ştiu că Bill a avut un frate care 
şi-a făcut serviciul militar în Vietnam. Îl chema Sean. A 
fost ucis acolo în al şaselea batalion de paraşutişti. l-au 
dat o medalie postumă. 

— Nu-i acelaşi tip. 

Am parcat în faţă la cazinou. 

— Hai să mâncăm. 

Mai târziu, după o masă copioasă, am spus, ca din 
întâmplare: 

— Prietenul tău, O'Cassidy, nu stă cumva la hotelul 
Continental? 

O'Brien băuse mult şi a crezut că este o simplă 

conversaţie. 

— Stă la hotelul Chalco. 

Chiar în acea clipă se apropiară de masa noastră două 
păsări de noapte care ne întrebară dacă nu vrem să ne 
distrăm. Le-am spus că poate altă dată şi ele au zâmbit 
şi au trecut la altă masă pentru a-şi face oferta, fâţâindu- 
şi fundurile la noi. 

l-am făcut semn chelnerului, am semnat nota de plată 
şi m-am ridicat. 

— Ce-ai zice să mergem la culcare, Tim? Mâine ai o zi 
grea de muncă. 

— Mamă, ce mâncare bună! spuse Tim, ridicându-se şi 
el. Omule, da' ştiu că ai pleznit-o! 

Mintea îmi era foarte activă pe drumul de întoarcere. 
Am hotărât să plec la Merida în dimineaţa următoare. 
După ce m-am despărţit de Tim am telefonat la agenţia 
companiei Florida Airlines şi am rezervat un bilet la 
zborul pentru Merida care decola din Paradise City la 
10:27. 

Urma să am un avans de o zi faţă de Kendrick şi 
aveam sentimentul că orice avans în jocul ăsta vicios era 
o mişcare în favoarea mea. 


CAPITOLUL 5 


Un Chevrolet vechi de când lumea, ruginit peste tot, 
m-a cărat de la aeroport la hotelul Chalco. Şoferul arăta 
de parcă ar fi fost încă pe băncile şcolii primare: părul, de 
un negru albăstriu, era lung până la gulerul cămăşii sale 
care presupun că odată, de mult, fusese albă. A stat 
practic tot timpul cu capul scos pe geam pentru a-i înjura 
pe ceilalţi şoferi. 

În Paradise City mă plânsesem de căldură. Faţă de ce 
era aici fusese climat subarctic. Era o căldură 

înăbuşitoare şi turna cu găleata ceea ce făcea aerul 
practic irespirabil. Stăteam pe bancheta din spate, pe 
arcuri rupte, şi bănuiam că nu numai ale canapelei ci şi 
ale maşinii, şi transpiraţia ţâşnea din mine. Drumul l-am 
făcut mai mult cu ochii închişi datorită senzaţiei 
permanente că un accident frontal este de neevitat. Dar 
puştiul a reuşit, nu ştiu cum, să mă ducă la hotel într-o 
singură bucată. 

L-am plătit în bani mexicani, pe care îi obţinusem la 
aeroport, şi făcând un duş scurt în ploaie, am intrat în 
hotel. 

Hotelul era situat pe o stradă îngustă, era vopsit în alb 
iar holul era curat, presărat peste tot cu ghivece pline de 
cactuşi, scaune din bambus şi o mică fântână arteziană 
care scotea un sunet discret ce sugera o răcoare care de 
fapt nu exista. 

M-am dus la biroul recepţie unde un mexican bătrân şi 
grăsan se scobea în dinţi cu o aşchie de lemn. 

— O cameră pentru o noapte, i-am spus. Cu duş. 

Imi indică cu bărbia un registru uzat şi o fişă pentru 
poliţie. 

Am completat toate rubricile după care un băiat 
subţire, murdar, s-a apropiat pentru a-mi căra bagajul în 
cameră. 

— Domnul O'Cassidy este în hotel? am întrebat. 

Bătrânul nu păru interesat. Spuse ceva în spaniolă. 

— Domnul O'Cassidy, am spus pe un ton mai ridicat. 

Puştiul spuse: 

— El în bar. 

Şi arătă cu mâna. Am urmat cu privirea direcţia pe 
care mi-o arăta degetul lui murdar şi am văzut o uşă. l- 
am dat puştiului echivalentul unei jumătăţi de dolar şi i- 
am spus să-mi ducă bagajul în cameră. Puştiului îi săriră 
practic ochii din cap. Bătrânul se aplecă peste tejghea şi 
se uită mai întâi la banii din mâna murdară a puştiului şi 
apoi la puşti. M-am îndoit că banii urmau să rămână la 
puşti. l-am lăsat să-şi rezolve problema şi am intrat pe 

uşă într-un mic bar unde un aparat radio cânta în surdină 
muzică mexicană, unde o fată grasă, cu plete negre, 
lungi, sprijinea barul ca să nu cadă, şi unde, la capătul 
extrem al barului, era un tip ascuns de Herald Tribune. 

— Scotch cu gheaţă, am spus aşezându-mă cam pe la 
mijlocul barului. 

Auzind vocea mea tipul îşi cobori ziarul şi mă privi. Am 
aşteptat până când fata mi-a adus băutura înainte de a- 
mi întoarce capul şi a-l privi. 

Era un tip cam de patruzeci şi cinci de ani, solid, 
roşcat, tuns foarte scurt, o faţă dură, foarte puternic 
bronzată şi ochi verzi cu o privire directă. Era croit pe 
acelaşi tipar cu Tim O'Brien, un tip pe care nu puteai să 
nu-l simpatizezi. 

Am ridicat paharul şi am spus: 

— Salut! 

Zâmbetul lui de irlandez era cald. 

— Salut! îmi răspunse. Tocmai te-ai mutat aici? 

Nu i-am răspuns. M-am ridicat în picioare şi m-am 
apropiat de el. 

— Sunt Jack Crane. Pot să-ţi ofer o băutură? 

— Cu plăcere. 

Îi făcu semn fetei de la bar care veni urgent cu un 
scotch cu sifon. 

— Eu sunt Bill O'Cassidy. 

Mi-a întins mâna şi i-am strâns-o. 

— Formidabil, ce întâmplare! Tim O'Brien mi-a spus să 
te caut. 

Şi-a ridicat sprâncenele. 

— ÎI ştii pe Tim? 

— Dacă îl ştiu? Ultima oară ne-am făcut de cap în oraş 
noaptea trecută. 

O'Cassidy se uită lung la fata grasă care îi adusese 
băutura după care îşi apucă paharul şi-mi făcu semn spre 
cea mai îndepărtată masă de bar. Ne-am aşezat la masă. 

— Fată bună dar are urechile ca de elefant. Vrea să 
ştie tot, spuse în timp ce ne aşezam. Ce mai face Tim? 

— Bine. Lucrează în draci la pista lui. Ştii despre asta, 
nu-i aşa? 

— Mda. Are probleme cu stâncile. O'Cassidy râse cu 
gura până la urechi. 

— Nu-şi dă seama ce fericit este. Eu a trebuit să astup 
mlaştini. 

— Mi-a spus Tim câte ceva. 

— Ei bine, totul este acum trecut, istorie. Mâine o 
şterg. Of, de-abia aştept să scap de locul acesta, 
blestemat de Dumnezeu şi după aceea uitat de El. 

— Mda, cam cald,... şi ploaia asta! 

— A început sezonul ploios. O să pişe non-stop câteva 
luni de-acum încolo. Bine că am reuşit să termin treaba 
la timp. 

— O'Cassidy? am spus, încruntându-mă a efort de 
memorie. Nici o legătură cu Sean O'Cassidy care a luat o 
medalie postumă de erou? 

A sărit în picioare de parcă unul din calupurile de 
dinamită ale lui Tim îi explodase sub fund. 

— Fratele meu, mezinul. L-ai cunoscut? 

— Mda, am fost şi eu pe acolo. Eu am fost la 
bombardiere. L-am întâlnit de câteva ori. Al şaselea..., 
paraşutişti..., parcă. 

— Cristoase! 

Se aruncă peste masă, îmi apucă mâna şi mi-o scutură 
lung. 

— Ce lume, blestemat de mică! L-ai cunoscut pe Sean? 

— Asta a fost! Un băiat valabil. N-aveam de unde să 
ştiu că o să ajungă la medalie. N-am făcut decât să ne 
îmbătăm împreună. 

Se rezemă de spătarul scaunului: 

— A fost un tip valabil. 

— Poţi să fii sigur. 

— Cum ziceai că-ţi zice? 

— Jack Crane. 

— Okay, Jack. Ascultă-mă cu atenţie! Noi doi ieşim în 
seara asta în oraş. Este ultima mea noapte aici. Mâncăm, 

ne îmbătăm rău, dar nu prea rău pentru că trebuie să ne 
ocupăm şi de câteva fetiţe..., ce zici? 

l-am zâmbit. 

— Mă aranjează. 

— În oraşul ăsta blestemat nimic nu începe să se mişte 
cu adevărat înainte de zece seara. 

Se uită la ceasul brățară. 

— Acum nu este decât opt şi un sfert. Mă duc să fac un 
duş şi ce ar fi să ne întâlnim la zece fără un sfert, okay? 

— Perfect. 

Ne-am luat cheile de la recepţie. Bătrânul mexican ne 
privi fără interes. Camera mea era pe acelaşi coridor cu a 
lui O'Cassidy, la cinci uşi depărtare. Ne-am despărţit. Mi- 
am găsit bagajul pus lângă pat. 

Deşi fereastra era larg deschisă în cameră era o 
căldură înăbuşitoare. 

M-am uitat jos în stradă şi am privit la ploaia care 
făcea băltoace după care mi-am desfăcut bagajul. 

Zgomotul făcut de traficul intens şi de dangătul 
clopotelor bisericilor din jur au zădărnicit intenţia mea de 
a trage un pui de somn aşa că m-am resemnat şi am 
început să mă gândesc din nou la toată tărăşenia. 

Mai târziu m-am dezbrăcat şi am făcut un duş lung 
după care mi-am schimbat hainele dar asta nu m-a 
ajutat foarte mult. Viaţa în Merida era ca şi cum ai fi trăit 
într-o saună. 

Disperat am coborât la bar şi i-am cerut fetei cu 
osânză şi cu plete să-mi dea un whisky cu gheaţă. La bar 
era măcar un ventilator. Am citit ziarul Herald Tribune şi, 
după o vreme, a apărut şi O'Cassidy. 

— Este ultima băutură pe care ţi-o cumperi singur mă 
avertiză el. Haide..., hai să mergem! 

Am alergat prin ploaie până la un Buick. Până când am 
ajuns şi O'Cassidy a reuşit să descuie uşile eram muraţi 
bine dar căldura ne-a uscat înainte de a ajunge la 
restaurant. O'Cassidy parcă maşina în curtea din spatele 
restaurantului şi până am ajuns la intrare eram din nou 

uzi. 

Un mexican gras, tot numai zâmbet, îmbrăcat într-un 
sacou alb, dădu mâna cu O'Cassidy după care ne 
conduse printr-o încăpere foarte slab luminată la o masă 
aşezată într-un colţ. Erau cam treizeci de mese, ocupate 
toate de mexicani graşi şi tovarăşele lor şi mai grase. 

— Fac nouă luni de când sunt în oraşul acesta şi 
întotdeauna am mâncat seara aici, spuse O'Cassidy 
aşezându-se. 

Făcu din mână către o frumuseţe brunetă şi plictisită 
care ocupa locul din spatele barului şi care ridică o mână 
leneşă şi nişte sprâncene adormite. El îşi clătină capul 
după care se întoarse spre mine şi spuse: 

— Păpuşicile de pe aici sunt foarte doritoare dar hai să 
mâncăm mai întâi. Îţi place mâncarea mexicană? 

— Cât timp nu este cu autoaprindere, da. 

Am mâncat tamales care erau condimentate dar foarte 
bune după care a urmat Mole de Guajolote: o bucată 
zdravănă de piept de curcan asezonată cu roşii, seminţe 
de susan şi totul acoperit cu un sos gros de ciocolată. 
Sosul m-a şocat dar numai până am gustat şi am 
constatat că era o combinaţie excelentă. 

După ce ne-am luptat cu Mole-ul şi după ce am vorbit 
despre Vietnam şi despre fratele lui O'Cassidy am simţit 
că este relaxat suficient pentru a trece la afaceri. 

— Pot să te întreb despre pista care ai construit-o, Bill? 
l-am întrebat precaut. 

— Bineînţeles. De ce nu? Te interesează pistele de 
avioane? 

— Eu sunt mecanic de avioane şi tot ce are de a face 
cu avioanele mă interesează. 

— Chiar aşa? Ei bine, asta a fost cea mai nenorocită 
pistă din câte am construit eu vreodată, şi nu au fost 
puţine. In plină junglă: copaci, stânci, mlaştini, şerpi 
veninoşi..., orice belea la care te poţi gândi a fost 
prezentă. 

— Şi totuşi ai făcut-o. 

Zâmbi satisfăcut. 

— Când sunt plătit să fac o treabă, o fac dar, fără nici 
o exagerare, am fost de câteva ori pe punctul de a-mi lua 
catrafusele şi a mă căra. Echipa cu care a trebuit să 
lucrez m-a înnebunit. Aveau un 1.Q. care l-ar fi făcut pe 
un ţânc de trei ani să-i fie ruşine. Eram înconjurat de o 
mie de muncitori şi făceau tot atâta treabă cât o echipă 
bună formată din douăzeci de irlandezi. Am avut şase 
morţi dintre puturoşii ăştia dar fi atent cum au murit: 
muşcaţi de şerpi, sau pentru că au adormit pe locul unde 
urma să dinamităm sau pentru că le-au căzut pomi în 
cap. 

— Dar ai construit-o. 

Se lăsă pe speteaza scaunului cu o privire mândră în 
ochi. 

— Exact asta am făcut. 

— Îmi aduc aminte că în Vietnam a trebuit la un 
moment dat să construim o pistă de avioane cu forţă de 
muncă locală, am minţit. Primul bombardier care a 
aterizat s-a făcut praf şi echipajul a murit pentru că pista 
a cedat. 

— Asta nu o să se întâmple niciodată cu pistele pe 
care le construiesc eu. Deşi nu mi-a cerut-o nimeni, 
niciodată, garantez că ar putea ateriza şi un 747 şi atunci 
când eu garantez ceva, acel ceva rămâne garantat cel 
puţin douăzeci de ani. 

După care a urmat întrebarea de o mie de puncte. Am 
spus pe cel mai neutru glas: 

— Şi cine dracu’ să vrea să construiască o pistă în 
mijlocul junglei? 

— Dai şi peste nebuni din ăştia, răspunse O'Cassidy 
dând din umeri. Un lucru pe care l-am învăţat în meseria 
mea este să nu pun întrebări. Mi se face o propunere - 
sunt plătit. Fac treaba şi după aia mă mut. Mâine plec la 
Rio să prelungesc o pistă pentru un aeroclub din 
apropierea oraşului. O să fie treabă uşoară. Ce zici de un 
coniac şi cafea? 

— De ce nu? 

Am dat comanda şi apoi ne-am aprins ţigări. 

După un moment de ezitare am spus: 

— Bill, pentru mine este important să ştiu cine a 
finanţat pista pe care a-i construit-o. 

Se uită la mine cu ochii lui verzi având o privire 
întrebătoare. 

— Important? De ce? 

— M-am băgat într-o treabă despre care nu-ţi pot 
spune prea multe. Are de a face cu pista ta. Miros 
probleme şi de aceea am nevoie de cât mai multe 
informaţii. 

Sosiră cafelele şi paharele cu coniac. 

Îşi puse zahăr în cafea şi se apucă să mestece. 
Vedeam că se gândeşte. Nu l-am grăbit. Deodată, ca şi 
cum ar fi luat o hotărâre, îşi ridică umerii masivi. 

— Okay, Jack, pentru că eşti un prieten al lui Tim, şi 
pentru că l-ai cunoscut pe sărmanul meu frate mezin, şi 
pentru că eu şterg putina, şi pentru că, cinstit să fiu, 
puţin îmi pasă din moment ce mi-am primit banii. Am să- 
ţi spun părerea mea despre pista asta dar, atenţie, este 
numai o părere, nimic concret..., te prinzi? 

Am aprobat din cap. 

Făcu o pauză pentru a privi în jur ca pentru a se 
asigura că nimeni nu ne dă o atenţie particulară după 
care se aplecă spre mine şi spuse pe o voce aproape 
şoptită: 

— Pe aici lucrurile sunt foarte neclare. Din cele spuse 
de derbedeii care au lucrat pentru mine am înţeles că se 
pune ceva la cale. Este numai o părere. S-ar putea să mă 
înşel, deşi nu prea cred, şi de aceea sunt al dracului de 
bucuros că mâine o şterg de aici. 

Sorbi din paharul de coniac după care continuă: 

— Tipul care a finanţat pista se numeşte Benito 
Orzaco. Este un bandit, un mare bandit, dar pe aici are 
multă influenţă. Este capul unei mişcări revoluţionare de 
extremă stânga şi, din câte am auzit, ar fi frate de sânge 

cu Fidel Castro. Orzaco se consideră a fi un al doilea Juan 
Alvarez, care a fost primul preşedinte al republicii de 
mult, în 1855. Orzaco este putred de bogat. Capătă orice 
îşi doreşte, şi asta la modul concret. Cu pista asta şi cu 
un avion de mare capacitate ar putea să care oameni, 
arme, droguri şi să ascundă totul în junglă până la 
momentul potrivit. 

Îşi termină cafeaua. 

— Uite Jack, eu nu ştiu nimic sigur. Ţi-am spus numai 
motivele care cred eu că au determinat construirea 
acestei piste. Poate că motivul este altul dar mă 
îndoiesc. Mâine plec aşa că nu-ți poţi închipui cât de 
puţin îmi pasă; te-am ajutat cu ceva? 

— Cred că da. L-ai întâlnit vreodată pe Orzaco? 

— Bineînţeles. Venea cel puţin o dată pe lună ca să 
inspecteze pista. 

Nasul lui O'Cassidy se zbârci. 

— Mai bine aş fi atins o mamba neagră decât pe el. 

— Fă-mi o descriere mai completă. 

O'Cassidy pufni. 

— Este un degenerat. Sunt sigur de asta. Este scund, 
clădit solid şi îmbrăcat la ultima modă. Ochi şi privire de 
şarpe. La prima vedere pare ca orice altă sculă bogată. 
Dar are ceva în plus. Este nebun. Din când în când 
nebunia răbufneşte. Este bogat şi puternic numai că vrea 
mai multă putere. Este la fel de mortal ca şi cancerul 
generalizat. 

— Sună frumos, am spus sobru. 

O'Cassidy sorbi din coniac. 

— Nu ştiu în ce afacere murdară eşti băgat, Jack, şi nici 
nu vreau să ştiu, dar ascultă-mi sfatul..., fereşte-te! 

Puțin mai târziu lângă noi au aterizat două paraşute şi 
am început beţia de rigoare. Când ne-am făcut plinul 
păpuşicile ne-au condus la nişte camere de deasupra 
restaurantului. Am reuşit să ajungem la hotelul nostru pe 
la trei şi jumătate dimineaţa. 

— A fost o noapte de neuitat, nu-i aşa? spuse 

O'Cassidy în timp ce ne strângeam mâinile. Adio, Jack! o 
tai la aeroport în mai puţin de două ore. 

— Da, ce noapte! 

Nu aveam să-l mai revăd. 

M-am târât până la mine în cameră după care am 
adormit aşa cum sufli într-o lumânare. 

In jur de ora prânzului am predat cheia la hotelul 
Chalco şi am luat un taxi pentru a mă căra prin ploaia 
care turna la hotelul Continental. Acesta era unul din 
hotelurile de lux din Merida şi holul gemea de turişti 
americani ambalaţi în pelerine de ploaie din plastic 
galben şi care făceau un zgomot ca la un azil pentru 
papagali nebuni. Am reuşit cu greu să ajung la biroul 
recepţie şi am aşteptat în timp ce o americancă mai în 
vârstă se certa cu un funcţionar cu o faţă plictisită în 
legătură cu nota de plată. Intr-un sfârşit cearta s-a 
terminat şi funcţionarul se întoarse spre mine. 

— Doresc să mă cazez, Jack Crane, am spus. 

Luă poziţia de drepţi. 

— Suntem bucuroşi să vă avem la noi în hotel, 
domnule Crane. Da..., camera 500. La ultimul etaj, cu 
vedere panoramică asupra oraşului. Orice altceva doriţi, 
vă rugăm să ne solicitaţi. Suntem la dispoziţia 
dumneavoastră, domnule Crane. 

Apăru un puşti în uniformă cu butoni care îmi luă 
geanta şi cheia pe care i-o dădu tipul de la recepţie. Mă 
conduse expert printre turişti la ascensor şi am urcat la 
etajul cinci. 

Deschise uşa din faţa liftului, făcu o plecăciune pentru 
a mă invita într-o sufragerie mare, mă conduse într-un 
dormitor mare cu un pat imens, îmi arătă baia 
supradotată, făcu o nouă plecăciune, acceptă bacşişul pe 
care i l-am oferit, făcu o ultimă plecăciune şi se evacuă. 

M-am uitat de jur împrejur întrebându-mă cam cât 
putea să coste decorul acesta. După aceea am trecut în 
sufragerie şi am ieşit prin ferestrele panoramice pe 
terasa acoperită. Căldura umedă de pe terasă mă făcu 

din nou să transpir. 

Un tip stătea sprijinit de grilajul terasei privind în jos la 
traficul aglomerat. 

Era înalt, subţire, cu păr negru şi des, destul de lung, 
cam la patruzeci de ani, cu ochii ascunşi în spatele unor 
ochelari negri de orb; un nas lung şi subţire, o gură 
aproape fără buze, o bărbie despicată. Purta un costum 
alb care părea tocmai scos de la curăţătorie, o cămaşă 
galbenă şi o cravată roşu sângeriu. 

— Domnul Crane? 

Se îndreptă spre mine zâmbind. 

— Corect. 

Am luat mâna care mi se oferea, uscată şi puternică, şi 
am strâns-o. 

— Daţi-mi voie să mă prezint. Sunt Juan Aulestria, dar 
spuneţi-mi, vă rog, Juan, este mai simplu. 

Mi-am retras mâna din strânsoare şi am aşteptat. 

— Bine aţi venit în Yucatan, domnule Crane, continuă 
el. Sper să vă simţiţi bine aici. Sunt sigur că doriţi să beţi 
ceva. 

Nu aveam de gând să-l las să fie sigur de nimic pe 
acest golan, nu atâta timp cât mă privea pe mine. 

— Nu mulţumesc. Nu am nevoie de nimic. Doar să ştiu 
cine eşti. 

Asta l-a luat pe nepregătite. Pentru câteva secunde 
păru descumpănit şi zâmbetul îi dispăru. Făcu un efort şi 
zâmbetul reapăru pe baricadele subţiri reprezentate de 
buze. 

— Ah..., da. 

Se întoarse şi se chiori la torentele de ploaie. 

— Ce păcat. Trist pentru turişti. Dacă aţi fi venit acum 
două zile aţi fi văzut acest oraş aşa cum merită să fie 
văzut şi admirat. Ce-ar fi să stăm jos? 

Se îndreptă spre un fotoliu şi se trânti în el. 

— Mă întrebaţi cine sunt eu, domnule Crane? 

Îşi îndepărtă o scamă inexistentă de pe mâneca 
perfect de curată. 

— Am de a face cu pista care tocmai a fost terminată. 
Mi s-a spus că vreţi să o inspectaţi. 

M-am rezemat de speteaza fotoliului fără să mă aşez. 

— Exact asta am de gând să fac. 

Aprobă dând din cap privind în sus la mine. 

— Dar luaţi loc; sunteţi sigur că nu doriţi să beţi ceva? 

— Rămân în picioare şi nu doresc să beau nimic. 

Am făcut o pauză pentru a-mi aprinde o ţigară. 

— Eu îi reprezint pe oamenii care vor aduce avionul. 
Acest avion face zece milioane de dolari. Tipii pe care îi 
reprezint vor să livreze avionul într-o singură bucată şi 
dacă eu nu sunt sigur că pista este în regulă nu va fi nici 
o livrare. 

Ura poziţia de inferioritate în care se afla, privind în 
sus la mine, aşa încât se sculă şi el în picioare. 

— Persoana de contact mi-a explicat acest fapt. 
Atitudinea dumneavoastră denotă conştiinţă 
profesională, domnule Crane, dar vă asigur că pista este 
perfectă. Cu toate acestea... 

Dădu din mâna subţire a lehamite: 

— Dumneavoastră sunteţi expertul. Veţi vedea cu 
proprii ochi şi veţi decide singur. 

Îmi era drag aşa cum îţi este drag un păianjen pe 
ceafă. 

— Când mergem? 

— Astăzi după-amiază v-ar conveni? 

— Da. 

— Atunci la ora trei am să trimit o maşină pentru 
dumneavoastră. O să zburăm la pistă cu elicopterul. 
Puteţi face o inspecţie aeriană a împrejurimilor după care 
vom ateriza şi veţi putea inspecta pista. Mi-e teamă că 
vă veţi cam uda dar am comandat o pelerină din plastic 
pentru dumneavoastră. 

— Mulţumesc. 

— Am aranjat de asemenea să serviţi prânzul în 
cameră dacă nu aveţi nimic împotrivă. Este mai discret. 
Vă deranjează? 

— Nu, mulţumesc. 

O luă spre sufragerie. 

— Atunci totul este perfect. Deoarece aţi gustat deja 
mâncarea noastră naţională formidabilă care este Mole 
de Guajolote îmi permiteţi să vă sugerez de această dată 
un alt fel de mâncare mexican, la fel de gustos şi anume 
Chile Jalapeno; vă asigur că este excelent. 

Se întoarse şi-mi zâmbi. 

Păstrându-mi faţa de marmură am spus: 

— Am să iau o friptură de vacă. 

— Cum doriţi, domnule Crane. Atunci ne vedem la ora 
trei. 

Ne-am strâns mâinile din nou şi a ieşit din cameră la 
fel de silențios şi la fel de lin ca un şarpe. 

Am închis uşile panoramice care dădeau pe terasă şi 
am dat drumul la maxim la instalaţia de aer condiţionat. 
După care m-am dus la frigider, am ales din tava aşezată 
pe el cel mai mare pahar şi mi-am turnat un whisky 
teapăn. 

Deci ştia că mă întâlnisem cu O'Cassidy noaptea 
trecută. Nu numai că ştia dar nu făcea nici un secret din 
asta pentru că îmi spusese ce mâncasem. M-am aşezat şi 
m-am gândit la poziția mea. 

După o vreme am auzit un ciocănit în uşă. Un mexican 
mic, îmbrăcat într-o scurtă albă, intră împingând un 
cărucior spre mine. În spatele lui venea un alt mexican 
mic ţinând o valiză. O puse jos, lângă pat în timp ce 
colegul lui ridica capacele de pe prânzul meu. Făcură o 
plecăciune şi ieşiră. 

Friptura era cinstită. Am mâncat-o, nu m-am atins de 
carafa de vin roşu, nici de fructele mango, mi-am aprins 
o ţigară şi am controlat valiza. Conţinea o haină din 
plastic, cizme de cauciuc, o salopetă de plastic şi o 
pălărie de plastic. 

M-am trântit pe pat şi am stat până la ora 14:50 după 
care am luat din geamantan arma care mi-o dăduse 
Bernie, am controlat-o, am încărcat-o şi mi-am îndesat-o 

în buzunarul din spate al pantalonilor. 

Când am auzit clopotul bisericii din apropiere bătând 
de ora trei am coborât în hol. 

Tipul de la recepţie începu să zâmbească la mine când 
eu eram încă în uşa liftului. 

— Vă aşteaptă o maşină, domnule Crane. 

Semn suprem de respect, îşi părăsi postul pentru a mă 
conduce personal până la uşa hotelului unde mă preluă 
un portar înarmat cu o umbrelă uriaşă. Acesta mă 
conduse până la un Cadillac mare în care se afla un şofer 
mexican cu o faţă tâmpă şi care purta o uniformă 
albastră. 

Imediat ce m-am aşezat pe canapeaua din spate o luă 
din loc. Era un şofer îndemânatic şi a condus cu viteză 
prin traficul aglomerat reuşind să ajungă la aeroport în 
aproximativ zece minute. Trecu de bariera de securitate 
de la intrare, lăsă în urmă şi intrarea în holul de plecări şi 
sosiri, ocoli clădirea aeroportului şi opri în apropierea 
unui elicopter. Ţâşni din maşină, deschise o umbrelă şi 
apoi portiera mea înainte ca eu să apuc să schiţez o 
mişcare. Am ieşit din maşină îmbrăcat tot în plastic, şi, 
cu umbrela deschisă deasupra capului, am reuşit să mă 
urc în elicopter fără a fi udat de o picătură de apă măcar. 

Aulestria stătea pe scaunul din spatele pilotului. Îmi 
zâmbi cu zâmbetul lui de viperă în timp ce-mi legam 
centura. 

— Aţi mâncat bine? domnule Crane. 

— Da, bine. 

Elicele începură să se rotească şi după câteva 
momente eram în aer zburând deasupra oraşului. 

Aulestria simţi nevoia să facă pe ghidul arătându-mi 
palatul în care se afla primăria, catedrala şi 
universitatea. După ce am traversat oraşul elicopterul o 
tăie spre sud iar eu am privit cu un ochi la instrumente 
pentru a vedea direcţia iar cu celălalt am privit afară la 
barăcile amărâte care luaseră locul blocurilor şi vilelor 
luxoase şi la nenumăratele ateliere de prelucrat iută. 

După circa o oră de zbor Aulestria spuse: 

— Ne apropiem de pistă, domnule Crane. 

Am privit în faţă prin parbrizul elicopterului dar nu am 
putut să văd nimic în afară de junglă şi vârfurile 
copacilor. 

— Aţi ascuns-o foarte bine. 

— Da, foarte bine, şi rânji satisfăcut, cu toată faţa. 

După care am zărit-o: o lucrare inginerească de lux. O 
bandă solidă de beton asfaltat, care se întindea pe cel 
puţin trei kilometri, la o primă apreciere, vopsită în culori 
de camuflaj, verde şi maro. O lucrare pe care, dacă nu-i 
cunoşteai coordonatele exacte, nu a-i fi găsit-o în vecii 
vecilor în jungla care o înconjura. 

— Frumoasă lucrare, am exclamat aplecându-mă spre 
parbriz în timp ce elicopterul survola pista, făcea o 
întoarcere largă şi revenea din sens opus. 

— Da, noi credem că este mulţumitoare, spuse 
Aulestria cu o falsă modestie. Mă bucură că sunteţi de 
aceeaşi părere. 

— Spune-i pilotului să se îndepărteze de pistă doi 
kilometri şi apoi să vină la aterizare ca un avion. Vreau 
să verific procedura finală de venire la aterizare. 

Aulestria îi dădu pilotului instrucţiunile necesare. 

În timp ce făceam apropierea finală mi-am imaginat 
cum s-ar descurca Bernie cu avionul. Am hotărât că nu 
era nici o problemă pentru un pilot cu experienţa lui. 

— Perfect, am spus. Acum vreau să inspectez turnul de 
control. 

Elicopterul ateriză în apropierea acestuia şi am ieşit în 
ploaia torențială. 

Aulestria mă conduse de la elicopter la uşa de intrare 
şi apoi pe scări până sus în turn. Am petrecut cam o oră 
în faţa radarului, a sistemului radio şi tuturor celorlalte 
aparate necesare unei aterizări în bune condițiuni dar nu 
am putut găsi nimic în neregulă. 

Ceea ce mă uimea era faptul că tipii însărcinaţi cu 
operarea acestor aparate sofisticate arătau ca nişte 

bandiți coborâţi dintr-un western de proastă calitate. 
Bandiţi adevăraţi care mă priveau şerpeşte şi care 
purtau la vedere agăţate la şold pistoale grele de calibru 
0.45. 

— Vreţi să inspectaţi şi pista, domnule Crane, sau 
domnul O'Cassidy a reuşit să vă convingă că este un bun 
profesionist care nu-şi pătează cartea de vizită şi a 
construit într-adevăr ceva solid? mă întrebă Aulestria. 

— Nu vreau să inspectez pista. 

— Atunci îmi permiteţi să vă conduc înapoi la hotel? 

— Da. 

Mă conduse într-o cameră mică prevăzută cu aer 
condiţionat. 

— Putem să stăm puţin de vorbă? 

Se aşeză la un birou şi-mi făcu semn către scaunul din 
faţă. 

— Sunteţi mulţumit? 

— Da. Putem să aducem bărzăunele. 

— Bine. 

Se chiori la mine cu ochii ascunşi de ochelarii de orb. 

— Acum, haideţi să fim practici, domnule Crane. 
Avionul pe care urmează să-l aduceţi, bărzăunele cum vă 
place să glumiţi, este un avion sofisticat. Noi avem un 
echipaj complet, format din trei persoane. Normal că va 
trebui să fie instruiți pentru a putea stăpâni avionul. 
Înţeleg că piloții dumneavoastră vor face acest 
instructaj? 

— Nu cunosc nimic despre acest aspect. 

— Dar nu are nici un sens să plătim pentru un avion pe 
care echipajul nostru nu ştie să zboare. Am fost ferm 
convins că persoana de contact a stabilit şi acest aspect. 

— Mie nu mi s-a spus nimic despre acest lucru. 

— Dar vreţi să verificaţi, domnule Crane? Echipajul 
meu trebuie instruit de oamenii dumneavoastră sau 
învoiala cade. 

— Voi verifica. Cât de buni sunt oamenii tăi? 

— Oamenii mei sunt foarte buni. Unul dintre ei are 

licenţă pentru 747. 

— Atunci nu văd nici o problemă. 

— Bine. 

Se ridică în picioare: 

— Aveţi un zbor înapoi la Paradise City peste trei ore. 
Cu cât primim mai repede avionul cu atât mai bine. Când 
livraţi avionul? 

— Peste două luni. 

— Trimiteţi un fax. Numai data şi ora estimată a 
aterizării. Nu am nevoie de alte date. 

— Aşa voi face. 

Mă conduse până la ieşire şi, după ce am ieşit în ploaia 
torențială, se opri şi spuse: 

— Domnule Crane, nu aţi pus nici o întrebare 
referitoare la scopul acestei mici afaceri... şi apreciez 
acest lucru. Îmi este clar că aţi stat de vorbă cu 
O'Cassidy şi că, probabil v-a împuiat capul cu tot felul de 
prostii. Scoateţi-vă din minte tot ce v-a spus el! Uitaţi 
totul... înţelegeţi ce vreau să spun? 

Înţelegeam, dar dacă tot îi plăceau efectele ieftine şi 
preferase să mă scoată în ploaie ca să mă amenințe, m- 
am prefăcut că mă gândesc. Intr-un târziu am spus 
păstrându-mi aceeaşi faţă imobilă: 

— Da, înţeleg. 

— Ar fi de preferat pentru binele tuturor, spuse, 
conducându-mă la elicopter. 


Datorită a ceea ce în jargon comercial se numeşte „ne 
cerem scuze pentru unele mici probleme tehnice” 
avionul meu a avut o întârziere de două ore astfel încât 
am ajuns în Paradise City abia la ora 20:25. Mi-am 
recuperat Alfa Romeo pe care o lăsasem în parcarea 
aeroportului după care am condus până la malul mării. 

M-am hotărât să nu mă întorc la căsuţa mea de la 
aeroport în noaptea aceea. Nu doream să mă ciocnesc 
de Pam cât timp Bernie era plecat. Am lăsat maşina într- 
o parcare păzită şi am luat-o pe jos în căutarea unui 
hotel ieftin. 

După ce am făcut un duş rapid am luat-o pe străzi 
hoinărind după un restaurant convenabil. Am găsit un 
restaurant mic, curat, unde se servea, zicea reclama de 
la intrare, cea mai bună mâncare din produse de mare. 
Am comandat meniul casei şi am răsfoit un ziar cât timp 
am aşteptat. Am mâncat şi eram la cafea când pe uşă a 
intrat doamna Victoria Essex însoţită de Wes Jackson. 

M-a zărit imediat şi mi-a zâmbit. Jackson, la rândul lui, 
se scremu şi trecu prin procedura care la el însemna 
zâmbet. Ea o luă spre masa mea astfel încât m-am 
ridicat. 

— Ei bine, domnule Crane, am crezut că te-am pierdut. 
Unde ai dispărut? 

— Pe ici, pe colea., am răspuns. Mă bucur că v-aţi 
revenit aşa de repede după căzătura aceea groaznică. 

— Mă simt perfect. 

Se uită intens la mine după care se întoarse, privi la 
Jackson de parcă atunci îl vedea pentru prima oară, şi 
pocni din degete la el: 

— Ok, Jackson, nu-i nevoie să mă aştepţi. 

— Da, doamnă Essex, şi-şi evacuă carcasa din 
restaurant. 

— Pot să iau loc la masa ta? 

Am tras un scaun, i l-am ţinut ca să se aşeze după 
care m-am aşezat şi eu pe scaunul meu. 

Apăru şi chelnerul şi ea comandă cafea. 

— Mi-am dorit să călărim împreună în dimineaţa 
aceasta. Mi s-a spus că ai plecat. 

Ochii ei mari, violeţi mă priviră supăraţi. 

— Aşa este? 

— Aşa este. Am fost în Mexic în ultimile două zile. O 
companie aeriană mi-a oferit un post şi m-am gândit că 

ar fi bine să văd despre ce este vorba. 

— Mexic? Te rog nu-mi spune că îţi doreşti să trăieşti 
în văgăuna aia. 

— Probabil nu-mi doresc. 

— Şi atunci de ce te-ai dus? 

— Compania mi-a oferit un bilet dus-întors gratuit. Mă 
plictiseam aici. 

Sosi şi cafeaua pe care o comandase. 

— Oh, Doamne. Da! Pot să te înţeleg. Şi eu mă 
plictisesc de moarte. 

— Şi aţi intrat întâmplător în acest restaurant? 

Amestecă în ceaşcă. 

— Soţul meu este gelos. De câte ori pleacă într-o 
călătorie de afaceri eu trebuie fie să stau acasă fie, dacă 
vreau să ies, să-l car după mine pe Jackson. El se 
presupune că este paznicul meu şi spionul lui. 

— Se presupune? 

Zâmbi, după care sorbi din cafea şi spuse: 

— Este mai speriat de mine decât de soţul meu. 

Mi-am terminat cafeaua. 

— Ai vreun program pentru seara aceasta? mă întrebă. 

— Nu, nimic. 

— Ai maşină? 

— În parcarea de alături. 

— Vreau să te duc într-un loc. Am putea să ne distrăm. 

— Îmi pare rău, este o maşină sport cu numai două 
locuri. Nu încape şi Jackson. 

Râse sfidător. 

— Nu-ţi bate capul cu el. Hai să mergem! 

— Nu vreţi să mâncaţi ceva? 

— Nu mănânc decât atunci când sunt plictisită. 

Mă privi direct în ochi şi iar am văzut în privirea ei 
acea străfulgerare. 

— Acum nu sunt plictisită. 

— Numai puţin. Înţeleg că domnul Essex se întoarce în 
seara aceasta? 

— Ţi-e frică de el? 

— Nu mi-e frică de nimeni dar m-am gândit că ar fi 
bine să vă aduc aminte. 

— Am primit un telex de la el în această după amiază. 
Înnoptează la L.A. şi nu va fi acasă înainte de mâine, la 
prânz. 

M-am ridicat, am plătit nota şi i-am zâmbit: 

— Atunci ce mai aşteptăm? 

Am ieşit afară sub clarul de lună. Sub lumina celui mai 
apropiat stâlp era parcat un Mercedes serie mare, cu 
Wes Jackson la volan. Merse singură la maşină, vorbi 
ceva cu el, el dădu aprobator din cap după care porni 
motorul şi dispăru. 

Am mers împreună până la parcare şi odată ajunşi se 
strecură la volan. 

— Conduc eu. 

M-am aşezat lângă ea şi a pornit maşina depărtându- 
se de malul mării. Spre surpriza mea conducea ca un 
expert: repede, cu un control perfect al comenzilor, 
ţinând cont de trafic, aşa încât m-am relaxat pe scaunul 
meu pentru a mă bucura de drum. 

A luat-o pe o şosea care urca pe dealuri şi după vreo 
cincisprezece kilometri pe care i-am parcurs cu viteză 
maximă, ea tăind curbele cu măiestrie, a frânat şi am 
intrat pe un drum neasfaltat pe care am mers o vreme 
până când s-a oprit în faţa unei cabane făcute din lemn 
de pin. 

— Asta este ascunzătoarea mea, îmi spuse coborând 
din maşină. Aici mă ocup de micile mele vicii. 

În timp ce deschidea uşa mi-am adus aminte ce îmi 
spusese Bernie despre Harry Erksine: „Doamna Essex şi- 
a fâţâit fundul prin faţa lui până l-a zăpăcit după care l-a 
lăsat baltă. Asta este specialitatea ei...” 

Scenariul arăta bine până acum dar era posibil să 
încerce şi cu mine aceleaşi fiţe. Am hotărât să joc calm. 
Dacă dorea ceva atunci ea trebuia să facă primul pas. 

Am urmat-o într-o cameră mare, mobilată elegant. Un 
perete era format numai din geamuri de jos până sus iar 

de peretele celălalt se sprijinea un pat mare. 

— Drăguţ interior, am spus. Şi care vă sunt micile vicii? 

— Pictura. Şi sunt destul de bună. 

Merse spre un bufet. 

— Un whisky? 

— Mulţumesc. 

Pregăti două băuturi după care îmi întinse un pahar şi 
se trânti într-un fotoliu. Pe braţul acestuia erau mai 
multe butoane şi apăsă pe unul din ele după care sorbi 
din pahar. Imediat se auzi o muzică în surdină din 
difuzoare ascunse. 

— Ca lumea! Uite ce înseamnă să fii bogat, am spus 
aşezându-mă pe braţul unui fotoliu. 

— Ai vrea să fii bogat? 

— Cine nu vrea? 

— Sunt şi dezavantaje. 

— Cum ar fi? 

— Plictiseala. Când eşti bogat ai de toate, inclusiv 
plictiseală. 

— N-am de unde să ştiu asta..., probabil că aşa este. 

Puse jos paharul şi spuse: 

— Hai să dansăm! 

Arăta foarte apetisantă aşa cum stătea acolo, prea 
apetisantă. 

Am rămas pe scaun şi i-am vorbit foarte încet: 

— Doamnă Essex, am câteva informaţii despre 
dumneavoastră şi nu vreau să profit de ele în defavoarea 
dumneavoastră. Ar fi trebuit să faceţi rost şi 
dumneavoastră de ceva informaţii despre mine. 

Zâmbetul i se şterse şi privirea ochilor ei violeţi deveni 
dură. 

— Ce vrei să spui? 

— Mi s-a spus că sunteţi o căţea afurisită. Ceea ce nu 
ştiţi este că eu sunt o javră afurisită. Mi s-a părut corect 
să vă spun acest lucru. Vedeţi, doamnă Essex, deşi cred 
că sunteţi cea mai frumoasă femeie pe care am văzut-o 
vreodată, cea mai ispititoare, cea mai sexy, ei bine, 

indiferent cum arătaţi, nu marşez. Sau vă scoateţi toate 
hainele, vă lungiţi pe divan şi capitulaţi sau plec. Am fost 
destul de clar? 

Ochii i s-au holbat de uimire. 

— Cum îndrăzneşti să-mi vorbeşti astfel? 

— Exact cum mi-am închipuit. Ei bine, o şterg. La 
revedere. 

Şi am luat-o spre uşă. 

Se aruncă ca un arc spre mine, mă apucă de braţ, mă 
răsuci cu forţă şi mă plesni. 

— Lua-te-ar dracu'! 

Am apucat-o şi eu de un braţ, am smucit-o ca să se 
întoarcă şi i-am tras o palmă puternică peste fund după 
care am împins-o cu spatele spre divan şi am trântit-o pe 
el. 

— Scoate-ţi ţoalele! i-am spus aplecându-mă asupra 
ei, sau vrei să ţi le sfâşii? 

— M-a durut. 

— Okay, deci trebuie să ţi le sfâşii. 

— Nu, trebuie să pun ceva pe mine ca să mă duc 
acasă! 

Am râs. 

— Atunci dă-i drumul şi scoateţi-le! 

Cu ochii fulgerând, cu pieptul ridicându-i-se spasmodic 
ieşi din rochie. 


Am ajuns la cafe bar cu douăzeci de minute înainte de 
ora stabilită pentru întâlnirea cu ceilalţi... Am comandat 
o coca cola şi m-am aşezat la umbră, pe verandă, ca să 
aştept. 

În timp ce aşteptam m-am gândit la doamna Victoria 
Essex. Am ştiut că este bună şi fusese bună de tot. S-a 
purtat ca o femeie care fusese mai tot timpul vieţii 

înfometată sexual. Dar de ce să intru în detalii? Când s-a 
terminat, în sfârşit, se ridicase de pe divan ca să facă duş 
în timp ce eu zăceam pe divan simţindu-mă ca şi cum aş 
fi fost lovit de un camion. 

După aceea se îmbrăcase, iar eu încă zăceam. 

— Închide uşa când pleci. Am o maşină în garaj. Uşa se 
încuie automat. 

Şi dispăruse. 

Aşteptasem până auzisem maşina îndepărtându-se 
după care reuşisem să mă ridic, mă îmbrăcasem, 
încuiasem uşa şi mă întorsesem la hotel. 

„Ei bine, mi-am spus, ai răsturnat-o pe una din cel mai 
bogate femei din lume. Ce urmează? O să-i spună lui 
Wes Jackson să scape de tine sau va urma o altă 
şedinţă?” 

Era o problemă de „om trăi şi om vedea”. 

Apăru şi Buick-ul lui Olson pe drumul plin de nisip. 
Parcă în faţa verandei şi din el coborâră Pam, Erksine şi, 
bineînţeles, Bernie. 

— A mers bine zborul? l-am întrebat pe Bernie. 

— Rutină, spuse, şi dădu din umeri. Şeful nu şi-a 
terminat treburile la timp aşa că am mai stat o noapte la 
L.A. De-abia am aterizat. 

Nu i-am spus că ştiam. 

După ce fata ne-a luat comanda şi a plecat am spus: 

— Pare în regulă. Am controlat pista. Nici o problemă. 
Plouă ca dracu' acolo şi zborul s-ar putea să fie dificil dar 
pista are echipament de aterizare modern. 

Am continuat povestindu-le în amănunt excursia, cum 
l-am întâlnit pe O'Cassidy şi ce mi-a spus el. 

— Cred că are dreptate, este o treabă politică în primul 
rând. Că o fi vorba şi de ceva droguri, mă rog, am spus în 
loc de concluzie. Nu asta ne preocupă acum. Ceea ce ne 
doare este să fim siguri că Kendrick plăteşte. Nu mişcăm 
bărzăunele până când nu apare cu extrasul de cont 
bancar. 

— Acum ce părere mai ai despre ideea ta că vom fi 

lichidaţi când aterizăm? întrebă Erksine. 

— Cred că dacă facem exact ceea ce s-a stabilit şi 
dacă nu le dăm ocazia să devină duri atunci totul va fi 
okay. 

Mă gândisem mult la acest aspect. 

— Vedeţi cum vine treaba? Voi doi va trebui să-i 
antrenați pe piloţii lor, un amănunt despre care „sac de 
osânză” a uitat sau nu a vrut să vorbească. Ori, în 
momentul în care am livrat marfa, ei trebuie să facă 
plata şi pentru cealaltă jumătate de bani. Aşa încât noi 
va trebui să mai rămânem pe aeroport încă câteva 
săptămâni până când terminaţi antrenamentul cu 
echipajul lor. Eu zic că dacă facem acest lucru ne-am 
îndeplinit toate obligaţiile aşa că ce rost ar avea să ne 
lichideze? Oricum ei nu-şi mai pot lua banii înapoi din 
moment ce au plătit, aşa că ce ar avea de câştigat din 
lichidarea noastră? 

Erksine reflectă o vreme după care aprobă din cap. 

— Dar..., am făcut o pauză pentru a-l privi pe Bernie 
direct în ochi, Pam nu zboară cu noi. 

Bernie se încordă dar înainte să poată spune ceva Pam 
spuse scrâşnit: 

— Hai să văd cum o să mă opreşti! 

N-am băgat-o în seamă privind în continuare drept în 
ochii lui Bernie: 

— Aeroportul este înţesat cu bandiți, Bernie. Nu este 
nici o femeie pe acolo. Cu voi doi ocupați să-i antrenați 
pe piloţii mexicani Pam ar putea să dea de necaz. Eu nu 
îmi iau responsabilitatea de a o păzi. Sub nici o formă! 
Dacă vreunul din nespălaţii ăia se dă la ea s-ar putea să 
creăm tocmai problemele pe care dorim să le evităm. 
Deci ea nu vine cu noi. Ea zboară cu o cursă regulată la 
Merida şi stă la hotel aşteptându-ne pe noi dar ea nu se 
suie în avionul nostru. Înţelegi ce-ţi spun? 

— Bernie! 

Vocea lui Pam era toată numai istericale. 

— N-ai de gând să-l asculţi pe nenorocitul ăsta, nu-i 

aşa? Vin cu voi! 

— Cred că ar fi mai bine să mă gândesc la această 
problemă, Jack, spuse Bernie pe un ton nesigur. 

— N-ai nimic la care să te gândeşti. Ea nu zboară cu 
noi, pur şi simplu. Eu i-am văzut pe bandiții ăia..., tu nu. 
În momentul în care o văd or să pună ochii pe ea şi 
atunci o să aveam într-adevăr probleme. 

— Mi se pare de bun simţ ce spune Jack, spuse 
Erksine. De ce să căutăm necazul cu lumânarea? 

Bernie ezită dar într-un târziu spuse: 

— Da. Okay, ea nu vine cu noi. 

— Serios? Şi ce se presupune că ar trebui să fac eu? 
Să zac într-un hotel împuţit? Şi dacă vouă trei vă vine 
ideea să mă trageţi în piept? Aş pica de fraieră, nu-i aşa? 
spuse Pam pe o voce plină de venin. Vin cu voi! 

Am împins scaunul şi m-am ridicat. 

— Te duc la aeroport, Harry? 

— Da, bineînţeles. 

— Bernie, asta este problema ta. Este femeia ta. 
Rezolvă! 

Şi am coborât pe scările verandei îndreptându-mă 
către Alfa cu Erksine alături. 

CAPITOLUL 6 


Ancercam să mă hotărăsc cum să omor dimineaţa 
aceea de luni când a sunat soneria telefonului. 
Speram că era doamna Essex să mă invite la o partidă 
de călărie prin împrejurimi dar telefonul era de la 

Bernie. 

— Salut, Jack! Uite, tocmai am primit un telefon de la 
domnul Essex. Se pare că oala dă în clocot. Vrei, te rog 
să stai prin preajma telefonului? Din ceea ce mi-a spus 
Jackson, Condor-ul se pare că va fi gata înainte de 
termen. Imediat ce am veşti te sun. 

— Aştept, am spus şi am închis. 

Ceasul arăta 09:47 şi mă simţeam un pic fără vlagă. 
Noaptea trecută eu şi cu Tim fusesem la cinematograf 
după care trăseserăm o beţie de zile mari. Aflasem că 
pista va fi gata la sfârşitul săptămânii. Era într-o 
dispoziţie foarte optimistă deoarece reuşise să termine 
prelungirea pistei cu cinci săptămâni înainte de termenul 
fixat. Imi spusese că se aştepta să primească o primă 
importantă pentru că terminase aşa de repede. 

Am comandat micul dejun şi după ce mi l-au adus am 
mâncat după care am deschis televizorul şi am urmărit 
un western vechi. Au trecut cu greu câteva ore după care 
am făcut duş, m-am bărbierit şi m-am îmbrăcat. 

Bernie a apărut pe la ora 13:00. Arăta ca un om 
gârbovit de probleme. După ce a închis uşa s-a prăbuşit 
într-un fotoliu. 

În timp ce-i pregăteam o băutură am întrebat: 

— l-ai băgat minţile în cap lui Pam? 

— Da. 

Luă băutura şi continuă: 

— Ai avut dreptate, Jack. Nu mă gândisem la problemă 
din acest unghi. O femeie în junglă ar putea să dea peste 
cap toată operaţia. 

Bău şi oftă din greu: 

— Doamne, prin ce am trecut. Femeile! 

— Şi ce se întâmplă cu Essex? am întrebat, nefiind 
interesat de problemele lui domestice. 

— Am primit instrucţiuni să-l duc mâine la Paris. Noul 
avion este gata de livrare. Aşa că zbor cu Essex la Paris, 
vin cu avionul vechi înapoi şi-l predau tipului care l-a 
cumpărat, mă duc la fabrică, recepţionez avionul nou, 
urmez cursul de instruire cu piloţii fabricii, iau avionul 
nou şi mă duc să-l aştept la aeroportul Kennedy când se 
întoarce. Se întoarce de la Paris cu Pan-Am. 

— Merge şi doamna Essex cu el? 

— Da. 

Mă privi dur. 

— Dar de ce te interesează? 

— Vreau să ştiu unde este fiecare personaj. Şi Pam? 

— Aeroportul se închide pentru patru săptămâni. Toată 
lumea, cu excepţia mea şi a lui Harry, pleacă în vacanţă. 
Pam va merge să stea cu sora ei măritată până când îi 
dăm semnalul, după care zboară la Merida şi ne 
aşteaptă. 

— Deci avem un răgaz de patru săptămâni? 

— Exact. Am vorbit cu Jackson despre tine. l-am spus 
că am nevoie de un mecanic la sol pentru a avea grijă de 
Condor. Aşa încât el a vorbit cu domnul Essex şi totul 
este aranjat. Eşti acum, începând chiar de astăzi, pe 
statul de plată la un nivel de treizeci de mii pe an. 
Trebuie să te duci la serviciul personal, să vorbeşti cu 
Macklin care are pregătit contractul tău de muncă şi 
toate celelalte hârtii, asigurare, etc. Oficial începi munca 
peste patru săptămâni dar eşti plătit, tu şi restul 
angajaţilor, pe timpul vacanței. 

— Asta-mi place. 

Am făcut o pauză şi am continuat: 

— Poţi să-mi spui o dată certă când o să vii cu noua 
pasăre argintie? 

— Trei octombrie, dacă nu se întâmplă ceva în timpul 
zborurilor de încercare la fabrică. 

Eram în patru septembrie. 

— Când furăm avionul, Bernie, trebuie să fim înarmaţi 
până în dinţi. Nu vreau să le las nici o şansă jigodiilor 
alea. Fiecare din noi va trebui să aibă un pistol şi un 
pistol automat. 

Mă privi neliniştit. 

— Chiar crezi că or să fie probleme? 

— Nu ştiu, dar îmi iau precauţiunile de rigoare. De 
unde putem face rost? 

— Nu-i nici o problemă. Ştiu un magazin de arme şi 
proprietarul este foarte rezonabil. Nu avem decât să 
alegem ce ne interesează. 

— Perfect. Mai este o problemă, Bernie. Noi toţi o să 
avem nevoie de paşapoarte false. Noi toţi va trebui să 
începem o viaţă nouă. Crezi că această problemă poate fi 
rezolvată de Kendrick? 

— La dracu’, nici la această problemă nu m-am gândit! 
Ai dreptate. 

Bernie ezită puţin după care aprobă: 

— Dacă el nu poate, nimeni nu poate. 

— Mă duc să vorbesc cu el astăzi, am spus. Am să am 
nevoie de fotografii de la voi toţi. 

— Nici o problemă. Totdeauna port câteva fotografii 
pentru vize. Vorbesc eu şi cu ceilalţi. 

Se pregătea să plece dar l-am oprit: 

— Încă ceva. M-am gândit mai adânc la plată, Bernie. 
Este adevărat că eu am fost cel care a sugerat ca plata 
să se facă în contul tău, la Naţional Bank of Mexico. Am 
gândit cu fundul! M-am gândit că ar fi mai bine să creăm 
o firmă în Mexic. Este mult mai sigur decât să plăteşti în 
contul unei persoane fizice atâţia bani deodată. Am să 
zbor la Mexico City să rezolv totul. M-am gândit să-i 

spunem Blue Ribbon Air Taxi Service. După ce 
înmatriculez firma îi spunem lui Kendrick să vireze banii 
prin bancă în contul firmei. Ce părere ai? 

Clipi la mine de parcă i-aş fi pus un reflector în ochi. 

— Vezi mult mai departe decât mine, Jack. Eşti tare. 
Îmi place denumirea de Blue Ribbon Air Taxi Service. 

Îmi zâmbi şi păru pentru prima oară fericit. 

— Okay. Un ultim lucru: cum împărţim cele trei 
milioane? 

Mă privi nehotărât. 

— Nu m-am gândit încă la acest aspect. 

— Ei bine, eu m-am gândit. Tu ai născut ideea. Deci tu 
iei un milion. Eu mă ocup de ideea ta, aşa că euiau un 
milion şi un sfert. Harry primeşte trei sferturi de milion. 
Aşa văd eu treaba. 

Se mişcă neliniştit. 

— Ai uitat-o pe Pam. 

— E femeia ta, Bernie. Tu ai grijă de ea. Ea nu este în 
operaţie. 

Ezită după care dădu din umeri. 

— Aşa este. 

— Okay, deci am stabilit împărţeala? 

— Trebuie să vorbesc mai întâi cu Harry. 

— Astea sunt condiţiile mele. Fără mine operaţia asta 
nu ar fi decolat niciodată şi tu ştii foarte bine acest lucru. 

Se ridică nesigur în picioare. 

— Okay, Jack, asta este împărţeala. 

După ce a plecat am sunat la room service şi am cerut 
să-mi trimită specialitatea zilei. Mi s-a răspuns pe o voce 
foarte reţinută că acum eram angajatul firmei şi dacă 
doream să mănânc nu aveam decât să vin la cantină. 

Am înghiţit în sec şi m-am dus la biroul de personal 
pentru a vorbi cu Macklin. S-a purtat cu mine aşa cum se 
poartă un mare şef cu un pârlit de mecanic de sol. Mi-a 
cerut să-i înapoiez toate cărţile de credit pe care le 
primisem după care mi-a cerut să completez un 
formular. Mi-a spus că după ce voi completa formularul 

îmi va fi virat salariul pentru prima lună la Florida Bank. 
După ce am completat formularul mi-a spus că nu mai 
am dreptul să beneficiez de Alfa Romeo. 

Am ieşit de la el din birou mârâind şi spunându-mi că, 
fără îndoială, Wes Jackson fusese foarte ocupat în acea 
dimineaţă. 

M-am dus la cantină, am mâncat şi am plătit pentru 
mâncare, după care m-am întors la căsuţa mea. După o 
vreme apăru şi Bernie şi-mi întinse un plic în care se 
aflau poze de paşaport. 

— Ai vorbit cu Harry? l-am întrebat. 

— Da, şi este de acord cu modul în care ai împărţit 
banii. 

Se uită gânditor la mine: 

— Nu credeam să-l îmblânzeşti. 

— Ei, uite că am reuşit. Uite, Bernie, nu mai sunt 
persoană VIP. Am nevoie de o maşină. 

— la Buick-ul meu. Eu am dreptul la maşină de 
serviciu. 

Se îndreptă spre uşă, puse mâna pe clanţă după care 
făcu o pauză: 

— O să am al dracului de multă treabă în perioada 
care urmează, Jack. Decolez mâine, la prânz. Ce ai de 
gând să faci cât timp lipsesc? 

— Să mă întâlnesc cu Kendrick pentru a rezolva 
problema cu paşapoartele. Să zbor la Mexico City ca să 
înregistrez firma şi pe urmă să mă duc acasă să petrec 
câteva săptămâni cu bătrânul meu. 

— După zece septembrie mă poţi găsi la Avon 
Corporation, Texas. Harry şi cu mine vom încerca să 
trecem testul cu piloţii de fabrică. 

— Okay, ne întâlnim pe 3 octombrie? 

— Da. 

Ne-am strâns mâinile. 

Deschise uşa dar nu-i venea să plece. 

— Crezi că o să meargă? 

Trebuie să meargă, nu-i aşa? 


131 


* 
x x 


Louis DeMarney, administratorul lui Kendrick, veni 
spre mine de-a lungul galeriei, imediat ce mă văzu, 
fluturând din mână. Galeria era ticsită cu comori de artă. 

— Domnul Crane, ce plăcere. Claude a pomenit de 
dumneavoastră nu mai departe de azi dimineață. Ne 
întrebam serios când o să vă mai aduceți aminte de noi. 

Am privit de jur împrejur. Încăperea mare era plină de 
lucruri pentru care eram sigur că bogătaşii cădeau pe 
spate. 

— Este pe aici? 

— Bineînţeles. Numai un moment să-i spun că aţi sosit. 

Şi-şi ondulă fundul de-a lungul galeriei înainte de a 
dispărea pe o uşă laterală. Reapăru în câteva clipe şi-mi 
făcu semn cu mâna. 

Am luat-o de-a lungul galeriei spre el şi am intrat într-o 
cameră mare, cu vitralii la geam, acum deschise, ceea ce 
lăsa să se vadă o privelişte formidabilă asupra portului 
cu vase de plăcere. Era mobilată somptuos cu ceea ce 
mie mi s-a părut mobilier foarte vechi şi cu picturi care 
făceau, probabil, fiecare o avere, atârnate pe pereţii 
tapetaţi cu mătase... 

Kendrick stătea într-un fotoliu uriaş şi avea picioarele 
puse pe un taburet. Se ridică în picioare când mă văzu şi- 
mi întinse mâna. Faţa lui mare şi grasă era luminată de 
un zâmbet de şacal. 

— Ce plăcere, cheri! Dar, te rog, ia loc! O mică 
băutură? Whisky? Şampanie? Avem de toate. Numai 
spune ce să fie. 

— Nimic, mulţumesc. 

Mi-am aprins o ţigară şi m-am aşezat în fotoliul din faţa 
lui. DeMarney se fâţâia în fundal. 

— Vreau paşapoarte false. 

Am aruncat pozele în faţa lui, pe birou. 

— Poţi să rezolvi? 

— Pentru cine? 

— Bernie, Erksine, eu însumi şi Pam. 

Ochii lui mă cercetară îndelung după care aprobă. 

— Ai şi noile nume? 

Mi-am scos portofelul şi i-am întins o bucată de hârtie. 

— Se poate aranja, cheri, dar o să coste. Totul costă, 
spuse dând fatalist din umeri. 

— Tu  finanţezi rahatul acesta, am spus. Nu mă 
interesează cât costă. 

Luă fotografiile şi bucata de hârtie, se întoarse spre 
DeMarney şi i le întinse. 

— Aranjează, preţiosule. 

DeMarney dispăru. 

Kendrick îşi scărpină peruca oribilă după care se uită 
întrebător la mine. 

— Ce mai este, cheri? 

— Vreau două mii de dolari cash. 

Se strâmbă: 

— Am să ţi-i deduc din partea care ţi se cuvine. 

— Nu, nu o se deduci nimic. Am nevoie pentru 
cheltuieli legate de afacere şi tu te ocupi cu finanţarea. 

Zâmbi, dar ochii nu-i zâmbeau. 

— Mda. 

Reuşi să se ridice în picioare şi merse până la un dulap 
cu sertare unde scotoci o vreme după care se întoarse la 
birou cu un teanc de bancnote. 

— N-ai nici un dubiu că avionul va fi livrat în bune 
condiţii, nu-i aşa? 

— Bernie face livrarea, nu eu. Întreabă-l pe el! 

Mi-am pus banii în buzunarul de la spate al 
pantalonilor. 

— Eşti mulţumit de pistă? 

— Da. 

— Bine. Mai vrei să discutăm şi altceva? 

M-am ridicat în picioare: 

— Deocamdată, nu. Când sunt gata paşapoartele? 

— Mâine după amiază. 

— Am să vin să le iau. 

În timp ce mă îndreptam spre uşă spuse: 

— Întrevezi vreun necaz? M-am întors ca să-l privesc. 

— Nu din partea noastră. Ai pregătit banii? Un milion şi 
jumătate de dolari? 

— Am să-i am la sfârşitul săptămânii. 

— Am să-ţi trimit instrucţiuni referitoare la virarea 
banilor. Ne-am schimbat punctul de vedere cu privire la 
plată. Formăm o firmă în Mexic. O să-ţi dăm detalii mai 
târziu. 

Se uită urât la mine. 

— Ce înţelept să înregistrezi o firmă! 

— Mda. 

L-am privit din nou în ochi. 

— Avionul nu se mişcă până când nu plăteşti prima 
jumătate. 

— Am înţeles. 

Făcu o pauză după care continuă: 

— Dacă ai nevoie de un avocat mexican de 
încredere... 

l-am tăiat-o scurt: 

— Mă ocup singur. Ei, bine, la revedere. 

Şi am plecat. 

Am mers la birourile companiei Florida Airlines şi am 
cumpărat un bilet pentru Mexico City pentru data de 6 
septembrie după care, pentru că nu mai aveam nimic de 
făcut, m-am dus cu maşina la plajă şi mi-am petrecut 
restul timpului vrăjind o păpuşică care avea un corp de 
Playboy şi o minte ca o gaură în perete. Cu toate acestea 
a reuşit să mă amuze şi la apusul soarelui şi-a adus 
aminte că se grăbeşte să ajungă acasă să-i pregătească 
lui bărbatu-său masa. Ne-am despărţit prieteni. 

Am hotărât să-l scot pe Tim pentru ultima oară în oraş, 
la o băută dar l-am găsit făcându-şi bagajul. Şi-a cerut 
scuze că nu merge cu mine. 

— Plec mâine în zori, Jack, mi-a explicat. Am prins un 

contract ca lumea în Rodezia. 

— Voi ăştia, constructorii de piste de aviaţie, vă cam 
plimbaţi în jurul lumii, am spus. 

Am băut un pahar de adio, ne-am strâns mâinile şi l- 
am părăsit. Nu-mi venea să ies în oraş singur aşa încât 
m-am dus la cantină, am mâncat ceva uşor şi m-am 
întors la căsuţa mea. Am dat drumul la televizor. 

Pe la ora zece seara soneria telefonului a început sune. 
Am ridicat receptorul şi am auzit o voce de femeie: 

— Domnul Crane? 

Am simţit un fior pe şira spinării. Nu trebuia să mi se 
explice cine era la celălalt capăt al firului. Doamna Essex 
avea o voce deosebită. Dacă o auzeai o dată nu o mai 
uitai niciodată. 

— Bună, am spus. 

— Voi fi la cabană pentru cinci zile începând din 24 
septembrie. Eşti invitat. 

Şi închise. 

Am pus receptorul jos, mi-am aprins o ţigară, am 
închis televizorul şi m-am lăsat să cad într-un fotoliu. De 
când fusesem la cabană rareori mă gândisem la altceva. 
Mă întrebasem mereu şi mereu dacă fusese un capriciu 
de femeie bogată. Acum ştiam că nu. Cinci zile şi eu 
eram invitat. Cinci zile cu ea la acea cabană ascunsă. 
Optsprezece zile de aşteptat. Am respirat adânc. Nu am 
dormit prea mult şi nici prea bine în noaptea aceea. 

A doua zi după amiază m-am dus să iau paşapoartele. 
Kendrick nu era la galerie dar DeMarney ştia lecţia. 
Paşaportul meu era bun. Eram acum Jack Norton. Am 
controlat şi celelalte paşapoarte; erau la fel de bune ca al 
meu. 

— Mulţumit? mă întrebă DeMarney. 

— Bineînţeles. Dă-i un pupic din partea mea băiatului 
cel dolofan i-am răspuns şi am plecat. 

Bătrânul era la gară ca să mă aştepte. Părea mai înalt, 
mai slab şi mai bătrân. 

Ne-am strâns mâinile şi ne-am îndreptat spre rabla lui, 
Chevy. 

— Cum a mers, Jack? mă întrebă în timp ce conducea 
maşina spre casă. 

— Destul de bine, tată. Tu cum stai? 

— Ca de obicei. La vârsta mea nu mai aştepţi minuni. 
Sunt totuşi bucuros că banca merge bine. Am reuşit să 
deschid săptămâna aceasta conturi pentru patru clienţi 
noi. 

„Un triumf!” m-am gândit şi mintea mi-a fugit la cei un 
milion şi un sfert de dolari pe care urma să pun în curând 
mâna. 

— E formidabil, tată! 

— Ei bine, nu-i rău de loc. Am cumpărat nişte fripturi 
mari pentru cină. Ai mâncat bine pe unde ai fost, fiule? 

— Bineînţeles. 

— Arăţi în formă. 

— Aşa şi sunt. 

A urmat o tăcere lungă în timp ce el conducea. M-am 
uitat la străzi, la magazinele micuţe, la oamenii de zece 
cenți. Unii dintre ei îi făceau cu mâna bătrânului meu. 
Începeam deja să regret că venisem acasă, dar trebuia 
să vin. Era ultima oară când îl vedeam. Peste treizeci de 
zile urma să fiu mort pentru el şi să rămân mort dacă 
doream să păstrez toată grămada aia de bani. 

Când am ajuns acasă m-am dus în micuțul meu 
dormitor modest - ce contrast faţă de camerele mari din 
căsuţa luxoasă de pe aeroportul lui Essex - şi am 
despachetat. După aceea m-am dus în sufragerie. 
Bătrânul scoase o sticlă de Cutty Shark. 

— Dă-i drumul, Jack! Toarnă-ţi o băutură, îmi spuse. Nu 
şi pentru mine. Whisky-ul nu prea mai este în grațiile 

mele. 

l-am aruncat o privire ascuţită. 

— Te simţi bine, tată? 

Îmi zâmbi cu zâmbetul lui de bunic: 

— Am şaizeci şi nouă de ani. Pentru vârsta mea, cum 
se spune, sunt all right. la-ţi băutura şi hai să stăm jos! 

— Când ai de gând să te pensionezi? 

— Cei de la bancă au adus vorba despre pensionare 
dar le-am spus că vreau să continui. Clienţii mei nu vor 
ca eu să plec aşa încât s-a stabilit că pot să rămân până 
mă hotărăsc singur să mă opresc. 

Îmi zâmbi din nou. 

— Incă nu vreau să mă opresc. 

Mi-am turnat un whisky ţeapăn, am adăugat apă după 
care m-am dus la frigider după nişte cuburi de gheaţă. 

— Spune-mi ce ai făcut? mă îndemnă. 

Asta bineînţeles că n-aveam de gând să fac aşa încât i- 
am povestit că acum lucrez pentru Lane Essex, că eram 
pe statele lui de plată, că urma să sosească un avion nou 
şi că eu urmam să mă ocup de întreţinerea lui. 

— Lane Essex? 

Tatăl meu păru impresionat. 

— Un tip deştept... Cred că valorează ca la vreun un 
miliard sau chiar mai mult. Se spune că a mai călcat şi 
pe lângă potecuţă. 

Dădu din umeri: 

— Nu cred că cineva poate să strângă atâţia bani într- 
o viaţă fără să mai calce şi pe alături. 

Mă privi cu ochi trişti. 

— Deci te stabileşti la Paradise City. Nu prea o să te 
mai văd. 

— Ei, haide tată. Sper că o să-ţi petreci vacanţele 
acolo. Şi eu oricum am să vin în concediu aici. 

Mă uram pentru ce spuneam pentru că ştiam că în 
câteva săptămâni nu am să-l mai văd niciodată. 

— Ţi-e foame, fiule? 

Se ridică greoi din scaun. 

— Ce crezi, ar merge nişte ceapă prăjită la friptură? 

Mă privi plin de speranţă. 

— Am cumpărat şi ceapă. 

— Bineînţeles că da. 

— Atunci las' pe mine! 

O luă spre bucătărie după care se opri şi mă întrebă: 

— Ai cunoscut-o şi pe doamna Essex? 

Am înţepenit. 

— Am întâlnit-o. 

— Am auzit că este o femeie foarte frumoasă. Am 
văzut şi o fotografie a ei într-o revistă dar fotografiile 
mint câteodată. E frumoasă? 

— Da. Foarte frumoasă. 

Dădu din cap şi o luă spre bucătărie. Mi-am terminat 
băutura şi m-am gândit la ce făcusem în ultima 
săptămână. 

Zburasem la Mexico City şi mă cazasem la un hotel 
modest de pe Alameda Gardens. Mă dusesem la Naţional 
Bank of Mexico şi mă prezentasem drept Jack Norton. A 
fost greu până am găsit un funcţionar dispus să mă 
asculte. După ce i-am spus că vreau să înfiinţez o firmă 
cu un capital de pornire de un milion şi jumătate de 
dolari toate probleme au dispărut. A scos tot felul de 
formulare şi le-a completat pentru mine. Repeta tot 
timpul că nu vor fi nici un fel de probleme. l-am dat noul 
nume al lui Bernie drept preşedinte al firmei şi i-am spus 
că eu eram directorul executiv. l-am trecut şi pe Erksine 
şi Pam, cu noile lor nume, drept directori. Am petrecut o 
jumătate de oră semnând hârtii şi mi-a spus că într-o 
săptămână noua firmă, The Blue Ribbon Air Taxi, va fi 
înregistrată oficial şi operaţională. l-am spus că banii 
pentru capitalul firmei vor fi viraţi tot cam într-o 
săptămână. Ne-am strâns mâinile, el a făcut o plecăciune 
până la pământ şi l-am părăsit. 

Uite aşa de uşor a fost. Mexicul avea nevoie de valută 
străină, mai ales de dolari americani. 

Şi acum, după ce depăşisem acest obstacol, eram în 

micuța casă demodată. Am mâncat friptura, care era 
bună, am mai stat de vorbă, după care m-am dus la 
culcare. 

Asta a fost prima zi. Nu ştiu cum am îndurat 
următoarele şapte zile dar am făcut-o de dragul 
bătrânului meu. Era toată ziua plecat la bancă şi mă lăsa 
singur de capul meu. M-am fâţâit prin oraş şi m-am 
întâlnit cu foste prietene dar le-am găsit atât de şterse, 
atât de plictisitoare şi atât de urâte în comparaţie cu 
doamna Victoria Essex încât am încetat să mai ies în 
oraş. Am stat acasă, m-am uitat la televizor, am băut şi 
am numărat orele care mă despărţeau de data de 24 
septembrie. Pe 23 septembrie seara i-am propus tatălui 
meu să mergem în oraş şi să luăm o cină de adio. 

— Aş putea să gătesc eu ceva, Jack, mi-a spus dar 
dacă ţii să ieşim în oraş... 

— Şi tu nu vrei? Sunt sigur că nu ai mai fost la un 
restaurant de când a murit mama. 

— Este adevărat. Ei bine, asta o să fie o schimbare. 
Da, hai să ieşim în oraş! 

Am fost la cel mai bun restaurant din oraş, nimic 
special dar destul de decent. Era aproape plin şi se părea 
că toţi cei prezenţi îl cunosc pe tatăl meu. A fost o 
adevărată procesiune pentru a ajunge la masa noastră. A 
trebuit să se oprească la fiecare masă, să strângă mâini, 
să mă prezinte, înainte de a trece la masa următoare. 
Oameni neimportanţi şi care mă plictiseau de moarte dar 
am încercat să fiu cât se poate de amabil. 

— Dar ştiu că eşti o personalitate aici, tată, i-am spus 
când am reuşit în fine să ajungem la masa noastră. Nici 
nu bănuiam că eşti aşa de popular. 

Zâmbi fericit. 

— Ei bine, fiule, nu munceşti patruzeci şi cinci de ani 
într-un singur loc fără să-ţi faci prieteni. 

Patronul restaurantului veni personal să ne ia 
comanda dar mai întâi a trebuit să ne strângă mâinile. 
Era un mititel gras, cu o expresie obosită pe faţă şi 

costumul lui era vechi şi lucea dar l-a tratat pe tatăl meu 
de parcă ar fi fost preşedintele şi i-am fost recunoscător 
pentru asta. 

— Ce vrei să serveşti, tată? l-am întrebat. Dar te rog..., 
nu friptură! 

Izbucni în râs. Părea într-adevăr fericit. Primirea care i 
se făcuse la restaurant îi făcuse mult bine. 

— Ei bine... 

— Haide să mâncăm scoici şi o plăcintă, specialitatea 
casei. 

— Nu ştiu, Jack, scoicile sunt scumpe. 

Am servit deci scoici cu şampanie şi plăcinta specială 
cu un vin vechi de trei ani. Faţă de ce mâncasem în 
Paradise City era cam subţire dar bătrânul meu a savurat 
totul până la ultima bucăţică. 

După ce am mâncat s-a apropiat de masa noastră un 
grup de old boys, graşi, trecuţi, importanţi. S-au aşezat la 
masa noastră. Unul era primarul, celălalt şeful spaţiilor 
verzi, pe ceilalţi nu i-am reţinut. Bătrânul meu trăia ziua 
vieţii lui. N-am vrut să-i stric clipa de fericire şi, zâmbind 
de circumstanţă, m-am gândit la ce mă aştepta mâine. 

Când am ajuns acasă bătrânul mi-a spus: 

— Ei bine, Jack, a fost cea mai formidabilă seară de 
multă vreme. Noi doi am putea să ne distrăm bine 
împreună. Dacă te-ai hotări să cumperi garajul lui 
Johnson... 

— Încă nu tată, am spus dar, cine ştie? poate curând... 

Şi m-am simţit ultima căzătură din lume. 


Am recuperat la aeroportul din Paradise City, Buick-ul 
lui Bernie şi am luat-o pe autostradă. 

M-am gândit la bătrânul meu, muncind la micuța lui 
bancă, la şaizeci şi nouă de ani şi la cum o să 

reacționeze aflând că am murit într-un accident de avion. 
M-am gândit de asemenea că acum eram pe statele de 
plată ale lui Essex şi urma să câştig treizeci de mii de 
dolari pe an şi poate şi mai mult. Poate că eram un 
tâmpit că participam la acest furt. De ce nu puteam să 
accept slujba pe care mi-o oferise Essex şi în loc de 
aceasta mă pregăteam să-i fur avionul? După aceea m- 
am gândit la ce înseamnă un milion şi un sfert de dolari. 
Nu puteam să sper să fac toţi banii ăştia nici măcar dacă 
rămâneam la Essex până la pensie. De un singur lucru 
eram sigur însă: imediat ce îmi luam partea urma să mă 
despart de Bernie. Nu aveam nici o încredere în viitorul 
lui Blue Ribbon Air Taxi Service Corp. Aveam de gând să- 
mi iau banii şi să plec în Europa. Nu ştiam încă unde 
aveam să mă stabilesc dar, cu tot bănetul acesta, bine 
investit, puteam să duc o viaţă de huzur trăind numai din 
dobânzi. 

Am ajuns la cabana cea izolată pe la prânz. Mă 
întrebam dacă doamna Essex mă aştepta. Doamna 
Essex? Nu puteam să mă gândesc la ea ca la Victoria... 
sau măcar ca Vicky. Era ceva la ea care nu încuraja 
familiaritatea deşi o pocnisem peste fund şi mă culcasem 
cu ea. Era un gen aparte de femeie. 

Am parcat lângă intrarea în cabană. În timp ce ieşeam 
din maşină uşa cabanei se deschise şi ieşi un servitor 
negru, zâmbind. 

Vederea lui m-a şocat rău. L-am privit în timp ce se 
apropia de mine. Era subţire, înalt, cu un nas turtit, ochi 
negri, strălucitori şi purta o haină albă, pantaloni verzi şi 
sandale verzi, fără ciorapi. 

— Bună ziua, domnule Crane. 

— Salut, am spus maşinal. 

„Ce dracu' se întâmplă?” mă gândeam. 

— Doamna Essex nu va fi aici decât după amiază, 
domnule Crane. 

— Oh..., ei bine, am spus simțind că roşesc. 

— Daţi-mi voie să vă iau bagajul. 

Făcu o pauză şi-mi zâmbi: 

— Eu sunt Sam Washington Jones. Dar 
dumneavoastră, vă rog, să-mi spuneţi Sam, okay? 

— Da, bineînţeles. 

Luă geanta mea de voiaj de pe bancheta din spate. 

— Să vă arăt camera, domnule Crane. 

O luă înainte, se opri lângă o uşă, arătă din cap şi 
spuse: 

— Acesta este dormitorul doamnei Essex. 

Merse în continuare pe coridor şi se opri în faţa altei 
uşi pe care o deschise şi spuse. 

— Aceasta este camera dumneavoastră, domnule 
Crane. 

— Mulţumesc. 

— Să vă desfac bagajul, domnule Crane? 

— Pot să o fac şi singur. 

Imi aşeză geanta lângă pat. 

— Prânzul într-o jumătate de oră, anunţă. Pot să vă 
aduc ceva de băut, domnule Crane? 

— Un whisky cu gheaţă, te rog. 

Am rămas nemişcat vreo două, trei minute. După 
aceea mi-am spus că era normal să aibă pe cineva care 
să aibă grijă de cabană. O femeie ca ea nu putea să 
gătească, să facă curat, să spele, în ditamai căsoiul. M- 
am întrebat numai cum îl corupsese pe acest negru 
arătos. 

Am deschis geanta, mi-am mutat lucrurile în şifonier 
după care m-am dus în baie şi m-am spălat pe mâini şi 
pe faţă. M-am dus în sufrageria mare şi am găsit un 
whisky dublu pe o măsuţă. M-am aşezat pe un fotoliu din 
apropiere, am sorbit din băutură şi am aşteptat. 

Sam veni în sufragerie după douăzeci de minute. 

— Sunteţi gata să mâncaţi, domnule Crane? 

— Sunt întotdeauna gata să mănânc. 

Zâmbi şi dispăru. După câteva minute apăru din nou 
împingând un cărucior. Drept aperitiv am avut dreptul la 
zece creveţi uriaşi. Felul principal a fost kebab cu sos de 

curry. Am terminat cu cafea şi coniac. 

— Eşti un bucătar excelent, Sam, am spus. 

— Da, domnule Crane. Doamnei îi place mâncarea 
bună. 

Am rămas în sufragerie, cu un pahar lângă mine, 
relaxându-mă, până pe la ora cincisprezece când am 
auzit zgomotul unei maşini care se apropia. M-am ridicat 
şi am ieşit în uşă. _ 

Era doamna Essex care sosea într-un Porsche. Imi făcu 
cu mâna în timp ce oprea maşina la câţiva centimetri de 
mine. 

— Salut, Jack! 

leşi din maşină. Doamne, cum putea arăta! Purta o 
bluză pictată în multe culori, ca un Picasso, şi pantaloni 
albi care păreau lipiţi de picioarele ei lungi. 

— Arăţi formidabil, i-am spus. 

Îmi aruncă o privire prefăcut sfioasă şi spuse: 

— Nu mă minţi? 

Veni la mine şi îmi înlănţui gâtul: 

— A avut grijă de tine Sam? 

— Bineînţeles. Este un bucătar formidabil. 

Am mers înlănţuiţi în sufragerie unde ne-am separat şi 
ea se trânti într-un fotoliu. 

— Surprins? Şi-mi zâmbi. 

— Poţi să fii sigură. 

— Îţi face plăcere? 

— Puțin spus. 

Râse din inimă. Doamne! Cum putea arăta! 

— Chiar în clipa aceasta eu îmi petrec cinci zile cu sora 
mea, în New York, îmi spuse. Şi ea are aceleaşi probleme 
ca şi mine aşa încât colaborăm. Eu mint pentru ea şi ea 
minte pentru mine. 

Râse din nou. 

— Lane este prea ocupat ca să aibă grijă de mine. Privi 
în sus spre mine cu ochii strălucitori: 

— Dar tu ai să ai grijă, nu-i aşa? l-am întins mâna: 

— Ce mai aşteptăm? 

Cele cinci zile s-au scurs după acelaşi tipar. Dormeam 
împreună, făceam dragoste, ne sculam pe la ora 10 
dimineaţa, serveam micul dejun pregătit de Sam, 
călăream prin pădure. Arăta formidabil pe cal. Nu mă 
puteam abţine să nu-i admir ţinuta mândră în şa. După 
aceea ne întorceam la cabană şi Sam ne servea prânzul. 
După masă ne băgăm iar în pat şi ea era de fiecare dată 
foarte excitată. După aceea făceam o plimbare lungă, cu 
soarele strălucind deasupra noastră, prin pădure, 
ţinându-ne de mână. Nu vorbea mult. Se părea că tot ce 
îşi doreşte este să mă ştie lângă ea; să o ţin de mână şi 
să ne plimbăm. După aceea, la apusul soarelui, ne 
întorceam la cabană, trăgeam obloanele şi ne uitam la 
televizor, cu câte un pahar în mână. Târziu, Sam ne 
aducea o cină frugală, dar cinele frugale ale lui Sam erau 
ceva formidabil: sufleu de langustă, şalău cu alune, 
salată de ouă cu somon afumat şi aşa mai departe. Nici 
unul din noi nu a încercat să poarte discuţia pe care 
oamenii obişnuiţi o poartă de obicei. Era o treabă pur 
sexuală: ea mă dorea de parcă aş fi fost singurul bărbat 
pe lume; sentimentele personale nu îşi aveau loc. Cadrul 
în care evoluam era minunat, mâncarea lui Sam era 
minunată, ea era minunată. 

În ultima seară, ştiind că a doua zi Bernie va ateriza cu 
avionul cel nou, am avut parte de o cină deosebită. Am 
mâncat fazan dres cu toate mirodeniile şi stropit cu un 
Latour din 1959. 

— Acum trebuie să mă întorc la Lane, spuse ea, 
mirosind bolul cu coniac care ne fusese adus la sfârşitul 
mesei. 

Îmi zâmbi: 

— Ţi-a fost bine? 

— Pentru mine a fost minunat. De nedescris. Şi pentru 
tine? 

— Mmmm! 

Am privit-o cum se plimba prin sufrageria mare, i-am 
privit ondularea senzuală a picioarelor şi modul, 
inconştient provocator, în care îşi împingea sânii înainte. 

— Eşti un amant mai bun decât Lane, spuse într-un 
târziu. 

— Chiar aşa? Numai pentru că eu am timp să fac 
dragoste cu tine şi el nu are? 

— O femeie are nevoie să fie iubită. Când ai marele 
ghinion să devii sclava unui bărbat care se gândeşte 
numai la cum să facă mai mulţi bani... 

Se cutremură. 

— Doar bani şi afaceri..., când să-i mai pese că o 
femeie are nevoie ca cineva să aibă grijă de ea? g 

Sam bătu la uşă şi intră. Adusese cafea proaspătă. In 
timp ce turna în cești întrebă: 

— Să vă fac bagajul, doamnă Essex? 

— Te rog. 

Deci acesta era sfârşitul experienţei. Femeia care se 
abandonase atât de liber şi neinhibată în braţele mele 
era acum colegă de bancă cu tatăl meu! De mâine nici 
ea nici tatăl meu nu vor mai exista pentru mine. Mâine, 
în momentul în care mă voi sui în Condor, voi muri 
pentru întreaga lume care mă cunoscuse. Nu o să-mi mai 
văd niciodată tatăl dar acesta era un lucru cu care 
reuşisem să mă împac. Işi trăise viaţa. Pe de altă parte 
mă durea gândul că nu voi mai vedea această femeie 
care acum stătea lângă mine, aceşti minunaţi ochi violeţi 
care acum mă priveau cu dragoste. 

Când Sam a plecat continuă: 

— Am avut o groază de amanți, Jack. O femeie are 
nevoie de bărbat iar Lane - ţi-am spus deja - este prea 
ocupat ca să se ocupe de mine şi, de asemenea, prea 
obosit. Nu poţi să-ţi închipui cât este de frustrant pentru 
o femeie ca mine să aştepte nerăbdătoare ca bărbatul ei 

să se întoarcă acasă numai pentru a constata că este 
prea obosit. Bărbaţii nu se gândesc decât la ei. El îşi 
închipuie că tot ce pot să fac eu este să stau cuminte şi 
să aştept până îi vine cheful. 

Mă bătu pe genunchi: 

— Aceasta este ultima noastră noapte sigură dar, dacă 
suntem grijulii, ar putea fi şi alte nopţi. 

Se ridică în picioare: 

— Haide să ne spunem la revedere! 

Şi o luă spre dormitor. 

A doua zi dimineaţă am privit-o plecând cu 
automobilul Porsche. S-a ţinut tare. Mi-a făcut o singură 
dată cu mâna după care a dispărut. 

Sam ieşi din casă în soare: 

— V-am pregătit bagajul, domnule Crane. 

l-am oferit o hârtie de douăzeci de dolari. 

— Nu, mulţumesc. A fost plăcerea mea. 

Aşa că mi-am luat la revedere şi am condus înapoi la 
aeroport. 

În jur de ora 15:00 Condor-ul cel nou puse roţile pe 
pistă. M-am suit în maşină şi am ajuns lângă avion în 
momentul în care Bernie şi Erksine coborau scările. 

— Frumos avion, am spus plin de admiraţie. 

— Şi încă n-ai văzut nimic, spuse Bernie. Când ai să-l 
vezi pe dinăuntru o să vrei să te ciupeşti ca să fii sigur că 
nu visezi. 

— Aţi avut ceva probleme? 

— Nimic. Condor-ul ăsta de oţel ar putea să înveţe un 
condor cu pene să zboare. 

Ne-am privit în ochi în tăcere. 

— Când ai programat zborul de încercare de noapte? 

— M-am gândit pentru sâmbătă. 

Asta ne dădea un răgaz de trei zile. 

— Eşti sigur că nu este nici o problemă? 

— Absolut nici una. 

Erksine veni şi el lângă noi. 

— Ce zici ce pasăre minunată? 

— Aruncă o privire, Jack, spuse Bernie. Am multă 
treabă de făcut şi trebuie să-l sun şi pe dl Essex. Harry o 
să-ţi fie ghid. 

Se urcă în una din maşinile care aşteptau şi plecă. 

Harry şi cu mine ne-am urcat în avion. Era într-adevăr 
dotat cu tot ce-şi putea dori un top executive. Erau şase 
cabine echipate complet, inclusiv cu pat. Apartamentul 
lui Essex era de un lux care-ţi tăia răsuflarea. Te puteai 
crede oriunde numai într-un avion nu. Era, de asemenea, 
o sală de conferinţe cu o masă de consiliu cu zece locuri, 
un birou pentru secretară, dotat cu tot echipamentul 
posibil, o bucătărie mică dar echipată complet şi mai 
erau, în spatele fuzelajului, două cabine colective, mai 
puţin luxoase, pentru personal. 

— Este dotat cu tot, sau aproape cu tot. 

— Ce vrei să spui, mă întrebă suspicios Erksine. Ce-i 
lipseşte? 

— O piscină. 

Am pufnit amândoi în râs. 

— Ce păcat, am continuat, că luxul acestui palat 
zburător va fi distrus de banditul ăla nenorocit care îl va 
umple cu arme, cu droguri şi terorişti nespălaţi. 

Erksine dădu din umeri. 

— Ce să-i faci? Aşa progresează societatea. Cât timp 
îmi iau banii, te rog să mă crezi că puţin îmi pasă. 

— Deci sâmbătă noaptea? 

Aprobă din cap. 

— Ce sentimente te încearcă, Harry? Cum te gândeşti 
la tine ca la un mort? Cum te gândeşti la faptul că ne te 
vei mai întoarce niciodată în S.U. ale A. 

— Mda, este o decizie dură dar nu este altă cale 
pentru a pune mâna pe atâţia bani. 

— Ai de gând să te alături lui Bernie şi companiei lui de 
taxiuri aeriene? 

Scutură din cap. 

— Eu? niciodată. Nu am încredere în spanacul ăsta. Îmi 
iau partea şi mă evaporez. Şi tu? 

— La fel. Te-ai gândit unde? 

— Rio. Am legături acolo. Şi tu? 

— Poate Europa. Dar primul lucru care trebuie făcut 
este să punem mâna pe bani. 

— Crezi că o să avem probleme? 

— Nu în felul în care am aranjat eu lucrurile. 

l-am povestit ce făcusem cât lipsiseră ei, cum 
înfiinţasem firma, discuţia mea cu Kendrick. 

— Ar trebui să fie okay, am concluzionat. 

Ne-am suit în maşină şi am mers la turnul de control, 
la barul de la parterul turnului de control, ca să fiu mai 
exact. Când a sosit Bernie ne-a găsit bând bere. Ne-a 
spus că vorbise la telefon cu domnul Essex, care nu-şi 
terminase treburile la Paris şi mai întârzia, şi l-a informat 
că sâmbătă seara dorea să facă un zbor de încercare de 
noapte pentru a verifica aparatura de navigaţie. 

— Cred că ar trebui să-i fac o vizită lui Kendrick, am 
spus. Dacă operaţia este pentru sâmbătă noaptea vreau 
nenorocitul acela de extras de bancă. Şi, Bernie, fă rost 
de arme şi de muniţie şi suie-le în avion. Ţi-am spus că 
vreau pentru fiecare câte două arme. Ce altceva poţi să 
mai cumperi la piaţă? 

Bernie se uită la Harry. 

— Spune tu, ce mai este pe rafturi? 

— Putem lua trei Armalites — este o armă adevărată, 
şi am putea lua şi trei piane din Chicago. 

— E bine. Şi grenade? 

— Se poate. 

— Să zicem şase. 

Se holbară amândoi la mine. 

— Jack, chiar te aştepţi la necazuri? mă întrebă Bernie 
cu sudoarea ţâşnindu-i brusc pe frunte. 

— Vreau să fiu sigur că pot să opresc necazurile, dacă 
apar, am spus şi m-am ridicat în picioare. Mă duc să 
vorbesc cu Kendrick. Ce-ar fi să cinăm împreună ca să 
stabilim toate detaliile? 

— Bineînţeles, spuse Bernie. Ne întâlnim la mine 

acasă. Am să comand eu mâncarea. 

— Pe la opt jumătate? 

— Okay! 

Am luat Buick-ul lui Bernie şi am mers în Paradise City. 

După trei ore am bătut la uşa lui Bernie şi mi-a deschis 
chiar el. Harry bea scotch şi s-a ridicat pentru a-mi 
pregăti şi mie o băutură. 

— Cum te-ai descurcat? mă întrebă Bernie. 

Arăta foarte îngrijorat şi sub ochi îi apăruseră pungi 
vineţii. 

M-am aşezat şi am luat paharul pe care mi-l întindea 
Harry. 

— Vineri primim ordinul de plată. l-am spus că dacă nu 
am şi ştampila de confirmare a băncii poate să se 
şteargă undeva cu el pentru că avionul nu se mişcă de 
pe pistă. 

Am zâmbit către Bernie. 

— Relaxează-te, totul este okay. Treaba o să meargă. 

Dar cum era să ştiu că singurul lucru la care nici unul 
dintre noi nu se gândise urma să se întâmple? Mie mi se 
părea o operaţie perfectă. Avusesem mult de furcă 
pentru a elimina toate riscurile posibile dar există 
întotdeauna ceva, repet, ceva, care nici măcar nu-ți trece 
prin minte că s-ar putea întâmpla. 

CAPITOLUL ȘAPTE 


Vineri la prânz m-am dus la Kendrick şi am luat 
extrasul de bancă. l-am spus că avionul va fi livrat în 
noaptea de sâmbătă spre duminică şi că nu erau nici un 
fel de probleme. M-am dus apoi la poştă şi i-am transmis 
lui Aulestria aceeaşi informaţie. 

După aceea m-am întors la căsuţa mea şi am dat un 
telefon la Naţional Bank of Mexico. L-am întrebat pe 
funcţionarul care îmi făcuse hârtiile pentru firmă dacă au 
sosit banii. Mi-a spus că da şi a confirmat că a creditat 
contul firmei The Blue Ribbon Air Taxi Service Corp cu 
suma primită. Mi s-a părut că aud zgomotul făcut de 
căpăţâna lui care se lovea de birou în timp ce făcea 
temenele. 

Am transmis informaţia lui Bernie şi lui Harry. 

— Acum este rândul vostru să livraţi bărzăunele, le-am 
spus. Eu mi-am făcut numărul. 

Toată după amiaza de vineri, între trei şi jumătate şi 
şapte seara, am muncit toţi trei la avion. M-am 
familiarizat cu motoarele în timp ce Bernie şi Harry au 
muncit în cabina de pilotaj. Nu au apărut nici un fel de 

probleme. Am petrecut dimineaţa zilei de sâmbătă în 
turnul de control şi Bernie a depus planul de zbor. 

Membrii echipei de întreţinere la sol pe care o 
conduceam s-au uitat cam lung la mine când le-am cerut 
să umple la maximum rezervoarele avionului. Au umplut 
totuşi rezervoarele fără să comenteze, în timp ce eu 
supravegheam operaţia. 

Zborul fără întoarcere urma să înceapă la 20:30. La 
ora aceea era deja întuneric. După amiază am făcut un 
zbor de încercare până la Miami şi înapoi. Avionul s-a 
comportat minunat. 

Harry adusese armele la bord şi eu le-am controlat în 
timpul zborului. Am ascuns una din puştile Armalite Ar- 
180, cu mare viteză de tragere, în dormitorul lui Essex. 
Am pus-o sub salteaua patului. Arma asta trăgea gloanţe 
dum-dum de calibrul 0.223 care ucideau instantaneu. A 
doua armă Armalite am ascuns-o în una din cabinele 
personalului. Mitralierele Thompson, cunoscute în argou 
drept pianele din Chicago, le-am ascuns în cabina de 
pilotaj. Grenadele le-am ascuns într-un dulap de prim 
ajutor aşezat aproape de uşa de acces principală a 
avionului. Am hotărât ca pistoalele să le purtăm la şold. 
Le-am arătat lui Bernie şi lui Harry unde ascunsesem 
armele. 

— Să sperăm că nu vom avea nevoie de ele, am spus, 
dar dacă se ivesc necazuri vreau să ştiţi de unde să le 
luaţi. 

Mi-am dat seama că lui Bernie nu-i plăcea de loc acest 
aspect şi că arăta palid şi transpira tot timpul. Harry în 
schimb dădu nepăsător din cap. 

Ei bine, se părea că asta era totul. Aveam trei ore de 
aşteptat înainte de decolare. Le-am spus că mă duc să- 
mi fac bagajul, i-am părăsit şi m-am întors la căsuţa mea. 
Mi-am acordat o băutură şi, după o ezitare, l-am sunat pe 
bătrânul. Asta era! O ştiam: era ultima oară când mai 
vorbeam cu el. În timp ce telefonul suna am ştiut că o să- 
mi lipsească şi iarăşi nu am fost sigur că îmi planificam 

cum trebuie viitorul. 

A răspuns în sfârşit. 

— Tăiam iarba în curte, Jack. Abia am auzit soneria 
telefonului. 

L-am întrebat ce mai face. 

— Sunt bine. 

l-am spus că vom testa avionul într-un zbor de noapte. 

— E periculos? 

M-am forţat să râd. 

— Nu este nici o problemă, tată, rutină şi iar rutină, 
dar trebuie făcută. Am câteva minute libere înainte de 
decolare şi m-am gândit la tine. Mi-a făcut foarte mare 
plăcere vacanţa petrecută acasă împreună. 

Mă chinuiam să găsesc ceva drăguţ să-i spun, ceva de 
care să-şi amintească. 

— A fost o seară de neuitat, ştii care, ultima seară 
petrecută împreună. Trebuie neapărat să o repetăm, am 
spus. 

— Eşti sigur că zborul de noapte o să fie în regulă? 

— Oh, tată, nu-ți fa griji! Avioanele văd acum şi 
noaptea. Nu este nici o diferenţă faţă de zborul de zi, 
numai că trebuie făcut. 

Am făcut o pauză: 

— Trebuie să închid acum. Vroiam numai să-ţi aud 
vocea. Ai grijă de tine, te rog! 

— Eşti sigur că nu este nimic în neregulă? 

— Totul este perfect. Ei bine, mai vorbim tată. 

Şi am închis. 

Am stat în fotoliu privind la peretele din faţa mea. 
Simţeam că făcusem o greşeală chemându-l. Ştiam că 
acum era îngrijorat. Tatăl meu era foarte isteţ. Nu-l 
sunasem niciodată până acum pe interurban. Ei bine, 
măcar îi auzisem vocea pentru ultima oară. 

Mi-am oferit o altă băutură după care mintea mea se 
întoarse spre doamna Essex. Muream de dorinţa de a-i 
auzi vocea pentru ultima oară, de asemenea, dar am 
ezitat. Acesta putea fi un telefon periculos. M-am hotărât 

să nu sun dar, după ce m-am învârtit prin cameră şi am 
mai băut un pahar, m-am dus la telefon şi am format 
numărul reşedinţei Essex. Mi-am spus că dacă răspunde 
valetul am să închid. Numai că a răspuns ea. 

— Salut, am spus. 

— Oh... tu! 

— Da. Poţi să vorbeşti? 

— Nu se întoarce până marţi..., da..., pot vorbi. 

Vocea aceasta minunată! Îi simţeam mirosul trupului, 
îi vedeam ochii violeţi. 

— Mi-a fost dor de tine, am spus. 

— Jack, hai să ne întâlnim diseară! 

Vocea ei era rugătoare. 

— Jackson se duce cu soţia lui la un spectacol. Nu o să 
ne stea în cale. Haide să ne întâlnim undeva! 

— Nu pot. Facem un zbor de încercare de noapte, cu 
noul Condor. Decolăm la ora 20:30. Nu pot să lipsesc. 

— Oh, la dracu'! Te vreau, Jack! 

— Ce zici de duminică noaptea? 

Mă înjuram în gând şi-mi doream să nu fi pus mâna pe 
telefon pentru că ştiam că duminică noaptea urma să fiu 
în Yucatan. 

— Şi nu poţi să laşi naibii zborul de testare? 

— N-am cum. 

Acum ştiam că făcusem o greşeală. Ştiam cât poate fi 
de încăpăţânată. 

— Haide să o lăsăm pentru duminică, de acord? 

— Nu! Jackson o să dea târcoale şi duminică şi luni. 
Trebuie neapărat în seara aceasta! 

— În seara aceasta nu se poate. Îmi pare rău. Te sun 
mai târziu. 

Şi am trântit receptorul. 

„Ai greşit, ai greşit, ai greşit!” mi-am spus. „De ce 
dracu’ n-ai putut să-ţi ţii blestemata aia de gură închisă?” 

M-am uitat la ceas. Era abia ora şapte în timp ce-mi 
trânteam lucrurile într-o valiză telefonul a început să 
sune. De frică să nu fie doamna Essex nu am răspuns. M- 

am dus la cantină şi m-am alăturat lui Bernie şi lui Harry 
pentru a servi cina. Bernie nu arăta de loc bine. Nici 
măcar nu s-a atins de mâncare. 

— Ai vorbit cu Pam? l-am întrebat. 

— Da, acum este în avion. Zboară spre Merida. 

— E blândă? 

Işi şterse faţa asudată cu batista. 

— Cred că da. Nu-i place aranjamentul, bineînţeles, 
dar o să se potolească când ne reunim cu toţii. 

— Mda. 

Ca să schimb subiectul am spus: 

— Cum ţi se pare să aterizezi noaptea în junglă? 

— Buletinul meteo este bun. Nu văd nici o problemă. 

Am dat de o parte farfuria şi m-am uitat la ceas. Se 
făcuse de 20:15. 

— Ar cam fi timpul să mergem, am spus şi m-am 
sculat în picioare. 

Harry spuse: 

— Doar aşa, de banc, am îndesat frigiderul din avion 
cu mâncare. S-ar putea să ni se facă foame. 

— Asta a fost o idee deşteaptă. 

— Nu-mi place când îmi este foame, continuă Harry pe 
un ton glumeţ. Dacă ne pierdem, un frigider plin cu 
mâncare este un bun sprijin pentru moral. 

— Nu o să ne pierdem, mârâi Bernie. Nu cobi! 

Harry îmi făcu cu ochiul pe la spatele lui Bernie în timp 
ce ieşeam din cantină în noaptea înstelată şi ne urcam 
într-o maşină decapotabilă. Toţi trei ştiam că aceasta era 
ultima oară când călcam pe pământ american. Era un 
gând cam trist şi am tăcut toţi cât timp a durat drumul 
până la Condor-ul care ne aştepta. 

Echipa de întreţinere la sol era lângă avion. Inginerul 
electronist, un tip pe nume Thompson, făcu semn cu 
degetul mare îndreptat în sus în timp ce noi coboram. 

— Totul în regulă, domnule Crane, spuse şi zâmbi cu 
gura până la urechi. 

Era ceva în neregulă cu zâmbetul lui care m-a făcut să- 

| privesc întrebător dar chiar atunci Bernie spuse: 

— Jack, vii odată? 

Aşa că am lăsat-o baltă. 

Bernie şi cu Harry merseră în cabina de pilotaj iar eu 
am închis uşa avionului după care m-am alăturat lor. 

Bernie parcurse manevrele de rutină premergătoare 
decolării după care chemă turnul şi ceru permisiunea de 
rulare şi decolare. Totul a mers şnur şi după câteva 
minute eram în aer. Ne-am uitat unii la alţii. 

— Treeei, milioaneee de dolariiii! Sosiiiim! chiui Harry. 

Am rămas în cabina de pilotaj până când Bernie a atins 
plafonul de croazieră şi a îndreptat avionul spre mare 
după care i-am părăsit. Mă simţeam neliniştit. M-am 
plimbat prin avion, prin sala de conferinţe, prin cabinele 
pentru personal, după care m-am dus la bucătărie şi m- 
am uitat în frigider. Era într-adevăr plin cu alimente 
congelate de bună calitate. Am trecut de dormitorul lui 
Essex şi m-am dus în una din cabinele pentru oaspeţi 
unde îmi lăsasem bagajul. Eu nu aveam nimic de făcut în 
următoarele patruzeci de minute. M-am trântit pe pat şi 
am încercat să nu mă gândesc la viitorul meu dar nu am 
reuşit. Nu puteam să nu mă gândesc că dădeam cu 
piciorul la o slujbă bună, de prima mână, care era plătită 
cu treizeci de mii de dolari pe an, şi că îi dădeam de 
asemenea cu piciorul şi doamnei Essex. Un milion şi 
jumătate de dolari! „Ce dracu' să fac cu atâţia bani?” m- 
am întrebat. Va trebui să încep o viaţă cu totul nouă. Era 
perfect să mă imaginez trăind în Europa dar eu nu ştiam 
nici o limbă străină. Îmi tăiam toate legăturile cu singurul 
mod de viaţă pe care îl cunoscusem. Banii erau oare 
singurul lucru care conta? 

Şi atunci de ce mă băgasem în tot rahatul ăsta? „Cam 
târziu pentru mustrări de conştiinţă” mi-am spus. Acum 
eram băgat în afacere. Peste patruzeci de minute urma 
să fiu mort pentru tatăl meu, pentru doamna Essex ca şi 
pentru toate persoanele care mă cunoscuseră de-a 
lungul vieţii. Trecusem de punctul limită, intrasem pe 

drumul fără întoarcere. 

M-am uitat pe hubloul cabinei şi am urmărit luminile 
oraşului Paradise City, pe urmă pe cele ale oraşului 
Miami, dispărând apoi în momentul în care o pâclă 
marină se interpuse între ele şi avion şi mi-am dat seama 
că le văd pentru ultima oară. 

Îngrijorat de gândurile mele negre m-am întors în 
cabina de pilotaj. Am privit peste umărul lui Bernie şi am 
văzut că încă urcam. 

— Mai avem zece minute, spuse Harry. 

— Harry, când vine momentul, vorbeşte tu cu centrul 
de dirijare, cârâi la noi Bernie. Mie îmi tremură vocea. 

Harry şi cu mine ne-am privit. Ridică din sprâncene. 

— Nu, nu-ţi tremură, Bernie, am spus punându-mi 
mâinile pe umerii lui. A fost ideea ta, ocupă-te de ea! 

Îmi luă mâinile de pe umerii lui cu un gest brutal şi-şi 
şterse faţa transpirată. 

— Uite ce-i băieţi, spuse. Chiar trebuie să o facem? Mai 
avem încă timp să ne întoarcem. Chiar trebuie să o 
facem? 

— Ce dracu' bâlbâi acolo? lătră la el Harry. 

— Da, spuse Bernie ridicându-şi umerii într-un gest de 
neputinţă, după care îşi întoarse faţa albă spre mine: 

— Crezi că o să meargă, Jack? 

Am fost brusc tentat să-i spun să întoarcă avionul dar, 
în timp ce ezitam, Harry apucă microfonul: 

— May day, may day! 

Vocea îi era piţigăiată şi încordată. 

— Avem probleme. Ambele motoare de pe aripa 
dreaptă sunt în flăcări. Blestematul de sistem de stingere 
a incendiului nu funcţionează. 

Îl puteam auzi pe controlorul de trafic strigând dar 
Harry i-o tăie: 

— Ne prăbuşim. Coordonatele noastre sunt... 

După care puse microfonul jos şi opri aparatul de 
radio. 

— Culcă-l Bernie! spuse. 

Ca un zombie Bernie puse nasul avionului în jos şi am 
început o coborâre vertiginoasă spre mare. 

— l-am dat drumul, spuse Harry. Cum a sunat? 

— Aproape m-ai convins, i-am spus. 

Eram zguduit. Ezitarea mea de câteva secunde îmi 
pecetluise viitorul. 

— Sunt ferm convins că i-am pus pe jar pe cei de la 
centrul de dirijare. 

L-am privit pe Bernie. Eram la vreo cinci sute de metri 
şi începea să scoată avionul din picaj. Continuă însă să 
coboară sub un unghi mai mic până când am putut 
vedea valurile mării. Eram acum la mai puţin de cincizeci 
de metri deasupra apei. A întors avionul spre Yucatan. 

— E timpul să sărbătorim, spuse Harry. 

— Da, aş bea o coca, spuse Bernie cu o voce slabă. 

— Şi eu la fel, spuse Harry. 

l-am lăsat şi m-am dus la bucătărie, am deschis 
frigiderul şi am scos trei sticle de coca cola. In timp ce 
scoteam dopurile am auzit o voce şoptită: 

— Salut, Jack! 

Sticla mi-a scăpat în chiuvetă. ă 

Aş fi recunoscut vocea aceea oriunde. In timp ce mă 
întorceam am simţit că faţa mi se goleşte de sânge. 

In uşa bucătăriei, toată numai zâmbet, stătea Victoria 
Essex. 


Simţurile mele o luară razna. Prima senzaţie de care 
am fost conştient a fost că podeaua vibrează şi mi-am 
dat seama că Bernie merge cu viteza maximă permisă 
de înălţimea mică la care zburam. 

După aceea am sesizat o transpiraţie rece care îmi 
învăluise tot corpul. După aceea am simţit că inima mea 
ratează câteva bătăi înainte de a începe să bată 

nebuneşte. 

— Surprins? 

Şi râse plin, din toată inima. 

— Ai spus că nu se poate, adăugă. 

Râse cu mai multă poftă: 

— Adică le spunem angajaţilor noştri că nimic nu este 
imposibil..., şi noi... Ei bine, uite-mă! Cât o să dureze 
zborul de încercare? 

Am încercat să vorbesc dar gura îmi era uscată iar 
inima care bătea în neştire mă lăsase fără suflare. Nu 
puteam decât să mă holbez la ea. 

— Jack, ce se întâmplă? Nu te bucuri? 

— Ce cauţi aici? am reuşit să croncăn. 

Sprâncenele ei frumoase coborâră ameninţător. 

— Ce caut aici? Acesta este avionul meu. Ce vrei să 
spui? 

— Cum te-ai urcat în avion? 

— Ce-ţi pasă? l-am spus pur şi simplu inginerului 
electronist că vreau să zbor cu voi. 

Mi-am adus aminte de zâmbetul şmecher al lui 
Thompson. 

— Acesta este un zbor de încercare. 

Depăşisem şocul şi încercam să-mi forţez creierul să 
funcţioneze. 

— Domnul Essex o să facă explozie când o să afle că ai 
fost la bordul avionului în acest zbor. S-ar putea să fie 
foarte periculos pentru noi toţi. 

— Nu-mi pasă. Lane nu o să afle niciodată. 

Se înghesui în mine în bucătăria strâmtă. 

— Nu te bucuri? 

— Dar Thompson o să te pârască. 

— Oh, las-o baltă! îi este şi lui frică de mine ca şi lui 
Jackson. Te-am întrebat cât o să dureze zborul de 
încercare. 

— Trei ore... nu ştiu. 

— Hai să botezăm patul lui Lane. Te doresc. 

— Mă aşteaptă cu băuturile. 

— Okay, du-le băuturile...! Te aştept în dormitorul cel 
mare! 

Mă mângâie pe faţă. 

— O să fie o experienţă nouă pentru amândoi. 

Atingerea ei mi se păru sărutul morţii. 

Am privit-o îndepărtându-se şi dispărând în dormitorul 
lui Essex. Mintea îmi lucra cu viteză maximă. Capul îmi 
era plin de întrebări la care nu ştiam răspunsul. 

Să le spun lui Harry şi lui Bernie că era în avion? Să ne 
întoarcem? Cum dracu' să ne întoarcem când Harry 
spusese centrului de dirijare că ne prăbuşim în flăcări? 
Eram dincolo de punctul în care ne-am fi putut întoarce. 
Deci ce să facem? 

Am încercat să-mi imaginez de primirea de care ar fi 
avut parte doamna Victoria Essex şi de reacţia bandiţilor 
de pe aeroport în momentul în care ar fi văzut-o dar mi s- 
au înmuiat picioarele. Mă luptasem atât ca să-l conving 
pe Bernie să nu o ia pe Pam cu noi! lar Pam nu arăta nici 
pe jumătate cum arăta doamna Essex. Eram sigur că nici 
lui Bernie nici lui Harry nu le-ar fi păsat: amândoi aveau 
motive să o urască. Dar ea avea asupra mea acea 
influenţă şi ştiam că nu aş fi putut să stau nepăsător şi 
să privesc cum este violată de o bandă de derbedei 
nespălaţi. 

Am hotărât că trebuie să vorbesc mai întâi cu ea 
pentru a-i spune în ce se băgase înainte de a duce 
veştile cele bune în cabina de pilotaj. 

Le-am dus băuturile. 

— Dar ştiu că nu te-ai grăbit, spuse Harry, smulgându- 
mi sticla din mână. Mor de sete. 

— Imi pare rău, sticlele erau prea îngheţate. 

Dădu vesel din cap. 

— Avem mare noroc, nu am zărit până acum nici un 
vapor. 

— Ceva probleme, Bernie? am întrebat cu inima gata 
să-mi sară din piept. 

— Până acum..., okay! 

Harry avea căşti dar numai una era pusă pe ureche, 
cealaltă era pusă lângă ureche ca să poată asculta astfel 
şi discuţia din cabină şi traficul radio. 

— S-a dat alarma, spuse Harry, nemaipomenit de 
încântat. 

— Crezi că reuşim să ajungem, Bernie? am întrebat. 

— Bineînţeles. La înălţimea asta radarul nu ne poate 
dibui. 

— Okay, atunci. Vă las singuri. Mă duc să mă lungesc 
puţin. 

— Te duci să-i încerci patul lui Essex? spuse Harry, 
râzând gros. Sunt ferm convins să nu şi-a comandat 
patul acela imens numai pentru el şi că de-abia aşteaptă 
să-l inaugureze cu vreo păpuşică. 

Mi-am şters transpiraţia de pe faţă. 

— Ei bine, vă las. 

Am mers pe culoar şi am intrat în apartamentul lui 
Essex. 

Stătea lungită pe patul circular. Se vedea clar că este 
goală pe sub cearceaful pe care şi-l trăsese peste ea. 

— Vino, Jack! nu avem prea mult timp. 

Şi îşi întinse braţele spre mine. 

— Aia doi sunt ocupați? 

Am închis uşa şi am încuiat-o. 

— Ai necazuri, am spus. Şi eu am necazuri. 

Se uită la mine. 

— Ce vrei să spui? 

— Chiar în această clipă te afli într-un avion răpit. 

Privirea galeşă şi sexy din ochi dispăru. Gura deveni o 
dungă subţire iar faţa îi deveni o mască amenințătoare. 
Nu degeaba doamna Victoria Essex era doamna Victoria 
Essex. Mintea îi mergea brici. 

— Vrei să spui că Olson şi Erksine fură avionul? 

— Exact asta vreau să spun. 

— Eşti şi tu băgat? 

— Da. 

Nu m-am putut abţine să nu o admir. Avea faţa la fel 

de impenetrabilă ca un episcop la o slujbă. 

— Unde mergem? 

— Yucatan. Vom ajunge cam în două ore şi jumătate... 
dacă avem noroc. 

Aruncă deoparte cearceaful şi se dădu jos din pat. Am 
privit-o cum mergea goală puşcă spre locul unde îşi 
lăsase hainele. Am privit-o cum se îmbracă repede şi fără 
să se formalizeze. 

După aceea se duse la o oglindă în perete, făcu mici 
ajustări la haine şi-şi trecu peria prin păr. Arăta acum aşa 
cum o ştiau toţi pe doamna Victoria Essex. 

Mulțumită, se întoarse încet şi mă privi. 

— Avem timp. Am să vorbesc cu Olson. Ideea genială a 
fost a lui? 

— Da. 

— Atunci am să-i spun să întoarcă avionul şi să 
meargă acasă. 

O luă spre uşă dar nu m-am mişcat şi mă înfruntă: 

— Dă-te la o parte din calea mea, Jack! 

— Este vorba de trei milioane de dolari, i-am spus 
încet. Nici măcar tu nu-i poţi convinge pe Olson şi nici pe 
Erksine să renunţe la toţi aceşti bani. 

— i-am spus să te dai la o parte! 

Ochii ei aruncau scântei. 

— Am să vorbesc cu Olson. 

— Fii înţelegătoare. Lui Olson nu-i place de tine iar 
Erksine te urăşte. Dacă te duci în cabina de pilotaj şi faci 
gălăgie Erksine o să te omoare şi o să te arunce în mare. 
Îţi repet: ai probleme mari. 

Se uită mult timp la mine: 

— Şi am necazuri şi cu tine, Jack? 

— Am să fac tot ce pot pentru tine. De ce dracu' a 
trebuit să te urci în avionul ăsta nenorocit? 

— Ce înseamnă „tot ce pot”? 

— Am să fac tot ce pot pentru a te proteja. 

— Ce dulce eşti! 

Se întoarse în cameră şi se învârti puţin în jurul patului 


161 


circular. 

— Numai că eu prefer să mă protejez singură. 

După care, cu o viteză care nu-mi lăsă timp nici măcar 
să schiţez vreo mişcare, băgă mâna sub saltea şi scoase 
puşca Armalite pe care o ascunsesem acolo şi o îndreptă 
spre mine. 

— Nu mişca! 

Sunetul rău al vocii sale mă făcu să înţepenesc. 

— Nimeni nu este în stare să mă răpească pe mine. Să 
nu crezi că nu ştiu să mânuiesc o Armalite. la-o înainte, 
Jack, mergem în cabina de pilotaj! 

— Nu rezolvi nimic aşa. Ţi-am spus că sunt de partea 
ta. Numai că am trecut de punctul la care mai exista 
întoarcere. 

— Nu, n-am trecut. Mişcă! 

Mă întrebam cum or să reacționeze Bernie şi Harry 
când o să apar în cabina de pilotaj cu ea şi cu arma. Am 
descuiat uşa, am deschis-o şi am ieşit pe culoar. M-am 
gândit că s-ar putea să nu tragă în mine dacă mă 
repezeam la ea dar, brusc, mi s-a făcut lehamite. Am 
hotărât să fiu neutru. Dacă îl putea forţa pe Bernie să 
întoarcă avionul, asta era! Dacă Bernie şi Harry erau 
suficient de şmecheri ca să o dezarmeze şi să o 
neutralizeze, asta era! 

Pentru că eram pe jumătate îndrăgostit de ea şi pentru 
că nu prea ştiam de fapt ce o să fac cu un milion şi un 
sfert de dolari am mers ca un zombie în cabina de pilotaj. 

Harry întoarse capul când am intrat. 

— Scurt somn, Jack, spuse. Te roade conştiinţa? 

M-am dat la o parte şi o văzu pe doamna Essex în 
pragul uşii aţintind arma către Bernie şi Harry. 

Harry privi uimit, cu gura căscată, după care schiţă 
gestul de a se scula în picioare. 

— Nu mişca! se răsti ea la el. 

Harry se relaxă în scaun. 

— Pentru numele lui Dumnezeu, Bernie! Uite cine este 
aici! 

Îl zgâlţâi, pentru că Bernie avea căştile pe amândouă 
urechile. 

Bernie se întoarse, privi peste umăr, se holbă la ea, se 
holbă la armă şi faţa luă culoarea unui peşte mort. 

— Nu aţi reuşit să furaţi avionul, spuse ea. Intoarceţi 
imediat! Mergem înapoi, acasă, la aeroportul nostru. 

Harry rânji obraznic la ea. 

— Ba nu! Şi nu poţi să faci nimic păpuşico. Arma aia nu 
înseamnă nimic. Cum începi să tragi, cum ne ducem toţi 
la fund. 

— Am spus să întoarceţi avionul! 

Harry dădu din umeri. 

— Cară-te, chiloţi încinşi! mă plictiseşti. Se întoarse în 
scaun, cu spatele la ea. 

— Olson, mă auzi? 

Oricum, nu renunţa uşor. 

— Întoarce avionul şi zboară înapoi la bază! 

Bernie nu spuse nimic. Privea la instrumentele de bord 
ca şi cum nu ar fi auzit-o. 

Mă privi cu ochi care scăpărau. 

— Fă-i să întoarcă! Jack. 

— Mda, dă-i drumul, Jack, fa-ne să întoarcem! spuse 
Harry, şi izbucni din nou în râs. 

După care se întoarse şi spuse pe o voce rea: 

— Cară-te de aici, curvă bătrână şi putred de bogată! 
Afară! 

Ezită pentru un moment după care se îndepărtă 
repede pe culoar, intră în apartamentul lui Essex şi trânti 
uşa. 

— Ei bine? făcu Harry. Cum s-a urcat la bord? 

— Thompson i-a dat voie. 

— Ce facem acum? întrebă Bernie cu o voce de parcă 
îl strângea cineva de gât. 

— Îi lăsăm pe mexicani să se ocupe de ea, spuse 
Harry. De ce ne-ar păsa? 

— Nu, am spus. 

Privirea îi deveni dură. 

— Oh, da? Ţi-o pui cu ea, Jack? 

— Nu putem să o lăsăm în mâinile brutelor alea. 

— De ce nu? De ce ne-ar păsa..., sau ţie îţi pasă? 

— Da, îmi pasă, am spus. Ascultă Bernie, una este să 
furăm avionul acesta şi alta este să o răpim pe doamna 
Lane Essex. Consecințele... 

— Oh, las-o baltă! mă întrerupse Harry. Noi suntem 
morţi...şi pe fundul mării, vă mai amintiţi? Thompson o 
să raporteze că era şi ea la bord. Aşa încât Essex o să 
creadă, pe bune dreptate, că ea a mers cu noi pe fundul 
mării să tragem o beţie cu apă de mare. 

— Are dreptate, spuse Bernie. Nu noi i-am spus să 
vină. Acum, pentru că este aici, nu are decât să aibă 
singură grijă de ea. 

— Du-te şi ţine-o de mână, Jack! rânji la mine Harry. 
Noi avem treabă. 

Am ieşit din cabina de pilotaj şi am mers pe culoar 
până am ajuns la dormitorul cel mare. Am bătut la uşă. 

— Sunt eu, Jack. 

— Nu te apropia! Nimeni nu intră aici, nimeni! 

— Vreau să-ţi vorbesc. 

— Nu intră nimeni aici! Mai întâi trag. 

— N-ai nici şansă. Te rog, fii rezonabilă. Lasă-mă să 
intru! 

Zgomotul rău al puştii mă blocă. Glontele de calibru 
mare rupse partea de sus a uşii şi-mi trecu la mai puţin 
de zece centimetri de cap. Mult prea puţin pentru a mă 
simţi în siguranţă. 

M-am retras grăbit. 

— Data viitoare ochesc mai jos. 

— Okay, eşti singură de acum încolo! 

— Şi am să mă descurc. 

M-am întors în cabina de pilotaj şi le-am povestit cele 
întâmplate. Harry râse: 

— Nu ţi-am spus eu? De ce să ne pese? Noi livrăm 
avionul. N-au decât să-şi bată capul cu ea şi să o scoată 
de acolo. O să le facă plăcere. 

— Dar gândeşte-te! Nimeni nu o să se poată apropia 
de ea cât timp are arma aia nenorocită în mâini. 

— Tot ce or să aibă de făcut este să aştepte şi o să 
iasă singură. Va fi al dracului de cald când sosim şi după 
ce oprim aerul condiţionat... Fără apă şi hrană cât crezi 
că o să reziste? 

Era ceva la care nu mă gândisem. 

Zburam acum de cincizeci de minute de când 
anunţasem prăbuşirea, traversând Golful Mexic. Zburam 
tot la rasul apei. 

Stăteam pe un fotoliu în spatele lui Bernie în timp ce 
Harry asculta în căşti traficul radio. 

M-am gândit la femeia care stătea singură în 
apartamentului lui Essex. Mă întrebam ce făcea. Oricum 
trebuia să recunosc că avea curaj. Ce urma să se 
întâmple după ce aterizam? Oare era posibil să o 
îmblânzesc şi după aceea să o scot din încurcătură? 

Ştiam că nu voi primi nici un ajutor din partea lui 
Bernie sau a lui Harry. Asta era sigur. Urma să aterizăm 
în junglă, înconjurați de bandiții lui Orzaco. Cum aş putea 
să o scot din încercuire? 

Harry spuse deodată: 

— Gata, s-a făcut publică treaba. Toată lumea ştie 
acum că languroasa, frumoasa, deşteapta, doamna 
Victoria Essex era la bord şi că a plonjat în apă împreună 
cu martirii aerului. Ăştia suntem noi! se hlizi el. Mâine 
vom fi cu toţii pe prima pagină a tuturor ziarelor. Ce zici 
de chestia asta, Bernie? 

Bernie nu zise nimic. Pilota avionul în linişte totală. 
Puteam să văd transpiraţia curgând şiroaie pe gât iar 
părul său cărunt arăta de parcă acum ar fi scos capul 
dintr-o găleată. 

— Sunt ferm convins că nespălaţii ăia vor şti să 
aprecieze o asemenea păpuşică, spuse Harry. Omule! De 
abia aştept să-i văd punând labele lor puturoase pe 
căţeaua asta blestemată. Nu mai are mult. 

— Gura! i-am spus. 

Se uită la mine cu o expresie urâtă pe faţă. 

— Eşti şi tu mort după ea nu-i aşa? Onanistule! 

— Ţi-am spus, gura! am repetat, m-am ridicat şi am 
ieşit din cabina de pilotaj. 

— Jack, aşteaptă puţin! 

M-am întors. Harry ieşise şi el din cabină şi venea spre 
mine cu o privire rea. 

— Hai să lămurim treaba! spuse, rânjind la mine. Nu 
avem nevoie de necazuri. Nu acum, când am mers atât 
de departe. Ne-am băgat cu toţii în treaba asta pentru 
trei milioane de dolari. Ce înseamnă căţeaua asta pentru 
tine? 

— Nu am de gând să stau şi să mă uit cum este violată 
de o bandă de derbedei nespălaţi, i-am răspuns pe o 
voce calmă. Trebuie să o scoatem din tot acest rahat. 

Dădu nemulţumit din cap. 

— Nu! Să o ia dracu'! Şi-a bătut joc de mine, m-a luat 
drept papagal şi asta este ceva care eu unul nu uit. Nu 
este cu nimic mai bună decât o curvă ordinară. Incearcă 
numai să o ajuţi şi nu mai sunt alături de tine. 

— Chiar aşa? 

Incepeam să mă ambalez şi eu. 

— Şi ce o să faci după ce nu mai eşti cu mine? 

Se uită fioros la mine. 

— Nimeni - nici măcar tu - nu poţi să te aşezi între 
mine şi partea mea de bani. 

După care făcu un gest care nu-l suport: mă apucă 
strâns de obrazul stâng înainte de a continua: 

— Mă doare undeva că tu suferi după această curvă... 

L-am lovit puternic în falcă. A fost un gest reflex şi în 
clipa în care l-am lovit am regretat. A căzut ca un măgar 
împiedicat şi capul lui scoase un sunet sec în momentul 
în care se lovi de galeria de metal de la marginea 
culoarului prin care treceau cablurile electrice. 

Am privit în jos la el după care am îngenuncheat şi i- 
am ridicat capul. Mâna mi se umplu de sânge. M-a trecut 
un fior rece. Il omorâsem oare? 

— Harry! 

Vedeam că respiră dar arăta rău. l-am lăsat uşor capul 
jos şi m-am ridicat în picioare. 

— Jigodiile au început deja să se elimine reciproc? 

Stătea în uşa apartamentului lui Essex cu puşca 
Armalite în mână şi mă privea batjocoritor. 

Am privit-o şi eu. 

— Olson nu poate să pună avionul pe pistă fără el, i- 
am spus pe nerăsuflate. Olson nu este nici el în formă. 
Ajută-l pe omul acesta să se ridice! 

— Nu l-aş atinge pe puiul acesta de căţea nici dacă aş 
şti că am să mor, îmi răspunse cu faţa împietrită. 

— S-ar putea să crăpi, nebuno! 

Am alergat la cabina de pilotaj. Privind prin parbriz am 
zărit o plajă mare şi apoi, jungla. 

— Bernie, Harry a avut un accident. E scos din 
circulaţie. 

Nu mi-a răspuns. Stătea pur şi simplu în faţa 
comenzilor, cu cămaşa udă de transpiraţie, cu sudoarea 
care îi ţâşnea din toţi porii capului. 

— Bernie! l-am zgâlţâit. Auzi ce-ţi spun? 

— Nu mă atinge! 

Vocea lui părea venită de pe altă lume. 

— la altitudine! Zburăm prea jos! 

Eram la mai puţin de cincizeci de metri deasupra 
junglei dese. Tremură tot, îngrozindu-mă, dar trase 
înapoi de manşă şi avionul ridică botul. 

— Mai sus, mai sus! am țipat la el. 

— Pentru numele lui Dumnezeu! Jack, slăbeşte-mă! 

Bernie mă îngrozea. Poziţia lui în scaun, ţeapănă, 
nefirească, transpiraţia care curgea şiroaie şi acum, 
vocea asta cavernoasă. 

Am alergat înapoi pe culoar şi l-am zgâlţâit pe Harry 
dar era dus. Am alergat la bucătărie, am luat apă într-un 
castron, m-am întors în grabă şi i-am aruncat apa pe faţă 
dar fără nici o reacţie din partea lui. 

Ea stătea încă în pragul uşii privind încântată la mine. 

— Fă ceva, am strigat la ea! Olson nu poate să 
aterizeze. Fă ceva să-l trezim pe Harry! 

Se întoarse, intră în apartament, trânti uşa după care 
am auzit clar cum o încuie. 

M-am uitat pentru un moment la Harry după care am 
alergat înapoi în cabina de pilotaj. 

Am văzut imediat că iar pierdusem altitudine. Vedeam 
iarăşi clar vârfurile copacilor. 

— Bernie, ridică-l! 

Făcu un efort slab ca să tragă de manşă după care 
scoase un horcăit de om în agonie. 

— Bernie, ce se întâmplă? Ţi-e rău? 

M-am strecurat în fotoliul copilotului. 

— Bernie! 

— Inima..., mi-e rău..., mor. 

După care pică înainte împingând şi manşa iar avionul, 
ascultător, aplecă imediat nasul în jos. Am avut 
luciditatea, în secunda care îmi rămăsese, să acţionez 
manetele care opreau motoarele. L-am văzut pe Bernie 
dând ochii peste cap şi am ştiut că este mort. 

După aceea am auzit zgomotul făcut de burta 
avionului care lovea vârfurile copacilor. Şocul mă făcu să 
zbor prin cabină. 

Intunericul şi pacea coborâră peste mine, nu înainte de 
a mă înscrie singur la rubrica „pierderi”. 

CAPITOLUL 8 


Anotam într-o văgăună neagră, simțind că, în ciuda 
eforturilor mele, mă scufund şi conştient de faptul că 
îmi curgea apă pe faţă. Apa era caldă şi în timp ce-mi 
reveneam mi-am dat seama că este ploaie. 

— Haide, haide! 

Era vocea pe care aş fi recunoscut-o oriunde! 

Ţipă la mine: 

— Nu eşti rănit. 

Am deschis ochii şi am văzut lumina zorilor venind din 
vârful copacilor. După care am reuşit să mă ridic în 
şezut. Am devenit conştient că mă durea capul şi, de 
asemenea umărul. 

— Jack! 

— Okay, okay, pentru numele Domnului, lasă-mă 

puţin! 

Mi-am şters faţa cu mâna şi am clipit după care am 
văzut-o stând aplecată asupra mea. Arăta ca un pisoi 
înecat, cu bluza şi pantalonii uzi fleaşcă şi lipiţi de piele, 
cu părul precum coada unui şobolan: nu mai rămăsese 
nimic din eleganta, impunătoarea doamnă Victoria 
Essex. 

Am privit împrejur. Stăteam într-un noroi gros: de jur 
împrejur erau numai copaci doborâţi. Ploaia turna 
zdravăn şi căldura umedă, urât mirositoare, mă făcea să 
mă simt de parcă eram ambalat în vată fierbinte. 

— Ridică-te! 

M-am uitat în sus la ea. 

— Tu eşti bine? 

— Da, şi nici tu nu ai nimic. Unde suntem? Ce s-a 
întâmplat? 

Am reuşit să mă ridic în picioare sprijinindu-mă de un 
copac. 

— Olson a avut un atac de inimă. 

M-am răsucit pentru a privi la scena dezastrului. Am 
văzut cât fusesem de norocoşi. Era o porţiune de junglă 
formată din copaci tineri. Căderea avionului fusese 
atenuată de vegetaţie. Aripile împreună cu motoarele 
dispăruseră, şi coada de asemenea. Fuselajul părea însă 
intact. Ce prăbuşire! 

— Cum am ieşit din avion? 

— Te-am scos eu afară. 

M-am uitat lung la ea. 

— Eşti o femeie dură, nu-i aşa? 

— M-am gândit că s-ar putea să ia foc. 

Atunci mi-am adus aminte de Harry. 

— Şi Erksine? 

— Nu ştiu. 

Vocea ei îmi spuse că puţin îi păsa. 

— Ce facem acum? 

Am încercat să gândesc dar mintea îmi era încă 


groggy. 

— Trebuie să-l găsesc pe Harry. 

— Dă-l dracului pe Harry. Trebuie să ne găsim un 
adăpost. 

Am părăsit-o şi am mers cu paşi şovăitori spre epavă. 
M-am uitat în cabina de pilotaj care era crăpată şi am 
putut să-l văd pe Bernie, încă la postul de pilotaj, legat 
de centură, cu capul prăbuşit în piept. Am reuşit să intru 
în avion, am deschis un sertar şi am scos o lanternă 
electrică puternică. Am plimbat fascicolul pe faţa lui 
moartă după care, cu o grimasă, m-am târât în fuselaj. 

Harry zăcea acolo unde îl lăsasem. O baltă mare de 
sânge făcea un fel de halou în jurul capului lui. Falca îi 
căzuse iar ochii erau lipsiţi de viaţă. 

Am simţit un frison de oroare urcându-mi pe şira 
spinării. Oare eu îl omorâsem sau murise din cauza 
prăbuşirii? Respira când îl părăsisem. Am rămas să-l 
privesc în tăcere. 

— Tu l-ai omorât, nu-i aşa? 

Se urcase după mine în epavă. 

— Nu ştiu. Dacă da, am făcut-o din cauza ta. 

Ne-am uitat în tăcere unul la altul după care mă dădu 
la o parte şi se duse la uşa apartamentului lui Essex dar 
uşa se blocase. 

— Deschide-o! Vreau să mă schimb de hainele astea 
ude. 

— Nu pierde timp. Trebuie să o ştergem de aici pronto! 
O să fii fleaşcă imediat ce ieşim afară, oricum. 

Mă privi. 

— N-am intenţia să merg nicăieri. Am să stau aici până 
suntem găsiţi. 

— Am vândut avionul acesta unui revoluţionar 
mexican pentru trei milioane de dolari. Dacă pune laba 
pe tine o să fie bucuros: nici măcar nu o să-i mai pese de 
avion. O să ceară o răscumpărare de două ori mai marea 
decât preţul avionului. 

Ochii ei violeţi se deschiseră mari. 

— Şi atunci ce o să facem? 

— Nu putem fi la mai mult de treizeci de kilometri de 
țărm. Încercăm să ajungem acolo după care îi telefonăm 
soţului tău ca să vină să ne ia. O să fie o excursie lungă 
şi foarte dură dar este singura soluţie. Aşteaptă aici. 

M-am târât prin fuselajul înclinat până la cabina pentru 
oaspeţi în care îmi lăsasem bagajul, am golit valiza, 
păstrând numai trei pachete de ţigări, după care m-am 
dus la bucătărie şi am îndesat în ea mâncarea congelată, 
inclusiv şase sticle de apa tonică şi de coca, un 
deschizător de sticle şi unul de conserve. 

— Haide! i-am spus şi am ajutat-o să sară afară în 
noroi şi ploaie. 

Am pus valiza jos şi m-am căţărat din nou în cabina de 
pilotaj. Am desprins pistolul automat Thompson după 
care am căutat într-un sertar şi am găsit o busolă. 
Muştele începuseră deja să bâzâie în jurul lui Bernie. Mi-a 
părut rău că-l părăsesc aşa dar trebuia să o şterg. 

Când am coborât lângă ea îmi spuse: 

— Urăsc ploaia asta. 

— Asta înseamnă că eşti de aceeaşi părere cu mine. 

Mi-am pus cureaua armei pe umăr, am apucat valiza şi 
am început drumul prin junglă. 

Următoarele două ore au fost iad curat: mult mai rău 
pentru ea decât pentru mine. Cel puţin eu aveam 
suficientă experienţă căpătată în jungla din Vietnam şi 
ştiam la ce să mă aştept. Deşi fusesem mecanic de 
avioane nu mă scutise nimeni de instrucţia în junglă. 

Ploaia nu s-a oprit nici o clipă turnându-ne adevărate 
torente în cap. Am verificat tot timpul direcţia cu busola. 
Ştiam că ţărmul este undeva la nord-est dar câteodată 
jungla era atât de deasă încât a trebuit să facem ocoluri 
mari. Dacă nu aş fi avut busola ne-am fi pierdut definitiv. 
A ţinut pasul cu mine mergând chiar imediat în spatele 
meu. Nu am forţat nici eu ritmul ştiind că ne aşteaptă un 
drum lung; într-un târziu am ajuns într-un luminiş. Pomii 
fuseseră doborâţi, se vedeau urme de foc unde se arsese 
lemnul inutil. M-am oprit brusc la marginea luminişului. 

M-am uitat în stânga şi în dreapta şi am ascultat dar 
nu am putut să aud decât zgomotul ploii care cădea. M- 
am întors şi am privit-o. Faţa îi era trasă şi plină de 
umflături de la înţepăturile de țânțari. Puteam să-i văd 
sfârcurile prin bluza udă. M-am uitat la picioarele ei. Era 
încălţată cu nişte sandale de oraş cu curele şi curelele 
erau pline de sânge. Mersese şi după ce picioarele 
începuseră să-i sângereze şi totuşi nu scosese un sunet. 

— Picioarele tale! am exclamat. 

— Nu-mi plânge de milă. 

Se forţă să zâmbească. 

— Dacă vrei să-i plângi cuiva de milă, plânge-ţi ţie! 

— Ce-ai zice de ceva de mâncare şi ceva de băut? 

— Nu încă. Dacă mă aşez nu am să mai fiu în stare să 
mă scol. 

Ne-am uitat unul al altul şi mi-am dat seama că aşa 
era. 

— Okay. Mergem înainte. 

Am pocnit un ţânţar care mi se aşezase pe ceafă după 
care am început din nou să mergem, am tăiat luminişul 
şi am intrat din nou în junglă. 

Mergeam foarte prudent fiind neliniştit din cauza 
luminişului. El îmi spunea că pe undeva prin apropiere 
este un sat şi ştiam că suntem încă prea aproape de 
bârlogul lui Orzaco ca să riscăm să fim văzuţi. 

Am avut noroc că nu chiulisem la antrenamentul în 
junglă şi că nu-l uitasem. În timp ce mergeam pe o 
potecă plină de noroi am auzit deodată un sunet care m- 
a alarmat. Am apucat-o pe Vicky de braţ - nu mă mai 
gândeam la ea ca la senzuala doamnă Essex ci pur şi 
simplu, Vicky - şi am smucit-o afară de pe potecă 
trăgând-o în nişte tufişuri. Suportă şocul fără să opună 
rezistenţă şi mai ales fără să facă gălăgie, deşi am căzut 
într-o groapă plină de apă şi noroi, şi i-am dat nota zece 
pentru acest lucru. Ne-am ghemuit pe fundul gropii. 

Trei indieni din Yucatan apărură pe potecă, fiecare din 
ei cărând câte un topor enorm. Se mişcau repede şi 

dispărură aproape imediat. 

— Suntem lângă un sat, i-am şoptit. Suntem prea 
aproape. Trebuie să facem un ocol, să o luăm spre est şi 
apoi spre nord. 

Am părăsit poteca şi am început să ne luptăm din nou 
cu solul mlăştinos, cu vegetaţia deasă a tufişurilor şi ne 
era foarte greu să înaintăm dar nu s-a plâns şi m-a 
urmat. Apoi, brusc, ploaia se opri şi umiditatea dispăru la 
fel de brusc. Ca o sabie strălucitoare scoasă din teacă 
apăru şi soarele. Căldura umedă se transformă într-o 
căldură uscată care-ţi usca gâtul şi care te făcea să 
transpiri. 

Instantaneu au năvălit şi ţânţarii. Braţele şi faţa îmi 
erau ciuruite de înţepături de țânțari. M-am oprit ca să o 
privesc. M-am îngrozit! Singurul lucru pe care l-am putut 
recunoaşte pe faţa ei tumefiată de înţepăturile de 
insecte au fost ochii ei violeţi în care citeam un curaj pe 
care nu l-aş fi bănuit niciodată. 

— De ce te-ai oprit? mă întrebă, şi vocea ei era un 
hârâit. 

— Oh, las-o baltă cu rolul de femeie din oţel inoxidabil! 
Facem o pauză. 

Se uită sfidătoare la mine după care cedă şi căzu în 
genunchi în noroi, îşi puse mâinile murdare la faţă şi 
începu să plângă. 

Am pus valiza jos, am agăţat arma de un tufiş după 
care am îngenuncheat şi eu şi am luat-o în braţe. Se 
agăţă de mine şi am început să o leagăn aşa cum legeni 
un copil. 

Am rămas aşa mai multe minute, în timp ce valuri, 
valuri de țânțari ne atacau neîncetat, după care se opri 
din plâns şi mă împinse. 

— Acum sunt bine. 

Vocea îi era fermă. 

— Îmi pare rău pentru melodramă. Hai să mâncăm! 

— Ai fără îndoială sânge în valve, i-am spus, 
deschizând valiza. 

— Aşa crezi? 

Îşi privi mâinile pline de înţepături. 

— Dacă arăt numai pe jumătate ca tine trebuie că arăt 
ca dracu'. 

— Nu, pentru că dracu' nu are soţie, i-am spus, 
zâmbindu-i. 

Am deschis o conservă de fasole şi una de gulaş. Am 
mâncat amestecat cu lingurile de plastic care erau 
ataşate la conserve. 

— Ai de gând să mă scoţi din rahatul acesta, Jack? mă 
întrebă deodată. 

— Asta am de gând să încerc. 

— Nu ţi-e frică să te întorci? 

— Nu m-am gândit la acest aspect. Acum singurul 
lucru care mă preocupă este să scăpăm de aici. 

Mă privi intens: 

— Arunci la gunoi trei milioane de dolari. 

— Un milion, stabilisem să împărţim în trei. 

— Şi nu te deranjează? 

Am dat din umeri. 

— Se întâmplă ceva ciudat. La început eram mort după 
toţi aceşti bani după care am început să mă gândesc şi 
mi-am dat seama că nu ştiam ce o să fac cu toată 
grămada asta de bani. Mi-am adus aminte ce mi-ai spus: 
că banii aduc după ei plictiseala. Şi eu nu-mi doresc să 
mă plictisesc. 

— Ai fi dispus să lucrezi în continuare pentru soţul meu 
dacă ţi s-ar da ocazia? 

— Nu o să mi se dea. 

— Ba da. M-am gândit la tine. Eu aş putea să-i spun lui 
Lane că ne-am prăbuşit în mare. Tu şi cu mine am fost 
singurii supraviețuitori. Ne-am agăţat de resturi ale 
epavei şi tu m-ai adus la țărm. Dacă i-o spun eu va crede 
şi va face orice pentru tine. 

M-am uitat uluit la ea. 

— Ai fi în stare să minţi în halul acesta pentru mine? 

Dădu din cap. 

— Da. Eşti primul bărbat care m-a tratat aşa cum o 
femeie merită să fie tratată. Însemni ceva pentru mine. 

Am încercat să reflectez dar mă durea prea tare capul. 
Părea că era o soluţie elegantă: în loc să petrec ani 
îndelungaţi în închisoare pentru piraterie aeriană să 
primesc treizeci de mii de dolari pe an de la o slujbă 
pentru Essex Enterprises. Plus Vicky ca primă. 

— Am să te scot de aici, i-am spus. Eu... 

Am auzit amândoi zgomotul unui elicopter care se 
apropia. 

— Nu te mişca, i-am spus şi am privit precaut în sus. 

Eram ascunşi bine de vegetaţie şi am fost convins că 
nu o să putem fi reperaţi. 

Câteva secunde mai târziu am zărit printre vârfurile 
copacilor elicopterul. A trecut în viteză. Am avut timp să 
văd numai că era vopsit verde şi purta însemne 
mexicane. Dispăru la fel de repede cum apăruse. 

— Caută epava, am spus ridicându-mă brusc în 
picioare. Cred că am făcut vreo cincisprezece kilometri: 
mult prea puţin pentru a fi în siguranţă. Îndată ce o să-şi 
dea seama că nu eşti în epavă o să înceapă vânătoarea 
pentru a găsi găina de aur. Or fi ei bandiți dar în mod 
cert nu sunt proşti. Hai să mergem! 

Am întins o mână, am apucat-o de încheietură şi am 
ridicat-o în picioare. Căzu peste mine cu un strigăt de 
durere. 

— Doamne, picioarele mele! Nu cred că am să pot să 
merg. 

— Am să te car în spate dacă este nevoie dar trebuie 
să ne mişcăm. 

Mă împinse, făcu câţiva paşi clătinaţi cu faţa alba de 
durere. 

— E-n regulă. Mă descurc! 

— Eşti o fată de treabă! 

— Nu fă pe stăpânul milos cu mine, se răsti la mine. 

Am închis valiza, am pus arma pe umăr şi am pornit 
din nou. Mergeam încet dar continuu dându-i o şansă să 

mă urmeze şi privind des înapoi. Şchiopăta, cu capul 
căzut în piept, cu roiul de țânțari deasupra, dar mergea. 

Am mers astfel mai mult de o oră când am remarcat 
că jungla începe să se rărească. 

— Odihneşte-te, i-am spus. Aşteaptă aici. S-ar putea să 
fim în apropierea unui drum. Se pare că aproape am ieşti 
din junglă. 

Căzu în genunchi. Am pus valiza lângă ea. 

— Mă întorc imediat. 

Depăşise faza în care mai putea încă să vorbească. 
Stătea pur şi simplu în genunchi, ţinându-şi capul în 
mâini. 

M-am mişcat repede. În trei sau patru minute am ieşit 
din junglă. Ghicisem corect: în faţa mea era un drum lat, 
noroios. În timp ce ezitam am auzit zgomotul unei maşini 
care se apropia. Am sărit iute înapoi la adăpostul 
vegetației. 

Un camion ruginit, scârțâind peste tot, plin cu butoaie 
cu produse petroliere, condus de un mexican tânăr şi 
slab, trecu cu zgomot pe lângă mine. Dispăru după o 
curbă. 

M-am gândit că, dacă avem puţin noroc, am putea găsi 
o maşină care să ne ducă la țărm. Busola îmi spunea că 
maşina care tocmai trecuse mergea spre malul mării, 
poate spre Progreso. 

M-am întors acolo unde o lăsasem pe Vicky. 

Am găsit valiza aşa că eram sigur că nu greşisem locul 
dar..., Vicky dispăruse. 


În timp ce stăteam în căldura înăbuşitoare, cu un nor 
de țânțari deasupra capului bâzâind supăraţi, mintea mi 
se întoarse în Vietnam. Mi-am amintit de sergentul uriaş, 
numai muşchi şi vână, care ne căra în junglă pentru 

antrenamente, şi de spusele lui. 

— Fiecare frunză, fiecare crenguţă, fiecare bucăţică de 
teren spune o poveste dacă ştii ce să cauţi, ne spunea el 
neîncetat. Aşa încât fiţi atenţi şi căutaţi. Căutaţi urmele 
pe care le-au lăsat oamenii care au trecut. Dacă priviţi 
suficient de atent veţi găsi semnele. 

Am găsit urmele genunchilor lui Vicky în noroi. Aşa o 
lăsasem, în genunchi şi numai pe jumătate conştientă. 
După aceea am văzut o urmă de picior gol, pe urmă alta, 
şi alte două care veneau spre locul unde stătuse Vicky 
după care urmele se întorceau şi o luau spre junglă. 

Am luat arma de pe umăr şi am avansat repede şi 
silențios pe potecă. In noroiul adânc şi gros urmele 
labelor de picioare erau foarte clare şi uşor de urmărit: 
erau doi, unul dintre ei cărând-o pe Vicky. Puteam să 
spun asta pentru că urmele sale erau mai adânci în 
noroi. Am mers foarte repede. După zece minute am 
putut să-i aud în faţa mea. Şi ei mergeau repede aşa 
încât m-am forţat să măresc pasul. Nu-mi păsa dacă mă 
auzeau. Aveam puşca şi mă simţeam în stare să le fac 
faţă. Alergam acum şi brusc i-am văzut: doi indieni din 
Yucatan. Cel din faţă o căra pe Vicky trântită pe umeri ca 
un sac iar al doilea venea în spate. 

M-au auzit. Cel din spate se întoarse spre mine cu un 
topor lucitor în mâini. Buzele se îndepărtară dezvelind 
dinţii într-un rânjet şi se repezi spre mine. 

Am tras o rafală scurtă şi pieptul i s-a transformat într- 
un piure însângerat. Al doilea indian o aruncă jos pe 
Vicky, scoase un cuţit de la brâu şi se repezi spre mine. |- 
am tras un singur glonţ în cap. 

M-am apropiat de Vicky, am întors-o şi am văzut că 
este leşinată. Am suit-o pe umărul care nu mă durea, am 
ridicat şi arma şi am început lunga călătorie infernală 
înapoi spre drumul noroit. 

În timp ce mergeam, clătinându-mă, am auzit din nou 
sunetul elicopterului. Am făcut o pauză sub un copac 
gros până când elicopterul a dispărut şi mi-am continuat 

drumul. 

Când am ajuns la drum gâfâiam şi inima bătea să-mi 
spargă pieptul. Am pus-o uşor jos. Deschise ochii. 

— E-n regulă, i-am spus încet. O să ieşim din necazul 
acesta. 

Se uită la mine fără să pară că mă recunoaşte după 
care închise ochii. 

M-am aşezat lângă ea pe marginea drumului, cu puşca 
lângă mine şi am aşteptat. 

După mai mult de o jumătate de oră de aşteptare am 
auzit un camion apropiindu-se. M-am ridicat şi am stat pe 
marginea drumului. Apăru şi camionul condus de un 
mexican gras. Camionul venea cu viteză împroşcând 
noroi în toate părţile. 

Am păşit pe mijlocul drumului şi am făcut semn 
şoferului cu amândouă mâinile. Se uită la mine şi 
acceleră. Dacă nu săream într-o parte m-ar fi făcut praf. 

Am privit la camionul care dispărea şi am înjurat dar 
nu-l condamnam pe şofer. După cum arătam avea toate 
motivele să nu oprească. Am căutat pe marginea 
drumului până am găsit o creangă groasă de copac. Am 
târât-o pe drum blocând trei sferturi din lăţimea lui. 
Următorul camion care urma să treacă va trebui să 
oprească. 

M-am întors la locul unde o lăsasem pe Vicky şi am 
găsit-o şezând dar arătând încă ameţită. 

— Cum te simţi? am întrebat-o, aplecându-mă asupra 
ei. 

— Ce s-a întâmplat? Cred că am leşinat. 

Mi-am dat seama că nu ştia că fusese în mâinile celor 
doi indieni. Nu aveam acum timp să-i povestesc prin ce 
trecuse. 

— Am blocat drumul. Următorul camion care trece va 
trebui să oprească. Vom face restul drumului confortabil. 

— O să merite să-i privim faţa când o să vadă cum 
arătăm, spuse ea, încercând un zâmbet. Ajută-mă să mă 
ridic. 

— Stai jos şi ia-o uşurel. 

Privi în sus la mine. 

— Eşti un adevărat bărbat. Nu aş fi supravieţuit fără 
tine. 

Am ridicat o mână. 

— Se aude un camion. 

Am ridicat-o în picioare. 

— Poţi să mergi? 

— Da. 

Mă împinse şi făcu câţiva paşi ezitanţi prin iarba de pe 
marginea drumului. 

Apăru şi camionul, mergând mult prea repede pentru 
starea drumului. Şoferul văzu creanga aşezată de-a latul 
drumului şi frână puternic. Camionul derapă stânga, 
dreapta dar reuşi să se oprească înainte de a se răsturna 
în şanţ. Şoferul, subţire, de vârstă mijlocie, cu un 
sombrero uzat atârnat în spate, îmbrăcat în pantaloni 
albi, murdari, sări din cabină. 

În timp ce încerca să mişte creanga ca să elibereze 
drumul am făcut gestul de a ieşi pe drum dar Vicky mă 
opri: 

— Lasă-mă pe mine! Nu-l lăsa să vadă puşca! 

Înainte de a putea să o opresc ieşi şchiopătând pe 
drum. Mexicanul se uită holbat la ea dar păru că se 
linişteşte când ea i se adresă într-o spaniolă fluentă. Am 
înţeles de ce hotărâse să negocieze ea şi nu eu. 

Mexicanul o ascultă în linişte, după o vreme începu să 
o aprobe dând din cap pentru ca într-un târziu să înceapă 
să zâmbească. Vicky se întoarse şi-mi făcu semn. Am 
ezitat o clipă după care am pus automatul jos şi am ieşit 
din tufişuri. Mexicanul se holbă la mine, se uită speriat la 
Vicky şi când aceasta îi făcu semn aprobator din cap se 
linişti şi mă salută. 

În timp ce scotea craca de pe drum Vicky îmi şopti 
repede: 

— l-am spus că ne-am pierdut în junglă. Merge la Sisal 
şi este dispus să ne ducă şi pe noi. 

L-am ajutat pe mexican să dea creanga deoparte după 
care ne-am suit toţi trei în camion, cu Vicky la mijloc. Au 
vorbit tot timpul în spaniolă. 

După vreo douăzeci de minute am auzit din nou 
zgomotul făcut de elicopter şi am regretat că îmi 
părăsisem Thompson-ul dar ştiam că l-aş fi speriat de 
moarte pe mexican dacă ar fi văzut pistolul mitralieră. 
Elicopterul se pierdu în zare. 

Vicky se întoarse spre mine. 

— Este proprietarul unei mici plantaţii de cafea. Ne 
duce la plantație. Are telefon. 

M-am relaxat pe canapeaua camionului. Mexicanul 
încercă să facă şi cu mine conversaţie dar tot ce am 
înţeles a fost că îl cheamă Pedro: asta după ce şi-a cărat 
câţiva pumni în piept şi a repetat de mai multe ori acest 
nume. În rest a continuat să sporovăie cu Vicky. 

Ştiind că este mai mult moartă decât vie am admirat-o 
sincer pentru că a conversat tot timpul cu mexicanul; se 
pare că avea resurse ascunse de nebănuit şi a continuat 
să-l încânte pe Pedro cu sporovăiala ei. 

După altă jumătate de oră de mers Pedro ieşi de pe 
drumul plin de noroi şi o luă pe o mică alee care ducea la 
o plantație de cafea. Parcă în faţa unei clădiri lungi. 
Puteam vedea mai mulţi indieni lucrând pe plantație. Pe 
o platformă betonată era întins un strat gros de boabe de 
cafea. Doi indieni vânturau boabele. 

O mexicancă grasă ieşi râzând din clădire şi veni la 
camion. 

— Maria, începu Pedro şi restul l-am pierdut pentru că 
era în spaniolă. 

Jumătate am târât-o, jumătate am ajutat-o pe Vicky să 
coboare din camion. Imediat ce a atins solul a scos un 
strigăt de durere aşa încât am luat-o în braţe. Maria se 
agită dând din mâini şi strigând în spaniolă. Pedro îmi 
făcu semn spre casă şi am dus-o pe Viky înăuntru. Am 
intrat într-o cameră mică şi foarte curată şi am lungit-o 
pe un pat. 

Maria ne împinse afară pe mine şi pe Pedro şi închise 
uşa. Pedro îmi făcu semn spre o altă cameră. l-am făcut 
semn că vreau să mă spăl. 

Aprobă dând din cap şi mă conduse la o baie primitivă. 


Nu am reuşit să mă gândesc la nimic până când nu am 
schimbat apa în cadă de două ori. 

Acum stăteam lungit în cadă în cea de-a treia apă, 
care nu era încălzită, dar mergea, şi am început să mă 
gândesc la viitorul meu imediat. 

Dacă Vicky reuşea să fie convingătoare în povestea ei 
cum că ne prăbuşisem în mare, că eu o salvasem, că 
Bernie şi Harry se duseseră pentru totdeauna la fund 
împreună cu avionul, atunci eram salvat. Dar cum ar fi 
putut ea să fie convingătoare? 

Urma, fără îndoială o anchetă; şacalii de la presă, 
televiziune şi radio urmau să dea năvală. Da, presiunea 
urma să fie formidabilă. Dar, pentru că simţeam nevoia 
să-mi dau o şansă, măcar teoretică, am hotărât că dacă 
o băgăm în faţă pe Vicky, Lane Essex putea să facă faţă 
presiunii mass-media. 

Şi cu Orzaco? Nu putea să facă gălăgie fără a-şi 
dezvălui activităţile clandestine. Deoarece înregistrasem 
compania The Blue Ribbon Air Taxi Service ca persoană 
juridică mexicană puteam să-i dau înapoi banii pe care îi 
primisem drept avans, un milion şi jumătate de dolari. 
Dacă îi returnam banii eram chit cu el. 

Cine ar mai fi putut să-mi facă probleme? Kendrick? 
Dacă se dădea la mine puteam să mă dau şi eu la el. 
Wes Jackson? Având-o pe Vicky aliată Jackson nu era 
decât denumirea locală pentru „şoricel”. 

Singurul punct slab pe care puteam să-l întrevăd era 
că Vicky şi cu mine urmam să jurăm că avionul se 

prăbuşise în mare. Trebuia să procedăm aşa pentru a 
susţine ultima transmisie radio a lui Harry, dar ce ne 
făceam dacă epava era găsită în junglă? M-am gândit 
îndelung la acest aspect. Puteam aprecia cu o marjă 
rezonabilă de eroare că avionul se prăbuşise la mai puţin 
treizeci de kilometri de bârlogul din junglă al lui Orzaco. 
Dacă avea măcar vagi urme de bun simţ mi se părea 
normal să facă totul pentru a şterge toate urmele care 
puteau să arunce o lumină prea indiscretă asupra 
afacerilor sale, să le zic tenebroase. Dar faptul că el va 
da dispoziţii ca epava să fie dezmembrată şi resturile 
distruse nu era de loc sigur. Era punctul meu slab. 

In timp ce ieşeam din baie şi mă frecam puternic cu un 
prosop am reuşit să mă autoconving că viitorul meu nu 
arăta prea rău. Treizeci de mii de dolari pe an, o slujbă 
sigură, plus Vicky..., nu, nu, nu era de loc rău. 

Dar totul depindea de ea. 

N-ar fi trebuit să mă îndoiesc de faptul că poate 
stăpâni situaţia. Imediat ce a pus mâna pe telefon 
puterea lui Lane Essex a demonstrat că nu este vorbă 
goală. 

In mai puţin de trei ore a sosit un elicopter care ne-a 
transportat la aeroportul din Merida. Comandantul 
aeroportului personal s-a scuzat timp de o jumătate de 
oră că avionul personal al domnului Essex are o mică 
întârziere; după care ne-am urcat în avionul trimis de 
Essex, pentru că avion personal nu mai avea, mulţumită 
mie, şi am fost transportaţi la Paradise City. Dacă avionul 
nu era al lui Essex, pilotul era. Era un tip porcin care mi-a 
spus zâmbind plin de el că este noul pilot personal al 
domnului Essex şi că îl cheamă, parcă, Hennessey. Mi- 
am amintit de spusele sărmanului Olson care zicea că 
piloţii costă un dolar duzina. 

Şacalii de la mass media erau ca furnicile pe aeroport 
dar pentru că aeroportul era particular au fost ţinuţi la 
distanţă de oamenii lui Essex. La scara avionului nu a 
fost lăsat decât Wes Jackson, o ambulanţă şi câteva 

persoane în halate albe. 

Halatele albe s-au repezit la doamna Victoria Essex şi 
au suit-o în ambulanţă mai repede decât poate un 
prestidigitator să ascundă un iepure. 

Aşa că am rămas singur cu Jackson. 

— S-ar zice că ai nevoie de odihnă îmi spuse, făcând 
gestul acela oribil de a-şi dezveli dinţii care la el însemna 
zâmbet. Numai că înainte de nani sunt câteva întrebări 
care aşteaptă răspuns. 

l-am arătat cămaşa mea murdară şi i-am arătat 
urmele înţepăturile de țânțari şi alte insecte din junglă. 

_ — Am urgentă nevoie de îngrijire medicală, i-am spus. 
Intrebările pot să aştepte! 

Nu a avut ce face şi a chemat un medic de la spitalul 
aeroportului. Doctorul a vrut cu orice chip să mă culce pe 
o targă cu roţi, presupun că pentru a face circ în faţa foto 
reporterilor înarmaţi cu teleobiective puternice, dar am 
refuzat şi am mers pe picioare până la salvarea 
aeroportului lăsându-l pe Wes Jackson în arşiţă, uitându- 
se după mine cu privirea unui rechin care tocmai a ratat 
un picior gustos de înotător. 

Am fost dus în mare viteză la clinica fundaţiei Essex. O 
asistentă frumuşică s-a ocupat de mine. Mi-a vorbit tot 
timpul, dar ce spun eu? mi-a susurat cu o voce plină de 
respect şi am simţit puterea doamnei Essex care se 
abătuse peste ea. Să fi fost preşedintele S.U. ale A. şi nu 
aş fi fost tratat cu mai multă deferenţă! 

Dar, bineînţeles că nu putea dura. Imediat ce 
înţepăturilor mele li s-a dat primul ajutor, o parte se 
infectaseră, după ce m-am odihnit şi am mâncat, a 
apărut şi boala de Wes Jackson. 

Nu mi-a adus portocale şi nici flori. A venit în schimb 
însoţit de un tip slab, cu faţă de călău, care s-a prezentat 
ca fiind Henry Lucas, expertul în probleme de aviaţie al 
companiei de asigurări care acceptase să asigure 
Condor-ul. 

Avusesem timp să-mi pregătesc povestea aşa că eram 

gata să le răspund. 

Stăteam într-un şezlong pe balconul rezervei mele 
care privea spre portul de yachturi din Paradise City. 
Jackson şi Lucas şi-au tras scaune pe balcon şi Jackson 
m-a întrebat cum mă simt. 

l-am spus că aşa şi aşa. 

— Domnule Crane, avem nevoie de cât de multe 
informaţii puteţi să ne daţi despre prăbuşire, continuă 
Jackson. Ce s-a întâmplat? Nu vă grăbiţi. Luaţi-o încetişor 
şi începeţi cu începutul. 

— Dacă aş şti ce s-a întâmplat..., am început cu faţa 
tâmpă care ştiam că îi este atât de dragă lui Jackson. 
Totul s-a întâmplat atât de brusc..., pe neaşteptate. 

Lucas simţi nevoia să se bage în vorbă şi spuse cu o 
voce care venea parcă dintr-un cavou: 

— Dar înţeleg să sunteţi mecanicul de bord. Am înţeles 
greşit? 

Nu am simţit nevoia să-i răspund dar am confirmat 
dând din cap. 

— Şi nu ştiţi ce s-a întâmplat? 

— Pare ciudat, nu-i aşa? Şi totuşi aşa este. Eram în 
bucătăria avionului pregătind masa când am simţit că 
avionul pune botul în jos. Până în acel moment zborul 
decursese ca la carte. Am fost azvârnlit în pereţii 
bucătăriei şi tot ce îmi mai aduc aminte este că m-am 
lovit cu capul de uşa frigiderului după care..., nimic. 

A urmat o pauză lungă în care ei s-au chiorât la mine şi 
eu m-am chiorât la ei. 

— Preparaţi masa? se miră Jackson aplecându-şi 
ameninţător suta de kile spre mine. Dar, domnule Crane, 
am înţeles că echipajul a servit o cină copioasă înainte 
de decolare. 

„Aşa, fă pe deşteptul, pui de căţea!”, am spus în gând. 
Cu glas tare am spus altceva: 

— Este foarte corect ce spuneţi, domnule Jackson, 
numai că domnul colonel Olson nu a avut poftă de 
mâncare şi a lăsat neatinsă friptura lui. 

Asta se putea dovedi. 

— După aceea, în timpul zborului, i s-a făcut foame şi 
m-a rugat să-i pregătesc un sandwich. Harry m-a rugat şi 
el să-i aduc o coca cola. Prăbuşirea s-a întâmplat cât eu 
eram la bucătărie. 

— Vreţi să spuneţi că până în momentul în care 
avionul a început coborârea bruscă nu aţi ştiut nimic 
despre faptul că sunt probleme? interveni Lucas. Erksine 
a transmis prin radio că motoarele de pe aripa dreaptă 
sunt în flăcări. Nu ştiaţi acest lucru? 

l-am făcut cadou expresia mea tâmpită şi mirată. 

— Este prima dată când aud aşa ceva. Tot ce ştiu este 
că zburam prin bucătărie din perete în perete şi apoi că 
am leşinat. 

După aceea, pentru că nici unul nu spunea nimic, am 
continuat: 

— Următorul lucru pe care mi-l aduc aminte este că 
apa de mare începuse să umple avionul. Am reuşit 
cumva, dar nu ştiu cum, să o găsesc pe doamna Essex şi 
am ieşit amândoi din avion prin ieşirea de urgenţă din 
dreptul aripii. Avionul se rupsese în bucăţi. De jur 
împrejurul nostru pluteau resturi. Am găsit o bucată mai 
mare care plutea şi m-am agăţat cu o mână de ea în 
timp ce cu cealaltă o ţineam pe doamna Essex. Am văzut 
cum se duce la fund epava. 

Am încercat să nu par prea erou. 

— A fost foarte greu dar am reuşit să ajungem la țărm. 

A urmat o pauză mortală. Nici unul din ei nu a făcut 
efortul să pretindă măcar că mă cred. 

Jackon spuse, pe un ton de parcă avea gura plină cu 
suc de lămâie: 

— Şi doamna Essex spune la fel. 

l-am zâmbit dulce. 

— Dacă doamna Essex spune că aşa s-a întâmplat şi 
eu spun că aşa s-a întâmplat..., ei bine..., atunci aşa s-a 
întâmplat! 

O nouă pauză după care Lucas spuse: 

— Am aici o hartă, domnule Crane. Vreţi, vă rog, să 
indicaţi locul unde s-a produs catastrofa. 

L-am lăsat să vadă că mă supără, dar, fiind băiat bun, 
i-am zâmbit condescendent şi am spus: 

— Cu tot regretul, dar se pare că nu aţi fost deloc 
atent la ce am spus. V-am spus că în momentul 
accidentului eu pregăteam un sandwich. Dar nu aţi 
primit coordonatele de la Olson? 

— Deci nu ne puteţi ajuta să localizăm epava? 

— Îmi pare rău. 

— Dar nu puteţi să ne sugeraţi ce nu a mers cum 
trebuie? Erksine a spus că motoarele de pe aripa dreaptă 
a avionului erau în flăcări şi că sistemul de stingere a 
incendiilor nu funcţiona. Aţi fost mecanicul de bord al 
avionului. Ce nu a mers cum trebuie? 

Ştiusem că vor pune această întrebare şi eram 
pregătit. Am intrat în jargonul tehnic şi am început nişte 
explicaţii foarte sofisticate dar care nu aveau nimic de 
face cu subiectul discuţiei noastre. Lucas mă asculta cu o 
faţă împietrită. Nu l-am convins aşa cum nu m-am 
convins nici măcar pe mine dar Jackson părea sincer 
impresionat de cunoştinţele mele tehnice şi eu acum 
vorbeam ca să-l zăpăcesc pe Jackson, nu pe Lucas. 

— Dacă aş fi fost în cabină în momentul în care s-a 
declanşat incendiul aş fi putut să citesc cadranele 
instrumentelor şi atunci aş fi putut să vă fiu de mult mai 
mare folos, am tras concluzia..., dar eram în bucătărie 
făcând un sandwich. 

Lucas îmi întinse o hartă a Golfului Mexic. 

— Măcar cu aproximaţie, indicaţi-ne unde s-a produs 
prăbuşirea. 

M-am uitat la hartă după care am dat din umeri. 

— Pe la vreo sută douăzeci de kilometri de Presago..., 
nu ştiu. Doamna Essex şi cu mine am stat în apă mai 
mult de douăsprezece ore şi curentul ne-a dus încolo şi 
încoace. Poate o sută cincizeci de kilometri..., cine ştie? 

Împături harta şi o puse în buzunar. 

— Elicopterele mătură zona presupusă a accidentului 
încă din dimineaţa următoare prăbuşirii. Până acum nu 
au găsit nici o bucăţică din avion şi nici vreo pată de 
petrol. 

— Să mai caute! Până la urmă, dacă au răbdare, au să 
dea de urme. După care nu aveţi decât să recuperaţi 
cutiile negre de pe fundul apei şi veţi şti ce s-a întâmplat 
de la sursă sigură. 

S-au ridicat amândoi în picioare şi o clipă m-am temut 
că vor să pună în practică ceea ce li se citea în ochi. Dar 
nu, Jackson spuse: 

— Domnul Essex vrea să vă vadă, domnule Crane. 
Trec să vă iau mâine dimineaţă la ora zece. 

— Perfect. 

Nici unul din ei nu a manifestat dorinţa de a-mi 
strânge mâna. Lucas îmi aruncă o privire grea, plină de 
promisiuni negre, dar i-am răspuns cu acelaşi gen de 
privire. Jackson în schimb îşi găinăţă pe faţă un zâmbet: 
dacă domnul Lane Essex personal dorea să mă vadă 
rămâneam pentru el băieţelul năzdrăvan dar de 
nepreţuit. 


* 
x x 


Wes Jackson deschise o uşă masivă din mahon lustruit, 
mă împinse înăuntru şi anunţă grav: 

— Domnul Crane, domnule. 

Am intrat într-un birou imens cu ferestre panoramice 
care permiteau o vedere largă asupra oraşului Paradise 
City. În faţa mea era un birou mare pe care se aflau 
multe telefoane şi toate nimicurile care trebuie neapărat 
să se afle pe biroul cuiva dacă vizitatorii trebuie să-şi dea 
seama că au de-a face cu un top executive. 

În spatele biroului stătea Lane Essex. 

Nu văzusem nici o fotografie de a lui şi adeseori 
încercasem să mi-l închipui. Tipul micuţ, chel, în jur de 

cincizeci şi cinci de ani, cu ochelari cu rame groase 
sprijinite de un nas subţire, cu buze răsfrânte, mă făcu să 
înţeleg, fără să rostească nici un cuvânt, de ce doamna 
Victoria Essex încerca să stabilească recorduri la sărit 
pârleazul. 

— Vino încoace, Crane! 

Vorbea lătrat. 

— Stai jos! 

M-am aşezat în fotoliul din faţa biroului lui. 

După aceea, privindu-l direct, am înţeles cum făcuse 
miliardele. Ochii lui cenuşii aveau o privire de oţel care 
trecu prin mine cum trece flacăra unui aparat de sudură 
prin pâine. 

— Doamna Essex mi-a vorbit despre tine. Aparent..., i- 
ai salvat viaţa. Acum este rândul meu pentru un quid pro 
quo. Ţi-am verificat dosarul. Cei de la Lockheed au vorbit 
frumos despre tine. Vrei să te ocupi de aeroportul meu? 

— Da, domnule. 

— Vreau să mi se construiască un alt Condor. Te 
ocupi? 

— AŞ fi onorat, domnule. 

Unul din telefoane începu să sune discret, parcă jenat 
că deranjează, şi Essex îi făcu semn lui Jackson care 
ridică receptorul şi începu să vorbească în şoaptă. 

— Ai ocazia să faci o carieră frumoasă lucrând pentru 
mine, Crane, continuă Essex. Vreau să nu uiţi un singur 
lucru: aici cuvântul imposibil nu există. O să primeşti tot 
sprijinul financiar de care ai nevoie dar să nu vii 
niciodată să-mi spui că ceea ce vreau eu să faci nu poate 
fi făcut. Dacă o faci..., zbori. 

— Inţeleg, domnule. 

Jackon puse telefonul jos. 

Essex îşi întoarse privirea la el. 

— Crane este şeful aeroportului şi se ocupă de noul 
Condor, spuse. Plăteşte-l cu cincizeci. 

Mă privi: 

— Eşti căsătorit? 

— Nu, domnule. 

Se întoarse înapoi la Jackson. 

— Dă-i unul din apartamentele noastre pentru burlaci, 
unul bun. Dă-i o maşină bună şi pe cineva care să aibă 
grijă de apartament. 

Mă privi. 

— Ai cont în bancă? 

— Nu aici, domnule. 

Se întoarse spre Jackson. 

— Deschide-i un cont la Naţional Florida şi creditează-i 
imediat contul cu douăzeci de mii de dolari! Asta este o 
primă, nu are nimic de a face cu salariul. li plăteşti 
salariul lunar şi, de asemenea, ocupă-te de declaraţia lui 
de impozit! Impozitul lui, îl plătim noi. Salariul este net. 

Mă privi. 

— Acceptabil? 

— Vă mulţumesc mult, domnule. 

Eram copleşit. 

— la-ţi o săptămână de concediu plătit! Nu-mi place de 
loc cum arată înţepăturile de pe faţă şi de pe mâini. Te 
prezinţi la lucru la Jackson de luni într-o săptămână. 

Făcu semn din mână către mine ca să înţeleg că 
întâlnirea se terminase. 

Jackson mă urmă afară din birou şi închise uşa de 
parcă era făcută din fulgi de cartofi şi se temea să nu se 
facă muşuroi. Mă conduse în tăcere pe un coridor lung şi 
am intrat în alt birou mare dar fără ferestre panoramice 
de data aceasta. 

— Am să mă ocup de tot, Crane, spuse. Stai jos! 

— Mulţumesc, Jackson, am spus şi m-am aşezat. 

Înţepeni şi se chiori la mine. M-am chiorât şi eu la el. 
Ezită mult timp. Îmi dădeam seama că vroia să-mi spună 
că pentru el eram „Domnule Jackson” dar privirea mea îl 
potoli. Ridică receptorul şi îi ceru domnişoarei Byrnes să 
vină la el în birou. 

— Domnişoara Byrnes este şefa serviciului nostru de 
public relations, îmi explică. Ea o să se ocupe de tot. 


190 


Domnişoara Byrnes era o domnişoară înaltă suplă, 
mlădioasă, sofisticată, în jur de treizeci şi şase de ani, 
blondă, cu ochi căprui, foarte cercetători şi cu o bărbie 
hotărâtă. 

Am fost puţin jenat tot timpul cât Jackson îi dictă 
privilegiile care mă năpădiseră. l-a explicat totul 
domnişoarei pe o voce funerară şi când, în sfârşit, a 
terminat, îmi spuse: 

— Deci te prezinţi în biroul meu de luni într-o 
săptămână, la nouă fix, Crane. 

— În regulă. Ei bine, te pup, Jackson. Şi mulţumesc că 
te-ai agitat. 

Am văzut cu coada ochilor că domnişoarei Byrnes îi sar 
ochii din cap. Am urmat-o şi, după ce am ieşit din birou, 
şi Jackson nu mai putea să ne audă, mă întrebă: 

— Ce aţi făcut, domnule Crane. L-aţi salvat pe Essex 
de la faliment? 

— l-am salvat viaţa doamnei Essex. 

Se strâmbă la mine. 

— Mare rău aţi făcut omenirii, domnule Crane. Oricum 
nimeni de pe aici nu o să vă fie recunoscător. 

Patru ore mai târziu eram instalat într-un apartament 
luxos de trei camere cu privire spre mare şi cu un 
Cadillac decapotabil în garaj, plus douăzeci de mii de 
dolari în cont la bancă şi şase zile de libertate în faţă. 

Îmi cumpărasem deja o garderobă completă fără să 
mă uit la preţ şi, în afară de urmele lăsate de junglă pe 
faţă şi pe mâini, arătam acum ca un tip prezentabil. 

M-am suit în Cadillac şi am condus la galeria de artă a 
lui Kendrick. 

Louis DeMarney mă introduse în mare grabă în biroul 
lui Kendrick. Balenoiul obez se plimba într-un du-te vino 
continuu prin birou şi îşi muşca efectiv mâinile. 

— Pentru numele lui Dumnezeu, ce s-a întâmplat? 
explodă imediat ce m-am trântit în fotoliu fără să-i cer 
voie. 

l-am povestit totul de-a fir a păr fără să-i ascund nimic. 


191 


M-a ascultat, transpirând puternic, şi din când în când îşi 
ridica peruca portocalie, oribilă, pentru a-şi şterge ţeasta 
cheală cu batista. 

— Asta este! am concluzionat. Un dezastru. Ştiai că 
Bernie are inima slabă? 

— Bineînţeles că nu! Ce-ţi imaginezi, cheri, că l-aş fi 
lăsat să se ocupe de o operaţie ca asta dacă aş fi ştiut? 
la zi, cu banii cum facem? 

— Am să-i dau înapoi lui Orzaco, am spus cu o voce 
calmă. Pot să o fac. Problema este, îşi va ţine gura? Dacă 
se află că avionul s-a prăbuşit în junglă şi nu în mare 
vom avea cu toţii probleme... şi toţi înseamnă şi tu. 

— Nu este nevoie să mă ameninţi, cheri. Am să 
vorbesc cu el. Dacă îşi primeşte banii înapoi va accepta 
situaţia. 

Kendrick mă privi speculativ: 

— Îmi datorezi două mii de dolari, cheri. 

— Cheltuieli. Scade-i din suma impozabilă. 

M-am ridicat în picioare: 

— Dacă poţi să-l potoleşti pe Orzaco atunci ne-am scos 
cu toţii. Javrele de la asigurări caută cu limba scoasă 
epava aşa că ar fi mai bine ca Orzaco să scape de ea 
pronto. Cum îi dau banii înapoi? 

Kendrick mă privi în pragul apoplexiei: 

— Chiar ai de gând să te desparţi de un milion şi 
jumătate de dolari, cheri? Nu vrei să-ţi fac eu nişte 
sugestii? 

— Nu, nu vreau. Nici sugestii şi nici banii. Am primit o 
slujbă la Essex. Chiar dacă sunt fraier în ochii tăi, asta 
este! Deci, ce fac, unde îi virez banii lui Orzaco? 

— Nu ştiu, lasă-mă să vorbesc cu el. El ţi-a dat banii 
cash, nu prin bancă. Lasă-mă câteva zile! 

— Nu mi i-a dat mie. Ai grijă, nu fă prostii că te trag 
după mine. 

Am lăsat-o în coadă de peşte. 

Înainte să mă duc la maşină am intrat într-o florărie şi 
am cerut să-mi facă un buchet din treizeci şi cinci de 

trandafiri cu tijă lungă. Am scris pe un cartonaş: „Cu 
sincerele mele urări pentru o însănătoşire grabnică. Jack 
Crane”. Am recitit textul pentru că ştiam că va fi citit de 
cozile de topor ale lui Essex şi mi s-a părut destul de 
neutru. l-am dat fetei instrucţiuni să trimită prin curier 
buchetul la reşedinţa familiei Essex. 

După aceea, cu sentimentul că avusesem o zi plină de 
realizări, m-am întors la noul meu domiciliu şi i-am 
telefonat tatălui meu pentru a-i da vestea că singurul, 
unicul, inestimabilul său fiu trăia, era bine şi căpătase o 
slujbă permanentă, bine plătită. 

Auzindu-l la telefon cum se bâlbâie de fericire, auzind 
cum i se sugrumă vocea de emoție, realizând că plânge 
în hohote, mi-am dat seama, aşa cum nimic altceva nu 
ar fi putut să mă facă să-mi dau seama, ce jigodie eram! 


CAPITOLUL 9 


A doua zi dimineaţa m-am trezit pe la ora zece. Eram 
relaxat şi mi-am privit îndelung înţepăturile de pe faţă şi 
de pe mâini. Am fost sigur că încep să dispară. Era în 
regulă. Am cerut la room service să-mi trimită ochiuri cu 

şuncă, suc şi cafea şi am mâncat în linişte. „Asta este 
viaţă adevărată!”, mi-am spus. Am privit pe fereastră la 
marea care strălucea şi mi-am propus să merg la plajă, 
să înot, să agăţ o păpuşică, să o invit la masă, lao 
plimbare în Cadillac şi, dacă nu era prea tâmpită, să o 
aduc acasă. 

Mi-am oferit o băutură şi în timp ce o sorbeam alene a 
sunat telefonul. 

— Jack? Doream să-ţi mulţumesc pentru trandafiri. 

Auzindu-i vocea am simţit o străfulgerare neplăcută 
prin tot corpul. Mi-am dat brusc seama că femeia 
aceasta - doamna Victoria Essex - putea deveni pentru 
mine un pericol mortal. Devenisem jucăria de lux a lui 
Lane Essex. Eram şeful aeroportului. Urma să 
supraveghez construirea unui nou avion de zece milioane 
de dolari. Primeam pentru asta cincizeci mii de dolari şi- 
mi plătea şi impozitul. Ca să nu mai vorbim de casă şi 
maşină. Dar dacă afla că îi regulam nevasta totul urma 
să-mi explodeze în faţă. 

Stând acolo, lungit în pat şi cu receptorul la ureche, 
am realizat că această slujbă era lucrul la care visasem 
în mod inconştient tot timpul: să fiu şef, să am putere, să 
fiu bine plătit, să lucrez pentru un miliardar. 

Aproape m-am îmbolnăvit de nervi. Ştiam că trebuie 
să mă port foarte, foarte atent cu muierea asta. Toţi 
angajaţii firmei îmi atrăseseră atenţia că este prototipul 
căţelei perfecte. Până acum mă înţelesesem cu ea 
pentru că o dorisem şi mă dorise şi ea. Dar, în ceea ce 
mă priveşte, se terminase. 

— Vicky! Cum te simţi? 

Mi-am forţat vocea să pară entuziasmată. 

— Mă refac. Picioarele mă dor încă. Lane îmi spune că 
s-a ocupat de tine. Eşti mulţumit, Jack? N-ai decât să-mi 
spui, ştii că-l învârt pe degete pe Lane. 

A început să-mi curgă transpiraţie rece pe faţă. 

— Dacă sunt mulţumit? Mi-a pus totul la picioare. Şi 
asta datorită ţie. Nici nu ştiu cum să-ţi mulţumesc. 

— Bine! 

Făcu o pauză: 

— Lane tocmai a decolat pentru Moscova. Plec la 
cabană. Te aştept diseară, la ora şase. 

Şi închise. 

Brusc toate planurile mele roz bombon pentru ziua 
respectivă deveniră cenuşii. Ştiam că de fiecare dată 
când mă voi întâlni cu ea îmi riscam cariera. Era suficient 
să ne vadă cineva şi după aceea să-i şoptească lui Essex 
şi eram terminat şi cu toate acestea ştiam că doamna 
Victoria Essex era o femeie mult prea periculoasă pentru 
a o refuza. 

Orele mele relaxate de plajă în compania unei păpuşici 
cu creier de găină se duseseră dracului. Trebuia să merg 
la cabană, să-mi risc cariera şi asta numai pentru că aşa 
ordonase doamna Victoria Essex. 

Mi-am petrecut toată dimineaţa şi mare parte din 
amiază în cameră bombănind. Am băut prea mult. N-am 
avut poftă de mâncare. După aceea, pe la ora 17:00, m- 
am dus la garaj, m-am urcat în Cadillac şi am luat-o spre 
cabană. 

Sam a ieşi din casă imediat ce am oprit maşina. L-am 
salutat din cap şi el făcu o plecăciune şi-mi luă geanta în 
care îmi pusesem câteva lucruri. „Ar putea să mă 
trădeze” mi-am spus. Un singur cuvânt şi Essex mi-ar 
trage un şut în fund imediat. 

Am găsit-o pe Vicky lungită pe divan şi sorbind un 
martini sec. 

— Jack! Bine ai venit! 

— Bună! Cum te simţi? 

Era, bineînţeles, încă plină de urmele înţepăturilor dar 
a trebuit să recunosc că fusese bine tratată. In ciuda 
umflăturilor arăta minunat într-un capot roşu simplu, din 
bumbac, care îi ajungea până la glezne. 

Se uită în sus la mine: ochii violeţi erau plini de 
dorinţă. Işi termină băutura şi puse paharul jos. 

— Incuie uşa, Jack. Te doresc. 

În timp ce încuiam uşa am avut sentimentul că era 
încuietoarea de la propria-mi capcană şi în ciuda acestui 
fapt a trebuit să recunosc că o doresc: nici un bărbat în 
viaţă nu ar fi putut să nu o dorească. 

Ne-am iubit sălbatec. Ea a ţipat de două ori tare şi eu 
m-am crispat întrebându-mă dacă Sam asculta la uşă. 
Când a fost, într-un târziu, satisfăcută îmi zâmbi: 

— Eşti un bărbat adevărat, Jack. Hai să bem ceva! 

Aşa că am băut martini şi, mai târziu, Sam ne-a adus 
cina: supă de langustă, somon prăjit, salată de fructe şi 
cafea. 

Ea făcea toată conversaţia; eu mă mulţumeam să 
ascult. 

— Trebuie neapărat să-ţi povestesc despre Lane, 
spuse şi izbucni în râs. Era de-a dreptul furios că mă 
suisem în avion. Nu l-am văzut niciodată aşa de nervos. 
L-a zburat pe sărmanul Thompson pentru că m-a lăsat să 
mă urc în Condor. Dacă nu ar fi fost picioarele mele pline 
de răni în mod sigur m-ar fi bătut. 

Nu-mi puteam imagina vreun bărbat pe lumea aceasta 
să fie în stare să bată o asemenea femeie. 

— Şi cum te-ai descurcat? 

Râse dispreţuitor: 

— Bărbaţii şi poftele lor! Nu-mi pasă atât timp cât îl 
face fericit. Fumez o ţigară cu droguri înainte de a 
începe. Se pare că aventura mea a reuşit să-l excite. 

Râse din nou: 

— Într-un fel mă şi distrez. 

Asta m-a scârbit. 

— Vicky..., crezi că fac bine dacă rămân peste noapte? 
Nu crezi că este periculos? 

Privirea îi deveni dură: 

— Ce se întâmplă, Jack, nu-ţi face plăcere să petreci 
noaptea cu mine? 

Plăcere pe dracu’? O mică indiscreţie şi-mi ratam 
viitorul. 

— Bineînţeles că îmi face plăcere. Dar mă gândesc la 


196 


tine. Este al dracului de periculos. Este suficient ca 
cineva... 

— Nu este nici un cineva, mi-o tăie scurt. 

Se întinse voluptuos, ca o pisică uriaşă, şi-mi spuse: 

— Dă drumul la televizor. Hai să ne uităm la lupte! 

Aşa că am petrecut următoarele două ore privind nişte 
haidamaci care dansau unul în jurul celuilalt şi apoi se 
făceau că se lovesc dar nu făceau decât să vânture 
aerul. După aceea Sam a venit să strângă masa. 

— Du-mă în braţe până la pat, Jack. Incă mă dor 
picioarele. 

Pentru mine nu a însemnat nimic să o iau în braţe, să o 
duc până la patul uriaş, să o aşez, să mă las tras de ea. 
Tot ce-mi doream era să o şterg dar ştiam că nu o să o 
fac. 

— Dezbracă-mă, Jack! 

Pentru prima oară auzeam zgomotele casei. Puteam 
să-l aud pe Sam spălând vasele la bucătărie. Am 
dezbrăcat-o fără ca ea să facă nici o mişcare, alintându- 
se ca un bebeluş, şi după ce am reuşit să-i pun o cămaşă 
scurtă îmi spuse: 

— Fă un duş, Jack. 

Ochii violeţi arătau că îi este din nou foame: 

— Şi grăbeşte-te! 

Am reuşit să adorm abia pe la ora unu dimineaţa. Mă 
trezi în zori şi am făcut dragoste din nou. Părea de 
nesăturat. Încă dormeam, epuizat, când am simţit că mă 
zgâlţâie din nou: 

— Scoală-te, Jack! este trecut de zece. Treci în celălalt 
dormitor. Vine doctorul. 

M-am târât, pe jumătate adormit, în celălalt dormitor şi 
m-am prăbuşit pe pat. Mă simţeam de parcă aş fi trecut 
printr-un malaxor. Am adormit instantaneu. 

După ceea ce mi s-a părut a fi numai un interval scurt, 
de câteva minute, am simţit o zgâlţâială blândă. 

— Prânzul este gata într-o jumătate de oră, domnule 
Crane, îmi spuse Sam încet. 

Am reuşit să cobor din pat şi am făcut un duş rece dar 
nu m-a ajutat. M-am îmbrăcat şi m-am dus în sufragerie. 
Mă simţeam ca dracu’. 

Vicky sugea la un martini sec. 

— Bună, Jack! Te-ai odihnit? 

M-am forţat să zâmbesc. 

— Da. Ai o manieră minunată de a scoate untul din 
mine. 

M-am dus la bar. 

— Ce-a zis nea stetoscop? 

Râse încântată. 

— A vrut să-mi ciuruie fundul cu antibiotice dar nu am 
fost de acord. 

— Foarte bine ai făcut. 

Am băut un pahar de martini pe nerăsuflate pentru a- 
mi face curaj după care am spus: 

— Trebuie să merg în oraş în dimineaţa asta. Nu o să 
dureze mult dar trebuie neapărat să merg. 

Puse brusc paharul jos şi mă privi: 

— De ce? 

Numai uitându-mă la transformarea instantanee a 
feţei ei de la expresia galeşă la expresia dură, cu ochii 
devenind de piatră, cu trăsăturile feţei înăsprindu-se, şi 
mi-am dat seama că mă joc cu focul. Schimbarea era 
atât de bruscă şi de totală încât mi-am dorit mai degrabă 
să mă plimb printr-un depozit de dinamită cu o lumânare 
aprinsă decât să o înfrunt. 

Aşa încât i-am povestit despre Claude Kendrick şi 
despre Orzaco. Mă ascultă fără să-şi dezlipească o 
secundă ochii de pe faţa mea. 

— Trebuie să-l potolesc pe Orzaco, am terminat. 
Singurul mod de a-l potoli este să-i dau înapoi banii după 
care nu mai poate face nimic. Trebuie să mă întâlnesc cu 
Kendrick pentru a stabili cum procedez. 

Expiră lung. 

— Nu-i aşa că te-ai băgat într-un mare rahat? 

Vorbea ameninţător. 

— Da, dar am lucrurile sub control. Nu ai de ce să fii 
îngrijorată. 

Am spus exact ceea ce nu ar fi trebuit să spun. Apucă 
brusc paharul înalt din care băuse şi-l aruncă de perete. 
Paharul făcu explozie când lovi peretele. Se aplecă spre 
mine cu ochii scăpărâna: 

— Să nu fiu îngrijorată? Ce dracu' vrei să spui? Dacă 
mă implici în sordida ta răpire ai să regreţi că te-ai 
născut. Du-te şi rezolvă! Dar să nu îndrăzneşti să mă 
implici! 

— Uşurel, Vicky! 

Eram şocat de ieşirea ei. 

— Nu ai de ce să fii furioasă. Am să rezolv totul. 

— Ar fi mai bine să rezolvi...! 

Uitându-mă la ea cum mă priveşte, plină de ură, cu 
faţa împietrită, mi-am pierdut orice sentiment pentru ea. 
Pentru prima oară puteam să înţeleg de ce toată lumea îi 
spunea „căţeaua turbată”. 

În timp ce mă îndreptam spre uşă, atent să nu calc pe 
cioburi strigă la mine: 

— Şi vino înapoi! Vreau să fii aici înainte de ora cinci 
după-amiaza! 


Claude Kendrick mă primi în birou cu un zâmbet acru. 

— Am rezolvat totul, cheri. Nici o problemă Trebuie 
numai să semnezi un act. Am vorbit cu Orzaco. Înţelege 
situaţia. De fapt nu este nici măcar supărat. A reuşit să 
salveze o mare parte din obiectele scumpe din avion fără 
să-l coste un ban. 

— Şi epava? 

Kendrick zâmbi: 

— Nu mai există nici o epavă. Totul este în regulă. 
Triunghiul Bermudelor! Nici o problemă. Semnează 

numai hârtia asta. Este actul prin care cedezi firma din 
Mexico în favoarea lui Orzaco. 

Am citi atent actul şi l-am semnat cu numele pe care îl 
folosisem ca să înregistrez firma: Jack Norton. 

Deci îmi rezolvasem toate problemele. 

— Înţeleg că domnul Essex are de gând să comande 
un avion nou, spuse Kendrick, zâmbindu-mi nevinovat. 
Poate batem palma din nou. 

— Nici măcar să nu speri. 

Îşi ridică peruca portocalie, se uită 
trânti înapoi pe căpăţână. 

— Mda. Doamna Essex are tot felul de nimicuri: mai 
ales un colier de diamante cu o piatră mare. Dacă poţi să 
aranjezi ceva..., mă interesează. 

— Du-te şi te împuşcă, grăsane! am spus şi am ieşit 
trântind uşa. 

M-am urcat în Cadillac. Nu era decât 13:30. Mi se 
ordonase să mă întorc la ora 17:00. Am hotărât să mă 
duc la apartamentul meu. Simţeam nevoia să reflectez 
puţin. 

Am comandat meniul special şi mi s-a adus pe un 
cărucior. Am mâncat după care am ieşit pe balcon. 

Am hotărât ca imediat ce începeam lucrul pentru Lane 
Essex să ies din aşternuturile neveste-si. Urma să risc să 
mă întâlnesc cu ea şi următoarele patru zile dar după 
aceea, gata! Trebuia să-şi dea seama şi să accepte acest 
lucru. Urma să am o groază de treabă ca să-i fac pe plac 
lui Essex. Supravegherea activităţii pe aeroport şi 
supravegherea construirii noului avion, nu aveau să-mi 
mai lase timp să mă dau în bărci cu doamna Essex. 

Mai aveam încă patru nopţi de risc maxim şi 
transpiram numai la acest gând. Am încercat să mă 
îmbărbătez spunându-mi că, în definitiv, şi ea risca la fel 
de mult ca şi mine. Dacă ea se simţea în siguranţă 
culcându-se cu mine ar fi trebuit să mă simt şi eu în 
siguranţă. 

În aceea clipă am auzit soneria de la intrare. Fără să 

năuntrul ei şi o 

mă gândesc că ar putea fi altcineva în afară de chelnerul 
care venea să ia căruciorul cu resturile prânzului am 
deschis uşa. 

Există o expresie: „am înlemnit”. O exagerare, 
bineînţeles, nimeni nu poate înlemni. Se poate, 
bineînţeles, ca cineva să fie atât de şocat încât să simtă 
că sângele i se scurge, că simte că se răceşte şi că, 
pentru o bună bucată de timp, nu poate nici măcar să 
respire. Ei bine, asta mi s-a întâmplat mie când am 
văzut-o în pragul uşii pe Pam Osborn. 

Era acolo, în faţa mea, cu părul blond coborând în 
cascade până la umeri, cu pomeţii obrajilor proeminenţi, 
cu ochii verzi, mari. Purta o bluză de culoarea untului, 
pantaloni albi, sandale. Şi-mi zâmbea cu zâmbet de 
panteră. 

— Salut, Jack! Surprins? 

M-am dat înapoi şi intră în cameră închizând uşa în 
urma ei. 

Pam! 

Din momentul în care îmi impusesem punctul de 
vedere, că nu trebuie să zboare cu noi ci să aştepte la 
Merida, o uitasem, pur şi simplu. Şi acum era în faţa 
mea: singura legătură, dar fatală, între mine şi furtul 
avionului. Crezusem că am scăpat de orice necazuri în 
momentul în care semnasem actul de cedare a firmei în 
biroul lui Kendrick. Crezusem de asemenea că pot să 
scap din ghearele lui Vicky. Eram ferm convins că urma 
să-şi găsească repede un alt tovarăş de pat dacă eu nu 
mai puteam să fiu prezent când îşi dorea ea datorită 
sarcinilor date de soţul ei. Până în această clipă viitorul 
meu părea roz..., dar nu şi de acum încolo. 

Am rămas nemişcat privind-o cum îşi trage un scaun şi 
se aşează. 

— Jack, sunt atât de fericită că ai reuşit în viaţă! Am 
vorbit cu Dolly Byrnes, este o foarte bună prietenă de-a 
mea. Inţeleg că ai devenit băiatul preferat al lui Essex. 

Mă privi. Ura din ochii aceia verzi îmi dădea frisoane. 

— Cincizeci de mii de dolari pe an, net, apartamentul 
acesta frumos, un Cadillac şi domnul „taie şi spânzură” 
la aeroport. Mi-nu-nat! 

M-am aşezat şi eu. Depăşisem primul şoc şi mintea 
începea să-mi lucreze. 

— Fantastic, nu-i aşa? 

Eram conştient că vocea îmi era puţin răguşită. 

— Aşa a vrut soarta, Pam. Ce destin groaznic pentru 
Bernie! Nu ştiam că are probleme cu inima, tu ştiai? 

— Nu, nu ştiam. Am fost la înmormântarea lui. Măcar 
atâta lucru am putut să fac. Am sperat că ai să vii şi tu. 

M-a străbătut un nou un frison. Deci ea putea să 
arunce în aer povestea noastră cu prăbuşirea în mare 
indicând mormântul lui Bernie. 

— Ştiu că tu şi cu Bernie... 

— Lasă-l pe Bernie în pace! mă întrerupse. E mort. Hai 
să vorbim despre mine. 

— Bineînţeles. 

Fără să-mi fac nici un fel de iluzii am spus: 

— Acum sunt şeful tău şi o să am grijă de tine. 

— Vai cât eşti de drăguţ, Jack! Ei bine..., apreciez 
foarte mult acest lucru..., numai că vreau să ai grijă de 
mine acum. 

Deci era vorba de şantaj. 

Imediat mi-a venit o idee. Venise singură. Ce-ar fi să o 
omor? Oare asta ar opri coşmarul care simţeam că 
începe să mă înconjoare? Deci, okay, o lichidam, dar cum 
puteam scăpa de cadavru? 

— Cum pot să te ajut, Pam? 

— Am vorbit cu Claude. Îmi spune că ai dat înapoi toţi 
banii. Claude nu a vrut însă să mă ajute. Mi-a spus să vin 
să vorbesc direct cu tine. 

Îşi încrucişă picioarele fine. 

— Bernie mă ceruse în căsătorie înainte de furtul 
avionului. Urma să împărţim împreună bucuriile pe care 
ţi le poate oferi un milion de dolari. Mi-ar fi plăcut să am 
un milion de dolari. 

Am încuviinţat din cap. 

— Cui nu i-ar place? 

— Am petrecut cinci zile la hotelul Continental din 
Merida. 

Mă privi cu ochii vezi, ca de piatră. 

— Ar fi putut fi cinci zile plicticoase numai că, să vezi 
întâmplare, Juan a avut grijă de mine. 

— Tu ai fost întotdeauna o fată prietenoasă, am spus. 

— Haide Jack, fii atent la ce-ţi spun! Juan Aulestria. Iți 
aduci aminte? Lucrează, mai exact a lucrat, pentru 
Orzaco; acum îţi aduci aminte? 

Mintea îmi fugi înapoi la tipul înalt, subţire, cu pâr 
lung, şi alunecos ca un şarpe şi inima mea rată o bătaie. 

— Juan a fost atât de drăguţ cu mine, continuă Pam 
fără să aştepte vreo confirmare de la mine. E cu mine 
acum, stăm la Hilton. S-a gândit că ar fi mai indicat să 
vin mai întâi singură după care o să vină şi el să stea de 
vorbă cu tine. 

Buzele roşii schiţară ceea ce s-ar fi putut numi un 
zâmbet. 

— Juan este atât de plin de tact. p 

Mă săturasem de jocul de-a şoarecele şi pisica. Imi era 
clar acum că mă încolţise. Mă felicitam că nu făcusem 
prostia să o omor. Aulestria era mult mai periculos decât 
ar fi putut ea vreodată să fie. 

— Hai să trecem peste introducere! am spus. Hai să 
discutăm afaceri! Ce vrei? 

Îşi deschise tacticos geanta şi scoase dinăuntru un plic 
pe care mi-l aruncă în poală. 

— Clăteşte-ţi ochii, Jack. 

Plicul conţinea patru fotografii mari, de bună calitate. 
În trei apărea epava Condor-ului zăcând în junglă. Nu era 
nici un dubiu. Se vedea clar pe fuselaj, pictat mare, 
numărul de înmatriculare al avionului. Ca şi cum nu ar de 
ajuns am privit şi a patra fotografie şi am înţepenit. În ea 
am văzut cadavrul lui Erksine, cu capul într-o baltă de 
sânge. 

— În cazul în care nu înţelegi semnificaţia acestei 
fotografii, spuse Pam, deşi sunt sigură că înţelegi: ce 
făcea Harry în afara cabinei de pilotaj în momentul 
prăbuşirii? 

Am pus fotografiile pe masă. 

— Ce altceva? am întrebat şi am fost surprins că îmi 
revenisem total. 

— Nu este destul? 

Ridică batjocoritor din sprâncene. 

— Ai putea să te bagi singură în belea. Ai fost părtaşă 
la furt. 

— Dovedeşte-o. Eram prietena lui Bernie. Mi-a spus să- 
| aştept la Merida! Habar nu aveam ce aveţi voi trei de 
gând. Juan este gata, dacă va fi nevoie, să mă susţină în 
faţa agenţilor de la compania de asigurări. 

— Okay! Cât? 

— Cinci sute de mii de dolari. Jumătate din partea care 
i se cuvenea lui Bernie. 

Nu-mi venea să-mi cred urechilor. Am izbucnit în râs, 
holbându-mă la ea. 

— Fii serioasă. 

— Ai auzit ce am spus, Jack... 

— Şi de unde îţi imaginezi că pot să fac rost de atâţia 
bani? 

— De la căţeaua Essex, de unde altundeva? 

— Eşti nebună de legat! De ce mi-ar da o jumătate de 
milion de dolari mie? 

Pam îmi zâmbi cu ochii tot plini de ură. 

— O să-ţi dea! spuse triumfător. 

Îşi deschise din nou poşeta şi scoase altă fotografie. 

— Nu m-aş fi gândit niciodată la aşa ceva dar Juan s-a 
gândit. A angajat un detectiv particular ca să te 
urmărească din clipa în care te-ai întors în S.U. ale A. 

Îmi aruncă dispreţuitor fotografia în poală. 

— Cinci sute de mii de dolari nu înseamnă nimic 
pentru ea. O să plătească dacă vrea să ţină fotografia 
asta departe de ochii „domnului” Lane Essex. 

Am reuşit să-mi cobor privirea pe poză - mă înfăţişa pe 
mine, la intrarea în cabană, lângă Cadillac-ul pe care 
tocmai îl primisem, întinzându-i geanta lui Sam. 


Lăsă în urmă un miros de parfum ieftin şi cele cinci 
fotografii blestemate. Din uşă îmi spusese că Aulestria 
mă va contacta. 

— De acum încolo, Jack, el se ocupă de negocieri. Nu 
avem de gând să aşteptăm mult. Du-te la căţeaua ta şi 
rezolvă! 

M-am întrebat cum o să reacționeze Vicky. Okay, eu 
eram terminat! Ştiam asta dar mă întrebam dacă o pot 
salva pe ea. Dacă loialitatea lui Sam rezista la presiune 
atunci fotografia mea în faţa cabanei nu era chiar aşa de 
compromiţătoare. Vicky putea să-i spună lui Essex că îmi 
închiriase cabana pe timpul mini-concediului şi că nu s-a 
apropiat niciodată de cabană. După ce m-am gândit mai 
mult mi-am dat seama că mă îmbăt cu apă rece. Ea nu 
putea să lipsească de acasă fără să-i spună lui Essex 
unde merge iar Sam nu ar fi putut niciodată să reziste la 
câtă presiune putea să pună pe el Essex. 

Deci ce era de făcut? 

Am pus fotografiile în plic şi plicul în buzunarul de la 
piept. Mi-am turnat o băutură şi am încercat să găsesc o 
soluţie. Primul gând a fost să le întind o capcană lui Pam 
şi lui Aulestria şi să-i ucid dar şi acesta era numai un vis 
frumos. Aulestria nu era prost. Eram sigur că îşi luase 
măsuri de siguranţă şi depusese un alt set de fotografii la 
un notar cu menţiunea pe plic: „În caz de deces”. Dacă 
Pam s-ar fi ocupat singură de afacere eram sigur că aş fi 
putut să o păcălesc şi să o omor, dar nu pe Aulestria. 

M-am gândit din nou la Vicky. Pierdeam timp 
încercând să găsesc o soluţie. Trebuia să discut 

problema cu ea şi mă îngrozeam la explozia de mânie pe 
care urma să o aibă. „Implică-mă şi pe mine şi ai să 
regreţi că te-ai născut”. Acum, pentru că i se aprinseseră 
călcâiele după mine, era şi ea implicată. Pentru că nu 
putuse să renunţe la mine minţise despre prăbuşire nu 
numai în faţa lui Essex dar şi în faţa tipilor de la 
asigurări. 

M-am uitat la ceas. Se făcuse 14:45. 

Luându-mi inima în dinţi am părăsit apartamentul şi 
am mers cu maşina înapoi la cabană. Era o călătorie pe 
care urma să mi-o aduc aminte toată viaţa. Cu cât mă 
apropiam mai mult de cabană cu atât îmi creştea teama. 
Avusesem parte deja de o mostră de furie şi mi se oprea 
inima numai când încercam să-mi imaginez felul în care 
va reacţiona când va vedea cât este de implicată. 

M-am gândit de asemenea la anii pe care urma să-i 
petrec în spatele gratiilor. Nu puteam spera să primesc 
sub cincisprezece ani. Urma să fiu de vârstă medie la 
ieşirea din închisoare şi fără nici o perspectivă. 

M-am gândit, în ultimul rând, la bătrânul meu. Eram 
sigur că afacerea îl va omori. 

Am oprit la intrarea cabanei şi Sam, ca de obicei, 
apăru imediat şi-mi deschise portiera cu o plecăciune. 

Am intrat în cabană lăsându-l să ascundă Cadillac-ul în 
unul din garaje. 

Vicky stătea lungită pe canapeaua din sufragerie şi 
citea revista Vogue. Am rămas în prag privind-o. Când m- 
a văzut a lăsat jos revista şi mi-a zâmbit cald. 

— Salut, Jack! Eşti un frumos..., şi te-ai întors devreme. 

Bătu cu palma pe canapea, lângă ea. 

— Vino aici şi dă-mi un pupic! 

Am intrat în cameră şi am închis uşa. Nu m-am 
apropiat de ea ci am rămas în picioare rezemând cu 
umerii uşa. 

Ridică din sprâncene şi se pisici: 

— Haide, Jack, nu fi supărat. Nu trebuie să mă iei în 
serios. Eram nervoasă. Oricui i se poate întâmpla să se 

enerveze. Ai rezolvat? 

— E timpul să te enervezi din nou, i-am răspuns. 

Am scos plicul din buzunar şi i l-am aruncat în poală 
aşa cum făcuse mai devreme Pam cu mine. 

Privirea din ochii violeţi deveni dură. Zâmbetul sexy 
dispăru tot atât de repede cum o palmă devine pumn. 

— Ce este asta? 

— Uită-te! 

Se uită la plic dar nu se atinse de el. 

— Ce este? 

M-am apropiat de canapea, am apucat plicul, am scos 
cele cinci fotografii şi i le-am răsfirat în poală. 

Privi la ele şi pe urmă le luă una câte una şi le examină 
cu atenţie. Ajunse în cele din urmă la fotografia cu mine 
şi cu Sam. La această fotografie se uită mai mult după 
care strânse cu grijă pozele şi mi le întinse. 

— Cât? 

In afară de faptul că avea faţa împietrită, că privirea îi 
era dură şi că-şi pierduse culoarea din obraji era de un 
calm fantastic. Eram sigur de acest lucru pentru că prin 
rochia subţire de casă îi vedeam sânii ridicându-se în 
ritmul respirației care era normală şi asta însemna că şi 
pulsul şi ritmul inimii erau normale. 

— Cât? repetă. 

Era o femeie deosebită iar explozia de mânie la care 
mă aşteptasem nu se produsese. 

— Cinci sute de mii de dolari..., o jumătate de milion. 

Se uită lung la mine. 

— Eşti un amant scump! 

Nu am spus nimic. 

— Ei bine, nu te uita la mine ca şi cum ar veni sfârşitul 
lumii. Stai jos acolo! 

Îmi indică un fotoliu: 

— Povesteşte! 

M-am aşezat. 

A rămas nemişcată, privindu-şi mâinile aşezate în 
poală tot timpul cât i-am povestit despre Pam şi 

Aulestria. 

— Nu se vor opri la o jumătate de milion, bineînţeles, 
spuse ca şi când îşi vorbea ei însăşi. Plătesc acum şi mai 
târziu vin din nou. Şantajiştii fac totdeauna aşa. 

Ridică capul şi mă privi: 

— L-ai ucis pe Erksine. Ai putea să-i ucizi şi pe ei? 

— Da, dar asta nu ar rezolva problema. Aulestria şi-a 
luat în mod sigur măsuri de precauţie. 

Mă aprobă dând din cap. 

— Alternativa este să mă duc la soţul meu şi să-i spun 
totul. Am acţionat ca o nebună şi să sper că mă va ierta. 

Părea că din nou îşi vorbeşte sieşi. 

— Da, ai putea să faci asta, i-am spus nervos. 

Mă privi: 

— Ce om de nimic eşti tu, Jack, nu-i aşa? Tot ce te 
interesează acum este ce o să se întâmple cu tine. 

— Vreau să te scot din rahatul acesta. 

— Serios? 

Îmi zâmbi: 

— Ei bine, asta este ceva. Am o jumătate de milion. Ce 
propui? Să le plătesc ăstora doi? Nu ar fi nici o problemă; 
până vin din nou pentru încă o tranşă. Ce crezi? 

Era rândul meu să mă holbez la ea. 

— Vrei să spui că poţi să faci rost de cinci sute de mii? 

Vocea îmi era răguşită. 

— Bineînţeles. Nu este nici o problemă. Problema este: 
să o fac sau nu? 

Mintea îmi alerga cu viteză nebună. 

„Dacă poate să facă rost de bani şi dacă ăştia doi sunt 
mulţumiţi cu plata s-ar putea să mă scot. S-ar putea 
chiar să fiu în stare să-mi păstrez slujba la Essex 
Enterprises. De ce să nu fie mulţumiţi cu o jumătate de 
milion?” mi-am spus. 

— Este o soluţie, am spus încercând să nu par uşurat. 

— Aşa este. Da..., aşa cum spui, este o soluţie. Ei bine, 
hai să-i plătim! 

Făcu o pauză pentru a mă privi de sus până jos: 

— Tu te-ai întâlnit cu ei..., eu nu. Crezi că putem să 
avem încredere în ei? 

Nu credeam, dar nu aveam de gând să-i spun. Tot ce 
doream era să ies din capcană. 

— Pentru atâta bănet ar trebui să joace corect, am 
spus. Pentru numele lui Dumnezeu! O jumătate de 
milion! 

— Stau la Hilton, parcă aşa ai spus. Vezi dacă poţi să 
iei legătura cu ei. 

— Vorbeşti serios, Vicky? Chiar ai de gând să plăteşti? 

— Da. După ce l-am lăsat pe dragul de Lane fără 
avionul lui tâmpit de zece milioane de dolari nu pot acum 
să-l las să afle că nevastă-sa se poartă ca o curvă 
ordinară, nu-i aşa? 

Dădu din umeri: 

— La urma urmelor, ce înseamnă o jumătate de 
milion? 

Fără să-i dau ocazia să se răzgândească am pus mâna 
pe telefon şi am sunat la Hilton unde l-am cerut pe 
domnul Aulestria. A urmat o pauză în care am auzit tot 
felul de pocnete surde după care o voce de bărbat spuse: 

— Aulestria. 

— Crane. Am rezolvat! Cum facem? 

— Aici, mâine la unsprezece dimineaţa, spuse 
Aulestria şi închise. 

— La Hilton, mâine la unsprezece, i-am spus lui Vicky. 

— Au să-mi trebuiască două zile ca să fac rost de cash. 
Află cum vor să plătim. 

Ochii ei violeţi erau impersonali. 

— Acum pleacă. Trebuie să vorbesc cu broker-ul meu. 

Pocni din degete la mine: 

— Cară-te! 

Avusesem tot timpul presentimentul că, mai devreme 
sau mai târziu, va sosi clipa în care ea o să pocnească 
din degete la mine, aşa cum pocnea la ceilalţi sclavi ai ei, 
dar acum nu-mi păsa. Eram mulţumit că nu făcuse o 
scenă, că era de acord să plătească şi că viitorul meu nu 

mai era ameninţat ca să-mi mai pese de un lucru atât de 
neînsemnat. 

— Ţinem legătura, am spus şi am plecat. 

Pusese deja mâna pe receptor şi nici măcar nu m-a 
privit aşa că am ieşit afară, m-am dus şi mi-am luat 
Cadillac-ul din garaj şi m-am dus acasă. 

Ştiam că era foarte probabil ca Aulestria să o stoarcă 
din nou dar mi-am spus că era atât de putred de bogată 
încât îţi putea permite să fie stoarsă. 

Da... Viitorul meu se prezenta iar în culori roz. 


A doua zi dimineaţa am ajuns la Hilton puţin înainta de 
ora unsprezece. În timp ce întrebam la recepţie la ce 
cameră stă domnul Aulestria un tip veni din spate şi se 
lovi de mine. Îşi ceru imediat scuze şi am crezut că era 
unul din nenumăraţii zăpăciţi care nu se uită pe unde 
merg şi am uitat incidentul. Mai târziu însă urma să-mi 
aduc aminte de el. 

Aulestria mă aştepta într-o cameră mare, cu două 
paturi şi cu toate dotările din hotelurile Hilton. Pam 
stătea la fereastră şi privea afară. Nu s-a întors când 
Aulestria îmi deschise uşa. 

— Ah, domnul Crane, mi se adresă, având pe faţă 
zâmbetul de şarpe. Ce plăcere să vă văd din nou! Inchise 
uşa. 

— Deci este dispusă să plătească, spuse, trecând 
direct la afaceri... 

— Da. 

— Ce înţelept din partea ei. A fost de acord cu cinci 
sute de mii de dolari? 

— Da. 

— Ei bine..., puţin surprinzător. M-am aşteptat mai 
degrabă să se tocmească. Cu toate acestea, este foarte 


210 


bine. Vreau banii în cecuri la purtător. 

— Se poate face. Vreau toate fotografiile şi toate 
negativele. Şi o declaraţie din partea ta că afacerea se 
termină în momentul plăţii. 

— Bineînţeles că o să primiţi toate pozele şi toate 
negativele dar..., nici o declaraţie. 

— Asta înseamnă că ai de gând să o storci din nou? 

— Domnule Crane! Vă  asigur..., suntem perfect 
mulţumiţi cu o jumătate de milion, nu-i aşa Pam? 

Fără să întoarcă capul, spuse: 

— Dacă tu eşti mulţumit, Juan, atunci şi eu sunt 
mulţumită. 

— Nu vă faceţi nici un fel de griji, domnule Crane. 
Când primim banii? 

— Poimâine. 

— Perfect, dar nu mai târziu. Aduceţi cecurile aici la 
ora zece dimineaţa. Nu întârziaţi. Trebuie să prindem 
avionul. 

Mă conduse la uşă. 

— Ce om băftos sunteţi, domnule Crane. 

M-am uitat la el. 

— Crezi? 

— Păi, nu-i aşa? 

Şi mă împinse afară din cameră. 

M-am suit în maşină şi m-am întors acasă. Am sunat-o 
pe Vicky. 

— Cecuri la purtător? 

Făcu o pauză. 

— Perfect. Am să fac rost. Sam o să ţi le aducă mâine 
seară, spuse şi închise. 

Am pus receptorul jos. Era totuşi ceva ciudat în tot 
acest aranjament şi începeam să mă neliniştesc. Mă 
aşteptasem la o explozie de furie din partea acestei 
femei şi explozia nu se produsese. Mă aşteptasem să nu 
accepte să se despartă de o jumătate de milion de dolari 
şi totuşi acceptase calmă. Singurul lucru care rimase cu 
caracterul ei fusese pocnitul din degete. 

Am încercat să mă conving că dacă nu plătea avea 
mult mai mult de pierdut decât o jumătate de milion şi 
deci suma era acceptabilă. Ar fi putu să-şi piardă soţul 
care era putred de bogat. În definitiv pentru ea suma 
asta însemna cât însemna pentru mine o sută de dolari. 
Şi totuşi ceva nu se potrivea. Se purtase atât de deosebit 
de caracterul pe care i-l cunoştea toată lumea. In timp ce 
încercam să mă amăgesc, privind apusul de soare, am 
simţit că viitorul meu crapă pe la colţuri. 

Am mâncat ceva după care m-am vânturat prin oraş 
şi, într-un târziu, m-am întors acasă şi m-am băgat în 
pat. N-am putut să adorm. La ora două dimineaţa nu am 
mai putut să suport gândurile care mă copleşeau şi am 
luat trei pastile de dormit. Ele au reuşit să-mi redea 
liniştea de care aveam atâta nevoie. 

Am dormit până la prânz. Restul zilei mi se păru 
chinuitor de lung. Mă întrebam ce o să fac după ce 
rezolvam. M-am gândit şi la Vicky şi brusc am dorit-o fizic 
dar ştiam că se terminase. Pocnitul din degete şi privirea 
impersonală a ochilor violeţi îmi explicaseră cum nu se 
poate mai clar acest lucru. 

Am coborât şi am intrat într-un bar. Am comandat un 
scotch dublu şi un sandwich cu carne de pasăre. Băutura 
a mers dar de mâncare nici nu am putut să mă ating. Am 
luat maşina şi m-am dus la plajă. Era plină de păpuşici 
dar acum nu mă mai interesau. Am rămas în maşină 
până la apusul soarelui, privind la mare, cu gândurile 
vâjâindu-mi în cap. După aceea m-am întors acasă şi am 
dat drumul la televizor. 

A doua zi a fost parcă trasă la indigou cu ziua 
precedentă. Îmi repetam tot timpul că trebuie să mă 
relaxez. Peste numai o zi urma să mi-l dau jos din cârcă 
pe Aulestria. Peste două zile urma să mă prezint la 
Jackson şi să încep lucrul. Eram sigur că în momentul în 
care aveam să încep lucrul totul urma să rămână în 
urmă. Am încercat să mă concentrez asupra sarcinilor pe 
care le aveam ca şef al aeroportului. Am încercat chiar 

să schiţez pe hârtie o schemă de organizare dar inima 
nu-mi era la lucru. 

Pe la ora 19:00 a sunat soneria de la uşă. l-am deschis 
uşa lui Sam. Îmi întinse un plic burduşit. 

— Ce face, Sam? am întrebat luând plicul. 

— E bine, domnule Crane. Ea va fi întotdeauna okay. 

Îşi schimbă greutatea de pe un picior pe altul. 

— Cred că trebuie să vă spun adio. Plec. 

— Ce vrei să spui? 

Zâmbi trist. 

— Doamna Essex nu mai are nevoie de serviciile mele. 

— Vrei să spui că te-a dat afară? 

— Exact, domnule Crane. 

— Şi ce ai să faci? 

Eram şocat. 

— Am să încerc să supraviețuiesc. Am pus ceva 
deoparte. Plec acasă. 

— Vrei să spui că te-a dat afară aşa..., pur şi simplu? 

— Trebuia să se întâmple, mai devreme sau mai 
târziu. Este o femeie dificilă. Dacă îi merge totul din plin 
e bine, dacă nu, e jale mare. 

— Îmi pare rău, Sam. Nu ştiu de ce dar am sentimentul 
că s-a întâmplat din cauza mea. 

Faţa lui frumoasă, bună, înflori. Îmi zâmbi cald: 

— Dacă nu aţi fi fost dumneavoastră ar fi fost 
altcineva. 

Îşi şterse mâna dreaptă de pantaloni după care mi-o 
întinse: 

— Ei bine, mult noroc, domnule Crane. Mi-a făcut 
plăcere să vă cunosc. 

Ne-am strâns mâinile şi a plecat. 

„S-ar putea să mi se întâmple şi mie?” m-am întrebat. 
„După ce se termina totul, după ce Aulestria îşi primea 
banii..., urma oare să zbor şi eu?” 

Am simţit brusc nevoia să stau jos. 

„Da, mi-am spus. Este evident. O să ţi se arate uşa. Nu 
o să te vrea în preajma ei aşa cum nu-l vrea nici pe Sam 

Este evident - o să zbori”. 

M-am uitat la plicul gros pe care-l ţineam în mână. L- 
am deschis. Conţinea cinci cecuri la purtător, fiecare în 
valoare de 100 000 de dolari. Puteam să mă urc în 
Cadillac şi să dispar. Cecurile astea erau la fel de bune ca 
banii cash. Puteam să fac acest lucru dar nu l-am făcut. 

Am stat în fotoliu şi m-am gândit. Viitorul meu îmi 
explodase în faţă. Ce urma să se întâmple cu mine? 

Am simţit brusc nevoia unei încurajări şi era o singură 
persoană pe lumea asta care mă putea îmbărbăta. 

Bătrânul răspunse greu; vocea lui părea obosită. 

— Măi, măi, ce surpriză? Ce faci, Jack? 

— Sunt okay, tată. Mă gândeam. Slujba asta pe care 
am căpătat-o scârţâie. Garajul mai este de vânzare? 

— S-ar putea. Nu ştiu. Am să întreb. Te-ar interesa, 
Jack? 

— Cine ştie? întreabă oricum. 

Aveam douăzeci de mii de dolari din banii lui Essex în 
contul meu bancar. Nu trebuia să mă împrumut de la 
bătrânul meu. 

— Cum arată grădina, tată? 

— Minunat. Trandafirii nu au fost niciodată aşa 
frumoşi. Jack... 

Puteam să-i aud respiraţia precipitată. Vocea nu îi mai 
suna obosită. 

— Vii acasă, băiatule? 

— S-ar putea, tată. Am să-ţi spun curând. Da..., s-ar 
putea să vin acasă. 

— Bine, fiule. Aştept veşti de la tine. 

— N-am să te las să aştepţi mult. Te pup, acum tată. 

Şi am închis. 

În noaptea aceea nu am avut nevoie de pastile de 
dormit. 


214 


În timp ce coboram la garaj şi mă urcam în Cadillac am 
avut sentimentul că este ultima oară când îl conduc. Era 
o maşină ca lumea şi am pornit motorul cu regret. Am 
mers la Hilton şi am lăsat maşina în parcajul exterior. 
Clopotul unei biserici se auzi în depărtare marcând ora. 
Am urcat scările care duceau în holul somptuos al 
hotelului ţinând plicul sub braţ în timp ce intram în 
ascensor mi-am spus că în câteva minute presiunea avea 
să scadă. 

Am mers pe coridor şi am băut la uşa lui Aulestria. 
Deschise imediat şi se dădu la o parte pentru a mă lăsa 
să intru. După aceea ieşi pe coridor şi privi la stânga şi la 
dreapta după care intră înapoi în cameră. 

Pam stătea din nou cu spatele privind în stradă. Purta 
un deux-pieces de culoarea prafului iar pe unul din paturi 
se găseau două valize mari arătând foarte scumpe. 

— Ai cecurile, domnule Crane? mă întrebă Aulestria. 

— Le am. 

Le-am scos din plic şi i le-am arătat. Nu a încercat să 
mi le ia din mână dar s-a uitat atent la ele, după care 
dădu mulţumit din cap. 

— Mulţumitor. 

Scoase din unul din buzunare un plic. 

— Aveţi aici fotografiile şi negativele. Luaţi-le şi eu am 
să iau cecurile. 

Am făcut schimbul. Am verificat fotografiile şi 
negativele. 

— Câte rânduri de fotografii ţi-ai păstrat? am întrebat. 

— Domnule Crane..., vă rog. Puteţi să aveţi încredere 
deplină în mine. Doamna Essex nu poate decât să fie 
mulţumită de modul în care am rezolvat această mică... 
problemă. 

— O să-ţi pară rău dacă mai încerci să o storci încă o 
dată, am spus. Ştiu că o să încerci dar fă-ţi mai întâi 
aranjamentele pentru înmormântare. 

— Ce urât vorbiţi, domnule Crane. Nu o să mai fie nici 

o „stoarcere”, aşa cum spuneţi atât de urât. 

— Eu te-am avertizat. 

M-am întors şi am părăsit camera. Am mers pe coridor 
până la lift şi am coborât în hol. 

Îmi puneam plicul cu fotografiile şi negativele în 
buzunar când am auzit o voce blânaă: 

— Le iau eu, Crane. 

M-am răsucit brusc cu inima sărindu-mi din piept. 

Wes Jackson stătea în spatele meu cu dinţii dezveliţi 
de zâmbetul de rechin. Întinse mâna lui grasă. 

— O reprezint pe doamna Essex. Mi-a cerut să iau de 
la tine fotografiile şi negativele. 

— O să le aibă, dar de la mine. 

— A anticipat o astfel de reacţie. 

Îmi întinse o bucată de hârtie. 

— Uite împuternicirea. 

Ochii lui mă priviră cu scârbă: 

— Nu vrea să te mai vadă. 

Am luat hârtia. 


„Jack Crane, 
Înmânează materialul care face obiectul şantajului 
domnului Jackson. 
Din acest moment nu mai eşti angajatul firmei Essex 
Enterprises. 
Lane Essex”. 


Am privit la semnătură şi după aceea la Jackson. 

— Deci i-a spus. 

— Bineînţeles. Nimeni nu a reuşit până acum să 
şantajeze familia Essex; şi nici nu va reuşi vreodată. Dă- 
mi pozele şi negativele. 

I le-am dat. 

— Mulţumesc. Acum, Crane, hai să stăm jos câteva 
minute. Hai să vedem împreună cum se termină această 
mică dramă sordidă. S-ar putea să te intereseze. 

Mă apucă cu mâna lui grasă de braţ şi mă conduse la 

unul din fotolii care era aşezat în faţa ascensoarelor. Ne- 
am aşezat şi el privi fotografiile. 

„Din acest moment nu mai lucrezi pentru Essex 
Enterprises.” 

Anticipasem acest lucru şi totuşi venise ca un şoc. 

— Vei părăsi imediat Paradise City, îmi spuse Jackson. 
Ar fi înţelept din partea ta să nu te mai întorci niciodată. 
Poţi să te consideri un om norocos. Când am discutat 
cazul tău, domnul Essex a ţinut cont că i-ai salvat viaţa 
doamnei Essex. Asta a atârnat în favoarea ta. Sunt sigur 
că vei fi suficient de deştept să nu povesteşti la nimeni 
ce s-a întâmplat. Pot să-şi spun că noi am retras cererea 
de despăgubire a Condor-ului prăbuşit şi făcând acest 
lucru le-am închis gura atât celor de la asigurări dar şi 
şantajiştilor. Cealaltă fotografie nu înseamnă nimic şi nici 
nu o să ajungă la domnul Essex... 

— O şterg cu o jumătate de milion în cecuri la purtător. 
Asta numeşti tu treabă deşteaptă? 

Zâmbi din nou şi arătă mai mult ca oricând ca un 
rechin. 

— Nimeni nu o şterge cu nimic când este vorba de 
domnul Essex. 

Işi încrucişă picioarele lui groase. 

— Ah, priveşte, Crane! Sunt sigur că o să te 
intereseze. 

Uşa unuia din ascensoare se deschisese. Din ea ieşiră 
Pam şi Aulestria. In spatele lor veneau doi tipi solizi pe 
care puteai să citeşti clar că sunt curcani. 

Faţa lui Aulestria avea culoarea cenușii. Pam arăta de 
parcă urma să se prăbuşească în orice clipă. Cei doi solizi 
îi mânară de-a latul holului şi pe scări la o maşină care 
aştepta. 

Apăru alt solid pe care scria curcan, din alt lift, cărând 
cele două valize pe care le văzusem în camera lui 
Aulestria. Puse valizele jos, veni la noi şi-i aruncă lui 
Jackson în poală plicul cu cecurile. 

— Nici o problemă, spuse, după care se întoarse la 

valize, le apucă şi merse la maşina ca aştepta şi care 
porni imediat ce aruncă valizele în portbagaj. 

— Ei bine, acum ai văzut cum funcţionează organizaţia 
noastră, spuse Jackson pe un ton ameninţător. Cei trei 
bărbaţi sunt foşti poliţişti. Îi vor escorta pe cei doi 
şantajişti amărâţi până la un avion care are destinaţia 
Merida. Avionul este închiriat, este un charter, şi o să fie 
în întregime la dispoziţia lor, deşi cu cătuşe la mâini nu 
ştiu cât or să se poată bucura de confort... Nu are nici un 
sens să mai spun că „domnul” Orzaco a primit un semnal 
anonim... Aulestria, tâmpitul, a luat bani aparţinând 
mişcării revoluţionare a „domnului” Orzaco. Sunt ferm 
convins că vor şti cum să se poarte cu el. Şi cu ea... 
Aulestria este ferm convins că cei care îl escortează sunt 
poliţişti în civil. Fiecare cuvânt pe care l-ai spus tu şi ela 
fost înregistrat şi ei l-au pus să asculte banda înainte de 
a cobori. Este convins că va fi judecat pentru şantaj. Nu o 
să-şi dea seama că îl aşteaptă o soartă..., cum se spune? 
..., Mult mai crudă..., decât când va fi prea târziu. 

Îmi zâmbi din nou cu zâmbetul de rechin: 

— Oameni de nimic, nişte tâmpiţi. Ca şi tine de altfel. E 
o zicală veche care spune că niciodată nu ar trebui ca un 
clondir de lut să se ciocnească cu unul de aur. In mod 
inevitabil clondirul de lut se sparge. 

Puteam să-mi dau seama că este în extaz. 

— Nu ţi-ai dat seama probabil că am aranjat să-ţi fie 
plasat un emiţător ascuns când ai venit să vorbeşti cu 
Aulestria. Ai putea totuşi să mi-l dai înapoi. Este în 
buzunarul din dreapta al hainei tale. 

Uluit am băgat mâna în buzunar şi am scos un obiect 
negru, nu mai mare decât o aspirină. Atunci mi-am adus 
aminte de tipul care se lovise de mine. 

Dându-i emițătorul lui Jackson, am întrebat: 

— Şi cu mine ce o să se întâmple? 

— Nimic. 

Se ridică greoi în picioare şi mă privi cu milă: 

— Cu tine nu o să se întâmple NICIODATA nimic. 

Şi se îndepărtă lăsându-mă să-i admir spatele. 

„Cine ştie?” mi-am spus. „Am mult timp în faţă”. 

Am rămas în fotoliul din holul hotelului gândindu-mă la 
bătrânul meu, la oraşul de zece cenți şi la garajul care s- 
ar putea să mai fie de vânzare. 

M-am simţit deodată plin de încredere. 

La urma urmelor şi Ford a început de jos, nu-i aşa? 


Şi cu mine ce o să se întâmple? 


Sfârşit. 

Colecţia 


DOMINO 


Cele mai bune romane politiste 


M-am aşezat şi am luat paharul pe care mi-l întindea Harry. 

— Vineri primim ordinul de plată. l-am spus că dacă nu are 
ştampila de confirmare a băncii poate să se şteargă undeva cu 
elpentru că avionul nu se mişcă de pe pistă. 

Am zâmbit către Bernie: 

- Relaxează-te, totuleste okay! Treaba o să meargă! 

Cum era să ştiu că singurul lucru la care nici unul dintre noi 
nu se gândise urma să se întâmple? Mie mi se părea o 
operație perfectă. Avusesem mult de furcă pentru a elimina 

° toate riscurile posibile dar există întotdeauna ceva, repet, 
ceva, care nici măcar nu-ţi trece prin minte că s-ar putea 
întâmpla. 

